
VERTĖJO PASTABOS 


Laimingas buvo „Žinijos“ b-vės sumanymas 
į šiais metais pradėtą, leisti skaitymų biblioteką 
įtraukti E. Helo Ž mo g ų. Mūsų visuomenė 
Hello beveik visiškai nepažįsta, išskyrus vieną 
kitą, vertimėlį, pusitaikiusį periodinėje spaudoje. 
Todėl šio veikalo, kuris laikomas geriūusiu iš 
visų Hello raštų, išleidimas duos progos susidur- 
ti su Hello idėjomis ir su jo mąstysena. 
Su Hello raštais vertėjas susitiko užsie- 
- ninių savo studijų metu, ir jau būda jum gimė 
noras išversti ką nors iš gana gausingų. šio r0- 
šytojo veikalų. Todėl ne bę tam tikro pasitenki- 
nimo jis priėmė „Žinijos“ b-vės pasiūlymą, iš- 
versti Žmogų, nors ir žinojo, kūd šis dar- 
bas nebus lengvas. Hello stilius yra labai savo- 
tiškas, savotiškas yra ir j0 mąstymo būdas. Vi- 
sa tai sudaro vertėjui nemaža kliūčių, ir nevisos 
j0s šiame vertime yra pergalėtos. Be to, nusta- 
tytas terminas neleido darbui susigulėti. Tegul 
tad skaitytojas atleidžia, kad šis vertimas dar 
nėra, toks, kokio norėtų ir jis, ir Hello, ir pats 
vertėjas. 


Vertėjas davė lietuviškajai visuomenei ne 
tik pliką vertimą, bet išnašose pridėliojo įvairių, 
pastabų ir paaiškinimų, kurių uždavinys yra 
Hello mintis kai kur papildyti faktais, kai leur 
nušviesti, kai kur pratęsti. Įvadas buvo reika- 
lingas supažindinti su Hello gyvenimo bruožais, 
su jo raštais bei idėjomis ir su nevienodu šio 
rašytojo vertinimu. Prof. St. Šalkauskio paū- 
skelbtas (Logos 1938) susirašinėjimas su prel. 
A. Dambrausku davė šiūm pastarajam punktu 
gana charakteringos lietuviškos medžiagos. 

Trečią Žmogaus dalį Menas iš- 
vertė pūnelė A. T. Tai leido pasiimtą darbą at- 
likti skirtu laiku. Be abejo, vertimo stilių teko 
sulyginti. 


A. Maceina 


Kaunas, 1989 m. rugpiūčio 10 d. 


ĮVADAS 


ERNESTAS HELLO 


1. Gyvenimo bruožai 


Pačiame Prancūzijos smaigalyje, iš trijų pu- 
sių apsuptame Atlanto vandenyno, yra uolingas 
Bretanijos kraštas, kuriame gyvena keltų rasės 
ir kalbos palikuonys, skirtingi nuo prancūzų sa- 
vo charakteriu, savo kalba, savo krašto meile, o 
paskutinį dešimtmetį pradėję kovoti net ir už po- 
litinę savo nepriklausomybę. Šitoje tad šalyje 
Lorient mieste 1828 m. lapkričio 4 d. gimė Er- 
nestas Hello. Daugeliui žmonių šis vardas 
nieko nesako. Daugelis jį yra girdėję tik probė- 
gomis. Daugeliui jis yra proga savotiškai pasi- 
piktinti. Tuo tarpu šio vardo nešiotojas buvo 
viena iš tų asmenybių, kurios šios žemės kelią 
praeina vienišos, bet sykiu patrauklios, neaprė- 
piamos savo minties aukštybėmis, bet savos vi- 
siems, kurie kasdieninės plokštumos nelaiko mū- 
sų visatos riba. "Toks buvo ir Hello. Toks jis 
pasiliks visais laikais. Jis yra tikras savo kraš- 
to sūnus, suaugęs su sava žeme, su sava aplinka, 
iš kurios sėmėsi jėgų kovai su klaida ir su melu. 
„Bretanija, kurios uolas plauna didieji vandens, 
suteikė Hello dvasiai vandenyno artimumu tar- 

tum nepažabotą jūrinių audrų gaivalingumą, ne- 
aprėpiamus akiračius bangų beribėje“1). 

Hello vaikystė, kaip ir visas tolimesnis jo gy- 
venimas, iš viršaus žiūrint, praėjo gana ramiai. 
Jo tėvas buvo generalinis prokuroras Rennes 
mieste, vadinasi, pasitūrįs žmogus, kurio sūnui 
nereikėjo rūpintis savo ateitimi. "Todėl jis galėjo 
atsidėti tiktai išvidiniam savo gyvenimui formuo- 
ti. Tėvų namo nuotaika buvo patriarchalinė, 
kilni, skaisti ir garbinga. Katalikiškosios tradi- 
cijos buvo įleidusios gilias šaknis, ir Hello, kaip 
ir Vigny, galėjo sakyti, kad kilnumas buvo pri- 
gimta jų šeimos atmosfera. Tokiu pat kilnumuų 
alsuoja visas vėlesnis Hello gyvenimas ir visi jo 
raštai. "Tiesumas, nežinojimas žodžio ,„mnepato- 
gu“, garbės pagrindo ieškojimas tiesoje sudaro 
Hello charakterio bruožus, kuriuos jau galime 
pastebėti ir jo vaikystėje. Kai sykį vienas sene- 
lis tėvo svečias pasakė klaidingą kaž kurio įvy- 
kio datą, jaunas Hello jį pataisė be jokios ato- 
dairos. Motinai pastebėjus, kai svečias išėjo, 
kad nemandagu vyresniuosius pertraukti ir mo- 
kyti, Hello atkirto: „Bet, mama, juk jis klydo!“ 

Vidurinįji mokslą Hello baigė Liudviko Di- 
džiojo licejuje Rennes mieste. Vykdydamas tė- 
vo norą, penkiolikos metų Hello įstojo į Pary- 
žiaus universiteto teisių fakultetą ir jį baigė, 


4 1) J. J. R. Ernesto Hello gyvenimas ir veikalai, 
79 p. Romuva, 1 nr. 1921. 

„stebindamas egzaminuotojus genijaliais atsa- 
kymais“ (J. J. R.). Bet tiesos meilė vėl neleido 
Hello net dorai pradėti teisininko karjeros. Tė- 
vo akyse, kaip šv. Pranciškus Asyžietis, jis su- 
dėjo teisininko ženklus ir pareiškė: ,,„Neatšau- 
kiamai esu pasiryžęs nebeužsidėti jų daugiau. 
Grįžtu iš posėdžio, kur buvo pastatytas klausi- 
mas, ar teisininkas, žinodamas apie bylos netei- 
singumą, gali ją ginti, — ir išspręstas teigiamai. 
Nebematys manęs niekados savo tarpe“2). Ir 
šitą pažadą jis ištesėjo: teisininko profesijai jis 
niekados nebeatsidėjo. Jo gyvenimas nuo šio 
laiko pasuko visai kitokia linkme. 

Nors teisininko diplomas buvo jo rankose, 
bet, atsisakęs nuo teisininko darbo, jis pasiryžo 
dar toliau studijuoti, tiesa, nebe diplomui, bet 
savo sielai. Šiuo sykiu jis ėmėsi studijuoti — 
teologiją, vadovaujamas kun. Bundry, profeso- 
riaus garsioje šv. Sulpicijaus seminarijoje. Šitos 
studijos buvo jam ypatingai reikšmingos. Jos 
atitiko jo įgimtus polinkius ieškoti absoliutinės 
tiesos. „Turėdamas įgimtų, skaidriai apsireiš- 
kiančių jame savybių, kaip antai: absoliuto pa- 
jautimą, nenuveikiamą nelygstamosios tiesos 
troškimą, kartu su pasiryžimu atsiekti bedugnės 
galą ir skrieti beribėn, jis surado krikščioniškoje 
filosofijoje ir teologijoje tarsi dangaus plyšį, žai- 
bo atvertą, o akylas jo žvilgis, įsismeigęs pro jį į 


2) Cit. Romuva, 81 p. 


11 


nesuvokiamas ir nepasiekiamas padanges, jau 
neleido jam užsiverti, ir visa dvasios galybe nu- 
sitvėrė šitos žinijų žinijos. Nuo šiol visas gyve- 
nimas, žmonija, pasaulis jo akiai bus vien atspin- 
džiu neregimo dieviškojo plano, paslėpto kūrinių 
miglyne; dabar jis taikys prie viso ko beribį 
absoliuto mastą, žiūrės į visą ką pro begalybės 
kampą“3). Iš tikro, skaitant jo raštus, aiškiai 
jausti, kad absoliutinis atžvilgis stovi pirmoje jo 
sprendimų vietoje, kaip norma ir kaip saikas. 
Kartais jis susprogdina tikrovę, kartais jis atro- 
do neteisingas, nes šios žemės dalykų negalima 
matuoti absoliučiais matais. Bet visados jis yra 
ryškus, išsiskiriąs, nepaslepiamas. Tai yra Hello 
dvasios žymė. 

Kiekvienais metais, grįžęs iš Paryžiaus, vasa- 
rą jis praleisdavo Kėromano kaime, netoli savo 
gimtojo miesto. Šitoje „granito žemėje, apdeng- 
toje ąžuolais“ (Brizeux) Hello susitiko panelę 
Zoė Berthier, kurią po dešimties.draugavimo me- 
tų vedė. Pati Berthier yra kartą pasakiusi: ,,Aš 
ištekėjau už vargšo žmogaus, kurį radau ser- 
gantį pakelėje“4). Iš tikro, nuolatos ligūstam 
Hello rūpestinga ir šeimyniška žmona buvo sa- 
votiškas išganymas. Neveltui pats Hello, lyg ir 
atsakydamas į pirmesnį savo žmonos pareiškimą, 
yra pasakęs: „Iš tikro, tu ištekėjai už žmogaus, 


3) Op. cit. ibd. 
+) Cit. G. Legrand, Ernest Hello, 9 p. Liėge 1928. 

kurį radai pakelėje. Tu jam grąžinai gyveni- 
mą ir jį saugojai daugiau kaip trisdešimtį me- 
tų“5). Apie Hello žmonos įtaką savo vyro geni- 
jui esama įvairių nuomonių. Lėon Bloy Hello 
žmoną vaizduoja labai juodai, kaip vyro talento 
žudytojąs). Bet kiti Hello biografai, kaip J. Ser- 
re, tvirtina, kad pats Hello žmonoje matęs nuo- 
latinę ir nepavaduojamą pagelbininkę dvasios 
gyvenimui. 

Viešasis Hello veikimas buvo labai neilgas. 
Iš sykio, kaip minėjome, pabandęs teisininko 
darbo, greitai jį metė. Vėliau ėmėsi žurnalisto 
pareigų ir sykiu su George Seigneur įsteigė dien- 
raštį „Le Croisė“ — „Kryžininkas“. Šis laik- 
raštis „buvo buvęs dirva, kur tasai didžiojo ta- 
lento laikraštininkas su nepažabotu gaivalingu- 
mu mėtydavo šviesos žiupsnius ant visokeriopų 
žmogaus dvasios problemų“7). Deja, šio laikraš- 
čio amžius buvo labai neilgas. Po dviejų metų 
jis turėjo užsidaryti, nes nuo jo atsimetė gabus, 
bet garbėtroška Seigneur. Netekęs savo orga- 
no, Hello vėliau savo straipsnius davinėjo visai 
katalikiškai spaudai. 


5) Cit. Legrand, ibd. 

6) Plg. Legrand, op. cit. 9 p. Charakteringas yra 
jau pats L. Bloy straipsnis, kuriame charakterizuojama 
ponia Hello, pavadintas: „Ici on assassine les grands 
hommes“ — „Čia žudomi didieji žmonės“. 

7) Cit. Romuva, 81 p. 

Tai buvo paskutinis Hello bandymas veikti 
viešumoje. Nuo dabar jis pasitraukė į savo mė- 
giamą Kėromano kaimą, kuriame turėjo seną pi- 
lį ir čia dirbo tyloje ir vienatvėje. Šiuo metu 
Hello gyvenimas, pasak Legrand, galima išreikš- 
ti trimis žodžiais; „jis meldėsi, jis mąstė, jis 
rašė“8). "Tai buvo visiškai išvidinis gyvenimas, 
neturįs jokių biografui reikalingų įvykių. Toks 
jis buvo ligi pat Hello mirties 1885 m. Pasa- 
kojama, kad prieš mirtį, priėmęs šv. Sakramen- 
tus, Hello pasakęs: ,,Je remonte au Principe“ — 
„Aš grįžtu į Pradžią“. Jis buvo palaidotas ant 
Atlanto kranto, o paprastas iš Bretanijos uolų 
iškaltas kryžius žymi šio didžio žmogaus poilsio 
vietą. Keletą savaičių prieš savo mirtį Hello pa- 
rašė: „In manus tuas, Domine, commendo spiri- 
tum meum. Per manus Mariae matris. Šis be- 
galinis ir neišsakomas troškimas, kuris mane vi- 
sados skyrė nuo visų padarų, šis ugnies brūkš- 
nis, kuris buvo tarp manęs ir mano amžiaus vai- 
kų, šitas bevardis veiksmas, kuris nuslėgė visus 
žinomus veiksmus, kuris stūmė mane giedoti 
himną, niekam nepritariant, ir kuriame mirė ži- 
nomų džiaugsmų ir žinomo grožio atsiminimai 
akivaizdoje mane laukusio nežinomo džiaugsmo 
ir nežinomo grožio, šitas troškimas vertė nuo 
amžių plakti mano širdį, kaip rendez-vous metu. 
Šita negalia pasitenkinti, šitas pasibiaurėjimas 


S) Op. cit. 10 p. 

ribotumu, tegul ir labai tolimu, visa tai yra žmo- 
gaus širdies pagrindas, kitaip sakant, troškimas 
regėti Dievo veidą. Jo veidas yra garbė... Ir 
šį veidą aš regėsiu žemėje, nes aš to trokštu. 
Amen. Alleiuja! Aš jį paregėsiu ir mirsiu. 
Paskui kelsiuosi panašus į jį ir tuomet kal- 
bėsiu“9). 


2. Raštai ir idėjos 


Sykiu!10) su dienraščio „Le Croisė“ įsteigimu 
išeina iš spaudos 1858 m. pirmas Hello veikalas, 
pavadintas Renanas, vokiečiai ir ūteizmas XIX 
šimtmetyje. „Šaunus jaunas kryžiakarys drą- 
siai meta pirštinę stovinčiam garbės ar tikriau 
pagarsėjimo viršūnėje Renanui ir jo mokyklai, 
suspietusiai garsių netikėlių, neva mokslingai 
samprotaujančių; karžygis kaunas ir įveikia reli- 
gijos, visuomenės, žinijos, meno, žodžiu tariant, 
gyvenimo ardytojus. Jei žmonės anuomet būtų 
pajėgę patirti gelmes Hello žodžių, pavartotų 
kovoje su slibinu, viską praryjančiu, nebūtų vi- 
suomenėj ir literatūroj nė atsiminimų apie Re- 
naną ir jo mokyklą. Bet žmonės yra labiau linkę 
girti Reneną, neskaitydami net jo ir nežinodami, 


9) Cit. Legrand, op. cit. 50 p. 
10) Šiam skyreliui pasinaudoju jau cituotu J. J. R. 
straipsniu, įdėtu ,„Romuvos“ 1 nr. 1921. 

ką būtent jis sako, nekaip nors kiek rūpintis 
Hello“ (82 p.). 

1861 m. pasirodo maža studija pavadinta 
Stilius. Tai buvo „„Kryžininke“ įdėtų straipsnių 
rinkinys, kuris vėliau tilpo skaitytojų turimoje 
knygoje „Žmogus“. 

1868 ir 1869 m. iš eilės pasirodo Hello išvers- 
tos ir sutvarkytos Palaimintosios Angelės Foli- 
nietės regėjimų knygos ir Garbingojo Ruysbro- 
cko rinktiniai raštai. „„Filosofingas genijus savo 
klestėjime, didžiausioje savo jėgų įtampoje, go- 
džiai semia iš tikro žinijos šaltinio — mistingo- 
sios, ne šio pasaulio knygos: iš nemokytos italės 
mergaitės ir iš mistingų susižavėjimų paprasto 
flamandų kunigo, gyvenusio XIV šimtmetyje“ 
(82 p.). 

1871 m. išeina viešumon „vienas tampriau- 
sių“ Hello veikalų Žmogus. Žmogaus gyvenimas, 
kaip pats autorius įvade pasisako, čia yra tiria- 
mas trijose savo reiškimosi srityse: pačiame gy- 
venime, moksle ir mene. „Atspindžiai, einą iš kaž 
kokios vienatinės saulės, perveria čia žmogaus 
būtybės ir jo reikalų bedugnę (82 p.) ir parodo 
ją nuostabiu vaizdu, tarsi spinduliais peršvies- 
tame kūne, kur matyti tekąs kraujas ir syvai, 
matyti kiekvienas raumens susitempimas ir kiek- 
vienas nervo dirgtelėjimas“ (83 p.). 

1875 m. pasirodo viešumoje Šventųjų atvaiz- 

Šitas veikalas susideda iš kelių dešimčių 
savotiškų išvidinių šventųjų biografijų, geriau jų 

judrumo ir lengvumo, bet kūriė 


dvasios atvaizdų. D“Aurevilly apie šiuos atvaiz- 
dus sako; „Šitie liepsnos etiudai piešiniai, nuosta- 
būs ir pagauną netikėtų naujumu, meta tokios 
nepaprastos šviesos ir tiek pastebėjimų, taip 
veikiai sekančių vieni po kitų, jog daro įspūdį 
tartum žaibų potvynis. Lavateris pastebėdavo 
veiduose tai, ko kiti nematydavo. Hello turi 
taip pat didelę atspėjimo dovaną. "Tai šventu- 
mo Lavateris“ (Romuva, 83 p.). 


1878 m. išeina Dievo žodžiai. "Tai savotiški 
kai kurių Senojo ir Naujojo Įstatymo tekstų 
nagrinėjimai ir aiškinimai. ,,Vėl trumpi it žai- 
bų žybtelėjimai, aiškinimai šventųjų žodžių, ku- 
rių paprastumas pridengia gilumą išmiklintai, 
bet paviršutiniškai akiai. Hello apšvietime 
Šventraštis apsireiškia su visu žmogui prieina- 
mu dieviškosios išminties turtingumu taip la- 
bai apipainiotoms šiais laikais ir taip išvargin- 
toms sąmyšio rūpesniais galvoms“ (83 p.). 


1879 m. Hello išleidžia Nepaprastas apysa- 


|! kas. Tai bandymas kai kurias idėjas apvilkti 
| dailiosios literatūros formomis. Be abejo, Hello 


(AN 


 tominis žmogaus sielos, širdiešxši»as 


ratas, pagavęs in flagranti runšty 

dos ir tiesos, tarp geidulio ir dorybės...“ 
(84 p.). 2 

1880 m. išeina Hello Svarstyklių lėkštės. 
Tai paskutinis veikalas, išleistas prieš jo mirtį. 
Jis susideda iš įvairių skyrių ir liečia įvairias 
problemas. Svarstyklių lėkštės liečiamųjų klau- 
simų svarbumu lygiai kaip pastebėjimų (84 p.) 
gilumuų ir puikiu galingu stiliumi stovi šalia 
Žmogaus ir net atskirais frazmentais jį pralen- 
kia“ (85 p.). 

Po Hello mirties dar buvo išleisti du jo vei- 
kalai: Amžius, kuris buvo sudarytas iš Hello 
straipsnių, spausdintų ,„Kryžininke“, ir F'iloso- 
fija ir ateizmas, kuris buvo sudarytas iš paties 
pirmojo veikalo Renanas, vokiečiai ir ateizmas 

XIX šimtmetyje. (antroji dalis) ir iš Hello rank- 
raščio, likusio po jo mirties (pirmoji dalis). 

Šitais savo veikalais Hello jokios aprėžtos 
ir uždaros sistemos nesukūrė. Net jokio klau- 
simo sisteminiu būdu nesprendė. Hello yra 
esmingai essūistas, net savotiškas žurnalistas. 
Galimas daiktas, kad minėtas pasibiaurėjimas 
ribotumu bus buvus pagrindinė priežastis, ko- 
dėl Hello niekad nieko nėra traktaves sistemiš- 
kai. Juk sistema visados yra tam tikras baig- 
tas ir uždaras dalykas. "Tuo tarpu Hello visa- 
dos norėjo likti atviras, laisvas, nebaigtas. Jis 
todėl rinkosi essais formą. 

Turinio atžvilgiu Hello raštai yra labai įvai- 
rūs. Jie yra teologiniai ir filosofiniai, esteti- 

niai ir literatūriniai, politiniai ir socialiniai. Bet 
juos visus jungia vienas bruožas, būtent: visi 
jie yra pašūukti dienos reikalų. Niekad Hello 
nėra rašęs atitrūkęs nuo gyvenimo. Jis jautė 
savo amžiaus pulsą ir pagal jį rikiavo savo 
darbus. 


3. Charakteris ir vertė 


„Smulkus, negražus, beveik nenormalus jo 
pavidalas, netaisyklingas jo veidas buvo taip 
prisisunkę juose paslėptos dvasinės galybės, jog 
stačiai magnetino susiduriančius su juo žmones. 
Hello teturėjo vien atkaklių priešų ir tvirtų 
tvirčiausių draugų. Kas jį buvo pažinęs, nega- 
lėjo būti abejingas. Žymiausios prancūzų gal- 
vos pasiduodavo jo įtakai!1)“. Taip buvo dėl 
to, kad Hello charakteris buvo susiformavęs, 
kaip minėjome, kilnumo įtakoje. Buvęs Hello 
draugas H. Lassere, kuris yra parašęs gražų 
įvadą Žmogui, teisingai pastebi, kad „pakilimas 
yra ryškiausias, bendriausias ir esmingiausias 
Hello broužas“12). Kai kiti, pasak to paties 
Lassere, „turi purvo nostalgiją“, Hello „mylėjo 
visa, kas yra didu ir bijojo, kas yra žema!3)“, 


11) J. J. R. op. cit. 85 p. 
12)  L'Homme, IX p. Paris 33 1930. 
13) Op. cit. XIII p. 

Lassere Hello raštus ir visą jo mąstymą visai 
teisingai palygina su kalnais. Skaitant Hello, 
atrodo, kad keliautum po didžiųjų kalnynų re- 
gionus. „Čia yra sniego ir ledų, čia yra akme- 
nuotų laukų, kur galima susižeisti kojas, čia 
yra tuščių ir nykių tarpų, čia yra baisių ir 
šniokščiančių upelių į prarajų gelmes, bet čia 
nėra purvo1!4)“. Lassere kaip tik mano, kad 
purvo nebuvimas yra viena iš Hello nepopulia- 
rumo priežasčių. Intelektualinė buržuazija ne- 
mėgsta Hello, nes iš vienos pusės jam trūksta 
purvo, iš antros „jo ypatybės yra per aukštos 
vidutinėms dvasioms15)“, "Todėl, pasak Lasse- 
re, „norint suprasti Hello, reikia pačiam būti ša- 
lia šios intelektualinės buržuazijos16) “. 

Bet kaip buržuazija nemėgo ir nemėgsta He- 
Ilo, taip Hello nekentė buržuazijos, kurią jis 
vadino „vidutiniško žmogaus“ vardu. Lassere 
pastebi, kad „vidutiniško žmogaus neapykanta 
dvelkia iš visų jo raštų, ir ši neapykanta nežino 
pasigailėjimo17)“. Įpratęs nuolatos gyventi 
aukštumose, jis negali suprasti lygumų  žmo- 
gaus dvasios ir mano, kad tik bloga valia šį 
žmogų yra atvedusi į vidutiniškumą. Šiuo at- 
žvilgių Hello yra panašus į N. Berdiajevą, kuris 


14) Op. cit. X p. 

15) Op. cit. XIII p. 
16) Op. cit. XV. p. 
17) Op. cit. XVI p. 

taip pat skelbia, kad buržuazijos išnaikinimas 
yra vienas iš svarbiausių etinių imperatyvų 18). 
Šitas nuolatinis kilnumas, šitas nemėgimas pur- 
vo ir žemumų, šita buržuazijos neapykanta kaip 
tik sudaro vieną iš ryškiausių bruožų dvasinia- 
me Hello charakteryje. 

Antrąjį bruožą būtų galima pavadinti jaut- 
rumu absoliutumui. Hello yra ne tik tiesos ri- 
teris, kuris ją gina be jokios atodairos ir be jo- 
kios baimės, bet jis yra absoliutinės tiesos ieško- 
tojas, jos regėtojas praeinančiuose šio gyveni- 
mo pavidaluose ir nykstančiose formose. ,„Hel- 
lo, sako H. Lassere, turi aukšto laipsnio abso- 
liuto jausmą, integralinio teisingumo suprati- 
mą, aiškų amžinosios tvarkos regėjimą, ir tai 
yra jo didybė, jo kilnumas, jo garbė. Jo min- 
tis pastoviai gyvena šiose aukštesnėse šalyse. 
Čia ji skraido, čia ji mąsto, čia ji gyvena!?)“. 
Todėl absoliutinių matų taikymas šiai tikrovei 
yra tik išvada iš viso Hello nusistatymo. Hello 
viską regėjo absoliuto šviesoje ir reikalavo, kad 
absoliuto atspindis būtų jaučiamas kiekviena- 
me žmogaus darbe ir kiekviename jo kūrinyje. 
Todėl jis niekino visa, kas absoliutumo, bent 
simboliniu pavidalu, neturėjo, kas žmogaus gy- 
venimą ir jo kūrinius reliatyvino, kas šią tikro- 

18) Plg. De la Destination de VHomme, 288 p. 
Paris 1935. 

129) Op. cit. XVIII p. 

vę laikė pastovia žmogaus gyvenimo vieta. La- 
ssere pasakoja charakteringą šiuo atžvilgiu atsi- 
tikimą. Tai buvo pasaulinės parodos metu Pa- 
ryžiuje. „Vieną dieną, klajodamas su drau- 
gu kosmopolitiniuose pasaulinės parodos so- 
duose, susitikau žmogų“, pasakoja Lassere. 
„Taip, tai buvo žmogus. Keista ir šviečianti jo 
galva, lengvai išdraikytais plaukais, buvo, pa- 
puošta dviejų žibančių akių, kurių negalima pa- 
miršti. Jos buvo pilnos tos pusiau švelnios ir 
sykiu baisios ugnies, tos aukštesnių žmonių ug- 
nies, kuri vadinama genijumi. Jo kakta buvo 
plati, kaip mintis. Nugara truputį sulinkusi, 
lyg Atlaso, rodos ją slėgtų nematomos visatos 
svoris (III p.). Šitas žmogus man pastojo ke- 
lią ir padaręs nuvargusį gestą ranka, man rim- 
tai pasakė šiuos žodžius: 

— Aš stebiuosi, drauge! 

Pažvelgiau į jį, lyg norėdamas paklausti, 
kas, būtent, jį stebina, nes iš tikro nuostabos 
jausmas aiškiai buvo matyti iš apsiblaususių aiš- 
kaus jo veido bruožų. Jis pridėjo: 

— Aš tik praėjau pro Tuileries ir jie dar ne- 
dega! 

Šį kartą aš nustebau. Jis tai pastebėjo, bet 
nė kiek nesumišo. Tik pakėlė ranką ir, kaip 
praėjusių laikų pranašai, parodė man didžiulį 
miestą. Paskui... iš lengvo pasakė žodžius, ku- 
rių pabrėžimą aš ir šiandien tebegirdžiu: 

— Barbarai labai vėlinasi! .. Ką veikia Atil- 
la? — Ir paliko mane tylėdamas. .. 

Sitas žmogus buvo Hello. 

— Jis pamišęs, tarė mano draugas“ (IV p.). 

Tai nebuvo pamišėlis, tai buvo Hello, ku- 
ris savą absoliuto pajautimą ir pergyvenimą 
negalėjo priderinti prie devynioliktojo šimtme- 
čio pabaigos pakrikimo ir reliatyvizmo. Išvir- 
šiniai laimėjimai žadino jame būsimų įvykių nu- 
jautimą. Ir šitas nujautimas išsipildė. Barba- 
rai atėjo ir Tuileries buvo sudeginti. Prancūzi- 
jai neilgai teko laukti Attilos20). 

Šitoks nekasdieninis Hello charakteris pa- 
darė, kad ir jo vertinimas intelektualiniame pa- 
saulyje yra labai nevienodas. Vieniems Hello 
atrodo esąs genijus, kitiems tik minties akroba- 
tas ir žonglierius. Vieni iš jo mokosi, kiti nuo 
jo nusigrįžta ir jį niekina. Vieniems jis yra dva- 
sios vadovas, kitiems dvasinio gyvenimo pai- 
niotojas ir ardytojas. Šioms dviem pažiūroms 
atstovauja ne tik intelektualinė buržuazija ir 
intelektualinis elitas, bet ir tarp elito žmonių 
mes randame abiejų pažiūrų šalininkų.  Neieš- 
kodami tolimuose kraštuose šioms pažiūroms 
atstovų, mes paimsime mūsų krašto didžiausius 
minties vyrus, kurie Hello vertina labai nevie- 
nodai, būtent, prel. A. Dambrauską ir prof. St. 
Šalkauskį. Kai prof. Šalkauskis savo prieška- 


20) Tai buvo prancūzų karas su vokiečiais 1870 m. 

riniame straipsnyje „Bažnyčia ir Kultūra“ pa- 
citavo iš Hello vieną vietą, kuri savotiškais sim- 
boliais vaizdavo Atpirkimo paslaptį, prel. Dam- 
brauskas gavo progos laiške prof. Šalkauskiui 
pareikšti apie Hello savo nuomonę, kuri buvo la- 
bai neigiama: 

„Hello ne filosofas, bet ,,essayistas“ litera- 
tas. Aš net vadinu jį „katalikiškuoju sofistu“. 
Kaipo toksai jis galėjo būti naudingas aristo- 
kratiškuose Paryžiaus salonuose, kur gerai pa- 
rinktas „bon mot“ paprastai užvaduoja argu- 
mentą, bet Tamstai į mokytojus jis netinka. 
Man rodos, kad jis tiesiog blogą daro įtekmę į 
Tamstą, atpratindamas nuo filosofiškos precizi- 
jos, nuo sveikos dialektikos, nuo griežtų defini- 
cijų ir nejustinai verčia būt panašiu į save 
„Phrasenmacher'iu“. Nes pas Hello ne mintis 
pirmoje vietoje tik frazė. Nieko nepasakys jis 
žmoniškai, natūraliai; jam vis reikalingi bom- 
bastiškos frazeologijos koturnai. Išminties 
(Sofia) iš jo neišmoksi, išmokti gali tik sofisti- 
kos. Bus ji katalikiška, patentuota, bet visgi 
savo esybėje — liks ji niekas kitas kaip sofisti- 
ka. Nekenksminga ji tiems, kurie tiesos ex 
professo neieško (pav. moterims — geresnio 
„Ttilosofo“ nei nereikia), bet kurie iš Išminties 
ieškojimo daro sau gyvenimo tikslą, prastai iš- 
eitų pasirinkę sau Hello į vadovus. Norint būti 
vadovu, reikia žinoti kelią o to kelio prie tiesos 
jis negali parodyti dėl to, kad neturi sveiko su- 

pratimo apie filosofijos metodą, pripratęs vien 
dievobaimingai fantazijuoti. Jei graikų filoso- 
fiją pražudė senovės sofistai 2 la Gorgias, tai 
naują krikščionišką filosofiją gali pražudyti 
naujoviški sofistai 2 la Hello... Hello — tai 
katalikiškas Nietzschė. Ir čia ir ten ta pati 
liguista ,„frazenmacherystė''2i), 

Prof. Šalkauskis, laišku atsakydamas į šiuos 
prel. Dambrausko priekaištus, padarytus Hello, 
savo ruožtu išdėstė savo visai kitokias, diamet- 
raliai skirtingas, pažiūras: 

„Žinoma, Hello nėra tikra prasme filoso- 
fas... Grynai filosofiškąjį dalyką bandė Hello 
rašyti tik vieną kartą („Filosofija“), bet, ka- 
dangi toksai darbas nebuvo jam organiškai pri- 
valus, tai rašinys taip ir liko neužbaigtas. Nei 
sistemiškumo, nei metodo, nei supratimo filo- 
sofijos kompentencijos tikrai jame nerasime, 
bet tuo pat laiku negalima nepastebėti jame di- 
delę daugybę begalo brangių idėjų, minčių, gy- 
vųjų patyrimų ir dargi tokį intuityvų tiesos pa- 
jautimą, kuris pats savaime liudija apie šio pro- 
to nepaprastumą. Hello galybė ne filosofijoje, 
bet kur kitur. Man matos, jog „,„moteriškuų- 
mas“ pažinime, apsireiškiantis paprastai esteti- 
cizmo formoje ir kadaise pažymėtas Goethės 
kaipo ,„Weiblichkeit“, o pastaraisiais laikais So- 
lovjovo, kaip ,žensvennost“, dideliai privalus 


2!) Logos, 27 p. 1938. 


25 


yra Hello genijui. Ačiū šiai temperamento ypa- 
tybei pažinimo objektas, kad ir pasyviai, pasi- 
savinamas daug anksčiau, negu protas nujėgia 
suteikti jam geometriškai — užbaigtą formą. 
Atrodo, lyg aktyvus proto individualumas truk- 
dąs veikiai pažinti tai, ką jausmo intuicija daug 
greičiau sugeba pasyviu būdu. "Todėl šitaip 
įgytos idėjos nekartą išrodydavo lyg būtų buvu- 
sios pranašavimo vaisiais. "Turime tai pasakyti 
kaip apie Goethę ir Solovjovą, taip lygiai ir apie 
Hello. Pagaminta pažįstamuoju jų patyrimu 
medžiaga privalo visai teisėtai būti pavartota 
filosofiškajam tikslui.  Sugretindavęs Hello — 
vakarininko ir Solovjovo — rytininko darbų iš- 
vadas, turėdavau įsitikinti, kad lengvai ir tie- 
siog savaime jos susidėdavo sintezėn svarbiau- 
siuose jų dviejų pasaulėžvalgų punktuose, t. y. 
tame, kam pripažintina yra nenykstanti ver- 
tė... Tačiau filosofiškai suvartoti savo patyri- 
mą moka tik Solovjovas, kaipo tikras filosofas. 
Bet ir Hello turi didelį betarpiškąjį pajautimą 
sintezės, 0 savo gyvavimų intensyvumu bene 
pralenkia Solovjovą. Jo veikaluose randu iš- 
tisą jausmų filosofiją, kuri gerokai galėtų pa- 
aiškinti, kaipo faktą ,,moteriškumą“ pažini- 
me. Ir gal nepripuolamai buvo tai, kad Hello 
taip mėgdavo gvildenti didžiųjų krikščioniškųjų 
moterų genijaus ypatybes, o ypač palaiminto- 
sios Anielės Folinietės. A propos pridursiu, jog 
skaitymas Hello davė man progą įsitikinti 

t. v. moterų klausimo tegalimas vienat krikščio- 
nystėje. 

Hello nepaprastas stilistas. Stiliaus klausi- 
mas net labai jį interesavo, bet negaliu sutikti, 
kad jis nors truputį būtų sofistu. Sulig Hello 
nuomonės šitoks yra stiliaus dėsnis: „žmogus 
privalo: gyventi tiesoje; manyti, kaip gyvena; 
tarti taip, kaip mano“. "Taigi tiesa yra stiliaus 
pagrindas, ir Hello organiškai negalėjo pame- 
luoti taip gyvenime, taip literatūroje. Žinomas 
yra faktas, kad Hello griežtai atsisakė nuo ad- 
vokatavimo, įsitikinęs, jog advokatas negali ne- 
meluoti. Nuomonė gal ir klaidinga, bet faktas 
Hello gerai charakterizuoja. Lygiai taip jis ne- 
galėjo meluoti literatiškai. Jo stilius iškilmin- 
gas, karštas, kitados net chaotiškas, tur savo 
šaltinį jo temperamento gaivališkume, ir tai, 
kas iš tikro gali nusirodyti afektacija ar frazė, 
iš tikro yra asmeniškųjų jo išgyvenimų betar- 
piškumas. Įsiskaičius į Hello raštus, negalima 
neįsitikinti, jog pas jį nėra tuščių žodžių. Hel- 
lo puikiai moka apčiupti giliausius, net mistiš- 
kus daiktų sąryšius ir simbolizuoti juos su pa- 
gelba konkrečių vaizdų. Jis jautriai nujaučia 
pasaulyje kaip harmoniją, taip ir disonansus; 
nujaučia kruviną taip šitų dviejų pirmapradžių 
kovą; nuvokia, kad tragedija glūdi pasaulio ir 
mūsų gyvenime, ir kad dažnai paradoksas cha- 
raterizuoja pereinamąją pasaulio esmę. Ir to- 

dėl paradoksas Hello lūpose niekuomet nėra žai- 
dimas žodžiais... Kaipo estetas, o estetizmas, 
kaip sakiau, sudaro svarbiausią Hello tverybos 
ypatybę, jis buvo didžiai palinkęs naudotis sim- 
boliais, metaforomis ir kitais dailės įrankiais. 


„Jis aiškiai sakė: „Idėja ir jos forma, arba pavi- 


" dalas, randasi tarp savęs simboliškame sąryšy- 

je. Dailė gyvena pirm visa ko simboliu, jos 
turiniu yra simbolis. Tai, kas nėra simbolis, 
gali prigulėti prie žinijos, bet iš tikro nepriguli 


. prie dailės“. Suprantu, jog asmeniški palinki- 


mai sveria rolę apkainojime Hello raštų. Bet 
apie save turiu pasakyti, jog betarpiškai ir gi- 
liausiai pergyvenu jų turinį visai kitaip, negu 
Tamsta apie juos rašei, o baigdamas turiu pa- 
sakyti, jog pamėgau Hello skaityti ypač dėl tos 
priežasties, kad jis, taip kaip nieks kitas, daro 
mane geresniu. Man asmeniškai Hello yra stip- 
rinanti galybė21“), 

Charakteringa, kad ši Hello raštų ypatybė 
yra pastebėta ir kitų. Štai kaip apie Hello raš- 
tų skaitymą sako minėtas Lassere: ,,Jau de- 
šimt metų, kai skaitau visus Hello raštus. Ma- 
nau, kad man yra didelė nauda, nauda mano 
dvasiai, mano charakteriui, mano sielai pake- 
liauti šio genijaus gelmėmis ir viršūnėmis. Iš 
jų aš visados grįžtu stipresnis, labiau apšviestas 
ir geresnis arba, jeigu norite griežtesnių termi- 


21) Logos, 830—31 p. 1938. 

nų, mažiau silpnas, mažiau tamsus, mažiau blo- 
gas“22). Todėl nors nevisi vienodai Hello per- 
gyvena ir nevisiems jis daro vienodos įtakos, 
vis dėlto minėti teigiami liudijimai rodo, kad 
Hello turi savyje tokių elementų, kurie sugeba 
sujudinti žmogaus dvasios gelmes. O tai ir yra 
kiekvieno rašytojo tikslas. Dideliam rašytojui 
nesvarbu, kad jį pripažintų visi ir kad visiems 
jis vienodai būtų įtakingas. Dideliam rašytojui 
pakanka, kad jis mokėtų uždegti ir sujaudinti 
tas sielas, kurios sava struktūra yra jam arti- 
mos, kurios sykiu su juo jaučia būtį, jaučia žmo- 
gų ir jaučia Dievą. Hello šiuo atžvilgiu priklau- 
so prie tokių rinktinių asmenybių. Štai kodėl 
pastaruoju laiku jis darosi populiaresnis. Išei- 
nant pasauliui iš intelektualinės buržuazijos, 
mažėja Hello nemėgimas, nes didėja kilnesnių 
dalykų troškimas. "Tuo pačiu didėja ir Hello 
įtaka, nes niekas taip nemoka įkvėpti didžių 
dalykų meilės, kaip Hello. Jam tinka jo paties 
žodžiai, kuriuos jis pasakė apie aukštesnį žmo- 
"gų: „Jis mus jaudina ir pradžiugina, kaip žmo- 
gus, kuris mus žadina eiti pažiūrėti saulės užte- 
kėjimo. Ištraukdamas mus iš mūsų namų ir 
vesdamas mus į savas sritis, jis kelia mumyse 
nerimo ir sykiu teikia mums aukštesnės ramy- 
bės“23), 
A. Mc. 


22) L'Homme, IX p. 
23) Op cit. 66 p. 

PIRMA KNYGA 


GYVENIMAS 


Autoriaus pratartis 


Knyga, kaip bendruomenė, kaip šeima, kaip 
pasaulis ir kaip menas, gali turėti dvi vienybės 
rūšis: orgamiškąją vienybę ir mechaniškąją 
vienybę. R 
„ Mechaniškoji vienybė, kaip klasikinėse tra- 
gedijose, yra gaunama, laikantis tam tikrų tai- 
syklių, dirbtinių taisyklių, kurių viduje pluša 
autorius iš dalies maištingas, iš dalies klusnus, 
kol galop su jomis gėdingai susitaiko!). i 

Jeigu būčiau paisęs šios vienybės, man būtų 
reikėję perdirbti skyrius taip skirtingus ir sy- 
kiu taip panašius. Šis žodis ,,perdirbti“ reiškia 
tokį pat mizerną darbą, kaip ir bandymas su- 
kurti „perėjimų meną2). Žodis „menas“ šiame 
sakinyje turi būti rašomas mažąją raide. 


1) Kūrėjo nusileidimas iš anksto ir iš viršaus pa- 
diktuotoms taisyklėms, kaip buvo daroma pseudoklasiciz- 
mo metu, Hello yra laikomas gėdingu darbu ir gėdinga 
taika su šiomis taisyklėmis. 

2) Perėjimų menas — Vart des transitions — čia 
reiškia užtaisymą tų plyšių, kurie skiria nesijungiančius 
dalykus. Tai kaip tik ir yra sudarymas tos mechaniškos 
vienybės, kurią taip niekina Hello. 

Vienybė, gauta perdirbinėjimo keliu, yra 
mechaniška. "Tai vienybė, kuri klijuoja gaba- 
lus vieną šalia kito. Rinkiniai, sukurti mecha- 
niškosios vienybės, atrodo patvarūs, bet iš tikro 
jie yra nepatvarūs. 2 

Priešingai, dalys visumos, kurią gaivina ir 
pašvenčia organiškoji vienybė, laikosi tikrai ir 
pastoviai, nors kartais atrodo, kad jos nesi- 
laiko. 

Visi darbai, sudarą šį tomą eina prie to pa- 
ties tikslo tik skirtingais keliais. Įkvėpti vieno 
vienintelio dvelkimo, jie šio dvelkimo yra ne- 
šami į savą vietą, ir šiam dvelkimui aš juos pa- 
lieku. O toji vieta — tai Vienybė, vienybė, kuri 
yra tiesos, gėrio ir grožio ženklas, įspaustas į 
kiekvieną  želmenį ir į kiekvieną dangaus 
skliautą. 


Krikščionybė be paliovos kalba apie vieny- 
be, ir epitetas Unam yra vienas iš tų, kuriais 
save Bažnyčia vadina savame Credo3) Atkieip- 
kime dėmesį, kad Bažnyčia vienybę ne tik skel- 
bia, bet ji ją gieda, nes vienybė yra Įstatymo 

"žymė ir Garbės žymė. Tikroji ir gyvoji vieny- 
bė turi teisės būti giedama ir šaukiama, nes ji 
yra pats širdies plakimas. 


3) Credo... in unam sanctam, catholicam, aposto- 
licam Ecelesiam. 

Tokia tad vienybė, savo pagrindu jeigu ir 
ne savo forma, yra šio veikalo turinys. 

Ši knyga esmingai yra vieninga ir atsitikti- 
mai. įvairi. Jos vienybė yra ta, kad ji taiko tą " 
pačią tiesą Gyvenimui, Mokslui ir Menui ir | 
ieško šios tiesos atspindžių ir simbolių. Gyve- i 
nimą, Mokslą ir Meną norėjau pavaizduoti, kaip 
tris veidrodžius, kuriuose atsispindi tas pat 
veidas, kaip tris to paties medžio šakas, kaip 
tris to paties įstatymo skirsnius. 

Vienybė gamtinėje tvarkoje. 

Vienybė antgamtinėje tvarkoje. 

Kadangi šis veikalas savo esme priklauso 
organiškajai vienybei, kuri yra jo principas, jo 
centras ir tikslas, todėl aš nenorėjau šios vieny- 
bės ardyti klaidingų bandymu. Niekindamas 
mechanizmą, bandžiau Gyvenimą, Mokslą ir Me- 
ną apšviesti organiškosios vienybės spinduliais. 
Manau būsiąs suprastas visų kilnesniųjų protų. 

Dar vienas žodis jau ne apie pačią knygą, 
bet apie tas aplinkybes, kuriomis ją leidžiu vie- 
šumon. 

Šiuo metu darosi kaž kas keisto ir baisaus. ' 
Kas įvyks tarp to momento, kai aš rašau, ir to, 
kai jūs skaitysite? Dievo paslaptis glūdi tarp. 
mano plunksnos ir jūsų žvilgių. Šios knygos li- , 
kimas priklausys nuo įvykių, kuriuos saugo atei- 
tis. Debesys, pritvinkęs žaibu, yra paslaptingas 
ir baisus. Tai, ką jis slepia, yra gerai paslėpta. 
Dabartinis pasaulio padėjimas taip pat yra pa- 

slaptis. Ir šios paslapties artumoj aš ryžtuos 
"kalbėti. Kai oras pasidaro slogus, kai pradeda 
suktis dulkių verpetai, kai dangus ir žemė nu- 
švinta audrą pranašaujančia spalva, kai pasiro- 
do visi šie ženklai, tuomet nutyla ne tik žmo- 
nės, bet ir gyvuliai, pasakyčiau, net augalai. 
Tuomet syvai tyliau teka po pavojų jaučiančių 
ąžuolų žieve, ir paukščiai nedrįsta laidyti savo 
balsų. Kaž koks sunkumas užgula mažas jų šir- 
dukes. i 

Tačiau Kanos vestuvėse, kai Visagalis turė- 
jo veikti savo suverenumo nepriklausomume, 
tarnai pripildė ąsočius to pagarsėjusio vandens, 
kuris buvo parinktas virsti vynu. Tarnai atliko * 
menką darbą, pripildami vandens. Bet jie atli- 
ko didelį darbą, paruošdami prigimtą paramą 
tam, ką turėjo padaryti Jėzus Kristus. 

Kai Lozorius buvo kape, žmonės taip pat tu- 
rėjo atristi akmenį, užtvėrusį kapo angą. 

Šitas atristas akmuo pats savyje buvo ma- 
žas dalykas. Bet jis sykiu buvo ir reikšmingas, 
nes vaizdavo žmogaus veiksmą, kuris negali pri- 
kelti mirusiojo, bet kuris gali atristi akmenį. 

Žodis yra veiksmas. Štai dėl ko ryžausi kal- 
bėti. 


1872. 

AUKSO VERŠIS 


Dar neseniai buvo prasiskyrusi Raudonoji 
Jūra, ir Sinajaus kalnas dar neseniai buvo ap- 
trauktas dūmais. Tarp sutrūnijusių giminių vie- 
na tauta saugojo Dievo Vienybę. Jos tikėjimas 
padarė ją vienišą žemėje. Jos nepaprasta isto- 
rija nuvedė ją į Eigiptą. Net ir stabmeldybės 
šalyje ji neprarado savo buvimui pagrindo. Ji 
nesusimaišė, ji išlaikė savo paskyrimą. 

Paprasta ir didinga Mozės figūra iškilo šios 
tautos viduryje josios išlaisvinimui paskelbti ir 
įvykdyti. Ganydamas kaimenę, jis pamatė de- 
gantį krūmą. "Tai ten, Horebo kalno papėdėje, 
jis paklausė, kaip vadinasi Viešpats. Tai ten 
Dievas pasakė jam savo vardą!), ir Mozė išėjo 
nešinas šiuo vardu, kaip kareivis savo ginklais. 
„Priešais šį vardą pasibaisėdama pabėgo Raudo- 


1) Tai buvo Dievo esmę reiškiąs vardas: Ego 


sum, Oui sum. Šis vardas rodo, kad Dievo esmė yra jo 
egzistencija, kad Dievas yra egzistencija pati savyje. 

noji Jūra. Mozė nešiojo tetragrammaton2) 
po dykumas, ir visi padarai lenkėsi jo pėdoms, 
tarsi jie būtų jį laikę šio baisaus vardo Angelu 
Sargu. 

Bet tai nebuvo dar viskas. Sinajaus kalnas 
dar neseniai buvo paskendęs liepsnose. Mozė 
drąsiai sutiko garbę. Jis buvo ten, ant kalno. 

Šią valandą stabmeldybė įsisiurbė į žydų 
tautos širdį3), tautos, kuri buvo prie pat Sina- 
jaus, kuri laukė Mozės, o Mozė ir Dievas buvo 
drauge. 

Ir aukso veršis pasiliko, lyg stabmeldybės 
tipas, lyg jos vardas ir jos simbolis. Aukso ver- 
šis — tai pati stabmeldybė grubiausiu savo šėls- 
mu ir nepatikimiausiu savo melu, kokia tik ka- 
da nors yra drįsusi būti. 


II 


Stabmeldybės vieta žemėje dėl įpratimo pa- 
sidarė visai paprastas dalykas. Demonų kultas, 


2) Keturraidis — tetragrammaton yra Jehovos 
vardas, nes žydai savo žodžius rašydavo be balsių. To- 
dėl Jehova būdavo išreiškiama tik keturiomis raidėmis: 
JHVH. Dėl pagarbos žydai šio vardo neskaitydavo. 
Vietoje jo sakydavo Adonai. Todėl šiandien nežinoma, 
kaip šį žodį tikrai ištarti, nes nežinoma, kokios balsės 
turi būti įterptos. Dievo vardas buvo žmonijos pa- 
mirštas. 

3) Žydai nusiliedino aukso veršį iš visos tautos 
suneštų auksinių papuošalų ir šokinėdami aplinkui jį 
pradėjo garbinti. - 

vietoje perskverbęs žmones baime, daugelyje jų 
kelia kuo gyviausio susidomėjimo. Dar vaikys- 
„ėje sužinome, kad tautos buvo stabmeldės. Šią 
naujieną patiriame tokiame amžiuje, kada dar 
1esugebame pajausti tos nuostabos, kurios ji yra 
verta. Ją prisimename tokiame amžiuje, kada 
jau nebesugebame pajausti to pasibaisėjimo, ku- 
"io ji užsitarnauja. Tarp šių dviejų amžių dau- 
zeliui žmonių nėra tarpinio amžiaus, ir maža 
žmogiškųjų padarų dalis, trumpos jų kelionės 
žemėje metu, turi laiko pamąstyti apie stabmel- 
dybę, nustebti josios akivaizdoje ir ypač ja bai- 
sėtis. "Tiek daug yra reikalų, o dienos tokios 
trumpos! 


Tarp tų, kurie ja stebisi, kai kurie vasaros 
naktį pakelia galvą ir ieško prieglaudos žvaigž- 
dėse. Šie tolimi žiburiai, persekiojami dangaus 
gelmėse mūsų instrumentų ir mūsų skaičiavimo, 
mūsų stiklų ir mūsų skaičių, rodos, žada prie- 
bėgą pavargusiems žvilgsniams. Bet įvyko tai, 
ko nebuvo galima numatyti: žemė davė žvaigž- 
dėms vardus, ir šie vardai buvo demonų var- 
dai4). 


ž) Planetų ir žvaigždžių vardai, kaip Marsas, Ve- 
nera, Jupiteris, Centauras ir t. t., yra paimti iš stab- 
meldžių mitologijos, kurioje jie buvo stabų, vadinasi, 
Hello pažiūra, demonų vardai. 

Perbėkime amžių paviršiumi. Štai mes Ju- 
dejoje, ir žvejys Petras meta savo tinklus. Šiuo 
metu stabmeldybė gaubia visą pasaulį. Štai 
aštuoniolika šimtų metų po žvejo Petro. Aš ne- 
sakysiu: Pažvelkite į Kiniją, į jos akmeninius 
bei metalinius dievus. Bet pasakysiu: Pažvel- 
kime bet kur žemėje, ir pamatysime tai, ką ma- 
tėme Sinajaus papėdėje. Mes visur sutiksime 
aukso Veršį. 


III 


Šventasis Povilas turiningu trumpų savo žo- 
džių gilumuų nurodė, kur jis slepiasi. Šventasis 
Povilas, kuris pačiu netikėtiniausiu būdu sujun- 
gia labiausiai regimą tikrovę su slaptingiausio- 
mis misterijomis, kuris vieną dalyką pasako vie- 
nu žodžiu ir eina toliau, nesustodamas net tiek, 
kiek kitam reikėtų padėti kablelį tarp dviejų sa- 
kinio dalių, šventasis Povilas vienu žodžiu api- 
būdina  moderninę stabmeldybę: ji vadinasi 
Šykštumas. 

Pinigo meilė yra stabmeldybė, kurią reikia 
ypatingai kelti aikštėn, nes ji yra labai slepia- 
ma. 

Šitoji stabmeldybė turi du atžvilgiu: godumą 
ir šykštumą. Apie godumą kalbama dažnai. Tik- 
rasis šykštumas minimas rečiau. Ir štai dėlko. 

Žmonės lengvai pasibiauri godumu, nes go- 
dumas yra neramus ir triukšmingas. Jis reiš- 
kiasi išviršinėmis aistromis. Jis turi reikalų. Jis 
ko nors siekia. Jis nori daug turėti, vis dau- 
giau ir daugiau. Tuo būdu jis atkreipia į save 
žmonių dėmesį, ir jie kartais jo pabūgsta, nes jis 
pradeda jiems grasinti. Žmogus, kuris kelia ne- 
rimą pasaulyje, norėdamas daug turėti, daug 
garbės ar daug pinigų, pradeda grasinti sau pa- 
čiam ir kitiems, nes ardo arba tikrą jų ramybę 
arba melagingą jų snaudulį. Daugelio akys tuo 
būdu nukrypsta į šį žmogų. Kiti, būdami įsiti- 
kinę, kad išmintingiausia esą nieko neveikti, da- 
ro jam priekaištų dėl paties veiklumo, tuo tarpu 
turėtų prikaišioti jam veiklumo iškrypimą. Tuo 
būdu po veikimo priedanga jie paslepia šią ydą. 

Godumas, kaip ir savimeilė, skverbiasi vie- 
šumon. "Tuo tarpų šykštumas glūdi slaptoje. 
Štai dėl ko yra naudinga jam šią paslaptį nu- 
plėšti. 

Beveik visos aistros pasirodo veido išraiško- 
je ir todėl dažnai jų negalima nepastebėti. Jos 
spindi akyse to, kuris jas pergyvena, ir jos at- 
sispindi akyse to, kuris jas stebi. Žodžiai ir mos- 
tai pasako jų vardus. Be abejo, suklysti gali- 
ma. Bet kai smarkus pyktis apsėda žmogų, jis 
“pats ir aplinkui jį esantieji lengvai gali įspėti 
šios aistros pavadinimą. Aistros mėgsta griau- 
ti, ir ant šių griūvėsių lieka parašytas jų var- 
das.  Patenkinta savimeilė negali pasilikti pa- 
slėpta. 

Šykštumas elgiasi kitaip. 

Būdamas slapukas savo principe, jis slepiasi 
ir savo apraiškose. Jam nereikalinga pasirody- 
ti ir iš viršaus blizgėti. Jis, kaip ir kai kurios 
dorybės, ieško nežinios. Jis vengia triukšmo, 
stengiasi susitelkti, slepiasi, bėga; jis saugo, vie- 
toje eikvojęs; jis lyg ir ugdo, vietoje griovęs. Jis 
pasisavina pramatymo, taupumo, išmintingumo 
išvaizdą ir vardą. Jis kalba apie šeimą, apie vai- 
kus, kurių ateičiai reikią susivaržyti. Jis net 
sugeba prašvebeldžiuoti žodį gailestingumas. Iš 
tikrųjų, juk jeigu jis taupo, tai, be abejo, taupo 
kam nors. 

Kitos aistros savo elgsena lyg ir stengiasi 
parodyti, kad jos žengia prie katastrofos. Šykš- 
tumas savo elgsena lyg ir skelbia, kad jis arti- 
nasi prie ramaus, pastovaus turto, įgyto kan- 
trumu ir išmintimi. Bet kai įvyksta katastro- 
Ta, apdairus žvilgis gali išgirsti griūvėsiuose pa- 
sislėpusios pabaisos juoką: šykštumas ten buvo, 
tik jo niekas nematė. 

Save tyrinėjąs žmogus lengvai gali savo sie- 
loje rasti pagrindines žinomas ydas. Kai ku- 
rios svarbiausios nuodėmės labiau patraukia dė- 
mesį, negu kitos. Bet apie šykštumą paprastai 
mąstoma labai nedaug. Žmogus gali būti šykš- 
tus visą gyvenimą ir mirti, to nežinodamas. 

Yra nusikaltimų, iš kurių juokiamasi, ir yra 
nusikaltimų, kuriais didžiuojamasi. Iš šykštu- 
mo niekas nesijuokia ir niekas juo nesididžiuoja. 

Jis minta žmogaus krauju, kol žmogus dėl jo 
miršta. Tai pasislėpęs stabas, stabas liūdnas, 
surūgęs, grasus, nelaimę nešąs. Bet, norint pa- 
matyti apsiblaususį jo veidą, reikia įsibrauti ligi 
pačių slapčiausių, ligi pačių giliausių gyvenimo 
smulkmenų. Šitas stabas reikalauja iš savo gar- 
bintojo nuolatinės gyvenimo aukos. Žodžiais jo 
nulenkti negalima. Jis trokšta realios, vaisin- 
gos aukos. Tai žiaurus valdovas: jis ligi galo 
išnaudoja savo galią ir nemoka pasigailėti. 


IV 


Šykštuolis, kaip ir kiekvienas stabų garbin- 
tojas, turi slaptų veiksmų, kuriems jis viską pa- 
lenkia. si 
Įsivaizduokite švelnų, taikų, mandagų žmo- 
gų, kuris bijo pasipriešinti ir ištarti smarkesnį 
žodį. Reikės įsiskverbti į pačias dalykų gelmes, 
kad būtų galima sugauti tą akimirką, kada pa- 
sirodys jo stabas. "Tuo tarpu jis jau iš tolo regi 
artėjančią šią akimirką, ir jo veidas, ligi šiol 
buvęs banaliai malonus, lengvai suvirpa, kaip 
žmogaus, kuriam palieti sužeistą vietą. Prie jos 
besiartinant, pabaisa sujuda dar sykį, sujuda 
staigiai, nors ir nevikriai, ir šykštuolio akys pa- 
„sidaro negeros, nors nieko pikto, paviršium žiū- 
rint, jam neatsitinka. Pokalbis, rodos, nebuvo 
rimtas: jis lietė išviršinius dalykus. Bet šykš- 

tuolis kaž kur, viename žodyje, viename atodū- 
syje, pajuto artėjančią grėsmę: jis ją pamatė 
ten, kur kitas nieko nebūtų paregėjęs. Jis pa- 
juto savo viduje judančią pabaisą. Ši pabaisa 
kartais miega, kartais valgo. Kai ji miega, 
šykštuolis esti niurus. Kai ji valgo, šykštuolis 
esti susijaudinęs. į 


Vv 


Kitos aistros mėgsta kalbėti apie asmenis 
arba apie daiktus, dėstis kas yra jų objektas. 
Tuo tarpu šykštuolis mėgsta tylą. Apie pinigą 
jis drįsta tik užsiminti. Bet jis anaiptol nekal- 
ba apie savo meilę. 

Aukštumos mėgsta žodį. Gelmės mėgsta 
tylą. 

Dauguma aistrų išjuokia aukštumas ir mie- 
lai plepa. 

Šykštumas išjuokia gelmes. Jis tyli su sa- 
vo aistra. 

Šykštuolis savo paslaptį saugo ne tik nuo 
kitų. Jis ją saugo ir pats nuo savęs. Jis norė- 
tų nerasti tos vietos, kurioje užkasė tai, ką gar- 
bina. 

Nenustebčiau, jeigu šykštuolis pradėtų bijo- 
ti pats savęs, kaip konkurento, kaip vagies, nės 
garbinimas yra labai pavydus. 

Jame gal būt yra du žmonės, kurie vienas 
nuo antro saugo savo paslaptis. Šykštuolis daž- 
nai skaičiuoja tuos dalykus, kurių skaičių jis jau 
seniai labai gerai žino. Bet jis bijo, kad į vienus 
bežiūrėdamas, neprarastų kitų. "Todėl jis nie- 
kados nuo skaičiuojamųjų daiktų nepasitraukia. 

Šykštuolį kankina buržuazinė ir sykiu fan- 
tastinė baimė. Pinigas užpildo jo dienas ir nak- 
tis. Jis įsibrauna net į sapnus, ir šykštuolis sap- 
nuoja budėdamas. Baisu yra matyti centus, įsi- 
jungusius į menkiausius reikalus, į niekingiau- 
sias išviršinio gyvenimo smulkmenas. Baisu yra 
matyti juos įsibrovusius į išvidini gyvenimą, įsi- 
siurbusius į sielos kraują, uždegančius akyse 
piktą ugnį, įliepsnojančius veidą ir drebinan- 
čius lūpas. Sielos šventykloje yra įsibrovęs 
piktadaris. 

Tuomet viskas yra galimą, net malda. 

Nakties tyloje šykštuolis garbina tai, kas 
yra paslėpta nuo visų akių. 


VI 


Kiekviena religija, vistiek ar ji būtų tikra 
ar klaidinga, reikalauja aukos. Šykštuolis taip 
pat aukoja savam stabui, aukoja daug, aukoja 
viską: jis aukoja savo šeimą, savo malonumą, 
savo sveikatą ir savo gyvenimą. Jei jame at-. 
sirastų kitų aistrų, kovojančių su šykštumu ar 

jam kliudančių ar jam besipriešinančių, beveik 
tikra, kad šykštumas jį sau laimės. 

Šykštuolio auka dėl to yra šlykšti, kad jis 
visados aukoja tikslą, vistiek kas jis būtų, tam, 
kas niekados nėra tikslas, o tiktai priemonė. 

Visiškai yra aišku, kad pinigas turi tiktai su- 
tartinės vertės. Jis yra vertingas tik ryšium su 
tais daiktais, už kuriuos jis yra duodamas. Pats 
savyje jis yra visiškai niekis. Tasai, kuris tu- 
rėtų visą pasaulio auksą ir sidabrą, bet nega- 
lėtų šito aukso ir sidabro išleisti, būtų vargin- 
giausias padaras. 

Ir šykštuolis yra pasmerktas šitam vargui. 
Pinigui jis aukoja turtą. Turtas ir pinigas, 
tiesa, nevisados sutampa. Bet šykštuoliui jie yra 
absoliučiai prieštaraują. Juo labiau jis myli pi- 
nigą, tuo labiau jis skursta ir vargsta. "Turtas 
yra auka, kurią jis papiauna ant savo stabo al- 
toriaus. Daiktas, kuris yra tiktai priemonė, 
tampa jam tikslu, o visa, kas yra tikslas, tam- 
pa jam priemone. 

Visas būtybes, gyvas ir mirusias, jis laiko 
priemonėmis, kurios telkiasi aplinkui vieną cen- 
trą. O šis centras yra pinigas, sustingęs, šaltas, 
nenaudingas. Pinigas jam yra visatos širdis, 
bet ši širdis — neplaka. 

Šykštuolis pinigui aukoja ne tik turtą, bet 
pinigui jis aukoja ir patį pinigą. Pinigui pelny- 
ti reikia truputį jo išleisti. Tuo tarpu šykštuo- 
lis, visiškai apsėstas šios aistros, to padaryti ne- 

pajėgia. Nesamą pinigą, nors jo būtų ir daug, 
jis meta dėl esamo, nors jo būtų ir maža. Pini- 
gą, kurio šykštuolis neregi, jis aukoja pinigui, 
kurį regi. 

Tai mus veda į pačias šykštumo gelmes, į 
patį jo baisumo centrą.  Šykštuolis turi fizinę 
metalo meilę. 

Auksą ir sidabrą jis myli dėl jų pačių. Jis 
juos myli materialiai. Jis yra jų traukiamas. 
Metalo palytėjimas kelia jame džiaugsmą ir fi- 
zinį malonumą. 

Juo labiau jis pamiršta turtą, juo labiau jo 
aistra susitelkia aplinkui auksą, kaip tokį, tuo 
fizinis metalo potraukis darosi baisesnis. 


Jeigu jam reikia pasirinkti ar mažą kiekį 
aukso, kurį jis jau turi ir mato, ar žymiai di- 
desnį kieki, kurio jis dar neturi ir nemato, šykš- 
tuoliui nors imk ir plyšk. Jo geidžiamas auk- 
sas jį traukia iš tolo. Bet jis labiau vertina ži- 
nomą ir regimą kiekį, kad ir mažesnį, negu di- 
delį, bet dar neregimą. 'Turimą auksą jis jau 
čiupinėjo, jis jau patyrė jo sukeltą savyje po- 
mėgį. Tuo tarpu to aukso, apie kurį jis gal- 
voja, jis dar nelytėjo, jis dar juo nesidžiaugė. 
Šiurpaus dėkingumo stumiamas, jis vertina tai, 
kas suteikė jam malonumo. Jam smagu apie 
auksą mąstyti. Kartais jis vadina jį vardu, jį 
glosto. Jo žvangėjimas palietus, šykštuolį ver- 
čia drebėti. 

VII 


Kiekvienas stabų garbintojas jaučia reika- 
lą sutelkti visus savo pomėgius vienoje vienin- 
telėje meilėje. Pinigas kaip tik pagelbsti šykš- 
tuoliui padaryti visų dalykų telkinį. 

Stabų garbintojas, turėdamas savo garbina- 
mąjį objektą, turi arba mano turįs viską. Pi- 
nigas kaip tik tinka šiai iliuzijai, nes jis atsto- 
vauja jeigu ir nevisiems daiktams, tai bent di- 
delei jų daugumai. Žaisdamas aukso moneto- 
mis, šykštuolis jaučia turįs savo dvasioje visus 
šiuos daiktus. Aukso gabaluose jis mato savo 
džiaugsmų esmę, susitelkusią į vieną džiaugs- 
mą, ir jo stabmeldybė minta jo svajonėmis. 

Jeigu jis turėtų pačius šiuos daiktus, jis juos 
turėtų vieną šalia kito, jis juos turėtų aprėžtus, 
ir jie išskirtų vienas kitą. "Tuo tarpu čiupinėda- 
mas aukso monetas, jis jaučia tarsi turėtų juos 
visus sykiu. Baigęs jis vėl gali pradėti iš nau- 
jo. Aukso gabalai susidėvi ne taip greitai, kaip 
smagumas, kurio jis atsisako šių gabalų dėliai. 
Aukso monetos jam išjuokia tai, kas yra am- 
žina, 

Bet jei auksas susidėvi iš lėto, tai šykštuo- 
lis susidėvi greitai. Mirtis ateina, ir mirtyje 
šykštumas pasako tikrą savo vardą. Pinigo mei- 
lė padvigubėja tą momentą, kai pasirodo pini- 
go niekingumas. Mirties momentą stabmeldybė 
šykštuolio, kuris dar tebegarbina pinigą, nors ir 

nebeturi vilties juo pasinaudoti, pasirodo visu 
savo juokingu ištikimumu ir šlykščių nesuinte- 
resuotumus). 

Jei aukso gabalai galėtų mylėti, kaip jie yra 
mylimi, jie susijaudintų, regėdami žmogų, kuris, 
paaukojęs jiems savo gyvenimą, aukoja ir savo 
mirtį. Žinodamas, kad jau nebegalės jais pa- 
sinaudoti, jis vis dėlto juos garbina savo akimis, 
kurios greitai jų neberegės, ir savo rankomis, 
kurios greitai jų nebelytės. 

Šykštuolis galėtų būti ištikimumo simboliu: 
jis miršta šalia savo aukso, kaip šuo šalia savo 
pono, 


VIII 


Iš daugybės šykštuolio iliuzijų kai kurios jų 
telkiasi aplinkui vagį. Šykštuoliui vagis yra fan- 
tastinė būtybė, nes jis kėsinasi ne į kurį nors 
daiktą, bet į stabą. 

Šykštuolis ir vagis gyvena labai artimoje 
draugėje. Šykštuolis mąsto apie vagį, kaip apie 
bendratikį. Jis mąsto apie vagį baisėdamasis ir 
sykiu gal kiek jį net gerbdamas, nes juk vagis 


5) Šitas nesuinteresuotumas yra šlykštus dėl to, 
kad tikrumoje jis yra labiausiai suinteresuotos dvasios 
išraiška. Pinigo meilė yra estetinio gėrėjimosi priešgi- 
nybė. , 

yra tasai, kuris moka garbinti šykštuolio sta- 
bą ir atspėti vietą, kurioje stabas padėtas. 

Sykštuolis ir vagis yra iš tos pačios brolijos. 
Juodų abu palieka pasaulį, kad atsidėtų ir pasi- 
aukotų minėto stabo kultui. Šykštuolis atsiski- 
ria nuo žmonių. Jis nesidomi jų reikalais. Jis 
niekados neatveria savo širdies. Vagis, aš 
kalbu apie mąstomą, ne apie regimą vagi, vagis, 
matomas iš tolo dvasios horizonte, šykštuoliui 
atrodo beveik kaip ir patikėtinis. 

Bet tarp šykštuolio ir vagies yra dar giles- 
nių ir dar slaptingesnių santykių.  Šykštuoliui 
vagis yra savotiška realių šmėklų rūšis, kuri kė- 
sinasi į garbinamą daiktą. Vagis jam nėra nu- 
sikaltėlis, kuris žemės daiktams padaro nusikals- 
tamą veiksmą. Vagis jam yra pabaisa, kurios 
drąsa turi šventvagiško pobūdžio ir kuri nori 
pagrobti neliestinus daiktus. 

Šykštuolis sukuria tarp savęs ir savo garbi- 
namo stabo slaptingų santykių. Jis turi slėpy- 
nių. Šiomis slėpynėmis, kuriose jis uždaro savo 
širdį, jis laužo gyvenimo dėsnius, nes laiko už- 
daręs metalą, turintį eiti iš rankų į rankas. Jis 
telkia daiktą, kuris turi būti išleistas6). Jis, 


6) Čia Hello yra išreiškęs pinigo esmę. Jau šv. 
Tomas yra pasakęs, kad „usus pecuniae est in emissio- 
ne ipsius“ — pinigas yra išleisti. Pinigas įgyja pras- 
mės tik tada, kai jis yra išleidžiamas, nes kitaip jis nei 
monetų nei banknotų pavidalu nėra vertingas. 

kiek galėdamas, priešinasi kraujo apytakai. 
Šykštuolio slėpynė yra baisi tabernaculum pa- 
juoka. Tačiau garbinimas yra pavydus, ir šykš- 
tuolis visados mano, kad jo slėpynei gręsia pa- 
vojus 

Jis bijo. Bet ši baimė kylanti dėl garbinamo 
objekto, nėra panaši į tą baimę, kuri kyla dėl 
regimų dalykų. Ji yra fantastinė. Ji yra pana- 
ši į sapnų baimę. Ji atsiranda be pagrindo, be 
grasinimo, be pavojaus. Šykštuolis bijo dėl to, 
kad bijo. Jis bijo to, kas yra. Jis bijo to, ko 
nėra. Jo stabmeldybė lyg ir perkelia jo stabą 
į neregimų daiktų pasaulį, ir šykštuolis bijo, kad 
kaž koki neregimi pirštai be rankos arba kaž 
kokia ranka be kūno nepasikėsintų nejaučiamai 
tamsoje prieš jo garbinamą daiktą. Vagis šykš- 
tuoliui kaip tik ir yra ši būtybė, be vardo ir be 
išvaizdos, kurios vaikai bijo, pasilikę vieni va- 
kare. 


IX 


Šykštumas labiausiai yra panašus į eikvoji- 
mą. 

Šykštuolis tėvas gali mirti, slėpdamas nuo 
savo vaikų savo lobį. Eikvotojas tėvas gali mir- 
ti, išleidęs savo vaikų turtą. 

Pasėkos yra panašios dėl to, kad panašios 
priežastys. | 

Šykštuolis neleidžia gyvybei išsiveržti į pa- 
viršių; jis neleidžia jai išsivystyti; jis ją laiko 
sutelkęs dėl to, kad šiam sutelkimui jis viską 
aukoja ir kad šis sutelkimas yra jo užgaida. 

Eikvotojas neleidžia gyvybei išsiveržti į vidų; 
jis jai neleidžia susitelkti; jis tiktai nori, kad ji 
išsivystytų dėl to, kad šiam išsivystymui jis vis- 
ką aukoja ir kad šis išsivystymas yra jo užgai- 
da. 


Šykštumas ir eikvojimas yra dvi egoizmo 
formos. 


Patarlė sako: tėvas šykštuolis, sūnus eikvo- 
tojas. 


Tai tiesa dėl to, kad sūnus, bėgdamas nuo 
savo tėvo, pasiekia pradinį punktą. 


Tėvas šykštuolis. Sūnus kenčia dėl šios 
ydos. Tėvas jam užnuodija visą gyvenimą. Sū- 
nus biaurisi tėvu ir pasuka į priešingą vienaša- 
liškumą. Jis virsta eikvotoju. Ir štai kas at- 
sitinka.  Stumiamas savo pasibaisėjimo, sūnus 
mebegali sustoti. Jis apibėga visą ratą ir atsi- 
duria pradiniame punkte — tėvo akivaizdoje. 
Tėvas norėjo viską iš jo atimti. Jis buvo šykš- 
tus. Tai buvo jo būdas pasismaginti. Sūnus, 
netekęs džiaugsmo dėl šykštumo, stengiasi at- 
silyginti eikvojimu ir patenka į tą patį skurdą; 
jis miršta ta pačia mirtimi, tik kitokios formos. 

X 


Pradėdamas šią studiją, aš kalbėjau apie 
aukso veršį. Aš kalbėjau apie garsiausią nusi- 
kaltimą, kurį žmonija padarė garsiausią savo 
istorijos momentą. Atrodo, kad, nagrinėjant 
šykštumą jo smulkmenose, dvasia lyg ir nužen- 
gia nuo kalnų į slėnį. 

Bet iš tikro taip nėra. Šitas nužengimas yra 
labiau įsivaizduotas, negu tikras. 

Svarstant kurį nors dalyką, kaip tipą?), jis 
pasirodo iškilmingų grožio arba biaurumo pavi- 
dalu. Bet kai tą patį dalyką svarstai praktinė- 
se smulkmenose, pritaikydamas jį prie dabar- 
ties, kai iš istorijos jį perkeli į savo namus, tuo- 
met jis lyg ir netenka kaž ko pats savyje. Jo 
net visiškai negalima pažinti. Žiūrint iš arti, jis 
atrodo netoks gražus ir netoks biaurus. Prisi- 
artinus prie jo, jis netenka tų proporcijų, ku- 
rias turėjo stebimas iš tolo. Bet šis įspūdis yra 
apgaulingas. Daiktas pasilieka tas pat, ar jį na- 
grinėsime, kaip tipą, ar kaip kasdieninę prak- 
tiką. 

Daugelis žmonių sudrebėtų, jeigu jų šeimos 
židinio nusikaltimai būtų parodyti iš tolo iškil- 
mingoje istorijos šviesoje. "Tačiau jie nedreba, 
nes šie nusikaltimai vyksta ankštoje ir mažoje 
scenoje. Jų asmenybių ir jų gyvenimo siauru- 


7) Vadinasi, idealinėje jo esmėje, atitrauktą nuo 
konkrečių jo apraiškų ir nuo kasdieninių formų. 

mas sumažina jų akims jų neteisybių proporci- 
“jas. Tuo tarpu ir nykštukas gali padaryti di- 
džiulį nusikaltimą. Didelei nuodėmei nėra rei- 
kalo turėti didybės. Didelė nuodėmė yra ta, ku- 
ri griauna didelį dalyką.  Nuodėmė turi tiktai 
negatyvinės didybės. Blogis yra trūkumasš). 

Šykštumas kasdieninėse ir naminėse savo 
apraiškose kaip tik dėl to pasidaro didelis, kad 
jis griauna didžiausią dalyką, jis griauna gar- 
binimą. Sinajus visados yra arti mūsų. Balsas, 
prabilęs tarp žaibų, pasklido visur. Jis kreipėsi 
ne tik į tą mažą būrį, kuris buvo susispietęs kal- 
no papėdėje. Dešimt Įsakymų išsilaikė per am- 
žių amžius, ir senatvė neuždėjo savo rankos ant 
veido be raukšlių To, Kuris kalbėjosi su Moze 
Sinajaus viršūnėje. Sinagoga paseno. Bet Baž- 
nyčia perėmė dešimtį įsakymų ir juos paskelbė 
visam pasauliui. Laikas ir erdvė juos veda prie 
To, Kuris juos davė, ir jų galia pasirodys Juoza- 
pato slėnyje. 

Stabų garbinimas visados pasilieka tas pat, 
kas ir buvęs, gal dar biauresnis po aštuonioli- 
kos šimtų metų. Įprotis nesušvelnina aukso ver- 
šiui teikiamos pagarbos baisybių. 


8) Blogis niekada nėra pozityvus. Tai yra privatio 
boni, kaip šv. Augustinas yra prasmingai pasakęs. 

IDĖJŲ ASOCIACIJOS 


Yra melagysčių, kurios vaikšto po pasaulį jau 
formuluotos ir atbaigtos savo išraiškos atžvil- 
giu. Bet yra taip pat melagysčių, kurios pasi- 
lieka aiškiai nepasakytos. Yra nesąmoningų me- 
lagysčių, kurios skverbiasi į pasaulį iš pokalbių, 
iš skaitybos, iš papročių, iš viso to, kas vadi- 
nama gyvenimu, o kas iš tikrųjų yra mirtis. Ši- 
tos tad melagystės valdo pasaulį Jas sudaro 
klaidingos idėjų asociacijos. 

Žmogus retai yra vedamas sąmoningų blo- 
gų ar gerų motyvų. Šie motyvai dažnai jam yra 
tik formulės. Bet gyvoji jėga, kuri jį valdo, yra 
idėjų asociacijos. "Tai tie nesąmoningi, nepri- 
klausomi motyvai, dėl kurių mūsų dvasioje vie: 
na idėja yra vadinama kitos vardu. 

Idėjų asociacijos (aš kalbu apie nevalingas, 
staigias, nesąmoningas, neišvengiamas asociaci- 
jas) valdo ne tik vadinamąjį grynąjį protą!), 

1) Hello yra rašęs Kanto filosofijos klestėjimo 
metu, todėl vartoja ir kantiškus terminus. Grynasis 


protas — Uintellect pu» — Čia yra suprantamas Kanto 
reine Vernuft prasme, 

bet ir vaizduotę, tąją baisią jėgą, kuri turi savo 
įpročių tiek gyvenimo, tiek mirties srityje. 

Prisiminkite asmenis ir daiktus, kuriuos jūs 
pažįstate. Jūs pamatysite, kad labai dažnai 
jiems suteikiama išvaizda yra pagaminta ne pro- 
to, bet vaizduotės. Paklauskite savo atsimini- 
mų. Jie jums pasakys, kad teisybė nevaldo jų 
likimo: toks ir toks žmogus galėjo pasielgti ir 
blogai, bet jūs jį prisimenate gerai; toks ir toks 
žmogus galėjo pasielgti ir gerai, bet jūs jį pa- 
miršote. 

Ši netvarka krauna savo lizdą vaizduotėje. 

Jūs esate įpratę tikėti, kad nusikaltimas ga- 
li turėti didingumo žymių, kad esama kilnių me- 
lagysčių, kad gėrio darymas yra nuobodus da- 
lykas. | 

Be abejo, tokių dalykų niekas jūsų nemoko. 
Bet juos jums įdiegia. Jų nerodo jūsų protui, 
bet romanai ir melodramos juos pastato prieš 
jūsų vaizduotę, ir ši juos priima. 

Vaizduotės įtaka daugeliu atveju mums pa- 
tiems yra didesnė, negu paprastai manoma ir 
kalbama. Žmogus, kuris, pagautas baisios aist- 
ros, iš viršaus atrodančios gilios, pastovios, ne- 
mirtingos, pasipriešina visiems draugų patari- 
mams, šeimos prašymams, maldavimams, aša- 
roms ir grasinimams, gali būti staiga pažadintas 
banaliausių aplinkybių, vieno žodžio, vieno mos- 
to, vienos idėjų asociacijos, vieno atsiminimo, 
vieno šposo, vieno sąmojaus. Atrodo, kad jo 

vaizduotė, įsiliepsnojusi sunkioje kovoje, staiga 
būtų užgesinta menko vėjelio, kuris nežinia iš 
kur pučia ir nežinia kada nustoja. 

Jeigu jūs teoriškai jaunuoliui tvirtinsite, 
kad gražu yra padaryti nusikaltimą, jis jums ne- 
tikės. Bet jei jūs jam daugybe melodramų pa- 
vaizduosite kilnių nusikaltėlių ir plokščių dorų - 
žmonių, jaunuolisįpras manyti, kad, norint būti 
didžiam, reikia gyvenime padaryti daug blo- 
gybių. 


II 


Žmogaus kalboje, kuri visados yra visko ben- 
drininkė, esama tokių posakių, kurie tiesiog bai- 
siai liudija prieš patį žmogų. Kai jaunuolis sa- 
vo gyvenimo kelyje pridirba daug kvailybių, kai 
jis praleidžia daug laiko, padaro daug skolų, kai 
jis yra kvailas, vidutiniškas ir nuobodus, tuo- 
met sakoma, kad jis yra daug gyvenęs. 

Tuo tarpu reiktų sakyti, kad jis yra daug 
miręs. "Tai, ką jis darė, yra niekai. Jis nieko 
nepadarė. Jis tik paliko nebūties raugą. O ne- 
būties padaras yra nebūtis. Atsirado nuobodu- 
lys — štai ir viskas. 

Nebūtis yra šaknys, kurių žiedai yra nuobo- 
dulys, o vaisiai neviltis. 

Neviltis yra pribrendęs nuobodulys. Tie, ku- 
rie yra daug gyvenę, mielai pasikaria, o pasiko- 

rėliai randa sekėjų. Pasikarti virsta papročiu ir 
užkrečiama liga. Ir čia nėra nieko nuostabaus: 
čia tik nebūtis eina savo kelių. 

Iš kur tad atsirado posakis: Jis yra 
daug gyvenęs? 

Jis gimė iš klaidingos idėjų asociacijos. Jis 
gimė ir pasislėpusios melagystės. Jis gimė ne 
prote, bet vaizduotėje, kuri sugeba prie gyveni- 
mo vaizdo prijungti netvarkos vaizdą. 

Vaizduotė atprato grožio idėją jungti su gė- 
rio idėja. 

Čia aš norėčiau sulaikyti dėmesį. Šis fak- 
tas yra pagrindinis, begalinis, beveik visuotinis, 
ryškus ir sykiu pasislėpęs.  Vaizduotė atprato 
grožio idėją jungti su gėrio idėja. 

Ir kai šis įprotis dingsta, įvyksta tai, apie ką 
buvo kalbėta. Kai šis įprotis dingsta, žmonės 
pradeda manyti, kad žavėsys ir nekaltumas ne- 
susitinka toje pačioje apylinkėje ir kad reikią 
pasirinkti vieną arba antrą. 

Vaizduotė patraukia šitaip suklaidintą žmo- 
gų žavėsio pusėn, ii, atsidūręs bedugnėje, jis 
randa pasibiaurėjimą, kuris jo ten laukė. 


III 


Išvidinį vaizduotės pasaulį atitinka išviršinis 
meno pasaulis. Menas yra vieną iš tų jėgų, ku- 


98 


rios sugadino vaizduotę, nes menas pasakė, kad 
blogis yra gražus. 

Menas turi būti viena iš tų jėgų, kurios iš- 
gydys vaizduotę. Jis turi pasakyti, kad blogis 
yra biaurus. 

Menui visiškai apsisuko galva. Ieškojęs sau 
tipų tamsos srityje, užmiršęs, kad saulė yra jo 
tėvynė, išgarbinęs blogį, negarbingu savo balsu 
išgyręs savižudybę ir svetimoterystę, išbandęs 
tiesą atskirti nuo grožio, jis galop atsisuko prieš 
patį grožį. Baigęs pulti tiesą, kuri yra meno 
pagrindas, jis pradėjo pulti grožį Būdamas 
sužeistas į pačią širdį, jis pasiryžo pribaigti pats 
save. Įtikinęs žmones, kad grožis yra netvar- 
ka, vadinasi, klaida, jis savo pamišimo logikoje 
sušuko: gražu yra tai, kas biauru! 

Reikia išnagrinėti šitą pamišimo logiką. Rei- 
kia ja pasekti žingsnis po žingsnio. Jei žmogus 
savo dvasioje visados būtų jungęs grožį su gėriu, 
grožis būtų likęs grožiu ir gėris būtų likęs gė- 
riu. Žmogus, būdamas ištikimas vienam, būtų 
pasilikęs ištikimas ir antram. Bet žmogus, sy- 
kį pasakęs ir leidęs rašytojams pasakyti, kad 
grožio tipų esama ten, kur nebėra gėrio, būtent, 
drąsiuose nusikaltimuose ir garsiuose skanda- 
luose, kad netvarka ir genijalumas yra vienas ir 
tas pat dalykas, kad grožio ir gėrio idėjos yra 
priešingos, šis žmogus baigė tuo, kad grožio idė- 
ją padarė priešingą jai pačiai ir paskelbė: gra- 
žu yra tai, kas biauru. Graži pagarba, vieny- 

bei?) parodyta tų, kurie neteko vienybės nuovo- 
kos! Jie mums įrodė, kad grožio idėja, jeigu 
ji nėra jungiama su tvarkos, tiesos ir gėrio idė- 
jomis, paneigia pati save ir pati savęs nebepri- 
pažįsta. Jie mums įrodė, kad kai žmogus nori 
apčiuopti grožį, atpalaiduotą nuo tvarkos ir su- 
sietą su netvarka, šis grožis, kurį jis nori sugau- 
ti, jam amžinai pabėga, ir nusivylusio žmogaus 
rankose pasilieka sulaužyta, sustingusi, biauri 
šmėkla. 

Blogis ir biaurumas yra taip esmingai pana- 
šūs, kad jie visur eina paskui vienas antrą. Jie 
stengiasi susilieti. Ir žmogus, kuris pradeda ma- 
nyti, kad grožis yra blogis, baigia sakydamas, 
kad gražu yra tai, kas biauru. Pačių daiktų 
galybė priverčia žmogų vieną žodį pakeisti ki- 
tu, sinonimu, ir tuo būdu atskleisti panašumą, 
kuris buvo nelauktas ir nežinomas. 

Jau kiek laiko klaidinga idėjų asociacija ga- 
mina prieštaravimų, kurių niekas nedrįsta pa- 
skelbti. Bet kai klaida pribręsta ir kai pasitai- 
ko tinkamas momentas, žodis ištrūksta, ir ab- 
surdas pasivadina vardu. 


2) Menas, kaip Hello dav įvade yra parašęs, yra 
tik vienas vienybės atspindis šalia gyvenimo ir mokslo. 


60 


IV 


Argi mums nebuvo sakoma ir argi mes ne- 
buvome įtikinėjami, kad giedras ramumas (sė- 
rėnitė) yra panašus į mirtį ir kad sąmyšis yra 
gyvenimo žymė? "Taip kalbėjo silpnybė, norėda- 
ma kitus įtikinti, kad ji yra gyva. Negalėdama 
išgydyti savo karščiavimosi, ji pradėjo jį gar- 
binti. Ji rodė jį pasauliui ir sakė: Štai gyve- 
nimas. Ir pasaulis jos paklausė. O tie, kurie 
karščio neturėjo, pradėjo jį pamėgdžioti, many- 
dami tuo būdu pamėgdžioja entuziazmą. Bet jie 
pamiršo, kad drebulys yra šaltas. 

Graikų menui šios rūšies pamišimas buvo 
svetimas. Visas jo grožis yra ramus. Bet šita 
jo ramybė nėra tildanti, nėra pabaigianti; tai 
nėra galo ramybė; tai nėra ramybė būtybės, ku- 
ri buvo supykusi, bet kuri susivaldė. "Tai ra- 
mybė to, kuris nebuvo supykęs. 

Meno žymė yra rengti harmoniją, kuri dar 
nėra baigta, mums parodant, lyg veidrodyje, 
ateities paveikslą. Menas iš anksto sujungia 
elementus, kurie gyvenime kovoja ir stengiasi 
susiartinti. Sąmyšingas ir skubus gyvenimas 
nuolatos siekia grožio, bet niekados nepasiekia. 
Menas, norėdamas gyvenimui vadovauti ir jam 
padėti, atpalaiduoja grožio pradą, kurį turi gy- 
venimas, parodo jam ateitį ir idealą. Todėl aiš- 
ku, kad meno žymė yra giedras ramumas, susi- 

valdymas, visiška pergalė, laimėta kova, nu- 
jausta ir paskelbta taika karo metu. 

Taip pat klaidinantieji balsai nesiliauja skel- 
bę, kad menininkas yra ir turi būti visų sąmy- 
šių, visų klaidų, visų aistrų žaisliukas. Argi ne 
tasai menkas žmogiūkštis, vardu Horacijus, va- 
dinamas poetu ir gyvenimo žinovų, be abejo, 
dėl to, kad nieko neišmanė nei apie poeziją nei 
apie gyvenimą, yra kaž kur pasakęs: Genus ir- 
vibatile vatum?2  Neskanus juokas, reikalingas 
išversti, kad būtų suprastas: jautri pranašų gi- 
minė. 

Menas, norėdamas būti ramus, turi būti kil- 
„nus ir gilus. Putos visados siūbuoja, juda, sklai- 
dosi, blaškosi. Bet putos nėra vandenynas. Jū- 
ra gili. Štai josios didybės paslaptis. Galėtų ji 
būti ir labai plati, bet jeigu ji nebūtų gili, ji ne- 
būtų didinga. Žmogaus žvilgis gali būti nepa- 
vargstamai į ją įsmeigtas tik dėl to, kad po ban- 
gomis, kurias regi, jis atspėja tai, ko neregi. Jis 
atspėja, kad vandenyno gilumas yra vertas pla- 
tumo. Ir todėl jis yra ramus. Vienas tik van- 
- dens paviršius jį sudrumstų. Visi paviršiai yra 
neramūs. Bet gelmės ramybę palaiko, ją sau- 
go ir ja kitus apdovanoja. 

Šventoji paklydusi jėga, didžių namų vaike, 
kuris ieškojai sau gyvenimo toli nuo šeimos te- 
vo ir jo neradai, kuris valgei kiaulių ėdalą, ku- 
ris drįsti lengvapėdiškai kalbėti ir kuris vis dėl- 

to nešioji Meno vardą, kada tu atsiversi, neišti- 
kimasis? 

Atsimink, kad Liuteris tau užtrenkė duris, ir 
kad šeimos Tėvas3) tau davė prieglaudą alto- 
riaus papėdėje. Dievas priima tave į šventyklą. 
Jis tau leidžia melstis. 

Protestantizmas nekreipė dėmesio į žmogaus 
vaizduotę. Jis pamiršo, kad Dievas sukūrė sau- 
lės nusileidimą ir įpareigojo žvaigždėtas naktis 
apreikšti žmogui Jo spindėjimą. 

Aštuonioliktasis šimtmetis, tasai melo am- 
žius (jį reikia vadinti tikru jo vardu), turėjo 
pasauliui sunkiai išaiškinamos įtakos. Jo palik- 
ti mums skaityti veikalai yra tikri kvailumo ste- 
buklai. Šito šalto, vėliau virtusio kruvinu, pa- 
mišimo akivaizdoje, akivaizdoje šitų drungnų ir 
nuobodžių kvailybių iš tikro galima stebėtis, kaip 
visi šie dalykai pasidarė užkrečiami. 7 

Jie pasidarė užkrečiami dėl to, kad jie suda- 
rė savotišką idėjų asociaciją.  Aštuonioliktasis 
šimtmetis įtikino žmones, ne protavimu, bet blo- 
gai sujungdamas idėjas, kad mokslas ir religi- 
ja prieštarauja vienas antram, kad, norint išlai- 
kyti tikėjimą, reikia būti ignorantu. Šis daly- 
kas, kurio vardo nežinau, kuris neturi vardo ir 
negali jo turėti, ši nesąmonė, šis nuodingas 1a- 


3) Hello čia turi galvoje Dievą ir Krikščionybę, 
kuri meną sujungė su religiniu gyvenimu, ypatingai su 
kultu. „ 

šas įsikverbė į vaizduotės sritis ir jas užnuodi- 
jo. "Tuomet aštuonioliktasis šimtmetis, apval- 
dęs paruoštą dirvą, įtikino žmones, kad Dievas 
nėra visų padarų Tėvas, kad jo patarimai nėra 
geri, bet nuobodūs ir šalti, kad, norint įsigyti 
entuziazmo, reikia daryti bloga. Žodžiu, žmo- 
gus arba bent žmogaus vaizduotė, priėjo išva- 
dos, kad šėtonas yra grynasis veiksmas+), 

Apie tai aš esu jau kalbėjęs. Bet dar sykį 
kartoju ir nuolatos kartosiu. 

Sakydamas, kad aštuonioliktasis šimtmetis 
blogai sujungė idėjas, aš jį dar per daug pager- 
biu. Tikrumoje, jis jų visiškai nejungė. Jis ne- 
teko net vienybės sąvokos. Intelektualinį pa- 
saulį jis visiškai išniekino. Jis surado, kad kvė- 
pavimas yra vergija ir prietaras. Pasaulyje jis 
įtaisė oro siurblį ir užtroškino paukščius, nete- 
kusius oro. Bet tuštuma neilgai tetrunka. Dy- 
kumose netrukus atsiranda gyventojų: šiuo tar- 
pu jose prisiveisė pabaisų. Kai aštuonioliktasis 
šimtmetis mirė, užtroškęs tuštumoje, kraujuje 
ir purve, reikėjo, kad jo užterštas intelektuali- 
nis oras kiek laiko pabūtų ramus, išsivalytų ir 
vėl tiktų kvėpuoti. 

Kiek laiko idėjos, kurioms šis amžius buvo 
atėmęs jėgas, dar negalėjo susijungti. Devynio- 


Žž) Actus purus — V Acte pur — yra vadinamas tik 
Dievas. Apšvietos tarpsnis šį aukščiausio tobulumo iš- 
reiškimą pritaikė Dievo priešginybei — šėtonui. 

liktasis šimtmetis jas atidavė likimui, pastatė 
vienas prieš kitas, jų net nepažindamas. Orgi- 
jų metu urzgiąs balsas ištarė mokslo ir religijos 
vardus, nežinodamas, ką jie reiškia; jis ištarė, 
juos, manydamas, kad tai du priešai. Devynio- 
liktajam šimtmečiui reikėjo dar kiek laiko at- 
sikvėpti saulės šviesoje, kad galėtų pamiršti 
šiuos sujauktus šūksnius. 


Mirdamas aštuonioliktasis šimtmetis testa- 
mentu mums paliko įprotį svajotojo idėją jung- 
ti su idėja žmogaus, kuris tiki į neregimus daly- 
kus ir jais remiasi, 

Bet jis nepastebėjo, kad svajonės idėja turi 
būti jungiama su iliuzijos idėja ir kad iliuzijos 
idėja yra palinkimas žmogaus, kuris neigia ne- 
regimus dalykus. Leistis klaidinamam, būti 
kvailiuku tai ir reiškia tikėti tik į tai, kas regi- 
ma. Iliuzijos esmė yra: šmėklas laikyti tikrove 
ir tikrovę laikyti šmėklomis. 


Svajotojas yra tasai, kuris niekados nepra- 
bunda, kuris niekados neatsigrįžta į nesukurtą 
šviesą, kuris gyvena šešėlių šalyje. Tr vis dėl to 
žmogaus kalba, toji apzaunamoji ir apgavikė, 
jau šimtas metų, kai svajotoju vadina tokį žmo- 
gų, kuris yra prabudęs, kuris regi ir supranta. 

Jeigu devynioliktasis šimtmetis atbustų, jei 
šio amžiaus dvasioje susitaikintų idėjos, kurios 
pačia savo prigimtimi krypsta vienos į kitas, ar- 
gi nebūtų galima tikėtis, kad žmogus, prisiarti- 

nęs prie vienybės, prisiartintų pats prie savęs, 
kad žmogiškasis gyvenimas ir mokslas žengtų 
bent keletą žingsnių taikos linkuis) ? 


5) Hello noras, kad susitaikintų idėjos, iš prigim- 
ties linkstančios viena į kitą, devynioliktajame ypač 
dvidešimtajame šimtmetyje iš dalies įsikūnijo. Mokslo 
ir religijos idėjos, dėl kurių perskyrimo Hello nuolatos 
skundžiasi, šiandien laikomos kaip tik artimomis ir su- 
siderinančiomis. Bet žingsnis taikos linkui nebuvo pada- 
rytas, nes be idėjų harmonijos taikai reikia širdžių ir 
valių santaikos. 

ŽMOGIŠKOJI PAGARBA 


Keisčiausias jausmas, kurio gali patirti, bet 
kokia būtybė, yra niekinti gėrį ir gerbti blogį. 
Ir vis dėlto šis jausmas egzistuoja. Jis buvo pa- 
vadintas absurdišku vardu, kaip ir pats dalykas, 
kvailu vardu, kuris nieko nereiškia ir kuris es- 
mingai negali nieko reikšti, nes tai yra nebūties 
vardas. Štai jisai: ,,žmogiškoji pagarba“. 

Nuostabu! Nuo to laiko, kai sveika nuojau- 
ta buvo sudrumsta savo gelmėse ir persekioja- 
ma savo griūvėsiuose, žmogaus kalboje pradėjo 
atsirasti pasibaisėtinų absurdų. Kadangi tasai 
jausmas, apie kurį aš kalbu, yra griežčiausia 
sveikos nuojautos priešginybė, kokią tik galėjo 
išgalvoti šėtono mintis, jis reikalauja ir kvailos 
išraiškos, kuri šį tą reikšti gali tiktai pamišėlių 
namuose, 

Dažnai įsivaizduoju genijalų keleivį, savotiš- 
ką būtybę, aukštesnę už žmogų ir žmogaus ne- 
pažįstančią, kurią turėčiau supažindinti su tuo, 
kas vyksta žemėje. Įsivaizduoju dvasią, kuri 

nužengtų iš dangaus užmegzti pažinčių su šiuo 
pasauliu. Ir man atrodo, kad ją ištiktų nuos- 
tabos ekstazė, jeigu jai pasakyčiau tuos daly- 
kus, kurie mums atrodo toki paprasti. 

„Jūs žinote geriau, negu aš, kalbėčiau jai, 
kas yra tiesa ir kas yra grožis. Bet kiek ži- 
nau, man pakanka, kad žinočiau, jog mirčiau 
dėl nuostabos, jeigu žinočiau daugiau. Aš sų- 
tirpčiau, kaip vaškas prieš ugnį. Štai dėl ko 
dabar dar nematau visko, ką pamatysiu vieną 
dieną. Bet štai, mano mokytojau ir mano mo- 
kiny, štai ko jūs nežinote ir ko aš jus pamoky- 
siu. 

Atspėkite, kokį jausmą turi dauguma žmo- 
nių akivaizdoje To, Kuris yra, Kurio Vardas yra 
tariamas tik garbinant, prieš Kurį serafinai bai- 
mingai pridengia savo veidus ir vos judina savo 
drebančius sparnus. Atspėkite! Jums ateina į 
galvą baimė, jūs mąstote apie meilę. Bet ne- 
atspėjate. Mano mokytojau ir mano mokiny, 
Dievo garbės akivaizdoje jie gėdisi. ..“ 

Jis mane verstų pakartoti, tasai archangelas 
keleivis. Jis nesuprastų. Jis man pasakytų: 

„Katras iš mudviejų yra pamišes?“. Bet aš 
pasistengčiau jam išaiškinti. Aš jam pasaky- 
čiau: | 

„Taip, gerbiamasis, žmonės didžiuojasi, ne- 
pažindami Tiesos, Būties, Grožio. Visa tai jie 
niekina ir didžiuojasi savo panieka. Jei kas nors 
dar ir vertina šią begalybę, kurios aš siekiu, ku- 

ria jūs esate persisunkę ir kuria spinduliuojate, 
jeigu kas nors ją labiau vertina, negu krūvą 
mėšlo, kiti jam sako: Pasislėpk, nerodyk savo 
pranašumo, nes mes tik pasijuoksime iš tavęs! 

Bet ir tie, kurie labiau vertina krūvą mėšlo, 
nepasitenkina jame vartydamiesi, kas būtų vi- 
sai suprantama, bet jie vartosi didžiuodamiesi. 
Braidžiodami purve, ieškodami bezdžionės pa- 
veikslo, jie niekina tuos, kurie kalnuose ieško 
Dievo paveikslo. Jie net surado, kad gražu at- 
sitraukti nuo tiesos. Jūs to nesuprantate, kaip 
ir aš. Jie surado, kad nuodėmės ir nusikalti- 
mai, dėl kurių idealinės išvaizdos, jeigu ji pasi- 
rodytų, mes turėtume mirti iš baimės, yra GRA- 
ŽŪS. Tuo tarpu tasai karališkasis ir kilnus sie- 
los panašumas į Dievą, tasai smilkalas, kyląs 
prieš Dievo sostą, grynesnis ir stipresnis, kaip 
žemės rožių kvapas, tasai dangaus deimantas, 
kuris sykiu yra ugnis ir kvėpalai, visa tai žmo- 
nių yra laikoma menku, skurdžių ir biauriu da- 
lyku, o tie, kurie buvo tokios žemos dvasios, 
kad galėjo šiuos dalykus labiau vertinti, negu 
garbingus, romanuose dievinamus svetimote- 
rius, mažų mažiausiai turėjo nesirodyti dienos 
švieson“. 


II 


Galėčiau šitaip kalbėti ilgą laiką. Ir juo iš- 
mintingesnis būtų mano dangiškasis klausyto- 

jas, tuo mažiau jis suprastų, nes išmintis supran- 
ta būtį, o neišmintis supranta nebūtį. Priėjęs 
blogio pažinimą, žmogus pamiršo!) viską tą die- 

: ną, kurią šėtonas jį apgavo. Neišmintis supran- 
ta nebūtį. .. Štai šio pasaulio daiktų raktas. Jis 
išaiškina žmonių skirtingą nusistatymą. Dauge- 
lis žmonių stovi per žemai, kad galėtų nebūtį 
suprasti. "Tuo tarpu kiti, stovį vienodame su ja 
lygyje, ją supranta. 

Galimas daiktas, kad genijalus keleivis, bū- 
damas aukščiau nebūties, viso to nesupras. Ir 
aš, kuris savo gyvenime tiek kentėjau, matyda- 
mas, kaip išminties dalykai yra nesuprantami 
būtybių, stovinčių per daug žemai, vieną dieną 
paregėsiu, kaip neišminties dalykai yra nesu- 
prantami būtybės, stovinčios per daug aukštai. 
Ir jeigu šiai būtybei ištarčiau vardą to dalyko, 
kuris turėtų neturėti vardo, jeigu aš pasaky- 


1) Čia Hello turi galvoje pirmykštį žmonių puo- 
limą, kada šėtonas, gundydamas žmogų, kalbėjo, kad 
jis viską žinos ir bus kaip Dievas. Tuo tarpu pasida- 
vęs pagundai ir sutikęs su pasiūlymu patirti blogio pa- 
žinimo, žmogus atsidūrė intelektualinėje tamsoje, nes 
jis atsidūrė nebūtyje. Pirmykštis puolimas yra bar- 
bariškumo pradžia, barbariškumo intelektualiniu, mo- 
raliniu ir estetiniu atžvilgiu. Čia vėl pasitvirtina šv. 
Augustino mintis, kad nuodėmė yra paslinkimas į ne- 
būtį: „inclinatio ad nihilum“, kuri paskui save traukia 
ne tik nebūtį, bet ir netiesą ir biaurumą estetiniu at- 
žvilgiu. Todėl šis Hello sakinys yra gilios prasmės 
net ir metafiziniu bei teologiniu atžvilgiu. 

čiau: „Žmonės pagarba vadina neišaiškinamą ir 
visuotinę neapykantą viso, kas yra“, be abejo, 
pasikalbėjimas baigtųsi. Aš pamatyčiau dvasi- 
nį keleivį išskečiant savo deimantinius, lengvus 
ir liepsningus sparnus.  Absurdų nuvargintas, 
jis lėktų pasilsėti. Manydamas girdėjęs sąmo- 
jų, jis vyktų į aukštesnes sritis ieškoti aiškių, 
paprastų ir suprantamų dalykų... 

ABEJINGUMAS 


Taip ir Ne stovi vienas priešais antrą. 

Dauguma nieko neišmanančių žmonių pri- 
kaišioja tiesai, kač ji yra netolerantinga. Rei- 
kia išaiškinti šį -posakį. 

Juos girdint, reiktų sakyti, kad tiesa ir klai- 
da yra dvi būtybės, kurios gali būti lygiai ver- 
tinamos. "Tai dvi karalienės abi teisėtos, kurios 
turi gyventi taikoje, pasilikdamos kiekviena sa- 
voje karalystėje. Tai dvi dievybės, kurios pasi- 
dalina pasaulį, neturėdamos teisės viena antrai 
išplėšti josios srities. Štai iš kur kyla abejingu- 
mas, kuris yra šėtono triumfas. Šėtonui patin- 
ka neapykanta. Bet josios jam nepakanka: jam 
reikia abejingumo. 

Abejingumas yra savotiška neapykantos rū- 
šis: šalta ir pastovi neapykanta, kuri nuo kitų, 
o kartais ir nuo pačios savęs, prisidengia tole- 
rancijos išvaizda.  Abejingumas niekados nėra 
realus. Tai neapykanta pamušta melu. 

Žmonės, norėdami kiekvieną dieną išvemti 
ištisą upelį tiesą įžeidžiančių priekaištų, turėtų 
turėti tvirtą pasiryžimą, o tai ne jų charakte- 
riui. 

Jų nusistatymas yra neturėti jokio nusista- 
tymo. Ir vis dėlto šaukianti neapykanta yra 
lengviau išaiškinama, kaip pirmykštės nuodė- 
mės palikimas, negu tylinti neapykanta. Mane 
stebina ne girdimi piktažodžiavimai, išeinantie- 
ji iš žmogaus burnos. Tai yra gimtosios nuo- 
dėmės, tai žmogaus laisvės padaras. Piktažo- 
džiavimai turi savo prasmę. Tai, kas man kelia 
absoliučiai neišreiškiamą nuostabą, yra neutra- 
lumas. 

Tai liečia žmogaus ateitį, amžiną ateitį visų 
tų, kurie pasaulyje turi protą ir laisvę. Tai lie- 
čia tikrai ir būtinai jus pačius, kiekvieną asme- 
nį ir kiekvieną daiktą. Jeigu tad jūs nesidomi- 
te nei savimi pačiais, nei jokiu asmenimi, nei 
jokiu daiktu, atsiminkite, kad tai liečia tikrai ir 
būtinai jūsų šventą reikalą. Jeigu jūs esate gy- 
vi, pažadinkite savyje gyvybę! Imkite savo sie- 
1ą ir atveskite ją į grumtynes! Imkite savo troš- 
kimus, savo mintis, savo maldą, savo meilę! Im- 
kite į savo rankas instrumentus, kuriais moka- 
te pasitarnauti, ir atsistokite ant svarstyklių, 
kuriose viskas yra pasveriama. 

Jeigu esate užmigę, prabuskite! Jeigu esa- 
te mirę, atsikelkite. Savo praeityje, užgesusia- 
me savo gyvenime ieškokite geriausių atsimini- 

mų. „Atsiminkite rytmetinį rožių dvelkimą, ir 
pamatysite, ar turėsite jėgos pasakyti: Man 
vistiek! 

Atsistojus tarp mylinčiųjų ir nekenčiančiųjų 
ugnies, reikia ištiesti stiprią ranką vieniems ar- 
ba antriems. Atsiminkite tai! Šis įspėjimas yra 
taikomas ne žmogui apskritai, betjums specia- 
liai. Visos dorinės, protinės ir medžiaginės jė- 
gos, esančios jūsų dispozicijoje, yra Dievo į jū- 
sų rankas įduoti įrankiai, kuriuos galite laisvai 
naudoti už Jį arba prieš Jį. Jums reikia kovo- 
ti. Jūs būtinai kovojate. Jūs galite pasirinkti 
tiktai frontą. 

Jėzus Kristus, atėjęs į pasaulį, visko prašė iš 
žmonių, nes pats buvo vargingesnis už didžiau- 
sius vargšus. Jis prašė vietelės gimti: negavo, 
nes užeigos namai buvo pilni. Ją rado tvarte. 
Jis prašė vietos gyventi: negavo. Žmogaus Sū- 
nus neturėjo kur galvos priglausti. Mirdamas 
neturėjo net penkių pėdų žemės išsitiesti. Že- 
mė jį pakėlė tarp savęs ir dangaus — ant kry- 
žiaus. 

Tačiau Tasai, kuris prašė, tebeprašo ir šian- 
dien. Jis prašo vietos gimti. Ir tie žmonės, ku- 
rie anuo metu pripildė užeigos namus ir kurie, 
nesivaržydami pasiuntė Jėzų „gimti tarp jaučio 
ir asilo, atstovauja negirdėtam nereikšmingu- 
mui tų nuobodžių menkniekių, kuriems žmonės 
aukoja neišreiškiamą auką. 

Žmogus, kuris parašo knygą, kuris turi 
spaustuvę savo žinioje, naudojasi neapskaičiuo- 
jama galybe. Niekas neišmatavo ir niekados ne- 
išmatuos tų išvidinių veiksmų, kuriuos toks 
žmogus pažadina arba sulaiko. Tačiau paklaus- 
kite svetimšalį, keleivį, kuris nėra patyręs že- 
mės papročių, kuris nepažįsta žmonių bukumo, 
kaip apskritai naudoja savo rankose turimą ga- 
lią tie, kurie žodį leidžia pasaulin. 

Įsivaizduokite jo atsakymą ir įsivaizduokite 
jo nuostabą, jei jis netyčia atskleistų kokią kny- 
gą ar laikraštį. Bet kaip išaugtų jo nuostaba, 
jei knygos autorius dar pridurtų: „Iš tikro, aš 
kalbėjau, nenorėdamas nieko pasakyti. Tai bu- 
vo padaryta tik skaitytojams palinksminti, nes 
mes visi esame įsitikinę, kad tik vieni nereikš- 
mingi dalykai, kurie neliečia nei Dievo nei 
žmogaus, žadina publikos dėmesį ir kad tiesa 
yra nuobodi“. 

Iš visų kvailybių, kurias velnias įkvepia, ši 
labiausiai yra jo verta. Tiesa yra nuobodi! "Tie- 
sa, bet juk tai ji yra laimė. Tiesa, bet juk tai 
ji yra ekstazių principas. "Tai ją stengiasi sim- 
bolizuoti visi mums žinomi spindesiai. Tai jo- 
sios tolimi spinduliai gabena mums nesuvokia- 
mų gėrybių. 

Tai ji dykumos viduryje apsupo laime gar- 
bingą šv. Atanazijaus protą, tuo tarpu tie, ku- 

rie jį buvo ištrėmę, mirė iš nuobodumo savo 
rūmuose. 

Žmogaus siela yra sukurta dieviškajam mais- 
tui ir laike ir amžinybėje. Nėra dviejų laimės šal- 
tinių. Yra tik vienas. Bet jis niekados neiš- 
seks, ir visi gali iš jo gerti. Jeigu jūs mylite 
nuobodulį, kreipkitės į nebūtį. Bet jeigu jūs my- 
lite gyvenimą, jeigu jūs mylite laimę, jeigu jūs 
mylite meilę, kreipkitės į Būtį. 


III 


Ar tad kalbėsite man dar apie abejingumą, į 
kurį klaida reiškia savo teisę? Ką jūs pasaky- 
tumėte apie gydytoją, kuris, pašauktas pas ser- 
gančią jūsų žmoną, atsisakytų ją gydyti, pasi- 
remdamas  indiferentiškumo reikalavimais? 
„Juk, sakytų šis gydytojas, sveikatai ir ligai aš 
esu abejingas. Aš esu eklektikas. Kodėl gi galop 
liga negalėtų būti tokia pat vertinga, kaip ir 
sveikata? Cholera, pavyzdžiui, jus supažindina 
su konvulsijomis, kurių be jos nepatirtumėte. 
Reikia visko pamėginti, visko patirti, visko pa- 
ragauti. Kodėl tad nepabandyti choleros? Jūs 
remiatės kitų autoritetu. Ė, tai filosofo vardo 
nevertas daiktas! Reikia pasitikėti pačiu savimi, 
nes tik tada jūsų pasitikėjimas bus protingas. 
Difteritas pagražina jūsų gerklę tokiais gyvūnė- 
liais, kurių jokia sveikata jums neduos. Juk tai 

pažanga! Be abejo, šie gyvūnėliai yra tik pusiau 
teisėti. Bet juos pasmerkti reikštų eiti truputį 
per toli. "Tai būtų, atrodo, fanatizmas.“ 

Jūs jaučiate, kad tai baisu ir juokinga, nes 
tai liečia regimus dalykus. 

Žinokite tad, kad ligos, žmogaus kūno mikro- 
bai, grybeliai, vėžys ir tt..., visa yra pasėkos tų 
neregimų baisybių, kurias Apaštalas vadina nuo- 
dėmės palaikais. Žinokite, kad fizinis blogis, ku- 
rio baisumo negalite paneigti, yra klaidos ir ne- 
vregimo blogio pasėka, atspindis ir įspėjimas. 

Kokia tad turi būti ši klaida, kuri gimdo to- 
kių baisių vaikų? i 

„ Dabar, prašau, teiskite abejingumą, kuris 
reikalauja, kad klaida pasiliktų! 

Aš pats nedrįstu apie tai mąstyti. 


IV. 


Šėtonas yra nuobodulio, nevilties ir kiekvie- 
no skausmo kunigaikštis. 

Dievas yra džiaugsmo valdovas. "Tegul abe- 
jingumas pats apsižiūri ir tegul pats save nu- 
teisia. . : 
Štai teorinis ir dogmatinis abejingumas. 
Praktinis abejingumas maždaug šitaip kalba: 

„Aš sergu maru. Nėra negalima, kad maras 
būtų klaidos ir blogio pasėka. Jūs tai tvirtinate, 
ir aš to neneigiu. Aišku, man gresia mirtis. Ga- 
limas daiktas, kad man gresia pragaras. Ir vi- 

sa tai kyla iš klaidos. Aišku, kad man nuobodu, 
kad sensacijos blėsta pagal amžių ir kad mirtis 
ateina. Ši mintis nemaloni. Tačiau, jeigu Die- 
vas man pasiūlytų palikti bent vieną akimirksnį 
šiuos nuobodžius, vienodus, melagingus, mirtin- 
gus daiktus, kurie manyje kelia dabarties ir am- 
žinybės neviltį, jeigu Jis man pasiūlytų juos pa- 
keisti gyvenimu, džiaugsmų ir laime, aš atsisa- 
kyčiau. Man net nesinorėtų Jo klausyti. Aš im- 
čiausi nuobodaus žaidimo ir jam pasakyčiau: Eik 
šalin, ekstazės valdove ir džiaugsmo savininke, 
eik šalin! Eik šalin, aukso ir purpuro bangose 
' patekanti saule! Eik šalin, didybe! Eik šalin 
spindesy! Eik šalin, eik šalin Tu, kuris krauju 
prakaitavai Alyvų daržely. Eik šalin Tu, kuris 
persikeitei Taboro kalne! Eik šalin, aš rengiuosi 
į kavinę panuobodžiauti!“ 

Dėl ko jūs ten einate? 

Dėl to, kad esu įpratęs! 

JUOKAS IR AŠAROS 


Prie ypatingiausių, būdingiausių, nuostabiau- 
sių, paslaptingiausių žmogaus prigimties apraiš- 
kų priklauso juokas ir ašaros. 

"Ką reiškia juokas? Ką reiškia ašaros? 

Aš nesiryžtu atsakyti į visą šį klausimą. Jis 
yra begalinis, neišsprendžiamas, nenugalimas, 
Aš nurodysiu tik vieną jo atžvilgį. 

Juokas ir ašaros, atrodo, yra du priešingi 
magnetai, du priešingi kaž kokios paslaptingos 
elektros poliai. 

Šitoji elektra ar tik nebus toji jėga, kuri val- 
do. šio reliatyvaus pasaulio dienas ir naktis ir 
kuri vadinasi santykiu? 

Jei taip būtų, tuomet, man atrodo, juokas 
būtų suirusio santykio pasisakymas, o 
ašaros būtų pajausto santykio žodis. 


II. 


Paaiškinkime tai keliais pritaikymais. Kas 
gi yra juokingumas, jei ne santykių pairimas 
tarp daiktų? 

Neproporcingumas mus verčia juoktis. 

Vaikas nori būti baisus, bet neturi priemonių. 
Jis pasidaro juokingas. Priežastis apsimeta esan- 
ti didinga, išdava yra jokia, ir santykis suįra. 

Ironija yra nuotolis, sudarytas tarp kalban- 
čiojo ir klausančiojo arba to, apie kurį kalbama. 
Stai dėl ko ji yra tokia gelianti. 

Ironija tarsi sako: Jūs esate iš kito pasaulio, 
negu aš. Aš žiūriu į jus iš taip toli, kad nejau- 
čiu to, ko jūs norėtumėte, kad jausčiau. Aš tai 
matau, nes turiu dvi akis, bet to nejaučiu, nes 
santykis tarp jūsų ir manęs yra nutrūkęs. Aš 
esu per daug aukštai, o jūs esate per daug žemai. 

Štai paprasta ironija, kuri beveik visados sle- 
pia savyje daugiau ar mažiau savimeilės. 

Bet kas žino, ar nėra nepaprastos ironijos, 
kuri nutrauktų santykį priešinga prasme ir pa- 
sakytų: 

Tarp jūsų ir manęs nėra nieko bendro. Jūs 
esate per daug aukštai, ir aš esu per daug že- 
mai. 

Šitoji atvirkščioji ironija kiltų iš gelmės!). 


1) Gelme čia Hello vadina žmogaus dvasios ir 
sykiu žmogiškosios būties vidų, kuris su išviršiniais 
daiktais visados santykiuoja kitaip, negu to paties žmo- 
gaus periferija. Abime Hello terminologijoje turi mis- 
tinės prasmės. Tai maždaug tas pat, kas J. Boehmės 
Ungrund, kas Eckeharto Seelengrund, kas moterų mis- 
tikoje scintilla. Visi šie terminai išreiškia pati žmo- 
gaus būties principą. 

Josios pavyzdžių istorijoje tėra labai nedaug. 
Bet negalėčiau pasakyti, kad jų visiškai nebūtų. 

Apskritai juokas kyla iš lengvapėdiškumo. 
Tasai, kuris daug juokiasi, yra lengvapėdis arba 
atsitiktinai virsta lengvapėdžiu dėl reikalo arba 
dėl aplinkybių. 

Juokas parodo, kad žmogus pasilieka kalba- 
mo dalyko paviršiuje. Jis žiūri į jį tik iš vir- 
šaus. Jam šis dalykas atrodo keistas, ir jis juo- 
kiasi. Bet jeigu jis įsiskverbtų giliau, kas žino, 
ką jis ten rastų, ir vietoje juoko gal atsitiktų vi- 
sai kas kita. 

Pamišimas yra baisus, tačiau jis gali prajuo- 
kinti. "Tai rodo, kiek mažai juokas panašus į 
linksmumą.  Pamišimas gali prajuokinti todėl, 
kad jis suardo santykį ir jungia idėjas, kurios 
tarp savęs nesiderina. Girtas žmogus gali pra- 
juokinti, nepaisant keliamo pasišlykštėjimo, nes 
jis yra netekęs santykio nuovokos. Perdėtas fa- 
miliarumas, perdėtas pagarbos pareiškimas, gar- 
bės titulai, sapno nesąmonės — visi šie santykio 
suardymai gali sukelti mumyse juoką. 

Taip yra dėl to, kad santykis yra rimtas da- 


A I LRS 


kokią vietą jis užima visuotinėje santvarkoje? 

Tasai, kuris jį suardo, gal suardo pasaulį. 
Juokas šiuo atžvilgiu atrodo lyg kaž keno džiū- 
gavimas ant pasaulio griūvėsių. 

Žiaurumas gali juoktis. Tasai, kuris žudo 
nesijaudindamas, gali juoktis. Lengvapėdišku- 
mas gali juoktis. Nerūpestingumas gali juoktis. 

Bet ar negalėtų būti triumfiško juoko, kuris 
virstų išdidžiu pergalėto santykio ženklu? Kas 
atsitiktų, jei esmė? ... 

Sustokime. .. Tyla!... 


IV 


Du žmonės turėjo santykių. (Štai santykio 
žodis, vartojamas jau daugiskaitoje). Jie susi- 
ginčijo. Ginčas virto barniu. 

Jie tyčiojasi, jie juokiasi vienas iš antro. 

Paskui abu nueina katras sau. Ir vienumos 
tyloje grįžta praeities atsiminimas. 


Tie, kurie neseniai juokėsi, dabar tyliai ver- 
kia. 

Tai pajaustas santykis. 

Juokas buvo sukeltas daiktų paviršiaus, aša- 
ros trykšta iš jų gelmės. Ašaros yra gelmės 
vandens. Jos veržiasi iš labai gilių, iš labai pa- 
slėptų vietų. Dažnai jos apreiškia tam, kuris 
jas lieja, arba tam, kuris jas regi, buvimą gel- 


82 


mių, kurių jis nepažino savyje pačiame arba ka- 
me kitame. 

Šiose nepažistamose gelmėse, į kurias pa- 
prastai žmogus pamiršta nužengti, šiose nepažįs- 
tamose gilybėse glūdi santykiai, kuriuos jis tu- 
rėjo, kuriuos jis turi ir kuriuos jis turės su daik- 
tų visata. Atsiminimai yra sritis pilna ašarų, 
nes atsiminimai yra pilni santykių. 

Dabartis kartais yra juoko sritis, nes ji daž- 
nai gelmes pridengia paviršiumi, o santykį paki- 
ša po jo griūvėsiais. Dabartis parodo nesantį 
santykį. Dabartis rodo, kur santykis yra ne- 
pilnas. Ji rodo jį nykstantį po prietapais, kurie 
ji yra prislėgę. Štai dėl ko kyla juokas. Da- 
bartis yra sudėta iš gabalų ir atlaužų. Ji yra 
marga ir slaptus daiktų ryšius pridengia kin- 
tančiu aikštingu išviršiniu drabužiu, kurį jiems 
užvelka įvairios aplinkybės. Dabartis yra aikš- 
tingos išvaizdos. Ji slepia tikrą savo vardą po 
savo fantazijų šydu. 

Užtat praeitis kalba kitokiu tonu. Praeitis 
iškilmingai išlaisvina daiktus iš jų apgaulingos 
išvaizdos. Jų keistybės dingsta rimtos realybės 
akivaizdoje. 

Praeitis išlaisvina įvykius nuo prietapų, ku- 
rie juos skaido, ir juos parodo santykyje, kuris 
juos vienija. Praeitis atskleidžia išvidinius daik- 
tų ryšius. Dabartis buvo paslėpusi šitas nema- 
tomas gijas, atsiminimas jas atidengia, ir aša- 
ros, palikdamos paslaptingą vienatvę, kurioje 

snūduriavo, laukdamos, kol jas pakvies, išeina 
dienos švieson, sakydamos: Štai mes! 

Jos sako: Štai mes, kai žmogus atsimena, nes 
atsiminimas pažadina santykį. Jos sako: Štai 
mes, kai žmogus pasineria giliųjų vandenų gel- 
mės kartybėse, nes jis randa ten sujauktą se- 
niai jam pažįstamų dalykų masę. Jos sako: 
Štai mes, kai žmogus yra aplankomas džiaugs- 
mo, kilnaus ir srovenančio džiaugsmo, kuris, 
kaip žaibas, perskrodžia naktų tamsybes, ap- 
šviesdamas žemės veidą, jūros veidą ir dangaus 
veidą. Jos sako: Štai mes, kai žmogus stebisi, 
nes nuostaba yra vienybės išsiveržimas, kuris 
neleidžia atsiskirti niekam, ką tik sutinka savo | 
kelyje. Nuostaba apgaubia viską, ką tik mato, 
ir nustebusiems padarams parodo vietą, Kur 
daiktai visi yra sykiu, parodo vietą, kur jie yra 
parpuolę ant kelių. . .2) 


2) Hello čia daro aliuziją, kad toji vieta, kur daik- 
tai yra visi sykiu, yra sakralinė garbinimo vieta. Ki- 
taip sakant, dieviškasis pradas yra giliausia daiktų vie- 
nybės jungtis, ir religija yra toji vieta, kur daiktai 
yra visi sykiu. Didžiausios nuostabos kaip tik 'ir žadi- 
na dieviškieji dalykai. R. Otto savo veikale Das Hei- 
lige kaip tik yra gražiai atskleidęs šį bruožą Dievo per- 
gyvenime ir jo reiškime religiniais aktais.  Nuostabą 
žadina susidūrimas su visai kaž kuo kitu. Šitasai „ganz 
Anderes“ kaip tik ir yra charakteringas Dievo santy- 
kiams su žmogumi. Dievas ir dieviškumas yra didžiau- 
sios nuostabos ir tuo pačiu vienybės šaltinis. 

DARBAS IR POILSIS 


Metai pasibaigė, metai prasideda. Štai at- 
sijauninimo valanda: Adveniat regnum tuum — 
teateinie Tavo Karalystė. Mes atgimsime, skam- 
bant varpams, kurie palydi laiko žygiavimą, jei 
eisime paskui žvaigždę, kurią matė trys karaliai. 
Mes atgimsime, jeigu paliksime smulkius daly- 
kėlius, kurie visados yra seni, ir pasinersime be- 
galybėje; jeigu mokslą ir meną priartinsime 
prie amžino grožio, kuris yra ir amžina jaunatvė, 
ad Deum gui laetificat iuventutem meam — prie 
Dievo, kuris džiugina mano jaunatvę. 

Jūs visi atgimsite, jūs, kurie skundžiatės lai- 
ku, kad jis jums yra toks greitas ir toks sunkus, 
atgimsite tą dieną, kai pasiryšite tarnauti tiesai 
žemėje ir kovoti už ją. Mes atgimsime visi, jei 
iš Dievo ir iš mūsų pačių gausime du dalykus, ku- 
rių aš prašau iš Jo ir kurių Jis reikalauja iš ma- 
nęs: darbo ir poilsio 

Dirbti yra lengva, bet ilsėtis sunku. Darbas 
mus išsekina, o poilsis vėl reikalauja jėgų. Žmo- 

gus dirba be poilsio, jeigu jis veikia, žiūrėdamas 
tik savęs. Žmogus dirba —ir ilsisi, jeigu jis vei- 
kia, visų pirma žiūrėdamas Dievo. 

Jūs nieko negalite be manęs, pasakė Jėzus 
Kristus. 


II 


Kas iš mūsų savo paties jėgomis gali pasiga- 
minti bent vieną gyvenimo minutę? Jeigu žmo- 
gus norėtų nerimauti, tai jis turėtų nerimauti 
dėl visko, nes viskas jam grąso, kaip kokia aukš- 
tesnė gniuždanti galybė, prislėgusi nendrę. Oras, 
kuriuo jis kvėpuoja, gali jį nunuodyti. Dievas 
laiko žmogų, pakabintą ant siūlo viršum bedug- 
nės. Jeigu žmogus sukuria kokį nors projektą, 
tai jam realizuoti reikia, kad tam tikrų fizinių ir 
moralinių pastangų dėtų ištisa minia tų būtybių, 
kurios nuo žmogaus nepriklauso. Reikia tad 
susivaržyti. Reikia, kad išviršinis pasaulis žmo- 
gui padėtų, nes jis vienas neįstengia savęs aprū- 
pinti. Ryžtis įvykdyti bet koki žygį savo paties 
jėgomis, kovoti su žmonija ir su gamta tik savo 
paties galybe, reiškia tą patį, ką norėti savo ma- 
žuoju pirštu stumdyti planetas visatos erdvėje. 
Bet — nuostabus dalykas — žmogaus veikimas, 
neišskiriant nė jo aistros, gali susijungti su veiks- 
mu To, Kuris yra. Kiekvienas žmogiškasis veiks- 
mas, net ir menkiausias, netenka savo menkys- 


86 


tės, jeigu jis susijungia su Atpirkimo veiksmu. 
Dievas mums leidžia ir net liepia dalyvauti vai- 
singoje garbėje tokio veikimo, kurį Jis sujungia 
su savuoju. Mes tuomet veikiame Jame, ir mū- 
sų darbas ilsisi Jame. 

Kas iš mūsų gali išmatuoti savo veikimo gi- 
lybę? 

Reikia tik įsigilinti į mūsų veiksmų grįžta- 
mąją-įtaką ir pasiklausyti atgarsio mūsų maldų. 

Mes nepajėgiame savęs išmatuoti. 

Du dalykai tarp kitų žmogui yra nesupran- 
tami:j0 galybė: Aš visa galiu Tame, Kuris ma- 
ne stiprina, ir jo menkystė: Be manęs jūs nieko 
negalite. 

Vienašališki Rytai pamiršo žmogaus galybę. 
Iš čia kilo jų fatalizmas, paneigęs žmogaus vei- 
kimą. 

Vienašališki Vakarai pamiršo Dievo galybę 
ir žmogaus menkystę. Iš čia kilo jų puikybė 
ir nerimas, paneigęs Dievo veikimą. 

Šios dvi ydos sukuria abejingumą, kuris yra 
ne kas kita, kaip praktinis neigimas. 

Tiesą gimdo nusižeminimą, kuris priešinasi 
Vakarų ydai, tai neramiai puikybei; ji taip pat 
gimdo veiklumą, kuris priešinasi Rytų ydai, tai 
fatališkai tinginystei. 

Tiesa gimdo darbą, kuris yra tikroji Vakarų 

dorybė, ir sykiu poilsį, kuris yra tikroji Rytų 
dorybė. 
“Roma, kaip Vakarų gyvenimo centras, atsi- 
grįžęs į Rytus, paskelbė Nekaltą Pradėjimą tos, 
kuri arkangelui Gabrieliui pasakė „Fiat“, kurią 
Bažnyčią vadina Rytų vartais!). Šventoji Mari- 
ja, Dievo Motina, melskis už du žemės pusru- 
tulius! 


1) Oficialiai Bažnyčia savo liturgijoje — Mišio- 
se, litanijoje — Marijos tokiu vardu nevadina. Ši min- 
tis glūdi netiesiogine prasme. Ją galima rasti kai ku- 
riuose Šventraščio posakiuose ir antifonos žodžiuose 
„Salve porta, ex gua mundo lux esta orta“, ypač jei 
prijungsime dar čia posakį „ex oriente lux“. 

GARBĖ 


Ką reiškia šitas žodis? Ilgokai tikėjau, kad 
jis nieko nereiškia. Aš sakiau sau: Yra gėris 
ir yra blogis, kaip gėrio neigimas. Bet garbė 
yra tuščias žodis. Visa, kas yra gera, yra gar- 
binga. Visa, kas yra bloga, yra negarbinga. 
Bet garbė nėra joks specialus dalykas. - Ji neturi 
jokių kitų dėsnių, kaip tuos, kurie įsako gėrį ir 
draudžia blogį. Garbė yra žodis, kuris dorinės 
prasmės įgyja tik lūpose tų, kurie neturi Dievo. 

Ši paskaita, kurią paskaičiau pats sau, nėra | 
visiškai be pagrindo. Vis dėlto aš įsitikinau, kad 
jai stinga tiesos. Kiekvienas žodis turi savo 
prasmę, ir reikia stengtis ją atskleisti. Bet kai 
žodis yra klaidos išniekintas, prasmę susekti yra 
gana sunku. Atrodo, kad tokiu atveju prasmė 
įsikuria tamsybėse, ir reikia jėgos jai iš priešo 
paveržti. Toks žodis kaip tik ir yra garbė. Me- 
las jį apvaldė ir jį pasiėmė, kaip savą gėrybę, 
kaip nuosavybę. Melas norėjo pasisavinti gar- 
bės žodį, norėdamas sunaikinti jo rimtumą ir 
palikti tiktai jo išvaizdą. Garbė buvo pastatyta 

greta dvikovės, ir ši kaukė visiškai uždengė jo- 
sios veidą, net, atrodo, jį pakeisdama. 

Bet žodžiai šaukiasi teisingumo. Negalima 
išbraukti tų, kurie buvo apšmeižti. Reikia juos 
vėl įvesti į kalbą ir grąžinti šviesai. 


II 


Žmonija yra milžiniška nusidėjėlių bendrija. 
Kiekvienas išsigąsta, apsidairęs aplinkui, ir 
traukiasi atbulas, išvydęs tai, kas jam pasirodo. 
Juo labiau žmogus pažįsta žmogų, tuo gilesnė 
bedugnė atsiveria prieš jo akis. Iš tikro, baisus 
reginys, nes kur tik pažvelgsi, visur eita žmo- 
gaus ir visur palikta pasibaisėtinų ženklų. 

Vis dėlto žmonija, saugodama teisingumo 
nuovoką savo klydinėjime, kalba, žengdama 
priekin. Ji kalba gamtai, ji kalba sau pačiai, ji 
kalba Dievui. Reikia tik atkreipti dėmesio į jos 
žodžius, net jeigu jie būtų pasakyti ir kliedint, 
nes teisingumo nuovoka yra užversta žmogaus 
griūvėsiais. Bet nėra negalima jo pastebėti net 
ir nakties metu. Mėnulio šviesoje galima su- 
rasti erelio lizdą, pridengtą seno paminklo še- 
šėliu. 

Taigi žmogus kalba iš savo griūvėsių gilumos 
ir jeigu jis yra geros valios, jis prisipažįsta kal- 
tas; ir jeigu jam sakoma, kad jis yra kaltas, jis 
neneigia. Jis jaučia savo nusikaltusius brolius. 


90 


N 

Vis dėlto šioje daugybėje yra tokių, kuriuos jis 
vadina ne nusikaltėliais ir ne nusidėjėliais, bet 
negarbingais. 

Šitas begalinis skirtumas, kurį žmogaus kal- 
ba daro tarp žmonių ir žmonių, vienus vadinda- 
ma nusidėjėliais, o kitus negarbingais, skelbda- 
ma, kad visi praradę nekaltumą, o kai kurie gar- 
be, šitas begalinis skirtumas turi turėti savo 
principą, savo buvimo pagrindą begaliniame 
daiktų -skirtingume. Kalba nėra  aikštinga. 
Daiktus ji vadina tikrais vardais ir visados tru- 
putį atsimena savo kilmę1). Ji kvėpavo gimtuo- 
ju savo oru rojaus pavėsiuose tą dieną, kai Ado- 
mas, regėdamas daiktų esmę, pavadino gyvulius 
kiekvieną savo vardu. 

Kadangi žmonių kalba labai skiria negarbe 
ir nuodėmę, turi būti, gilus skirtumas tarp šių 
dviejų prarajų. Žmogus, kuris nusideda, žadi- 
na pasigailėjimo tame, kuris mato jį nusidedantį. 
Bet kokį jausmą kelia tasai, kuris padaro save 
negarbingą jūsų akyse? Aš nežinau, ar yra Žo- 
dis, o gal ir yra, kuris tiktų, kaip atsakymas, 
šiam klausimui. Ką padaro sau garbę plėšiąs 
žmogus ir kuo jis skiriasi nuo nusidėjėlio? Kiek- 
viena negarbė slepia savyje nuodėmę. Bet ne- 
kiekviena nuodėmė slepia savyje negarbę. 


1) Čia Hello teigia mintį, kad kalba yra pirmykš- 
čio intuityvinio daiktų pažinimo išraiška arba objekty- 
vacija. Šios maždaug pažiūros laikosi ir mūsų dienų 
kalbos filosofai: Vossler, Weisgerber, Cassirer. 

Nežinau, ar atsakymas, kurį duosiu, pasiro- 
dys išgalvotas ar, priešingai, jis bus atremtas 
į daiktų prigimtį. Galimas daiktas, kad pirma- 
sis skaitytojo įspūdis jį lenks į pirmąjį iš šių dvie- 
jų teigimų. Bet antrasis įspūdis gal jį nuves 
į antrąjį. 

Kas padaro, kad nusikaltėlis yra ne tik nusi- 
kaltėlis, bet ir negarbingas? Jeigu negarbė tu- 
rėtų esmę, kas ji būtų; kas būtų negarbės esmė? 
Tai būtų, jeigu neklystų: 

| 


pažadėti ir neištesėti! 


Gėda turi daugybę formų, daugybę atžvilgių, 
daugybę pusių. Yra tūkstančiai būdų netekti 
garbės. Bet visa šita daugybė yra jungiama tam 
tikros vienybės. Nuodėmė gamina labai įvairių 
pasėkų. Tačiau kiekvienos nuodėmės gelmėse 
glūdi vienintelė pabaisa — puikybė. Gėda tusi 
daugybę drabužių. Ji dažnai juos keičia, ji ren- 
giasi pagal aplinkybes. Jos išvaizda nepastovi; 
čia ji juokiasi, čia verkia. Bet jeigu žiburiu ran- 
koje ieškotume tarp visų šių biaurybių tipo, 
kuris.. jas visas sutelktų savyje, jeigu ieškotume 
principo, kuris jas visas gimdo, turėtume pare- 
gėti, kad negarbingasis pažadėjo, bet neištesėjo. 

Jeigu paklaustume paniekos, kur glūdi jos pa- 
slaptis, panieka atsakytų: Aš pažįstu vieną, ku- 
ris pažada, bet neištesi. 

III 


Jeigu pasakysite žmogui: Jūs labai suklydo- 
te, jūs esate kriminalistas, tai šis žmogus jausis 
papeiktas. Bet jis gali jaustis esąs vertinamas, 
ir, kadangi papeikimas negniuždo, jis gali nesun- 
kiai ištiesti jums ranką ir be gėlos jums padė- 
koti. Jeigu jūs pasakysite žmogui: Jūs melavote, 
tai šis žmogus jausis paniekintas, tegul šis melas 
būtų lietęs ir labai nereikšmingą pasauliui da- 
lyką. Žmogus davė žodį, ir tai, ką jis pasakė, 
buvo netiesa. Duoti savo žodį, reiškia pažadėti. 
Šie du posakiai yra sinonimai. Galimas daik- 
tas, kad yra aiškiai nepasakytų pažadų. Gali- 
mas daiktas, kad žmogus jau tik dėl to, kad jis 
gema žmogumi, žmogumi, o ne šunimi, kad jis 
gauna žodį, kaip savo prigimties ženklą, kaip 
savo didybės žymę, galimas daiktas, kad kaip tik 
dėl to gimdamas žmogus pasižada nemeluoti. Du 
žmonės nekenčia vienas antro. Jie vienas antrą 
persekioja nenumaldomu pykčiu. Jie gali labai 
nusidėti. Kiekvienas iš jų gali žūti pats, norė- 
damas kitą pražudyti. Kiekvienas iš jų gali pa- 
tekti į kilpas, kurias paspendė kitam. "Tai gali 
atsitikti dažniau, negu manoma. Bet jų abiejų 
padėjimas, dažnai sudarydamas ištisą eilę nusi- 
kaltimų ir klaidų, nėra negarbingas tikra pras- 
me. 

Bet štai draugas paliko draugą. Jis dega gė- 
da, kaip ugnimi. Jis buvo pažadėjęs, tiesiog ar 

netiesiog, būti ištikimas. Ištikimybė yra santy- 
kių garbė. 

Ištikimybė ir atvirumas gyvena toje pačioje 
vietoje, nes žodis ir pažadas yra sinonimai. Drau- 
gas, kuris išduoda, pamelavo dar prieš išduo- 
damas. 


IV 


Saulius tapo Pauliumi. Saulius buvo Jėzaus 
Kristaus priešas, ir Kristus jam pasakė tai, kas 
gali būti sakoma kiekvienam atviram priešui: 
Kodėl mane persekioji? 

Saulius tapo Pauliumi. Jis nesulaužė savo 
žodžio. Jis buvo tik suklydęs. 

Bet šiai Judas. Panieka, virtusi pasibaisėji- 
mu, padarė jo vardą pasišlykštėjimo šūksnių. 


Pasišlykštėjimas verčia sušukti, nes jis nebe- 


randa žodžių. Judas jau nebėra vardas, bet šuks- 
nis. Judas jau nebėra žodis, bet pasibaisėjimo 
mostas. Dėl to, kad jis išdavė bučiuodamas. 
Savo lūpomis jis pamelavo visai ypatingu būdu. 
Jis išrado melą ir savo išradimui pagelbėti pasi- 
rinko priemonę daug labiau išvidinę, negu žodis. 
Pabučiavimas yra pažadas. daug aukštesnis už 
žodį. Jis pažada ne tik neišduoti. Jis paža- 
da elgtis priešingai.  Pabučiavimas yra ištiki- 
mybės ženklas. "Tuo tarpu Judas jį pasirinko 
savo išdavimo ženklu. 

„Dederat autem traditor eius signum eis di- 
cens: Guemcumgue osculatus fuero, ipse est... 

tenete eum et ducite caute“ — „Jo išdavėjas bu- 
vo jiems davęs ženklą ir pasakęs: Kurį aš pabu- 
čiuosiu, tai tas; nutverkite jį ir veskite atsar- 
giai“. (Mat. 14,44). 


V 


Reikia pastebėti, kad net ir didžiausiose kvai- 
lybėse priešpaskutiniame jų laipsnyje dar esama 
tam tikros garbės jausmo. Šis jausmas žlunga 
tik paskutiniame laipsnyje. Priešpaskutiniame 
laipsnyje žmogus, skęstąs klaidoje, dar tebekal- 
ba labai dažnai apie garbę. Jis apie ją kalba duo- 
to žodžio prasme. Jis nori, kad jį laikytų suge- 
bantį įvykdyti visokias piktadarybes ir net kaltą 
dėl jų. Bet jis nenori, kad kas nors abejotų jo 
žodžio tikrumu. Jis sutinka, kad jį kiti laikytų 
kriminalistu. Bet jis nesutinka, kad jam pri- 
kaišiotų: „Šitas kriminalistas veltui pažada: jo 
žodis niekam nevertas“. "Toks žmogus mielai 
sutinka belošdamas pražudyti savo arba savo 
partnerių turtą. Jis net gali rizikuoti didesniu 
kiekiu, negu turi. Bet jis laiko garbės skola 
tokią skolą, kuri buvo duota, pasitikint jo Žžo- 
džiu, kuri turi vertės tiek, kiek jo žodis, ir jis 
nepakenčia, kad kas nors manytų, jog jis tyčio- 
jasi iš šios skolos. Jis gali žudyti ir pats mirti. 
Bet jis nenori, kad žmona neištesėtų jam duoto 
žodžio. Jis gali tyčiotis iš vedybų, bet jis nenori, 
kad jo žmona jį apgaudinėtų. Jis, kuris į nieką 

netiki, tiki, kad jo žmona bus negarbinga, jeigu 
sulaužys savo žodį. Jis, kuris nepripažįsta jokio 
įstatymo, absoliučiai nori, kad jo žmona būtų su- 
rišta jam duoto pasižadėjimo. Galimas daiktas 
dėl to, kad jis tebegyvena žmonių bendruome- 
nėje. Pagarba duotam žodžiui darosi jame labai 
gyva, nes tai, gal būt, yra vienintelis būdas, ku- 
riuo dar tebesireiškia gelmėse jo prigimties kil- 
numas. Jeigu jis dar giliau paskęs purve, jeigu 
pasieks paskutinį suniekšėjimo laipsnį, garbės 
jausmas, gal būt, užges. Bet jis tikrai mirs 
tik paskutinis. Ir kai šis jausmas jau bus 
miręs, kai žmogus juoksis iš savo žodžio, tarpas 
tarp žmogaus ir gyvulio bus nepaprastai suma- 
žėjęs. Jo išvaizda pasidarys žvėriška, ir vargas 
bus tam, kas jo šėlsmo metu pateks šalia jo. 
Tai yra žmogaus prigimties nusileidimas ligi ne- 
protingo padaro. Visai galimas daiktas, kad 
tada žodis neras jame jokio atgarsio. Žmogaus 
kalba nedarys jam jokios įtakos. Jei žodžio 
jausmas yra miręs, žmoguje tuomet nieko nebe- 
lieka. Jeigu jis juokiasi iš savo neištesėtų paža- 
dų, jo niekas nepravirkdins. 


VI 

Kareivis kovos lauke taip pat vaidina garbės 
dramą. Istorija yra pilna žmonių, kurie šios rū- 
šies garbę vertina labiau, negu gyvybę. Istorija 

nagrinėja kovų laukus, ir karas yra garsus pa- 
saulyje. Kareivis rodos žino, kad visų žvilgsniai 
atkreipti į jį. Jis mato, kad Europa į jį žiūri. Aš 
sakau Europa, nes likusis pasaulis atrodo lyg 
galva be akių2). Taigi kareivis mato, kad Euro- 
pa į jį žiūri. O jis, lyg ir pamiršęs tuos, kurie 
jo laukia kaime, kaž kokios ypatingos elektros 
pažadintas ir nukreiptas į nuostabią auką, kurios 
jo vaikystė net nenujautė ir jai nesiruošė, ati- 
duoda savo gyvybę ir nebegrįžta. Tačiau jis ko- 
voja be neapykantos. Jis muša ne savo asme- 
ninį priešą. Jis kovoja už jam nežinomą -reika- 
1ą. Jis nesuvokia savo užimamos vietos tame pa- 
dėjime, už kurį jis miršta. Jo generolas, gyvas, ar 
mires, pergyvens gal būt triumfą. Bet jam pa- 
siliks tik garbė. Jo auka nedalyvaus pergalės 
šventėje. Niekas nežinos, kiek jis čia buvo reikš- 
mingas. Istorikai neaprašinės jo vaikystės žais- 
lų, kuriais jis žaidė savo kaimelyje, kur jo niekas 
daugiau nebematys. Istorikai tik paminės skai- 
čių žmonių, žuvusių kovoje, ir jis bus vienas ta- 
me skaičiuje. "Tuo tarpu jis mirė, nenorėdamas 
būti negarbingas. Dėl ko jis mirė? Jis mirė dėl 
tof'kad, pasivadindamas kareiviu, pažadėjo ne- 


2) Iš tikro, tuo metu, kai rašė Hello, tiktai viena 
Europa „žiūrėjo“, vadinasi, sąmoningai veikė ir spren- 
dė. Kitos pasaulio dalys, net ir Amerika, anuo metu 
dar buvo nesąmoningos: jos gyveno savotiško instink- 
to gyvenimą. Bet šiuo metu jau yra kitaip. 

tiesioginiu būdu, jei reikės, mirti, bet nepalikti 
vėliavos. 

Gal kas nors pasakys, kad jis galėjo užsi- 
traukti negarbę baime, o ne pažadų laužymu. 
Bet tas pat žmogus, ganydamas savo tėvo kar- 
ves ar piaudamas javus, galėjo pabėgti nuo pa- 
vojaus, kartais net nuo nevisai tikro. "Tuomet 
jis galėjo savo gyvybei apsaugoti rinktis tūks- 
tančius įvairių priemonių. Net jeigu šiuo at- 
žvilgiu jis būtų ir perdėjęs, jis galėjo nerausti, 
kaip neraudo, prašydamas Dievą palaiminti sta- 
lą, sėsdamas pietų su savo šeima. Taip buvo dėl 
to, kad tuo metu jis nieko nebuvo pažadėjęs. 
Darbininkas, kuris dirba pavojingą darbą, pa- 
vyzdžiui, kasyklose, laisvai gali pabėgti. Jis ne- 
davė žodžio būti drąsus. Bet kareivis kaip tik 
tokiu pažadu yra surištas. Net jeigu mūšio me- 
tu jis paregėtų savo dvasioje, kaip Odisėjas, dū- 
mus, kylančius, saulei leidžiantis, iš trobelės, ku- 
rioje jis taip laukiamas, kitas balsas prabiltų 
jame, stipresnis už prigimties balsą, ir jis dra- 
siai sutikti mirtį, kurios galėjo išvengti. 

Galimas daiktas, kad jis buvo bailus. .. prieš 
pasižadėdamas. Bet tuomet jis nebuvo davęs 
savo žodžio. 


VII 


Kasdieniniai posakiai beveik visados paaiš- 
kina paslaptingus dalykus. Žmonių kalba sako, 

kad žmogus padarė garbės savo parašui. Kalba 
visados sustato greta garbę ir parašą. 

Kas yra parašas? "Tai pažadas. 

Kas pasirašo, pasižada įvykdyti. 

Ir kokį ženklą jis duoda? 

Savo vardą. Žmogaus parašas yra jo var- 
das: jo vardas yra jo žodis, ir jo žodis yra jo 
garbė. Štai dėl ko kalba sako: padaryti negar- 
be savo vardui. 

Kas nelaiko savo žodžio, padaro negarbę sa- 
vo vardui. 3 

Tikrumoje žmogaus vardas yra jis pats. Pa- 
žadėti savo vardu reiškia pažadėti savo garbe. 

Vardas yra žmogaus išraiška. Juo jis išreiš- 
kia tai, kas jame yra gilu ir esminga3). Kas 


3) Hello čia reiškia tą pačią mintį, kuri glūdi pir- 
mykščiame žmogaus mąstyme ir jo pažiūrose į vardą. 
E. Cassireris y;/a pasakęs, kad mitinių pažiūrų pagrin- 
dinės prielaidos ir yra tos, kad vardas ne tik ženklina 
esmę, bet kad jis pats yra esmė. Todėl vardo pakei- 
timas buvo susijęs su žmogaus gyvenimo kitimu. Tai 
aiškiai matyti, pav., Abraomo vardo pakeitime. Ši pras- 
mė randama taip pat popiežių ir vienuolių vardo kei- 
time, kurie, pasiimdami savotiškas funkcijas arba pa- 
darę įžadus, lyg ir virsta kitokiais žmonėmis. Išvidinis 
vardo ryšys su esme pasirodė ir Dievažmogio pavadi- 
nime. Vardas Jėzus, prieš kurį, šv. Povilo žodžiais, 
klaupia visa, kas yra žemėje ir po žeme, buvo duotas iš 
„aukšto ir praneštas iš anksto. Taip pat ir pirmykščiam 

įžeidžia žmogaus vardą, nusikalsta tam tikra 
prasme labiau, negu įžeistų patį žmogų tiesiog, 
bet ne taip iškilmingai. Įžeisdamas žmogaus var- 
dą, jis įžeidžia žmoguje tą vietą, kuri labiausiai 
turėtų būti gerbiama. 


Žmonių nuomone gautas antausis padaro ne- 
garbę gal kaip tik dėl to, kad žmogaus vardas 
yra įrašytas jo veide. Veidas, kaip ir vardas, 
yra žmoniškosios substancijos apraiška. Iš vei- 
do žmonės pažįsta vieni kitus, iš veido jie skiriasi 
vieni nuo kitų. Viena iš kūrybos paslapčių ir 
yra ta, kad visi veidai yra panašūs esminiais savo 
bruožais, bet nėra dviejų panašių veidų šitų 
bruožų formomis. Žmoniško veido vieningumas 
rodo, kad visiems žmonėms tinka žmogaus 
vardas. Veidų skirtingumas rodo, kad kiekvie- 
nas žmogus turi savą vardą. Apie žmogų, kurio 
nebuvo galima pažinti sakoma: Aš negalėjau pa- 
matyti jo veido. 


|] 


žmogui žinoti vardą reiškė turėti galios valdyti daiktą. 
Todėl pirmykščiai burtai yra atremti i vardo žinojimą. 
Vardo ištarimas pašaukdavo arba pavydavo dvasias. 
Mūsų mąstymui vardas yra daugiau sutartinis daly- 
kas. Bet pirmykštis žmogus varde įkūnijo daikto es- 
mę taip, kaip jis ją suprato ir intuityviškai regėjo. Ši- 
tuo atžvilgiu reikia suprasti ir Šventraščio pasakojimą, 
kad Adomas davė gyviams vardus. Šita prasme ir Hel- 
lo pastebi, kad vardas išreiškia žmogaus vidų ir jo 
esmę. 

VIII 


Tarp vyro ir žmonos, tarp sužadėtinio ir su- 
žadėtinės yra garbės bendrumas, atremtas į var- 
do bendrumą. Ištekanti moteris gauna savo vy- 
ro vardą, ir nuo tos dienos jai tenka ir vyro 
garbė. Jeigu moters garbė yra ypatingai jautri, 
jeigu prie jos negali prisiartinti net menkiausias 
įtarimas, tai ar ne dėl to, kad vardo paslaptis 
moteryje reiškiasi labai savotišku būdu? Juk nuo 
jos gauto vardo priklauso garbė, kuria ji džiau- 
giasi. Ji pakeitė savo likimą tą dieną, kurią ji 
pakeitė savo vardą. Moters vardas yra dviejų 
gyvenimų istorija: josios ir josios vyro. 


j 


IX 


Parašas, aišku, yra kilęs iš žodžio raštas, 
kuris reiškia ženklą. Štai dėl ko parašas yra 
žmogaus žymė, jo antspaudas, jo būdas, jo es- 
mės paveikslas, pagrįstas pažadu. Duoti žodį ir 
parašyti savo vardą yra vienas ir tas pats veiks- 
- mas, ir šitas veiksmas liečia žmogaus garbę. 

Dėl ko žmogus, piktam panaudojęs patikėtą 
gėrybę, pasidaro labiau negarbingas, negu įvyk- 
dęs kurį kitą nusikaltimą? Dėl to, kad patikėta 
gėrybė buvo paremta specialiai jo žodžiu. (Ge- 
ras ar blogas veiksmas, kuriuo patikėta gėrybė 

buvo išsaugota ar neišsaugota, įvyko specialiai 
garbės srityje. 

Paslapties sulaužymas yra tos pačios rūšies 
nusikaltimas. Paslaptis yra patikėta draugo 
garbei. Kas priima paslaptį, tuo pačiu netie- 
sioginiu būdu pasižada josios neišduoti, net jeigu 
aiškiai to ir nepasakytų. Paslaptis yra patikėta 
gėrybė. Garbė tuo labiau yra paliečiama, jeigu 
veiksmas, kuris ją įžeidžia, nėra baudžiamas 
žmonių sankcijomis. Kas išduoda draugo pas- 
laptį, nieku nerizikuoja. Jis ją išduoda visiškai 
būdamas saugus. 

Laikyti savo žodį jį verčia ne koks nors žmo- 
giškasis interesas, bet duotas pasižadėjimas. Ap- 
skritai, panieka darosi tuo didesnė, kuo žmo- 
gus, jos nusipelnęs, nėra kaip nors kitaip bau- 
džiamas. Panieka yra savotiška bausmė, baus- 
mė, kuri plaka vardą. 

Kas apgauna slapta, padaro nusikaltimą 
naktį. Jis apgauna tą, kuris pasitikėjo, kuris 
atsidavė, kuris išsidavė. Negarbingiausi pasau- 
lyje nusikaltimai yra tie, kuriems panaudoja- 
mas miegas. Miegas nuginkluoja žmogų, ati- 
duodamas jį supančios aplinkos garbei. Apga- 
vimas yra toks pat atsitikimas, slepiąs savyje 
ypatingą biaurumą ir sukrečiąs sielos gelmes. 
Pasitikėjimas yra savos rūšies miegas. Kas pa- 
tiki savo paslaptį, ramiai užmiega savo draugo 
glėbyje. Ir koks yra pasipiktinimas, jeigu jis 
atbunda apgautas? 

X 

Vardas yra garbė. Pakilkime dar kiek aukš- 
čiau, ir vardas pavirs garbinimu*). Garbinimas 
yra padidinta garbė, apvainikuota garbė, garbė 
papuošta purpuru. Garbės negali išvengti nie- 
kas. Garbinimas yra būtinas tik kai kuriems. 
Kai garbė virsta didinga, ji gauna garbinimo 
vardą ir tuomet pasirodo didybė. Garbėfūuoda 
tai, ką buvo pažadėjusi. Tai teisingumas. Gar- 
binimas duoda daugiau, negu buvo pažadėta. 
Tai didybė. Garbė apsiskaičiuoja: ji neduoda 
mažiau, negu buvo pažadėjusi. Garbinimas ne- 
skaičiuoja: jis duoda aklai, jis duoda didingai. 
Kai žmogus pakyla aukščiau garbės srities ir 
pereina į garbinimo sritį, jo vardas pasidaro di- 
dybės sinonimu. Jis reiškia ne tik kurio nors 
žmogaus vardą, bet jis reiškia didingo daikto 
vardą. Jo vardas palieka smulkią kasdienybę 
ir virsta žmonijos turtus). Poezija juo grožisi, 
jis priklauso ritmui. 


4) Šiuo žodžiu čia verčiamas žodis „gloire“ Be 
abejo, vertinys nėra visai tikslus, nes jis tinka ir vi- 
sai kitai sąvokai, būtent „adoration“. Vis dėlto šioje 
vietoje sunku kuo geresniu „gloire“ pakeisti. 

5) Iš tikro, toki vardai, kaip Platonas, Augusti- 
nas, Napoleonas, Beethovenas yra ne tik kadaise gy- 
venusių žmonių vardai, bet ir didingų dalykų pavadi- 
nimai. Mes kalbame apie platonišką meilę, apie augus- 
tinišką sielą, apie napoleonišką kovą ir tt. Šių vardų 
reiškiamos sąvokos virto didžiomis. 

Ir kas žino, ar didis žmogus, priimdamas 
garbinimą, neįvykdo tylaus pažado, kuris pasako 
tikrą jo vardą, pažado patenkinti retai patenki- 
namą norą, norą žavėtis, kuris, puolęs ant kelių, 
maldaute maldauja ko nors didingo? Noras ža- 
vėtis yra elgeta, kuris prašo sau duonos, kaip 
ir visi kiti. 


XI 


Jeigu garbė duoda tai, kas privalu, ir jeigu 
garbinimas yra kaž kas daugiau, mes galėsime 
lengvai suprasti, kodėl garbinimas esmingai yra 
gailestingas. Tėvas Faberis kaž kur yra pasa- 
kęs, kad Dievas didžiuojasi savo gailestingumų. 
Šitie puikūs žodžiai nėra nuostabūs. Gailestin- 
gumas, įvykdydamas daugiau, negu reikalauja 
teisingumas, perkelia galybę į atlaidumo sritį. 
Ir šioje srityje ji kvėpuoja nauju oru, ji įgyja 
naują išvaizdą. 

Žmonių kalba čia slepia savyje didelį grožį. 
Prancūziškai padaryti gailestingą darbą reiškia- 
ma vienu žodžiu. Šioje kalboje yra vienas žodis, 
reiškiąs veiksmą, kuriuo dovanojamos kaltės. 

Tai veiksmažodis pardonner. 

Par- donner reiškia duoti su viršum). 


S) Donner reiškia duoti, par reiškia viršum, 
aukščiau. 

Būti teisingam jau yra gana sunku. Užtat 
reikia būti tiesiog didingam, kad noras atleisti 
pasidarytų gyvenimo dėsniu. Gyvulys neatlei- 
džia. Bet žmogus, sukurtas pagal Dievo paveiks- 
lą, pakyla aukščiau, negu leidžia griežtumas. 
Žmogus atleidžia ir šį momentą savo kūno veide, 
savo sukurtame veide jis apreiškia Dievo pana- 
šumą, kuris padaro žmogų galintį atleisti. Ka- 
dangi atlaidumas yra daugiau, negu garbė, ka- 
dangi jis stovi aukščiau už prigimtį, todėl jis dėl 
savo kilnumo nepakenčia jokio aprėžimo, jokio 
siaurumo, jokio šaltumo, jokių ribų. Jis neap- 
kenčia taupumo, jis svaido pilnomis saujomis. 
Sis sūnus eikvotojas išmėto pats savo substanci- 
ją. Jis duoda tai, ko niekas neturi teisės pasiekti. 
Didybė yra gailestingumo žymė. 


Gailestingumas? Kas jį apvalys nuo tos kvai- 
los išvaizdos, kuri taip dažnai jam priskiriama? 
Kada galop bus suprasta, kad jis yra neatski- 
riamas nuo aktyvios, šėlstančios, naikinančios, 
nenumaldomos, griaunančios neapykantos, nuo 
blogio neapykantos? Kada bus suprasta, kad, 
norint būti gailestingam, reikia būti nepalaužia- 
mam; kad, norint būti švelniam tiems, kurie pra- 
šo atleisti, reikia būti žiauriam žmonių priešams, 
kurie čiulpia šių klūpančiųjų kraują, žiauriam 
klaidai, mirčiai ir nuodėmei?  Gailestingumas 
yra baisus, kaip kareivių armija, paruošta mū- 
šiui. Kartais jis įgyja Juditos išvaizdą, kartais 

jis ištiesia vandens Betulijai, kuris mirė iš troš- 
kulio. 

Jau nuo seniai pikta valia ir kvailumas susi- 
tarė dorybes paversti kvailiukėmis, neryškiomis 
ir verksmingomis. Niekas nežino, ligi kol eina 
šios klaidos nedorumas ir pavojus. Niekas ne- 
žino, kiek žmonių, išalkusių ir ištroškusių didy- 
bės, atsitraukė nuo Dievo dėl tų knygeliūkščių, 
kurios Dievą vaizduoja silpną ir menką?). 

Yra tokių, kurie tiki, kad garbė yra neatleis- 
ti. Kiti mano, kad atlaidumas yra garbės nusi- 
lenkimas dorovei. Kada gi bus suprasta, kad 
gailestingumas yra pakilnintos garbės didybė? 
Kiekvienas daiktas stengiasi pakilti viršum sa- 
vęs, peržengti savo ribas, kiekvienas daiktas yra 
gundomas ekstazės grožio ("sxozx015). Kai garbė 
užkopia ant šio kalno, jo viršūnėje ji randa gar- 
binimą. Tuomet ištrykšta ašaros. Garbė su- 
stingdo veidą, bet garbinimas pravirkdo. 


7) Su tokiu religiniu sentimentalizmu ir infanti- 
lizmu šiandien kovojama vyriškojo pamaldumo ir reli- 
gingumo vardu. Be abejo, vienašališkas vyriškojo ele- 
mento propagavimas religijoje yra taip pat pavojingas. 
Bet iš apšvietos laikų, iš to „sičėcle des petitesses“ yra 
pasilikę religijoje labai daug ne tik maloninių žodžių, 
bet ir idėjų, kurias reikia pašalinti. 

XII 


Aš baigiu, mesdamas žvilgsnį į dykumos vidų, 
kur Mozė ganė savo avis. 

Visais laikais žmonės tikėjo, kad galybės pa- 
slaptis yra Viešpaties vardas. Šventraštyje dau- 
gelį kartų mes matome, kad kai tik Dievas žmo- 
gui patiki kokią nors misiją ar padaro kokį nors 
pažadėjimą, žmogus paklausia: 

Kaip vadiniesi, Viešpatie? 

Širdies gelmėse glūdi viltis, atremta į Dievo 
vardą. Dievas pasivadino pavyzdžiu Dievu, nes 
jo garbė priklauso tik jam. 

Kai Mozė išgirdo balsą iš degančio krūmo, ir 
jis paklausė, kaip vadinasi tas, kuris ten kalba. 

Atsakymas, kuris jam buvo duotas, buvo iš- 
laikytas amžiams ir tetragrammaton perskaityti 
amžinybė nebūtų per ilga. 


Kaip visi hebrajų vardai, taip ir vardas 


JEHOVARF 


turi daug reikšmių. - Jis gali reikšti tą, kuris 
buvo, kuris yra ir kuris bus. Jis reiškia paslap- 
tingu būdu asmenų trejybę ir dieviškosios es- 
mės vienybę. Jis yra alfa ir omega. Net pati 
viltis, kuri niekados nebijo kopti aukštai, nieka- 
dos nepasiekia šio vardo pilnybės viršūnių. 

Tačiau šis vardas, tarp kitų reikšmių, pasak 
Cornelijaus a Lapide, reiškia 


Tą, Kuris ištesi savo pažadus. 


Adomas girdėjo meluojantį žaltį. Gundytojas 
neištesėjo savo pažado, duoto pirmiesiems tė- 
vamsš). Jis buvo negarbingas. Kai Pavydusis 
Dievas, kuris savo garbės neužleidžia kitam, ap- 
sireiškė Mozės asmenyje Adomo giminei, jis pas- 
kelbė keturiomis savo vardo raidėmis, kad jis 
vadinasi 

Tasai, Kuris ištesi savo pažadus. 


8)  Gundytojas buvo pažadėjęs, kad pirmieji žmo- 
nės, paragavę užginto vaisiaus, bus, kaip dievai: eritis 
sicut dii» Šitas pažadas buvo absoliučiai neįvykdytas. 

VIDUTINIŠKAS ŽMOGUS 


Pasakykite kokiame nors salione apie kurį 
nors garsų žmogų, kad jis yra vidutiniškas, visi 
nustebs ir pastebės, kad jūs mėgstate paradok- 
sus. Taip yra dėl to, kad retai, kas žino, kas yra 
vidutiniškas žmogus. 

Ar vidutiniškas žmogus yra kvailas, bukas, | 
nedoras? Anaiptol! Kvailys yra viename pa- 
saulio krašte, genijus antrame. Vidutiniškas 
žmogus stovi viduryje. Aš nesakau, kad jis už- 
ima intelektualinio pasaulio centrą. Tai yra vi- 
sai kitas dalykas. Aš tik sakau, kad jis stovi 
viduryje. 

Ar vidutiniškas žmogus yra tasai, kuris filo- 
sofijoje, politikoje, literatūroje eina vidurio ke- 
liu? Ar jis būtinai ir tikrai priklauso šiai sri- 
čiai? 

Taip pat ne. 

Tasai, kuris eina vidurio keliu, žino, ką daro. 
Jis taip nori daryti. Vidutiniškas žmogus eina 
šiuo keliu nežinodamas. Juo jis eina dėl savo pri- 

gimties, ne dėl savo pažiūrų; dėl savo būdo, ne 
dėl aplinkybių. Jis gali būti labai smarkus, stai- 
gus, vienašališkas; jis gali kuotoliausiai atsi- 
traukti nuo vidurio kelio, jis vistiek bus viduti- 
niškas. Net jo smarkume bus vidutiniškumo. 

Charakteringas, absoliučiai charakterin- 
gas vidutiniško žmogaus bruožas yra jo 
pagarba viešajai nuomonei. 

Jis niekados nekalba. Jis tik kartoja. Jis 
sprendžia apie žmogų pagal jo amžių, pagal jo 
užimamą vietą, pagal pasisekimą ir turtą. Jis 
ypatingai gerbia tuos, kurie yra žinomi, nesvar- 
bu kokiu titulu, kurie yra daug parašę. Jis pa- 
darytų vizitą didžiausiam savo priešui, jei šis 
taptų garsus. Bet jis maža kreipia dėmesio į 
geriausią savo draugą, jei niekas šio negarbina. 
Jis nesupranta, kad tamsus žmogus, vargšas, 
kurį visi stumdo, su kuriuo elgiasi be jokių ce- 
remonijų, kurį vadina „tu“, kad šis žmogus gali 
būti genijus. 2 

Galite jūs būti ir didžiausias tarp žmonių, 
jeigu jis pažino jus vaikystėje, jis manys darąs 
jums per daug garbės, palygindamas jus su Mar- 
monteliu!). Jis niekad nieko nepradeda. Jo ža- 
vėjimasis yra protingas, jo entuziazmas oficialus. 
Jis niekina tuos, kurie yra jauni. Tik tada, kai 


1) J. Fr. Marmontel (1723—1799) prancūzų rašy- 
tojas, žinomas anuo metu keletu savo raštų (ypač Mė- 
moires), kuriuos parašė savo vaikams pamokyti. 

jūsų didybė jau bus pripažinta, jis sušuks: ,„Ar 
aš nesakiau!“ Bet jis niekados nepasakys dar 
nežinomo žmogaus priešaušryje: „Štai garbė ir 
ateitis!“ Kas gali darbininkui pasakyti: ,„,Ma- 
no mielas, tu esi genijus“, tas pelno nemirtingu-,; 
mą, kurį pažada kitam. Suprasti reiškia pri- 
lygti, yra pasakęs Rafaelis. į 

Vidutiniškas žmogus gali turėti vienokį ar 
kitokį gabumą, jis gali būti talentingas. Bet 
intuicija jam yra užginta. Antrosios regėjimo 
juslės jis neturi ir niekados neturės. Jis gali su- 
prasti, bet jis negali atspėti. Kartais jis pripa- 
žįsta kurią nors idėją, bet jis nesugeba ja pasekti 
įvairiuose jos vingiuose. Ir jeigu tą pačią idė- 
ją jam pasakysite kitokiais žodžiais, jis josios 
neatpažins ir atmes. 

Kartais jis pripažįsta kurį nors principą. Bet 
jeigu jūs parodysite jam šio principo pasėkas, 
jis sakys, kad jūs perdedate, 

Jeigu nebūtų žodžio „perdėti“, vidutiniškas 
žmogus jį išrastų. 

Vidutiniškas žmogus mano, kad Krikščiony- 
bė yra naudinga apsauga, kurios neprotinga bū- 
tų atsisakyti. Bet savo viduje jis ją niekina. 
Kartais jis reiškia jai pagarbą tik dėl įpročio, 
tokią pat pagarbą, kaip ir knygoms. Bet jis bijo 
Katalikybės. Jam atrodo, kad Katalikybė yra 
perdėta. Jam labiau patinka protestantizmas, 
nes jis atrodo esąs saikingesnis. Jis yra visų 
principų ir visų jų priešginybių draugas. 

Vidutiniškas žmogus gali vertinti dorus ir ta- 
lentingus žmones. 

Bet jis bijo šventų ir genijalių žmonių, nės 
jis juos laiko tokiais, kurie perdeda. 

Jam neaišku, kam reikalingi vienuolynai, 
ypač kontempliatyvinio pobūdžio. Jis supran- 
ta šv. Vincento Pauliečio seseris, nes jos veikia, 
bent iš dalies, regimajame pasaulyje. Bet kar- 
melitės, sako jis, kam jos? 

Jei vidutiniškas žmogus rimtai tampa krikš- 
čionimi, jis paliauja buvęs vidutiniškas. Jis ga- 
li nepasidaryti aukštesniu žmogumi, bet ranka, 
kuri laiko kalaviją, atplėšia jį nuo vidutinišku- 
mo. Žmogus, kuris myli, niekados nėra vidu- 
tiniškas. 

Tikrai vidutiniškas žmogus visu kuo žavisi 
po truputį. Bet jis nieku nesižavi nuoširdžiai. 
Jei išdėstysite jam savo mintis, savo jausmus 
entuziastingai, jis bus nepatenkintas. Jis pasa- 
kys, kad jūs perdedate. Jis labiau myli savo 
priešus, jei šie yra šaltoki, negu savo draugus, 
jei šie yra entuziastingi. Labiausiai jis neken- 
čia susižavėjimo. 


II 
Vidutiniškas žmogus turi tik vieną aistrą, bū- 
tent, grožio neapykantą. Jis labai dažnai gali 


kartoti banalią tiesą banaliu tonu. Bet tą pa- 

čią tiesą išreikškite poetiškai, ir jis prakeiks jus, 
mes čia jis sutiks grožį, asmeninį savo priešą. 

Vidutiniškas žmogus mėgsta tokius rašytojus, 
kurie nė vienam klausimui nesako nei tūip nei 
me, kurie nieko neteigia, kurie sutelkia visas 
priešingas nuomones. Jis mėgsta sykiu Voltairį, 
Rousseau ir Bossuetą. Jis nori, kad Krikščio- 
nybė būtų neigiama, bet neigiama mandagiai, 
saikingais žodžiais. Jis jaučia savyje tam tikro 
palinkimo į racionalizmą ir, keistas dalykas, sy- 
kiu į jansenizmą. Jis tiesiog garbinte garbina 
Savojos vikaro tikėjimo išpažinimą?). 

Kiekvienas teigimas jam yra neišmintingas, 
nes kiekvienas teigimas išskiria priešingą tvirti- 
nimą. Bet jeigu jūs būsite kiekvienam dalykui 
truputį draugas ir truputį priešas, jis jus laikys 
protingu ir saikingu žmogumi. Jis stebėsis jūsų 
minčių subtilumu ir sakys, kad jūs turite talen- 
tą suvokti perėjimus ir niuansus. 

Norint išvengti netolerancijos priekaištų, vi- 
dutiniško žmogaus daromų kiekvienam, kas 
mąsto griežtai, reikėtų pagalbos ieškoti abso- 
liučiame abejojime. Bet ir abejojimo negalima 
vadinti tikru vardu. Reikia jam duoti kuklios 
nuomonės išvaizdą, kuri pripažįsta ir priešingos 
nuomonės teises, kuri atrodo ką nors sako, bet 
tikrumoje nieko nepasako. Prie kiekvieno sa- 


2) Tai vienas iš Rousseau veikalų: Proffesion de 
foi du, vicaire savoyard. 

kinio reikia pridėti minkštinančių posakių: 
rodos, jei drįsčiau pasakyti, jei man būtų leista 
taip tarti... 

Vidutiniško žmogaus veiklume, jo funkcijose 
visados glūdi nerimas: tai baimė susikompromi- 
tuoti. Jis reiškia keletą minčių, pavogtų iš pono 
de La Palisse, bet taip rezervuotai, taip bailiai, 
taip išmintingai, kaip žmogus, kuris bijo, kad per 

drąsūs jo žodžiai nesugriautų pasaulio. 

2 Pirmas vidutiniško žmogaus sprendimas, ku- 
riuo jis vertina kokią nors knygą, liečia smulk- 
menas ir paprastai stiliaus smulkmenas. Gerai 
parašyta, sako jis, kai stilius sklandus, drung- 
nas, nespalvingas, bailus. Blogai parašyta, sako 
jis, kai jūsų veikalas alsuoja gyvybe, kai jūs ku- 
riate žodžius kalbėdami, kai jūs laisvai reiškiate 
savo mintis, kaip pridera rašytojui. Vidutiniškas 
žmogus Mėgsta neasmeninę literatūrą. Jis ne- 
kenčia knygų, kurios jį verčia pamąstyti. Jis 
mėgsta tokius rašytojus, kurie yra panašūs į ki- 
tus, kurių papročiai nusistoję, kurie nesusprog- 
dina savo kiauto, kurie laikosi savo rėmuose; 
jis mėgsta tokius, kuriuos visi žino iš galvos, 
dar jų neskaitę, nes jie yra panašūs į visus tuos, 
kurie skaitomi nuo pat mažens. 


III 


Vidutiniškas žmogus sako, kad Kristus turė- 
jęs pasitenkinti skelbęs meilę ir gailestingumą, 

bet jam nereikėję daryti stebuklų. Šventųjų 
stebuklų, ypač naujų šventųjų, vidutiniškas žmo- 
gus tiesiog nekenčia. Jeigu pasakojate jam ko- 
kį nors dabartinį antgamtinį įvykį, jis jums pa- 
sakys, kad legendos yra labai vaisingos šventų- 
jų gyvenimuose, bet kad jas ten reikią ir palikti. 
Į jūsų pastabą, kad Dievo galybė ir šiandien yra 
ta pati, kaip kadaise, jis atsakys, kad jūs per- 
dedate. 

Vidutiniškas žmogus teigia, kad visuose daik- 
tuose yra gėrio ir yra blogio, kad negalima būti 
absoliučiam savo sprendimuose ir t. t. ir t. t. 

Jeigu jūs griežtai ginate tiesą, vidutiniškas 
žmogus pasakys, kad jūs per daug pasitikite sa- 
vimi. Jis, kuris turi tiek puikybės, nežino, kas 
yra puikybė. Jis yra kuklus ir išdidus, nusilen- 
kiąs prieš Voltairį ir maištaująs prieš Bažnyčią. 
Jo šūkis yra Joabo žodžiai: Drąsus tiktai prieš 
Dievą! 

Vidutiniškas žmogus, bijodamas aukštesnių 
dalykų, sako, kad jis vertina. sveiką nuojautą. 
Bet jis visai nežino, kas yra sveika nuojauta. 
Šiuo žodžiu jis vadina neigimą viso to, kas yra 
aukšta. 

Vidutiniškas žmogus gali pakankamai turėti 
to beverčio dalyko, kuris salionuose yra vadi- 
namas esprit. Bet jis neturi išminties, kuri yra 
galia faktuose įžiūrėti idėją. 

Išmintingas žmogus pakelia galvą stebėtis ir 
garbinti. Vidutiniškas žmogus pakelia galvą ty- 

čiotis. Visa, kas yra viršum jo, jam atrodo 
juokinga. Begalybė jam atrodo nebūtis. 

Vidutiniškas žmogus netiki į velnią. 

Vidutiniškas žmogus apgailestauja, kad 
krikščioniškoji religija turi dogmų. Jis norėtų, 
kad ji skelbtų tiktai vieną moralę. O jeigu jam 
pastebėsite, kad josios moralė išplaukia iš josios 
dogmų, kaip pasėkos iš principo, jis jums atsa- 
kys, kad jūs perdedate. 

Jis neskiria apgaulingo kuklumo, kuris yra 
oficialus pasipūtusių padugnių melas, nuo nusi- 
žeminimo, kuris yra naivi ir dieviška šventųjų 
dorybė. 

Štai koks yra skirtumas tarp šios rūšies kuk- 
lumo ir nusižeminimo. 

Apgaulingai kuklus žmogus tiki, kad jo pro- 
tas yra aukštesnis ir nepriklausomas nuo dieviš- 
kojo proto, ir tuo pačiu metu jis tiki, kad jo pro- 
tas yra žemesnis už Voltairio protą. Jis tiki esąs 
žemesnis už plokščiausius aštuonioliktojo šimt- 
mečio nedorėlius, bet tyčiojasi iš šv. Teresės. 

Tikrai nusižeminęs žmogus niekina visokį 
melą, nors jis ir būtų garbinamas visoje žemėje, 
ir klaupia prieš kiekvieną tiesą. 


Vidutiniškas žmogus atrodo kuklus dėl įpro- 
čio. Jis negali būti nusižeminęs, nes tokiu atve- 
ju jis liautųsi buvęs vidutiniškas. 

* Vidutiniškas žmogus aklai ir be jokių rezer- 
vų garbina Ciceroną. Jis nevadina jo vardu, jis 

| 3)  Aštuonioliktojo šimtmečio. 


ji vadina romėnų oratoriumi. Kartas nuo karto 


"jis pacituoja: ubinam gentium vivimus? 


Vidutiniškas žmogus yra pikčiausias ir žiau- 
riausias genijaus priešas. 

Jis priešinasi genijui savo inercija, savo žiau- 
riu atsparumu; jis priešinasi savo mechaniškais 
ir nenugalimais įpročiais, savo senų prietarų 
tvirtovėmis, savo piktu abejingumu, savo nege- 
ru skepticizmu, savo gilia neapykanta; jis prie- 
šinasi beširdžių žmonių ašaromis ir kvailumo 
kietumu. 

Genijus gyvena entuziazmu. Jis reikalauja, 
kad žmogus pamirštų pats save. Vidutiniškas 
žmogus niekados savęs nepamiršta. Jis yra be 
entuziazmo ir be pasigailėjimo, nes šiedu dalykai 
visados eina sykiu. 

Kai genijus netenka drąsos ir mano mirsiąs, 
vidutiniškas žmogus žiūri į jį pasitenkinęs. Jo 
širdžiai darosi lengva dėl šios agonijos. Jis 
sako: ,„Aš atspėjau, kad šis žmogus eina blogu 
keliu, jis per daug pasitikėjo savimi“. Kai geni- 
jus triumfuoja, vidutiniškas žmogus pažaliuoja 
iš pavydo ir iš pykčio. Jis tuomet pastato jam 
priešais bent didžiuosius klasinius (kaip jis juos 
vadina) praėjusiojo šimtmečio3) pavyzdžius ir 
stengiasi pats save įtikinti, kad ateitis atkeršins 
už dabartį. 

Vidutiniškas žmogus yra labiau blogas, negų 
jis mano pats ir negu kiti apie jį mano, nes jo 
šaltumas padengia jo blogumą. Jis niekados ne- 
sijaudina. Jis norėtų išnaikinti visus aukštes- 
nius žmones. Nepajėgdamas, jis keršina iš jų 
tyčiodamasis. Jis sugalvoja menkų šmeižtų, ku- 
rie, būdami menki, neatrodo esą šmeižtai. Jis 
bado adatomis ir džiaugiasi, kai bėga kraujas, 
nors net žmogžudys bijo savo paties pralieto 
kraujo. Vidutiniškas žmogus baimės niekados 
nejaučia. Jis jaučiasi esąs saugomas daugumos 
tų, kurie yra panašūs į jį. 


IV 


Literatūros pasaulyje vidutiniškas žmogus 
yra tasai, apie kurį socialiniame pasaulyje sako- 
ma, kad jam pasisekė. Jam pasiseka visiškai 
lengvai. Pamiršdamas esmę ir sugaudamas tik- 
tai kiekvieno dalyko prietapus, jis eina ten, 
kur jį veda aplinkybės. Jis tykoja progos. Ir 
kai jam pasiseka, jis pasidaro dar dešimtį kartų 
vidutiniškesnis. Jis vertina save, kaip ir kitus, 
pasisekimo mastu. Aukštesnis žmogus jaučia 
išvidinę jėgą, jaučia ypatingai tada, kai kiti jo- 
sios nejaučia. Tuo tarpu vidutiniškas žmogus 
laikytų save pamišusiu, šitaip elgdamasis. Jis 
pasitenkina jam sakomais komplimentais. Jo vi- 
dutiniškumas auga sykiu su jo nereikšmingumu. 

Bet, galop paklausite, kokiu būdu jam pasi- 
seka? 

Kai sėdėjote prie dirbamojo savo stalo, prieš 
akis turėdami atverstą knygą, pažymėtą žinomu 
vardu, kurią viešoji nuomonė teikėsi pasiūlyti 
jūsų dėmesiui, argi niekados nekilo jumyse no- 
ras užversti ją neramiu gailesčiu širdyje ir pa- 
sakyti: ,, Kokiu būdu šie puslapiai išgarsino auto- 
rių, vietoje paskandinę jį užmarštyje? Ir kokiu 
būdu šis ar anas vardas, galįs stovėti šalia gar- 
siausių vardų, pasiliko žmonėms visiškai nežino- 
mas? Kodėl keletas mėgėjų tarp savęs tyliai 
burba tą vardą, apie kurį galvoju, nedrįsdami jo 
paskelbti visiems? Garbė turi savų paslapčių, 
o gal aikščių? 

Štai atsakymas: garbė ir pasisekimas nėra 
tas pat. Garbė turi paslapčių, pasisekimas turi 
aikščių. 

Vidutiniškas žmogus nekovoja. Jis gali iš 
sykio laimėti. Bet galop jis pralaimės. 

Aukštesnis žmogus visų pirma kovoja, 0 pas- 
kui laimi. 

Vidutiniškam žmogui sekasi dėl to, kad jis 
plaukia pasroviui. Aukštesnis žmogus trium- 
fuoja dėl to, kad jis eina prieš srovę. 

Pasisekimo paslaptis yra žengti sykiu su ki- 
tais; garbės paslaptis yra eiti prieš kitus. 

Kiekvienas žmogus, kurio vardas pasidaro ži- 
nomas, šitaip elgiasi, nes jis visados esti vienos 
arba antros žmonių rūšies atstovas. 

Štai visų paslapčių raktas. 

Aukštesnė žmonių rūšis yra atstovaujama di- 
džiųjų; žemesnė rūšis yra atstovaujama men- 
kųjų. 

Vieni ir antri turi savo šalininkų visuotinia- 
me susirinkime. 

Bet vieni savo atstovus apdovanoja pasiseki- 
mu, o antri garbe. 

Kurie meilinasi prietarams, savo bendraam- 
žių papročiams, tie esti iškeliami ir tiems pasi- 
seka. Tai yra laiko žmonės. 

Kurie susikerta su prietarais, su papročiais, 
kurie iš anksto kvėpuoja būsimo amžiaus oru, 
tie iškelia kitus ir pasiekia garbės. Tai amži- 
nybės Žmonės. 

Štai kodėl drąsa, kuri nenaudinga pasiseki- 
mui, yra absoliuti garbės sąlyga. Didingi yra 
tie, kurie žmonėms vadovauja, vietoje jiems nu- 
silenkę, kurie tomis pačiomis pastangomis lau- 
žia savo pačių neviltį, kaip ir išviršines kliūtis. 
Tai, ką mes vadname didybe, yra savarankišku- 
mo spindėjimas. 

Vidutiniškas žmogus, kuriam pasiseka, pa- 
tenkina aktualius kitų žmonių troškimus. ; 

Aukštesnis žmogus, kuris triumfuoja, paten- 
kina nepažįstamus žmonijos nujautimus. 

Vidutiniškas žmogus gali parodyti žmonėms 
jų pačių dalį, kurią jie pažįsta. 

Aukštesnis žmogus apreiškia žmonėms jų pa- 
čių dalį, kurios jie nepažįsta. 

Aukštesnis žmogus nusileidžia į mūsų gelmes 
labiau, negu mes patys esame įpratę ten nu- 
žengti. Jis duoda žodį mūsų mintims. Jis mums 
yra artimesnis, negu mes patys. 

Jis mus sujaudina ir pradžiugina, kaip žmo- 
gus, kuris mus žadina eiti su juo pažiūrėti sau- 
lės tekėjimo. Ištraukdamas mus iš mūsų namų 
ir vesdamasis į savo sritis, jis kelia mumyse ne- 
rimą ir tuo pačiu sykiu teikia aukštesnę ra- 
mybę. 

Vidutiniškas žmogus, palikdamas mus ten, 
kur esame, įkvepia mums mirusios ramybės, ku- 
ri nėra ramybė tikra prasme. 

Aukštesnis žmogus, nuolatos kankinamas, 
draskomas idealo ir tikrovės priešginybės, ge- 
riau, negu kas kitas, jaučia žmogaus didybę ir 
geriau, negu kas kitas, pažįsta žmogaus menkys- 
te. "Jis galingai jaučia esąs pašauktas į idealo 
spindėjimą, kuris yra visų mūsų tikslas, ir mir- 
tinai sužeistas pirmykščio vargšės mūsų prigim- 
ties puolimo. Jis ir mums perteikia šiuos du savo 
turimus jausmus. Jis uždega mumyse būties 
meilę ir be paliovos žadina mumyse mūsų nebū- 
ties sąmonę. 

Vidutiniškas žmogus nejaučia nei didybės nei 
menkystės, nei Būties nei nebūties. Jis nesižavi 
ir neskuba. Jis lieka ant priešpaskutinio kopė- 
čių laipto, netikęs kopti ir per tingus nusileisti. 
Savo sprendimuose, kaip ir savo žygiuose, jis 
realybę palenkia susitarimui, pritaria tam, kas 

telpa jo stalčiuje, neigia tai, kas netelpa jam ži- 
nomose tabelėse ir kategorijose, nieku nesistebi, 
niekados neprisiartina prie gyvenimo baisios pa- 
slapties, tuo būdu išvengia kalnų ir bedugnių, 
per kurias gyvenimas vedžioja savo draugus. 

Genijalus žmogus yra aukštesnis už visa tai, 
ką jis įvykdo. Jo mintis yra aukštesnė už jo 
darbus. 

Vidutiniškas žmogus yra žemesnis už visa 
tai, ką jis įvykdo. Jo darbas nėra jo minties 
realizavimas. "Tai darbas atliktas pagal tam 
tikras taisykles. 

Genijalus žmogus savo darbus visados laiko 
neatbaigtais. 

Vidutiniškas žmogus yra patenkintas savo 
žygiais, jis yra pilnas pats savęs, pilnas nebūties, 
pilnas tuštumos, pilnas tuštybės. Tuštybė! Ši 
nepakenčiama asmenybė visa telpa dviejuose 
žodžiuose: šaltumas ir tuštybė. 

NELAIMĖS TROŠKIMAS 


Viena iš netikėtiniausių ir sykiu realiausių 
žmoniją varginančių aistrų yra noras kankinti. 
Kas žmonių nepažįsta, tam šis dalykas atrodo 
negalimas. Bet kas žmones pažįsta, tam šis da- 
lykas yra aiškus. Žmonių giminėje slūdi kaž 
koks sugedimas, kuris ją stumia šio baisaus gei- 
dulio linkui. Šis geidulys yra virtęs stabu, ku- 
ris jau šeši tūkstančiai metų, kai reikalauja ir 
gauna žmonių aukų. Žmogus trokšta praryti 
tokį dalyką, kuris neštų mirtį. Juk reikia išaiš- 
kinti tą sugedimą, kurio pilna literatūra ir poezi- 
ja, reikia išaiškinti teatro ir meilės nuosmūkį. 
Tuo tarpu išaiškinimas glūdi štai kur: žmogus 
trokšta kankinti. 

Romėnų tauta iš savo gelmių šaukė: panem 
et circenses! Duonos ir cirko žaidimų! 

Ką tai reiškia? Štai šio posakio vertimas: 
gyvenimo ir mirties! Romėnų tauta, ši stab- 
meldiškos civilizacijos atstovė, neprašė tik to, 
kuo ji galėtų gyventi. Ji prašė ir to, kas reika- 

linga mirčiai. Šių dviejų prašymų sugretinimas 
yra nuostabiai prasmingas. 

Savo laukine valia ji sustatė toje pačioje ei- 
lėje tai, kas žmogaus kraują gamina, ir tai, kas 
ji pralieja. 

Šis šūkavimas yra labai charakteringas. Jis 
užima didelę moderninės literatūros dalį. Kar- 
tais vietoje kraujo prašoma ašarų. Bet ašaros 
yra sielos kraujas, kaip yra pasakęs šv. Augus- 
tinas. 

Kraujo ir ašarų pamėgimas yra tas pat pa- 
mėgimas. Labiau brutali tauta trokšta kraujo, 
mandagesnė tauta trokšta ašarų. Ašarų pamė- 
' gimas yra rafinuotesnis kraujo pamėgimas. Kai 
: Žmogaus žiaurume vyrauja kūninis elementas, 
| jis trokšta kraujo. Kai jo žiaurume vyrauja 
dvasinis elementas, jis trokšta ašarų. 


II 


Malonumas kankinti, kuris vyrauja ne- 
mokyto barbaro sieloje, išsigimusiame švie- 
suolyje pasikeičia panašiu malonumu, bet 
tik panašiu, 0 ne visai tokiu pat, būtent: 
malonumu matyti kenčiūnt. 

Šis pastarasis malonumas tuo yra pranašes- 
nis už pirmąjį, kad jis mažiau vargina. 

Lucrecijus garsiose savo eilėse „,„Suave mari 
magno“ malonumą matyti kenčiant priskiria 


124 


prie žiūrovo asmeninio saugumo jausmo, prie 
jausmo, kuris atsiranda dėl priešginybės dėsnio, 
kai žiūrovas ramiai sėdi ir žiūri į kito pavojų. 

Lucrecijus norėjo būti gilus. Bet jis yra 
nepaprastai paviršutiniškas. "Tame malonume, 
apie kurį jis kalba, glūdi visai kas kita, 0 ne 
asmeninio saugumo jausmas. Jame glūdi pa- 
mėgimas kraujo arba ašarų. 

Be abejo, priešginybė yra reikalinga malo- 
numui, apie kurį kalba Lucrecijus. Bet tai yra 
daug gilesnė priešginybė, negu jis mano. Tai 
nėra pavojaus ir saugumo priešginybė, bet tai 
kankinimo ir smagumo priešginybė. 

Žmogus taip labai savęs nepažįsta, kad kiek- 
vieną momentą jis apreiškia, pats nė nežinoda- 
mas, šiuos jausmus, kurie, jo manymu, yra la- 
bai reti ir kuriuos jis vadina išsigimimųu. 

Pasakokite žmogui apie malonumą kankinti 
arba apie malonumą matyti kenčiant, jis ma- 
nys, kad reikia eiti net ligi Caligulos, norint 
rasti pavyzdžių. "Tuo tarpu jis pats tūkstančius 
sykių tai bandė savo gyvenime. Bet jis nepa- 
žino savyje šios rūšies malonumų, nes nenorėjo 
jų pavadinti tikru vardu. 

Dar daugiau, jis džiaugėsi šiais malonumais, 
jis buvo sau už juos dėkingas, jis jais žavėjosi, 
nes jis juos priskyrė dideliam savo sielos jaut- 
rumui. 

Gal būt jūs pasakysite, kad, pereinant į lite- 
ratūros sritį, šis dalykas netenka savo pobūdžio, 
nes jis netenka realumo. 

Aš jums atsakysiu, kad, galimas daiktas, šis 
dalykas netenka dorinio pobūdžio, bet jis anaip- 
tol ne netenka psichologinio pobūdžio. Jis nėra 
toks pat praktinės kaltės atžvilgiu, bet jis yra 
toks pat idealinės savo prigimties atžvilgiu. 

Iš kitos pusės, mes klaidingai suprantame, 
kas yra realu ir kas nerealu. Ar mes žinome, 
kokius veiksmus mes vykdome, priimdami kokią 
nors mintį, kokį nors įspūdį, kokį nors troški- 
mą? Menininkas, kuris pirmą sykį savo dvasio- 
je sukuria statulos planą, padaro blogą ar gerą 
veiksmą. Bet kiekvienu atveju šis veiksmas yra 
realesnis, negu tas, kuriuo statula yra pagami- 
nama. Jos idėja yra realesnė, negu bronza ar 
marmoras!). Kas tad gali pajėgti išmatuoti tą 
realybę, kurios jis yra autorius. 

Bet noras kankinti liečia ne tik kitus žmones. 
Žmogus, šį geismą turėdamas, mėgsta ir savo 
paties kančią. 


i) Čia Hello krypsta platoniškosios filosofijos 
linkui, kuri skelbia, kad daiktas visados yra mažiau 
realus, negu jo idėja, kad visas šis pasaulis yra tik ne- 
tobulas amžinųjų pirmavaizdžių atspindys. Ši pažiūra 
ypatingai pasitvirtina kūrybiniuose žmogaus aktuose, 
kurių rezultatas visados yra menkesnis, vadinasi, ma- 
žiau realus, negu kūrėjo idealas. 

Šis nuostabus pamėgimas, neįtikėtinas akims 
to, kuris nemąsto, yra visiškai aiškus tam, kuris 
moka skaityti. Mūsų amžius giliau, negu kiti, 
įdėjo pirštą į žmogaus žaizdas daug dažniau 
tam, kad jas padidintų, negu tam, kad jas gy- 
dytų. Jis sukišo visą kumštį į neregimas žaiz- 
das, norėdamas parodyti, kokios jos gilios. 

Ligūstų sielų pasisekimas, kurios jau šešias- 
dešimt metų, kai užplūdo pasaulį, ir kurių atsi- 
rado tiek, kad nebegalima suskaičiuoti, būtų ne- 
išaiškinamas, jeigu žmogus neturėtų keistos aist- 
ros lenktyniuoti nelaimėmis. 

Štai jūs esate nelaimingas ir dėl to lipate 
ant piedestalo ir šaukiate visoms kartoms: Žiū- 
rėkite, koks aš nelaimingas! Ir susisupate savo 
nelaime, kaip kokiu apsiaustu. 

Jūsų kaimynas jus pamėgdžios, taip pat 
manys esąs nelaimingas ir pasidarys nelaimin- 
gas, nes jūsų nelaimė yra geidulio iškrypimas. 
Geidulys įgijo nelaimės išvaizdą. Ir kaip gelmė 
pašaukia gelmę, taip geidulys pašaukia puikybę. 
Kadangi jumyse geidulys įgijo nelaimės išvaiz- 
dą, todėl jūsų nelaimė pašaukia puikybę ir pui- 
kybė atsiliepia. 

Jeigu būtų kitaip, ar mes šiandien žinotume 
Werterio vardą? 

Kiek moterų nori būti išblyškusios. Sveika- 
ta joms yra pažeminimas. Kiek ašarų buvo iš- 
lieta dėl nelaimių, kurios pasidarė realios dėl 
to, kad buvo norimos. 

Kenkiančių dalykų baisus pamėgimas iš blo- 
gų teatrų perėjo į blogą gyvenimą, ir žmogaus 
tuštybė nepasitenkino tiktai išgujusi džiaugsmą: 
ji panorėjo padaryti jį negarbingą. 


III 


Aistra, apie kurią aš kalbu, nesinaudoja kan- 
čia, kaip įrankiu džiaugsmui. Ne, kančios ji 
trokšta, kaip tikslo, kaip pasėkos, kaip gslo. 
Ji nori, kad nelaimė būtų pastovi, ji nori pasil- 
sėti ant nelaimės rankų. 

Kur tik pasirodo tiesa, ten atsiranda 1r jai 
prieštaraujančiųjų. Kančia visados žmogui at- 
eina tik kaip priemonė. Ji veda į džiaugsmą, 
jeigu tik ji nėra amžinasis pasmerkimas. Bet 
tuomet ji yra savotiško pobūdžio, ji yra didinga 
ir spinduliuojanti. Ji žengia į didį teisingumo 
džiaugsmą, džiaugsmą be galo, be nuovargio, be 
negalios. 

Pasmerktieji šio džiaugsmo neragaus nieka- 
dos. Bet teisingumas eina savo keliu. 


IV 

Tarp nelaimės mėgėjų lordas Byronas užima 
tokią vietą, kurios daugelis jam pavydi. O, kiek 
vargšų žmonelių būtų buvę nepaprastai paten- 

kinti, jeigu būtų galėję griežti dantimis, pamėg- 
džiodami šią asmenybę. 

Lordas Byronas visą gyvenimą svajojo apie 
idealinį nusikaltėlį, nusikaltėlį žiaurų, nepermal- 
daujamą, paslaptingą ir fantastinį. Šis nusikal- 
tėlis be baimės, bet ne be priekaištų, yra be 
paliovos kankinamas sąžinės graužimo. Jis vi- 
sus gąsdina, visus žudo, viską degina. Manfre- 
das yra vienas iš Byrono žingsnių šio nelaimės 
idealo linkui. Vis dėlto atrodo, kad šis idealas 
jo akims yra per didis, per gražus, kad jis tikė- 
tųsi jį kada nors pasiekti. Lordas Byronas sa- 
vo svajojamos idealinės nelaimės atžvilgiu yra 
panašus į jaunuolį, kuris mato prabėgantį arabų 
veislės žirgą. Atrodo, kad jis yra pagautas rea- 
lios savo nelaimės ir tiesia rankas į idealinę ne- 
laimę, kuri švitėjo laimingomis jo dienomis ir 
supo jo jaunystę. Lordas Byronas niekina ra- 
mybeę ir biaurisi viltimi. Jis myli neatšaukia- 
mą žlugimą, griuvimą be išeities ir baisumą be 
paguodos. Jeigu šis žmogus būtų tik juokingas, 
ir tai jau būtų didelė skriauda, nes jis nėra gimęs 
būti juokingu. Bet skriauda pasidaro kur kas 
didesnė. Lordas Byronas meluoja pačiai daik- - 
tų esmei. Jis verčia meluoti poeziją. Jis ap- 
gaudinėja kitus, aiškindamas gėrio ir grožio pri- 
gimtį, kilnumo prigimtį, gyvenimo prigimtį. Jis 
apgaudinėja, o kiti jam tiki, ir jis randa nema- 
ža sekėjų. 

Lordas Byronas, jeigu neklystu, šiais pačiais 
žodžiais yra pasakęs, kad dorybė yra nuobodi. 
Baisūs yra ne patys šie žodžiai, bet tai, kas 
juose glūdi. Baisus yra padėjimas to žmogaus, 
kuris juos ištarė. Tai nusistebėjimas tų, kurie 
juos skaito. Baisu yra ne tai, kas pasakyta, 
bet kas nutylėta. Yra keletas minčių, kurios 
žmonijai užnuodijo gyvybės versmes. Ir viena 
iš tų minčių yra ši: blogis yra įdomus, blogis yra 
vaistas nuo nuobodulio. 

Šitoji netikėtina iliuzija yra labai pasklidusi 
net tarp tų žmonių, kurie pirmieji turėtų būti 
nuo josios apsaugoti. Tarp dorų asmenų yra 
tokių, man gėda juos išvardinti, kurie mano, kad 
jų gyvenimas būtų naudingesnis, įvairesnis, lais- 
vesnis, jeigu blogis dažniau įsimaišytų į jų kas- 
dienines gėrio praktikas. Šie vargšeliai susilai- 
ko kartais nuo blogio tik dėl to, kad jaučia pa- 
reigą susilaikyti. Bet jie nuo jo susilaiko, jo 
neniekindami. Jie susilaiko truputį gailėdamiesi. 
Palikdami blogį, jie lyg ir palieka savęs pačių 
dalį. Jie nebėga nuo blogio visais atžvilgiais. 
Jie nesupranta, kiek jis yra įkyrus, kiek jis 
yra nuobodus. Jie blogiu nesibiauri,. 

Tam tikras palinkimas į nuodėmę, tam tik- 
ras gailestis neparagavus užginto vaisiaus, tam 
tikras sielos pasidalinimas tarp gėrio ir blogio, 
tam tikras palankumas, gal visai nesąmoningas, 
kurį poezija švelnina, išskirdama iš savęs nuo- 
dėmę ir blogybę, tam tikras toleravimas pra- 

gariškos pabaisos, ypač jei jos kalba yra elegan- 
tiška, jeigu jos veidas yra išpudruotas, jeigu jos 
reikalavimai saikingi — visos šios mintys valdo 
ne tik suklaidintus žmones. Jos įsiskverbia, 
jos įšliaužia ir į padorias sielas, norinčias būti 
ištikimomis ir tiesiomis. Plyšys, pro kurį jos 
įsilaužia, yra pasidaręs dėl to, kad vienybė jose 
yra suskilusi. Čia minimos sielos trokšta gėrio. 
Bet jos nepakankamai supranta absoliutinę, vi- 
sišką, pilnutinę, praktinę tiesos, gėrio ir grožio 
vienybę. Jos nesuvokia baisaus biaurumo viso 
to, kas nėra gryna tiesa. Jos nejaučia baisios, 
nepavadinamos, neišmatuojamos, beribės gėdos 
viso to, kas vadinama garbe, jeigu šitoji garbė 
nėra tiesos verta, viso to, kas vadinama garbi- 
nimu, jeigu šis garbinimas nėra skaistumo didy- 
bė. Jos nesupranta šios gilios vienybės tarp tie- 
sos, gėrio ir grožio, vienybės, kuri turi būti ne 
tik mūsų mintis, bet ir mūsų gyvenimas, kuri 
turi mūsų kraują persunkti pasibiaurėjimu me- 
lui, ypač jeigu jis yra paslėptas. 

Daugelis žmonių mano, kad dėl dorybės rei- 
kia saugotis laimės, nes laimė yra pavojinga. Jie 
pamiršta, kad dėl dorybės reikia saugotis nelai- 
mės, nes nelaimė yra pavojinga. 

Charakteringas nelaimės pamėgimo bruožas 
yra šios nelaimės nevaisingumas. Nelaimė yra 
maistas tuštybei, smalsumui, iliuzijai, nebūčiai. 
Ji nepamoko, neapšviečia, nepagelbsti. Ji nieko 
nepadeda, ji tik verčia skųstis, pravirkdo, nepai- 

sant orumo žodžių ir orumo ašarų, kuriuos ji 
išspaudžia prisiartinusi. Nelaimė tokiose aplin- 
kybėse virsta nuolatine būsena, savo melancho- 
liškumu trukdo darbą, kuris lieka nepadarytas. 
Nelaimės pamėgimas yra viena tinginystės for- 
ma. 


Kadangi dabartinė literatūra2) išsigimusia 
savo dalimi virto tinginystės apologija, todėl ji 
platino ir garbino taip pat nelaimės pamėgimą. 
Šitoji tinginystė, apie kurią čia kalbu, tinka 
žmonėms, kurie mano esą didūs; tai žodinga, 
deklamuojanti, daktariška, išdidi tinginystė, nie- 
kinanti bet kokį veikimą. Šitoji tinginystė, ne- 
pasitenkindama praktika, pakyla net ligi teori- 
jos aukštumų. Ji nieko neveikia dėl to, kad 
mano esanti per daug didinga veikti. Ji žavisi 
savimi savo kvailume, o ypač savo skausme. Ji 
stengiasi verkti, ji rodo nevaisingas ašaras ir jo- 
mis giriasi. Šitoji tinginystė kartais ima plunks- 
ną į rankas ir nori įdiegti žmonėms norą kan- 
kinti ir kankintis. Bet tokiu būdu gimę vaito- 
jimai neturi savyje nei doros nei grožio. Jie 
nieko netaiso ir nieko nenušviečia. Jie tik su- 
erzina ir žadina puikybę. 


2) Čia Hello turi galvoje savo laikų literatūrą, 
literatūrą 19 šimtmečio. 

Kalbant apie nelaimės troškimą, norėčiau 
dar atkreipti dėmesį į poeziją, kuri minta ašaro- 
mis, kuri geria žmogaus kraują, kuri neviltimi 
malšina savo troškulį. Jos vardas visiems yra 
žinomas. Tai vadinamoji lengvoji poezijaš). 
Tai, ką netrukus pasakysiu, nustebins tik tuos, 
kurie nepagalvojo, kad neviltis yra pilna lengva- 
pėdiškumo. Lengvoji poezija kalba apie apgautą 
meilę, apie prarastą regėjimą, apie amžinus 
skausmus, apie liūdesį be vilties, apie nerealizuo- 
jamas svajones. Lengvoji poezija yra suręsta 
iš kapų ir kaulų. Ji yra paniurusi, ji yra juo- 
da, ji yra apsiblaususi, ji yra nevaisinga. Ji 
yra sunki, kaip tuštuma. Ji lūžta po savo pa- 
čios tempiama našta ir visai teisingai, nes ši naš- 
ta yra Dievo stoka. Lengvoji poezija turi teisės 
suklupti. Visos šitos svajonės, pilnos dejonių, 
ašarų ir melo, stokoja Dievo ir yra pilnos žmo- 
gaus. Po šia savo pačios velkama našta leng- 
voji poezija turi teisę suklupti. Elegija nežino 
džiaugsmo ir šviesos, svarbiausių poezijos parei- 
gų. Lengvoji poezija garbina nelaimę, nes jai 


3) Pranc. la poėsie legėre čia turi peikiamosios 
prasmės ir lietuviškai būtų galima vadinti lengvapė- 
diška poezija, nors „lengvosios poezijos“ terminas yra 
labiau techninis. 

stinga rimtumo. Sunkioji poezija+), kurią rei- 
kia mėgti, garbina džiaugsmą, nes džiaugsmas 
eina iš Dievo. Laetetur cor meum, ut timeat no- 
men tuum — tesidžiaugia mano širdis, kad bi- 
jotų Tavo vardo, pasakė karalius pranašas (Do- 
vydas, A. M.). Atgailos psalmės ia pilnos 
džiaugsmo, nes Dovydo atgaila buvo rimta ir 
dieviška. Jeigu jo gailestis būtų -buvęs lengva- 
pėdiškas ir žmogiškas, jis būtų turėjęs dėl savo 
išdidumo atsisveikinti su viltimi. Džiaugsmas 
yra poezijos išsigryninimasš). 

Jei rasa yra vaisinga, ašaros taip pat turi 
būti vaisingos. Tarp kūrybos turtų, tur būt, nė- 
ra nė vieno, kuris būtų buvęs taip išniekintas, 
kaip ašaros. Šventoji Rožė Limietė yra pasa- 
kiusi, kad jos priklauso tik Dievui. Kas jas 
duoda kitam, tas jas vagia iš Viešpaties. "Tuo 


4) Pranc. la poėsie austėre čia imama tokia 
prasme, kokia, pavyzdžiui, kalbama apie sunkų gyve- 
nimą, vadinasi, poezija, kuri rimtai ir giliai traktuoja 
būtį. 

5) Pats Hello visą gyvenimą buvo džiaugsmo apo- 
logetas ir ieškotojas. Kitoje vietoje jis yra pasakęs: 
„Viešpatie, tavo kryžių aš galiu nešti tik šviesoje... 
Tu žinai, kad aš esu per daug silpnas Tau tarnauti 
kančioje. Tai nėra mano gyvenimo būdas. Todėl 
džiaugsmo, duok džiaugsmo“. ' Šis jo pasisakymas iš- 
aiškina, kodėl Hello taip peikia visa tai, kas nagrinėja 
kančią, nelaimę, skausmą.  Romantiškasis ,„,Welt- 
schmerz“ asmeninei Hello prigimčiai buvo nesupran- 
tamas ir nepakeliamas. O 

tarpu dabar ašaros virto pasibiaurėjimu. Iš 
esmės jos turi būti slepiamos. Tuo tarpu 
dabar jos viešai rodomos, jomis norima 
atkreipti dėmesys. Ašaros yra tiesos rauda, kai 
tiesa negali kalbėti. Tuo tarpu dabar jos virto 
melu. Ašaros yra jungianti galybė. Tuo tarpu 
dabar jos virto ardytojomis. Ašaros yra gyvy- 
bės versmė, daug gilesnė, negu mintis. Tuo 
tarpu dabar jos virto mirties versme, seklesne, 
negu paprasta negalia. 

Išniekintose ašarose glūdi kaž kas, kas pri- 
mena žmonių aukas. 


VI 


Krikščionybė aukojo ašaras, kaip ir kraują, 
dangaus ir vandenų Kūrėjui. Ji sujungė jas su 
gyvybės šaltiniu. Jėzus Kristus verkė prie Lozo- 
riaus karstos). Magdelenos ašaros virto didžiuo- 
ju žmonijos atsiminimu. Tegul tapytojai nesiel- 
gia su jomis lengvapėdiškai ir tegul nesumaišo su 
priešingomis ašaromis, su ašaromis, kurios tryš- 
ka dėl nusikaltimo baimės. Ašaros pakyla taip 


6) Kitoje vietoje, kalbėdamas apie Kristaus aša- 
ras prie Lozoriaus karsto, Hello pastebi, kad Kristus 
verkęs dėl to, jog „regėjo mirtį tokią, kokia ji yra. Jis 
ją regėjo nepridengtą; jis ją regėjo savo baisiame nuo- 
guūme; jis regėjo nuodėmę, kuri yra mirties pasėka ir 
šešėlis, ir žinojo kiek ji jam kaštuos. Ir Jėzus verkė“ 
(Paroles de Dieu, 8375 p.). 

aukštai, kad gauna vietos prie klausyklos, kai 
visiškai šalia jų Kristaus Kraujas sykiu su at- 
leidimu laša ant nusidėjėlio galvos. 

Dievas iš visų dalykų padaro, ką nori. Jis 
panaudoja juos, kartais, tiesiog nuostabiems rei- 
kalams. "Todėl ir ašaras jis paverčia silpnųjų 
paskirtimi ir stipriųjų baime. 

Krikščioniškoji kalba turi stiprų Žodį pava- 
dinti skausmui, kilusiam dėl padarytos nuodė- 
mės. Tai žodis „contritio“, kuris reiškia su- 
laužymą?). Jei įprotis pilku abejingumo apsiaus- 
tų nepridengtų visų daiktų, žmonės nepaprastai 
nustebtų šio puikaus žodžio prasmingumu. Bet 
štai ką aš norėjau pasakyti: gailestis yra pilnas 
džiaugsmo. Širdies susigraudinimas yra malo- 
nesnis, negu net ir labiausiai trokštami dalykai. 
Be abejo, neturiu čia galvoje tų tuščių smagu- 
mų, kurie kyla iš svajonių ir kurie yra nevai- 
singi. Smagumai, apie kuriuos kalbu, yra stip- 
rinanti, aktyvi, vaisinga realybė. Tai džiaugs- 
mas, kuris verčia veikti, 


T) Šioje vietoje yra lietuviškai neišverčiamas sa- 
kinys: „Ce mot est la contrition guį veut dire brise- 
ment“. Išvertus contrition — gailestis, dingsta visa šio 
sakinio prasmė. Todėl vertėjas čia įdėjo lotynišką 
žodį, kuris iš esmės yra toks pat, kaip ir prancūziškas 
ir kuris kaip tik reiškia sulaužymą, sutrynimą, nes jo 
šaknis yra veiksmažodis — „terrere“ — trinti, gniuž- 

Norint įvertinti kokį nors veiksmą, padarytą 
tiesoje, reikia į jį pažiūrėti padarytą klaidoje. 
Šalia gailesčio yra graužimasis. (Gailestis yra 
geras. Graužimasis yra blogas. Gailestis kelia 
džiaugsmą. Graužimasis žadina liūdesį. Tai to- 
dėl, kad gailestyje yra Dievas, o graužimesi Die- 
vo nėraš). 

Gailestis nusidėjėlį ramina, graužimasis ap- 
kartina jo sielą.  Gailestis jam parodo viltį, 
graužimasis jį veda į neviltį. Gailestis yra pil- 
nas ašarų, graužimasis yra pilnas siaubo. Grau- 
žimasis verčia žmogų regėti šmėklas, gailestis 
parodo tiesą. 

Bet man labiau patinka žodis „contrition“, 
negu „rėpentir“9). Pirmasis, man atrodo, turi 
daugiau džiaugsmo ir šviesos. Šia proga norė- 
čiau atkreipti dėmesį į Krikščionybės kalbą, ne- 
paprastai nuostabią ir gilią, kuri atveria mūsų 


8) Čia glūdi amžinai pasmerkto žmogaus psicho- 
logijos šaknys. Amžinai atsimetęs nuo Dievo žmogus 
gali graužtis, bet jis nebegali gailėtis. Štai kodėl pra- 
garas ir psichologiniu atžvilgiu yra amžinas. Laisvai 
paneigęs Dievą, toks žmogus tuo pačiu paneigia viltį, 
paneigia ir gailestį, kuris yra pagrindinė priemonė pa- 
kilti ligi amžinosios laimės. 

9) Abu šie žodžiai reiškia gailestį, tik pirmasis 
yra lotyniškas — teologinis, o antras specifiškai pran- 
cūziškas — liaudinis. Hello, kalbėdamas apie gailes- 
čio ir graužimosi skirtybes, vartoja žodį „rėpentir“. 
Bet čia pat padaro pastabą, kad lotyniškasis žodis jam 
yra prasmingesnis. 

sieloms ir mūsų protams begalinius kelius, jei 
tik įprotis neniekintų Dievo dovanų, jei mes ne- 
praeitume nuleistomis galvomis po dangaus 
žodžiais. Krikščionybė savo kalba sako mums: 

„Darykite gailestį!“ 

Gailesčio veiksmas! Kaip nuostabu, jeigu 
tik mes nebūtume per daug apsipratę. 

Žmogaus akims, nepažįstančioms savos sie- 
los, gailestis atrodo, kaip ir kiekvienas žmogaus 
liūdnumas, visiškai pasyvus; tai savotiškas susi- 
traukimas ir jėgų praradimas. "Tuo tarpu kaip 
tik yra priešingai. Nuostabus dalykas, gailestis 
yra veiksmas. 

Tam tikra žemesnė išmintis nusidėjėliui pa- 
sakytų: 

„Nepasiduok skausmui! būk žmogus, paro- 
dyk vyriškos drąsos!“ 

Krikščionybė sako: 

„Darykite gailestį!“ 

MEILĖ 


Reiktų išsiaiškinti. Juo kuris žodis yra gra- 
žesnis, tuo jis yra pavojingesnis. Negalima net 
pasakyti, kokia didi yra kalbos reikšmė. Žodžiai 
yra duona ir nuodai. Vienas charakteringų mū- 
sų amžiaus bruožų kaip tik ir yra šių dalykų 
visuotinis sujaukimas. Kalbos ženklai patys sa- 
vyje yra abejingi. Galima juos piktnaudžiauti, 
kaip tik norima. Pagalbos jie nesišaukia. Ga- 
lima nuplėšti jiems garbę. Žodžių pažeminimas 
'sukelia tiktai išvidinį sąmyšį, kuris paskui atsi- 
"liepia ir daiktuose. 

Šventasis Povilas yra pasakęs žodį, kurio 
gelmės yra visiškai nepažįstamos. Tautų apaš- 
talas paskelbė, kad jeigu savo tikėjimu jis per- 
keltų ir kalnus, be m eilės jis būtų 
niekis. 5 

Kas žino, kaip toli siekia šis paskutinis žo- 
dis? Kas jį ištarė, matyt, žinojo nuostabių pa- 
slapčių. 

Šėtonas yra tasai, kuris nemyli, pasakė šven- 
toji Teresė. Šventoji Brigita girdėjo, kaip pra- 
keiktasis prisipažino, kalbėdamas Kristui: 'Tei- 
sėjau, aš esu pats šaltumas! 

Kas nemyli, yra niekis, pasakė šv. Povilas. 

Kokiame santykyje yra viena su antra nuo- 
dėmė ir nebūtis? Kaip vadintyųsi aukštesne kal- 
ba, negu mūsoji, meilė ir kaip vadintųsi subs- 
tancija? Ar tai nebūtų tas pats vardas? Ne- 
paisant šių paslapčių, viena yra aišku, kad meilė 
dorinėje tvarkoje yra gyvenimo dėsnis. Ji yra 
veiklumo dėsnis. Jeigu žmonės neturėtų tiek 
daug reikalų čia pat po ranka, gal jie akimirks- 
nį ir pamąstytų apie šį dalyką, kuris yra per 
paprastas, kad galėtų būti pastebėtas,ir per gi- 
lus, kad galėtų būti suprastas. 3 

Bet kaip tik dėl to, kad meilė yra kilnus 
dalykas, kad ji yra realybė par exellence, kad ji 
yra kūrinių kaulų smegens, kaip tik dėl to josios 
piktnaudžiavimas ir netikęs josios vartojimas 
yra ypatingai pavojingas. Optimi corruptio pes- 
sima — geriausiojo sugedimas yra pats blogiau- 
sias. Juo šis vardas yra gražesnis, tuo jis yra 
baisesnis.- Jeigu jis atsikreipia prieš tiesą, apsi- 
ginklavęs tąja jėga, kurį jis gavo gyvenimui, 
kaip nepaprastai įvairiai jis gali patarnauti mir- 
čiai! 

Tuo tarpų meilės vardas yra nukreipiamas 
prieš šviesą kiekvieną sykį, kai, vietoje klaidą 
pašalinus, daromos su ja sutartys, prisidengiant 

žmonių pasigailėjimu. Meilės vardas yra nu- 
kreipiamas prieš šviesą kiekvieną sykį, kai ja 
pasinaudojama save susilpninti kovoje su blogiu. 
Apskritai, žmogus mėgsta nusilpti. Negalia puo- 
lusioje prigimtyje žadina savotišką malonumą. 
Dar daugiau, stoka pasibaisėjimo klaida, blogiu, 
pragaru, velniu kaip tik virsta pasiteisinimų, 
kodėl blogis yra nešiojamas savyje. Kai blogis 
menkai yra niekinamas pats savyje, tuomet leng- 
viau pateisinti ir tą blogį, kuris globiamas savo 
sieloje. Apskritai, suminkštėjimas įsitvirtina, ir 
žmogus sušvelnėja jį tykojančios silpnybės aki- 
vaizdoje, įprasdamas meile vadinti susitaikymą 
su bet kokia, net tolima silpnybe. 


II 


Dovydo psalmėse yra posakis, į kurį pa- 
prastai neatkreipiama pakankamai dėmesio: 
Oui diligitis Dominum, odite malum. — Kurie 
mylite Viešpatį, nekęskite pikto. 

Tą dieną, kurią pasaulin įėjo blogis, gimė 
kaž koks nesuderinamas dalykas. Dievo meilė 
reikalauja, suponuoja, įima savin, įsako Dievo 
priešo neapykantą. 

Žmonių gyvenime draugiškumas yra matuo- 
jamas ne tiek jausmų gyvumu, kiek kančios at- 
jautimu. Jeigu jūsų draugas yra laimingas, jūs 
galite kurį laiką ir nerodyti jam jokio švelnumo, 

jūs vistiek būsite jo draugas. Bet jeigu jūsų 
draugą ištiko kokia nors nelaimė, kokia nors 
negarbė, koks nors nuostolis ir jeigu jūs šį blogį 
jaučiate silpnai, jūs nesate jo draugas. 

Gui diligitis Dominum, odite malum! 

Štai motina, gera ir išmintinga. Dėl tam 
tikrų savo sūnaus santykių ji abejoja. Jie kelia 
joje baimę. Vis dėlto žmogus, kuriam ji jaučia 
nepasitikėjimą ir kuris žadina joje baimę, atrodo 
esąs jos sūnaus draugas. Iš viršaus žiūrint, nie- 
kas nepateisina tokio priešingo nusiteikimo. Jis 
atrodo, kaip paprasta aikštinga antipatija, kuri 
grąso, bet kuri nepasiaiškina. Bet, apskritai, 
nereikia ilgai laukti, kad ši baimė pasiteisintų. 
Sūnui grėsė pavojus. Motina jį jautė nesąmo- 
ningai, ir kaž ko nežinomo baimė gimė joje. 
Ši baimė gimė nesąmoningai. Ji buvo pilna švie- 
“ sos, bet joje nebuvo žinojimo. Iš ko ši blogio 
baimė gimė? Ji gimė iš meilės. 


III 


Juozapatas yra paslaptingiausia istorijos as- 
menybė. Šventraštis yra toks skaidrus, toks 
šykštus smulkmenoms, toks iškilmingas savo ty- 
lėjime! Tie, kurie yra žinomi tik iš Šventraščio, 
vis dėlto pasilieka šviesiame šešėlyje, pilname 
siaubo ir paslapčių. Vardas Juozapatas reiškia 
teisingumą. Juozapato slėnis yra kūrinių susi- 

tikimo vieta, paskutinis susitikimas, aukščiau- 
sias susitikimas aukščiausio teisingumo. Kiek 
žvilgsnių įsmegs į jį! Kiek šauksmų! Kiek už- 
gniaužtų dejavimų! Kiek degančios ir siaubin- 
gos tylos! Kokių bežodžių dalykų pažadina mu- 
myse Juozapato vardas! 

Tai jis matė žlungančius savo priešus! "Tai 
jis pasakė šiuos žodžius, kurie panašūs į gelmių 
šauksmą, teisingumo žodžius, kurie šaukiasi Die- 
vo visagalybės ir kurie nustotų vilties, jei Die- 
vo visagalybės nebūtų: Domine Deus, ergo non 
iudicabis eos? — Viešpatie Dieve, argi jų ne- 
teisi? Teisybės troškimas pasidarė galingas, ir 
kurie su ja kovojo patys save sunaikino. Jie 
nuteisė patys save. Savo daugumu jie padarė 
tai, ko Juozapatas as padaryti kaip tik 
dėl daugumo. 

Dievo visagalybė yra įpratusi kliūtis paversti 
priemonėmis. Juozapatas savo nusižeminime 
jautėsi per silpnas atsispirti daugumui. Bet ši 
dauguma atkeršijo pati sau. Ji verkdama pati 
sudraskė save. Savo krauju ji parašė savo prie- 
šo vardą. Juozapatas, kartoju, reiškia teisin- 
gumą. Dauguma, prieš kurią jis šaukėsi Jeho- 
vos, įvykdė teisybę pati sau. Sumanytą nusikal- 
timą ji pavertė savižudyste!). 


1) Prieš Juozapatą, Judo karalių, buvo sukilę 
Amono sūnūs su daugybe savo šalininkų. Bet Dievas 
sukildino Amono sūnus vienus prieš kitus, ir jie patys 
save sunaikino (2 Kron. 20). 

Toje vietoje, kur Juozapatas meldėsi ir nuga- 
lėjo, buvo palaidota Mergelė, Mergelė Marija, 
Dievo Motina. 

Žmonių vardai turi negirdėtos reikšmės, ku- 
rios jie nesupranta, nes ji pralenkia jų protą. 
Jų vardais kalba jų būtis. Jais apsireiškia jų 
substancija. Kokia tad reikšmė yra to, kuris 
vadinasi Juozapatas? (Juozapatas Teismas!) 
Nuostabu, kad žmonės, nuo amžių susirūpinę 
Marijos palaidojimo vieta2), vieta, kurioje au- 
kos sutiks savo budelius, kur melas bus nugalė- 
tas, kur blogis bus nudengtas, taip labai pamiršo 
šį žmogų, kurio vardu buvo pavadintas slėnis, 
kur visiems laikams bus įvykdytas teisingumas. 

"Tuo tarpu šis didysis Juozapatas, kurio bega- 
liniai bruožai gąsdina mintį, šis didysis Juozapa- 
tas buvo Viešpaties papeiktas. 

Jis padarė sutartį su Izraelio karaliumi. Pa- 
daryti sutartį su priešu yra slaptas nusikalti- 
mas, gilus nusikaltimas. 

Yra išviršinių rėgimų nusikaltimų. Bet slap- 
tingumas taip pat turi savo nuodėmių. Jo nuo- 
dėmė yra sutartis su priešu. j 

Meilė yra matuojama  naikinimu draugui 
priešingo dalyko. Izraelio karalius buvo Dievo 


2) Šitas susirūpinimas faktiškai niekados nebu- 
vo didelis, o Bažnyčioje jis nesireiškė niekados, nes 
Bažnyčia linksta tikėti senam padavimui, kad Marijos 
palaikų žemėje nėra, kad ji po mirties buvo prikelta ir 
paimta į dangų. 

priešas.  Juozapatas pamiršo dalyką, kurį Die- 
vas sunaikino. 

Sutartis, susiartinimas, dvasinė kaimynystė 
su priešų yra nusikaltimas išvidiniam bendravi- 
mui. Tačiau išvidinis bendravimas, jeigu jis 
liečia Dievą, yra garbinimas. Tasai yra kuo la- 
biausiai artimas Dievui, kuris dreba prieš jo Di- 
dybę. Štai dėl ko nusidėjimas Šventajam Var- 
dui šventuosiuose sukeldavo didžiausią pasibai- 
sėjimą. Kas pajautė savyje garbės dvelkimą, 
pasidaro nesutaikomas su nusikaltimu Garbei. 

Meilė jį stumia, štai kodėl jis pasidaro nepa- 
laužiamas. Meilė, kaip aukštesnė ir kilnesnė 
jėga, jį įpareigoja nesusidėti su neapykanta. Kas 
derasi su klaida, tas nepažįsta meilės visoje 
josios pilnatvėje ir nepriklausomoje jos galy- 
bėje. 


IV 


Po ilgo karo, kai nuovargis visiškai išsekina 
jėgas, galima dažnai pastebėti, kaip karaliai, ne- 
norėdami ilgiau kovoti, atiduoda vienas kitam 
tą ar kitą sustiprintą vietą. Tai yra nuolaidos, 
padarytos patrankų priemonėmis. Bet tiesa nė- 
ra tas pat, kas ir sustiprintos vietos. Norint 
įvykdyti taiką dvasioje ir tiesoje, reikia atsivers- 
ti, bet ne prisitaikyti. Teisingumas visas yra 
tuo, kuo jis yra. 

Žmonių santykiuose dažnai galima pastebėti, 
kad susitaikoma, nepasikeitus nusikaltėlio šir- 
džiai, kad rankos paspaudimas, manoma,- galįs 
atstoti gailestį ir savo kaltės pajautimą. Bet 
šitas melagingas susitaikymas netrukus parodo 
tikrą savo veidą. Po jo netrukus ateina antra- 
sis persiskyrimas, daug gilesnis, negu pirmasis. 
Tas pat yra ir su doktrinomis. Apgaulinga tai- 
ka, kurią perka ir apmoka atlaidumas, yra prie- 
šinga ir meilei ir teisingumui, nes ji iškasa pra- 
rają ten, kur buvo tik griovis. Meilė visados 
trokšta aiškumo, ir aiškumas nepakenčia net še- 
šėlio kompromisų. Kiekvienas grožis yra pilnat- 
vė. Taika, gal būt, savo gelmėse yra pergalė, pa- 
sitikinti pati savimi. 

Ką gi žmonės sakytų apie tokį gydytoją, ku- 
ris iš meilės gailėtųsi savo kliento ligos? Įsivaiz- 
duokite tokią švelnią asmenybę. Ji sakytų ligo- 
niui: Visų pirma, mano drauge, reikia turėti mei- 
lės. Jus graužiąs vėžys gal yra geros valios. 
Būkite jam malonūs, būkite su juo truputį drau- 
giški. Nereikia būti nenuolaidžiam. Supraskite 
jo charakterį. Vėžyje greičiausia yra koks nors 
gyvūnėlis. Jis minta jūsų kūnu ir krauju. Argi 
turėsite drąsos atsakyti tai, kas jam reikalinga? 
Tada vargšas gyvūnėlis mirtų badu. Aš esu įsi- 
tikinęs, kad vėžys yra geros valios ir jūsų at- 
žvilgiu aš atlieku meilės pareigą. 

Vv 


Devynioliktojo šimtmečio nusikaltimas kaip 
tik ir buvo tas, kad jis neturėjo blogio neapy- 
kantos ir darė jam įvairių pasiūlymų. Jam ga- 
lima pasiūlyti tik viena: išnykti. Kiekviena su 
juo sutartis reiškia ne tik dalinę jo pergalę, bet 
visišką, nes blogis nevisados reikalauja pašalin- 
ti gėrį. Jis prašo tik leisti jam sykiu gyventi 
su gėriu. Slaptas instinktas pašnibžda jam, kad 
prašydamas tik kai ko, faktiškai jis prašo visko. 
Jo pakentimas jau yra garbinimas. 

Taika, esu pasakęs, yra pergalė, pasitikinti 
pati savimi. Taika yra išnaikinimas. Tai vi- 
siškas išnaikinimas, kad toliau nereiktų dėti jo- 
kių pastangų. 

Miegas, atrodo, glūdi pačioj žmogiškojo veik- 
lumo viršūnėje. Kai išviršinės pastangos pada- 
ro savo darbą ir pasiekia savo tikslą, žmogus 
užmiega. Tai gyvybės susitelkimas. "Tai jėga, 
kuri, nugalėjusi iš viršaus, grįžta į vidų čia nu- 
galėti, nes poilsis yra atnaujinanti jėga, kuri nu- 
gali eikvojančią jėgą. Taika yra panaši į miegą. 
Ji yra nugalėtojo susitelkimas, kuris, padaręs 
savo darbą ir pasiekęs savo tikslą iš viršaus, 
reikalauja iš gyvenimo versmių išvidinio atgi- 
mimo ir išvidinės pergalės, turinčios ateiti po iš- 
viršinio laimėjimo. 

Bet kad taip būtų, kad taika būtų taika, rei- 
kia, kad būtų nutildytas teisingumas, kad būtų 

atskleista šviesa ir šilima, kuri numarintų prie- 
šą, nes priešas yra šaltumas. Reikia, kad blo- 
gasis pradas būtų išrautas, o ne pridengtas. Rei- 
kia, kad jokia raudonė nenutviekstų veido tų, 
kurie nori pasibučiuoti. Absoliutumas yra per- 
galės skaistybė. 

PASLAPTIS IR XVIII AMŽIUS 
I 


Paslapties realumas yra visiškai aiškūs da- 
lykas. Pačia savo vieta, kurią žmogus užima 
būtybių sąrangoje, jis visur susiduria su paslap- 
timi, jei tik atveria savo akis. Atverti ūkis — 
šį posakį aš sąmoningai vartoju. Norėdamas 
nematyti paslapties, žmogus turi uždaryti akis, 
prievarta uždaryti. "Tuomet išnyksta paslaptis, 
nes išnyksta šviesa. Šviesa ir paslaptis — šie 
du žodžiai, kuriuos ignorancija vadina priešta- 
raujančiais, mokslo akims yra du koreliatyvūs 
terminai. 

Juo žmogui didėja šviesa, tuo jam didėja ir 
paslaptis. Kiekviena pasirodanti tiesa pasisle- 
pia pasirodydama, nes ji nepasirodo visa. Ir 
juo žmogus labiau ją mato, tuo labiau jis pastebi, 
kad josios nemato. Juo labiau jis skuba keliu, 
tuo kelias darosi priešais jį ilgesnis. Juo pla- 
tesnis atsiskleidžia prieš mus akiratis, tuo užpa- 
kalyje mūsų esantieji daiktai darosi tolesni ir 
gilesni. Jie pasidaro mums reikšmingi, ir kai 

mes pakankamai pasineriame šviesos gelmėje, 
vienas iš mūsų atpildų yra uždaryti akis ir vir- 
šum regimų didybių stebėtis nematomomis be- 
galybėmis. Šiuo tad atžvilgiu žmonių kalba, 
kuri suvokia tokių nustabių dalykų, beveik sino- 
nimais laiko du žodžiu: Paslaptį ir Tiesą. 


II 


Vis dėlto istorijoje buvo amžius, kuriam la- 
bai charakteringas bruožas buvo paslapties nei- 
- gimas. Kas jis buvo? Koks buvo jo buvimo pa- 
grindas? Jis patvirtino tai, ką esu neseniai pa- 
sakęs, ir tai įrodė per absurdum. Jis parodė, 
kur nueina žmogus, kuris netenka šviesos ir nei- 
gia paslaptį. Šis amžius atrodo lyg kokia isto- 
rinių laikų pertrauka. Norint suprasti, kokią 
jis užima vietą, norint nustatyti jo darbą, jo pa- 
reigą, norint jį ramiai atsiminti sąmonės tyloje, 
reikia žinoti, kad jis visas yra virtęs įrodymu 
per absurdum. Priverstas nustatyti savo me- 
tus ir įsijungti į eilę, kuri prasideda kryžiumi!), 
jis pasivadino aštuonioliktuoju šimtmečių. Jis 
priklauso išsigimėlių kategorijai. Istoriškai jis 
yra išaiškinamas, kaip išsigimėliai yra išaiški- 
nami zoologiškai. 


1) Vakarų chronologija prasideda Kristumi. Šią 
chronologiją įvedė Beda Venerabilis. 


150 . 


Plačiai pasklidęs prietaras tose vietose, kur 
šviesa dar neįsibrovė, prietaras, kurį ignoranci- 
ja ypatingai mėgsta, vaizduoja aštuonioliktąjį 
šimtmetį, kaip dvasios polėkio, intelektualinės 
drąsos, kaip karštą ir išdidų naujybių amžių, 
kuris, jeigu ir klydo, tai klydo dėl savo sielos 
kilnumo ir dėl savo minties pertekliaus. 


Šis prietaras yra pavojingas, tiesiog fatališ- 
kas. Aštuonioliktajam šimtmečiui jis įspaudžia 
didingumo bruožų, kurie nieko neišmanančius 
verčia juo žavėtis ir jo gailėtis. Šis prie- 
taras aštuonioliktąjį šimtmetį padaro įdomų mi- 
nios akims, kaip kai kurios melodramos ir ro- 
manai tos pačios minios akims stengiasi pada- 
ryti įdomius nusikaltėlius. 

Yra žmonių, kurie norėtų tikėti, kad nusikal- 
tėliai yra didžios sielos, nepaprasto entuziazmo, 
kad jie patenka į blogio sritis dėl to, jog per di- 
deli tilpti siaurose gėrio srityse. Vargšas pasau- 
lis lengvai patiki šiems dalykams. "Tuo tarpu 
tikrumoje nusikaltėliai yra žmonės ištižę, bejė- 
giai, šalti; jie braidžioja po purvą ir po kraują. 

Toks buvo ir aštuonioliktasis šimtmetis. Tai 
ištižusi, bejėgė, šalta būtybė, šliaužiojanti po pur- 
vą ir po kraują. Bukas savo dvasia, nesąmonin- 
gas jis elgėsi taip, kaip elgiasi gyvuliai. 

Stai kuo mes buvome įtikinami žavėtis! Bu- 
vo suorganizuotas ištisas apgaulių tinklas įtikin- 
ti, kad blogis yra gražus ir kad jis yra didžių 

sielų turtas. Žmonių įtikinamumas yra toks, kad 
jiems viską galima įkalbėti. Bet šiuo atžvilgiu 
šitas įtikinamumas buvo toks prieinamas, kad 
jis pralenkė net pačius drąsiausius sumanymus. 
Kai kuri nors karta netenka tikėjimo, ji pati 
nežino, kaip toli gali eiti josios įtikinamumas. 
Ji netenka šarvų, ji netenka diržo, ir kiekvienas 
su ja daro, ką nori. 

Kai kuri nors karta praranda tikėjimą, kiek- 
vienas ją mėto, kiekvienas ją vedžioja, kur tin- 
kamas, kiekvienas ją raičioja po žemę, vynioja 
į marškas, kaip ispanai Sancho Pansą, o ji viską 
leidžia nesipriešindama. Jai kalba apie aštuonio- 
liktojo šimtmečio mintis ir net apie minčių per- 
teklių, jai kalba apie Ferney2), patriarchą, ir ji 
nesprogsta iš juoko, ji nešėlsta iš piktumo, ji 
neparodo kalbantiems, kad jos kakta yra pažy- 
mėta Krikšto ženklu. 

Šitas atlaidumas, šitas kaktos suplokštėji- 
mas, šitas intelektualinis atbukimas yra vienas 
iš neįtikėtiniausių, vienas iš nežinomiausių ir 
kartu vienas iš ryškiausių dabarties3) dva- 
sios bruožų. Iš tikro, reikia Dievu didžiuotis 
arba jo gėdytis. Reikia save garbinti jame ir ji 
savyje arba kęsti neapsakomą gėdą, tarnaujant 


2) Vieta, prie Genevos, kur Voltairis praleido 
dvidešimtį savo gyvenimo metų. 4 

3) Kai Hello sako dabartinė dvasia, visados reikia 
turėti galvoje jo gyvenamus laikus, būtent, devynio- 
liktąjį šimtmetį. 

Dievui, kurio negarbini, pačiam klūpant ir pavy- 
dint tiems, kurie neklaupia. ] 

Kitaip sakant, reikia arba niekinti klaidą vi- 
somis mūsų sudievintos sielos jėgomis ir ją pa- 
spirti koja, kaip mėšlą, arba ją gerbti, laikyti 
ją įdomia savo blogybėse, laikyti ją truputį gra- 
žia ir beveik — tikra. 


III 


Iš tikro, pareiga niekinti niekados nebuvo 
taip lengva atlikti, kaip aštuonioliktojo šimtme- 
čio akivaizdoje. Panagrinėkime jį prigimtos 
tvarkos atžvilgiu. 

Ką padarė Rousseau filosofijoje, Voltairis li- 
teratūroje, Montesguieu istorijoje, Buffonas 
gamtos moksluose? 

Jie padarė tą patį darbą. Jie padarė tą patį 
dalyką. Jie užgniaužė paslaptį. 

Tai visiškai aišku. Bijau, kad, plačiau išvys- 
tydamas, šį dalyką tik aptemdinčiau. 

Rousseau tiki arba bent atrodo tikįs, kad 
žmogus žino paskutinį daiktų žodį. 

Jis neigia visa, kas yra aukščiau už žmogų. 
Jis atmeta viską, ko žmogus neapima. “Dievą, 
žmogų ir gamtą jis tempia ant Prokrusto lovos, 
kurią padirbo jo menkos rankos. Padaręs Die- 
vą tokį mažytį, žmogų tokį mažytį ir gamtą 
tokią mažytę, kad jie nieko nebestebina, jis ilsisi 

patenkintas savimi, visiškai nepastebėdamas, 
kad jo sieloje kyla pabaisa, kurią jis prisiima ir 
kuria žavisi. Tai jo nuodėmės gilybė ir bega- 
linis jo nuosmūkis. 

Jis nuolankiai paklūsta šiai baisiai tiranijai, 
jis myli savo valdytoją, kuris yra jo nuodėmė, 
jis su ja nesiginčija. Nors ir nesugeba jos pa- 
žinti, jos suprasti, jos išmatuoti, tačiau jos jis 
neneigia. 

Voltairis literatūroje turėjo tik vieną užda- 
vinį: išnaikinti kilnumą. Dėl to, kad kilnumas 
būtinai yra paslaptingas. Žodžio paslaptys yra 
gilios, nes žodis yra šventas daiktas. 

— Nusidėjusiame žmoguje yra linkimas į gėdą, 
kuri jį verčia tyčiotis iš savo paties garbės. Ši- 
tas linkimas, neaiškus tiems, kurie žmogaus ne- 
pažįsta, ir aiškus tiems, kurie jį pažįsta, šis lin- 
kimas kaip tik ir yra vadinamoji volteriškoji 
dvasia. Sis noras pažeminti žmogų kyla iš gilios 
Dievo neapykantos. Si neapykanta yra savo- 
tiška šviesregystės rūšis. Ji niekina žmogų, nes 
jis yra Dievo paveikslas. Ji jo nekenčia, nes jis 
yra Dievo garbė*). Ji nori, kad žmogus pats 
save niekintų ir tuo būdu atsisakytų būti Dievo 
garbe. 


4) Čia Hello parafrazuoja šv. Povilo žodžius, kad 
vyras „yra Dievo paveikslas ir garbė, o moteris yra 
vyro garbė“. (1 Kor. 11,7). 

Šis negarbės pamėgimas, šis malonumas že- 
minti kitus ir save, šie spiaudalai, kurie viską 
teršia, šitoji radikali gėda, kuri yra ne kas kita, 
kaip volteriškoji dvasia, šitoji gėda yra puikybės 
vaisius.  Puikybės dėliai žmogus nenori turėti 
santykių su Dievu. Kadangi tiktai Dievuje jis 
gali rasti sau garbės, o, nenorėdamas josios ten 
ieškoti, jis jos visiškai atsisako ir skubinasi pa- 
sinerti gėdoje. Žmogus, kuris garbina, negali ty- | 
čiotis pats iš savęs. Štai dėl ko Voltairis nori, 
kad žmogus tyčiotųsi iš savęs ir kad tuo būdu 
nebegalėtų garbinti. Voltairis nukerta žmogui 
galvą, apšmeižia visus kūrinius, norėdamas su- 
laužyti Dievo paveikslą ir išnaikinti jo  pėdsa- 
kus. Tačiau jau laikas, kad įvyktų teisybė; jau 
laikas, kad šis žmogus ir jo mėgėjai būtų įver- 
tinti pagal savo darbus. Peikti jį su pagarba 
reikštų bendradarbiauti sykiu su juo. Reikia jį 
niekinti, kaip nešvarybių upelį; reikia, kad jo 
vardas, jei dar jis yra gyvas žmonių kalboje, 
virstų pavadinimu tokių šmeižtų, kuriems ne- 
pakanka paprasto pykčio. 


IV 

Žmonių vidutiniškumo istorijoje yra vienas 
vardas, kurį pravartu čia prisiminti. Faktiškai 
jis nepriklauso aštuonioliktajam šimtmečiui, bet 
jis jam priklauso iš esmės. Tai Ovidijaus vardas. 

Ši asmenybė yra poetas Voltairo būdu. Jeigu bū- 
tų paskelbtas konkursas, jeigu būtų paskirta ne- 
girdėta premija tam, kurs išras nežinomą plokš- 
tybę, galėtų būti įkurtos įstaigos, galėtų būti 
dirbama dieną ir naktį ištisus metus ir ištisus 
amžius, Ovidijaus niekas nepralenktų. Ovidijus 
— tai paankstintas aštuonioliktasis šimtmetis. 


Koks tad bruožas yra charakteringas šiam 
Ovidijui, kuris taip žemai nusmuko būtybių są- 
rangoje, kad, prašau atleistį, jeigu čia jį nagri- 
nėju?. Paslapties nebuvimas. Tačiau jo veika- 
las Metamorfozės iš sykio atrodo turįs paslapčių. 
Bet argi nuostabu, kad žmogus galėtų pliaukšti 
tokius biaurius niekus, nė akimirksnį nenukryp- 
damas nuo jų pažiūrėti tų dalykų, kurių šie nie- 
kai yra parodijos? Argi galima, kad žmogus, 
kuris save laiko poetu, galėtų taip ilgai plepėti, 
nesutikęs net netyčiomis kurios nors idėjos? Ovi- 
dijus ir aštuonioliktasis šimtmetis ta pačia aki- 
mi žiūri į gamtą, į meną ir į religiją. Ar gi ne 
jie vienas ir antras parašė „Menas mylėti“? Ar 
gi ne jų abiejų plunksna buvo mirkoma tame pa- 
čiame skystime? 

Gyveno žmogus, kuris vadinosi Petras Juo- 
zas Bernardas. Voltairis jį vadina Gentil-Ber- 
nard. Šitas tad Bernardas kaip tik ir parašė 
„Meną mylėti“. Voltairis, vieną dieną, kviesda- 
mas pas save pietų ponią Valliėre, jai parašė: 

„Au nom du Pinde et de Cythėre 
Gentil-Bernard est averti 

Gue T'Art d'aimer doit, samedi, 
Venir souper chez V Art de plaire“5). 


Argi tai nėra Ovidijaus eilėraštis? Argi tai 
nėra Metamorfozų stilius? 

Voltairis yra juodesnis ir agresyvesnis, jo 
nuodai siekia toliau. Bet jį su jo pirmataku jun- 
gia galantiškumas. Jis, kaip ir Ovidijus, turi 1e- 
kajaus bruožus ir arlekino drabužius. Juodu 
abu, padavę vienas antram rankas, daro tas pa- 
čias grimasas, tuos pačius šuolius, net tuos pa- 
čius reveransus prieš tą pačią susižavėjusią pu- 
bliką. 

O Delille? O Saint - Lambert? O Lebrun? 
O Crėbillon? O Guimond de la Touche? O Le- 
mierre? O Marivaux? O Piron? O Fabre d'Eg- 
lantine? O Dorat? Štai kokių milžinų“) pagimdė 
aštuonioliktasis šimtmetis! 

Pažvelgę į šio amžiaus filosofiją, pasinersi- 
me baisiose Condillaco gelmėse. Helvetijus mus 


5) Vertimas: „Pinduso ir Kyteros vardu Gentil- 
Bernardas praneša, kad Menas mylėti privalo šešta- 
dienį ateiti pietų pas Meną patikti“. 

6) Čia Hello, kaip ir kitose vietose, ironizuoja 
aštuonioliktąjį šimtmetį, vadindamas milžinais tuos, 
kurie šiandien mums yra visiškai nežinomi ir kurie 
anuo metu pasižymėjo ne kuo kitu, kaip tik paslapčių 
neigimu ir pastangomis visą būtį suvesti į mūsų pojū- 
čių patiriamą paviršių. > 

veda į savo gyvenamas aukštumas. Šis Helve- 
tijus parašė šešių giesmių poemą apie laimę. Tai 
buvo darbas aklojo, kuris norėjo apdainuoti 
spalvas. O Dupuis? O Domet? Ar nenuostabi 
draugija? Ir kaip galėjo įvykti, kad žmonės, ma- 
tę aštuonioliktąjį šimtmetį, vietoje jį palaidoję, 
dar juo didžiuojasi devynioliktajame? 

Ką padarė Montesguieu istorijoje? Jis sten- 
gėsi viską išaiškinti, praeidamas pro paslapties 
šalį, neperžengdamas daiktų ribos ir nenugąs- 
dindamas savo amžininkų. Jam istorija yra be 
horizonto, be kalnų ir slėnių, be aukštumų ir be 
gelmių. Joje žmogus pasirodo įspraustas tarp 
dviejų sienų, sužeistas, suplotas, neturįs jokių 
siekimų ir jokių pralaimėjimų, vienišas ir šal- 
tas, nutolęs nuo Dievo ir nesikankinąs dėl šio 
nutolimo. Šitoji istorija yra tiek panaši į tik- 
rąją istoriją, kiek oficialus vaidinimas yra pana- 
šus į tikrąją Žmogaus gyvenimo dramą. 

Gamtos moksluose Buffonas elgiasi tokiu pat 
būdu. Į gamtą jis žiūri pro aštuonioliktojo 
šimtmečio atmosferą, kurią šis sukūrė aplinkui 
žmogų. Ši gamta yra labai panaši į Opera Co- 
migue?) dekoracijas. Rašydamas šis žmogus bu- 
vo pasipuošęs. Jis todėl papuošia ir savo gyvu- 
lius. Jo plunksna viską nupudruoja. Buffonas 
gamtos padarams atima tą didingą paprastumą, 


7) Opera Comigue yra vadinamas vienas Pary- 
žiaus operos teatras. 

kuriuo jie mus apipila, bet kuriuo taip maža 
kas sugeba pasinaudoti. 

Gamtos balsas yra gilus, kilnus, malonus ir 
paslaptingas. Jis saugo paslaptį ir rimtai žmo: 
nes kviečia pagerbti tai, ko jie nesupranta. Gy- 
vulių instinktas yra silpna atšvaita valios, ku- 
ri yra per daug kilni, kad niekintų mažuosius. 
Nuostabus rūšių apsirūpinimas, kad jos gyve- 
na nepramatydamos ateities ir vis dėlto rasda- 
mos maisto tada, kai jo išalksta, rodo, koks ati- 
dus yra Tasai, kuris viską regi. Mažųjų ir di- 
džiųjų jėgų susikirtimas sukuria nuostabią pu- 
siausvyrą tarp mirties ir gyvybės — ir mūsų 
keliai klaupia patys, ir mes nusilenkiame tvar- 
kos spindėjimui. -Viršum viso, ką regime, mes 
neaiškiai nujaučiame stebuklą to, ko nežinome. 
Besiartindami prie kalnais pridengto jūros kran- 
to, mes jau iš tolo išgirstame, nors ir nematyda- 
mi, vandenyno pyktį. Vasaros naktimis, kai iš 
mūsų akių išnyksta paskutiniai šviesos bruožai, 
mes pamirštame mūsų regimas erdves ir jų didy- 
bės mes esame vedami prie to, ko neregime; mes 
pasineriame anapus mūsų žvilgio į spėjamus 
daiktus. Taip elgiasi gamta visur ir visados. 
Ji veda mus toliau, negu ji pati. 

Kas tad įvyksta, kai simbolizmas, nušvisda- 
mas viršum gamtos, kaip žaibas naktį, meta 
naują ir dar paslaptingesnę šviesą ant visuoti- 
nės tvarkos, ją sustiprindamas ir nė kiek nesu- 
ardydamas? Sujungdamas regimą pasaulį su ne- 

regimu, simbolizmas atidengia keistą paslaptį, 
kuri yra santykių santykis ir harmonijų harmo- 
nija. Ir per šitą naują suderinimą tvarkos pa- 
prastumas pasirodo didesnis. Jeigu jau mūsų 
siauras žvilgis mums leidžia suvokti tokį pui- 
kumą kartais uolų plyšiuose, atsivėrusiuose ant 
jūros kranto, kartais mažų gėlelių maloniame 
kvape, kartais dangaus apdangale, sudraskyta- 
me gegužės naktų šviesos, kartais lakštingalos 
giesmėje, kai vasaros vėjelis sklaido erškėtro- 
žės kvapą, kaip smilkalą, ką tad gali pastebėti 
arba bent nujausti aukštesni protai už žmogų, 
aukštesni savo gilųumu arba savo nekaltumu? 

Štai mes esame per toli nuo Buffono ir net 
negalime nueiti ligi jo. Argi nebūtų nuobodu 
kalbėti apie tai, ką jis padarė, žinant, ko jis ne- 
padarė? 


Vv 


Klaidingas gamtos supratimas beveik visa- 
dos sukelia sentimentalumą. Galimas daiktas, 
kad žmogus, kuris turi rimtai žiūrėti į visą kū- 
riniją, yra pasmerktas ją pažeminti savo kalbos 
klaidingumu tada, kai jis į ją žiūri nešvaria aki- 
mi. Poezija ta prasme, kuria aštuonioliktasis 
šimtmetis suprato šį žodį, yra pati juokingiau- 
sia ir gėdingiausia. Tai yra gėdinga grimasa, 
kuri, vietoje į daiktus žiūrėjus, kaip jie yra, juos 

norėjo matyti tokius, kokie jie nėra, ir savo ne- 
švariam žaidimui panaudojo ašaras. Ašaros, ku- 
rios — O paslaptis! — pasmerkia, jeigu jos nėra 
išganymo ašaros. 

Šalia skiemeninių žodžių žmogus turi du ypa- 
tingus, paslaptingus, nepažįstamus žodžius, bū- 
tent: juoką ir ašaras. Aštuonioliktasis šimtme- 
tis, nepasitenkindamas privertęs meluoti skieme- 
ninius žodžius, privertė taip pat meluoti juoką 
ir privertė meluoti ašaras. Voltairis atbaigė šį 
trigubą darbą. Jis atbaigė jį ligi pat galo, ne- 
pristigdamas jėgų ir nesustodamas. Jis išnie- 
kino juoką, norėdamas pažeminti antgamtinės 
misterijas. Jis išniekino ašaras, norėdamas pa- 
žeminti gamtines paslaptis. "Tas pats žmogus, 
kuris juokėsi iš Šventraščio, verkė dėl Orosma- 
no. Jis rašė: 


„Je ne m'attendais pas, jeune et belle Zaire, 

Aux nouveaux sentiments gue ce lieu vous inspire; 
Guel espoir si flatteur ou guels hereux destins, 
De vos jours tėnėbreux ont fait des jours sereins. 
La paix de votre couer relėve encor vos charmes. 
Cet čclat de vos yeux n'est plus terni de larmes, 
Vous ne les tournez plūs vers ces hereux climats 
Oū ce brave Francais devait guider vos pas; , 
Vous ne mes parlez plus de ces belles contrėes 

Oū d'un peuple poli les femmes adorėes 

Recoivent cet encens gue Von doit 2 vos yeux, 
Compagnes d'un epoux et reines en tout lieu“8). 


S) Vertimas: „Aš nelaukiau, jaunoji ir gražioji 
Zaira, naujų jausmų, kurių tau sukelia ši vieta; kokia 
džiugi viltis ir koks laimingas likimas, kuris tavo ny- 

Tokio laipsnio kvailumas reikėtų pavadinti var- 
du, kurio nėra kalboje. Bet galantiškumas, ku- 
ris virkdė jautrius senųjų tragedijų žiūrovus, ku- 
ris leido sultonui ir mahometui Orosmanui taip 
paaiškinti savo aistros objektą: 


„„Verteuse Zaire, avant gue Vhymėnėe 
Joigne 2 jamais nos coeur et notre destinėe“',?) 


galantiškumas yra kvaila ir begėdiška meilės 
parodija, neturinti jokios paslapties, kuri yra 
kiekvienos tiesos pagrindas. 

Su žmogaus siela aštuonioliktasis šimtmetis 
elgėsi taip, kaip ir su visais daiktais; regimas 
ar neregimas erdves jis laikė buduarais. Šie 
žmonės, kurie juokėsi iš visko, verkė, skaityda- 
mi Floriano10) piemenų poeziją. Bet argi šitas 
dvigubas nuosmūkis negali padėti mums nujaus- 
ti, kad tarp juoko ir ašarų esama nuostabaus ir 


kias dienas pavertė giedriomis. "Tavo širdies ramybė 
rodo tavo žavumą, tavo akių spindėjimas nėra temdo- 
mas ašarų. Savo akių tu nebenukreipsi daugiau į šį 
kraštą, kur tasai narsus prancūzas tave vedžiojo. Tu 
man daugiau nebekalbėsi apie tas gražias apylinkes, ku- 
ziose mandagios tautos garbinamos moterys, vyro drau- 
gės ir karalienės, priima tavo akims tinkantį smilkalą“. 

9) Vertimas: „Doroji Zaira, pirm negu moterystė 
sujungs visam laikui mūsų širdis ir mūsų likimą“. 

10) Florianas (1755—1794) prancūzų apysaki- 
ninkas ir idilininkas, 

gilaus panašumo? Kas žino, ar šie du žodžiai 
nėra iškilę aukščiau už skiemeninius žodžius, 
kad išreikštų tai, ko šie pastarieji nepajėgia? 
Kas žino, ar jie (šie du žodžiai, A. M.)nepraple- 
čia žmogui jo reiškimosi ribų? Sara prapliupo 
juoku, kai buvo jai pranešta, kad ji pagimdys 
Izaoką. Ir jos sūnus buvo pavadintas Juoku, nes 
Isaak hebrajiškai reiškia juoką. 


VI 


. 


Aštuonioliktasis šimtmetis nenorėjo mirti, 
nepalikęs mums savo portreto. Šis portretas — 
tai jo tapyba. Jei kam nors dar buvo kilusi 
mintis šiuos blogus gimnazistus laikyti dideliais 
žmonėmis, tai šių gimnazistų portretas, pieštas 
jų pačių, išgydys, manau, tokį žmogų iš šios li- 
gos. Aštuonioliktojo šimtmečio tapyba yra ne 
tik juokinga: ji yra gėdinga. Wateaul1), Bou- 
cher12), Fragonardi3) yra anos sukirmijusios 
visuomenės vaikai, ir šie neklaužados vaikai iš- 
duoda praeiviui savo motinos paslaptį. Visos 


1) A. Watteau (1684—1721) žymus prancūzų 
tapytojas ir grafikas. 

12) Fr. Boucher (1708—1770) prancūzų tapyto- 
jas, pagarsėjęs savo idiliniais ir mitologiniais paveiks- 
lais. 1 

13) J. H. Fragonard (1732—1806) prancūzų ta- 
pytojas ir grafikas. 

šios išrengtos ir išpudruotos figūros yra ne tik 
biaurios: jos yra šlykščios. Jei šie lavonai būtų 
bent pažaliavę, tuomet juos ir laikytume lavo- 
„nais. Bet dabar jie yra rausvi, ir nežinia, ko- 
kiu vardu juos vadinti. 

Man žinomas yra jų tik vienas. Bet visi jie yra 
aštuonioliktojo šimtmečio atvaizdas, supuvusio, 
sufrizuoto, nupudruoto, dvokiančio ir sentimen- 
talaus šimtmečio. Watteau piemens tiek yra pa- 
našūs į kaimo žmones, kiek Voltairio tragedijos 
yra panašios į dramas, kiek Orosmanas yra pa- 
našus į sultoną, kiek židinio uždanga yra panaši 
į saulės tekėjimą. Ir vis dėlto neišmatuojamas 
tarpas, kuris visus šiuos dalykus skiria nuo rea- 
lybės, atrodo mažas, palyginus su tuo tarpu, ku- 
zis juos skiria nuo idealo. Reikia, kad galop at- 
bustų meno teisingumas ir kad jo kardas nu- 
kirstų šias galvas, kurios užima vietą žmonių 
atmintyje. 


VII 


Visi amžiai turėjo didelių nusikaltimų, ir se- 
novė jų padarė tokių, kad jie stebintų kiekvie- 
ną, kuris nepažįsta žmogaus. Bet, apskritai, ir 
gyvenime, ir moksle, ir mene žmogus jauti pa- 
slaptingą baimę, kuri buvo nežinomo Dievo lių- 
dytoja. Sunkiai įžeisdamas Dievą, žmogus kaip 
tik rodė, kad yra Tasai, kuris nemiega, kuris 

mato nakties darbus, kuris amžinai vadinasi at- 
lygintojas ir atkeršintojas. 

Aštuonioliktasis šimtmetis elgėsi kitoniškai. 
Jis ne tik norėjo Dievą įžeisti, jis norėjo Jį links- 
mai pamiršti. Jis norėjo ištrinti jo vardą, su- 
kurti tokią prigimtį ir tokią žmoniją, kuriose 
šis vardas nebebūtų įrašytas. Jis norėjo išnai- 
kinti nekaltumui jo buvimo pagrindą, o nuodė- 
mei josios rimtumą. Jis norėjo juokauti ant 
griūvėsių Dievo ir ant griūvėsių Žmogaus. 

Kai kurie žmonės mano, kad aštuoniolikta- 
sis šimtmetis daug kur perdėjo ir kad čia yra 
jo klaida. Visiškai neperdėdamas, aštuoniolik- 
tasis šimtmetis dar nepabaigė savo darbo. Jis 
sustojo pusiaukelėje. Kai kurie žmonės, tai sa- 
kiau jau ankščiau, tiki, kad nusikaltėliai yra kil- 
nios sielos, kurios, nemokėdamos suvaldyti savo 
aistros šėlsmo, nusideda dėl didybės ir energijos 
pertekliaus. Šie žmonės žavisi aštuonioliktuoju 
šimtmečiu. "Tuo tarpu tiesa yra kaip tik prie- 
šingoje pusėje. : Nusikaltėliai apskritai, o aštuo- 
nioliktasis šimtmetis ypatingai, yra būtybės iš- 
tižusios, bejėgės, nejautrios, šaltos, kaip žalčiai, 
nereikšmingiausios iš visų. Aš mielai kartoju 
šią pastabą. Juk tiek sykių buvo kartotas, de- 
klamuotas ir dainuotas priešingas teigimas! 

Tarp pasitaikančių nuodų aš norėčiau pami- 
nėti ir atkreipti dėmesį į vieną, būtent, į tą ža- 
vėjimosi grūdelį, kuris patenka į peikimą, kai 
reikia pasakyti: štai blogis. Mūsų pareiga yra 


165 


blogį išniekinti, o ne sutikti jį su švelniais re- 
zervais. Blogis yra pabaisa, kuria reikia biau- 
rėtis, o ne žiūrėti į jį, kaip į kokį įdomų daiktą, 
kuris truputį patinka. Aštuonioliktasis šimtme- 
tis pasiekė savo galą Estellėje ir Nemorine1+), 
o smagurių pilnas gyvenimas, trukęs tiek metų, 
žavėjęsis savo nešvarumų, senatvėje virto ne- 
paprastu kvailumu. 

Žalčiai, angių veisle, tai, ką jūs pagaminote 
savo puikybėje, buvo tiktai dienos mada! 


14) Floriano idiliniai veikalai. 

BAIMĖ IR IŠGASTIS* 


Gyvenamai mūsų epochai yra charakterin- 
ga tai, kad klaida šiuo metu yra praradusi pu- 
siausvyrą. 

Klaida neskiria stebuklo nuo fantastiškumo. 

Norėdami atstatyti tvarką, panagrinėkime 
visų pirma žmoguje išgąsčio prigimtį. 

Išgąstis yra nuodėmės sūnus. 

Žemės rojus buvo saugumo šventykla. Re- 
liatyvus grąsinimas1) susietas su uždraustu vai- 


*) Tekste: „La crainte et la peur“. Vertėjas 
„peur“ išversti nesurado geresnio lietuviško atitikmens, 
kaip „išgąstis“, nors lietuviška sąvoka nevisiškai ati- 
tinka „peur“ sąvoką, nes išgąstis reiškia daugiau mo- 
mento jausmą. Bet jeigu išgąsčiui suteiksime būsenos 
prasmės, tuomet jis atitiks „peur“. Šita būsenos pras- 
me vertėjas išgąstį čia ir vartoja. 

1) Dievas pirmiesiems žmonėms grasino mirtimi. 
Bet šitas grasinimas buvo tik reliatyvus, nes priklau- 
sė nuo žmogaus laisvės. Štai kodėl jis nežadino iš- 
gąsčio. Šiaip grasinimas mirtimi kelia išgąstį labiau, 
negu kas kita. 

siumi, apgyvendino joje baimę, bet ne išgąstį. 
Baimė ir išgąstis iš tikro yra du labai skirtingi 
jausmai. Baimę lydi džiaugsmas, meilė ir gar- 
bė. Išgąstis yra jėgų nustojimas, kyląs iš ne- 
pasitikėjimo ir neapykantos. 

Šventraštyje yra žodžiai, kurių gilumo mes 
niekados nesuvoksime: TLaetetur c07 meum ut 
timeat nomen tuum: tegul džiaugiasi mano šir- 
dis, kad bijotų Tavo vardo. Džiaugsmas kelia 
neapimamo vardo baimę, baimę Jehovos vardo. 
Džiaugsmas, apie kurį kalba Šventraštis, yra 
gilus, degąs, lengvas ir kilnus jausmas: tai Die- 
vo akivaizdos ir jo galybės pergyvenimas. 
Džiaugsmas pasitiki Dievo visagalybe, apsireiš- 
kiančia garbėje, kai ši visagalybė nusileidžia ir 
pasirodo ant kelių parpuolusiems vaikams. Štai 
dėl ko džiaugsmas bijo Viešpaties vardo. Bijo- 
ti Dievo vardo reiškia nieko neišsigąsti. 

Išgąstis yra baimės išjuokimas. Išgąstis nai- 
kina ramybę ir kelia nerimą. Baimė atsiremia 
į gilią pagarbą tvarkos, kurią galime, bet kurios 
nenorime suardyti.  Išgąstis atsiremia į neri- 
mą, kylantį iš netvarkos, iš sujaukimo, iš sąmy- 
šio, iš blaivumo stokos, iš blogio pergalės. 

Baimę pažadina Dievo didybė. 


Išgąstį pažadina nerimas, kilęs dėl sulaužy- 
to įstatymo. 

Dieviškieji dalykai žmoguje nekelia nerimo; 
ji visados kelia pragariški dalykai. Toks, pa- 

vyzdžiui, yra skirtumas tarp gailesčio ir grau- 
žimosi. 

Gailestis pažadina viltį, kuri ramina susi- 
graudinimą. 

Graužimasis pažadina neviltį, kuri sielą ap- 
kartina ir susigraudinimą paverčia pasibiaurė- 
jimu. 

Gailestis priveda prie ašarų; jis turi savo 
malonumų, kaip kiekviena pajausta tiesa. Grau- 
žimasis veda į prarają; jis neturi pasigailėjimo; 
jis neverkia, nekalba; jis yra aklas, kurčias ir 
nebylys. Gailestis gali giedoti. Atgailos psal- 
mės mums skelbia jo balsą, kai jį paliečia aukš- 
tesnis dvelkimas. 

Bet graužimasis net neprabyla; jis įkrinta į 
neviltį ir miršta. 

Graužimasis stumia, gailestis pakelia. 

Graužimasis kyla iš išgąsčio, gailestis kyla 
iš baimės. , 

Daugelis žmonių, neskirdami stebuklo nuo 
velnio veikimo arba nuo žmogaus iliuzijos, nes 
velnias, pasak jų, yra ne kas kita, kaip mūsų 
siaubo padaras, daugelis žmonių labai gražiai 
atstovauja ypatingam devynioliktojo šimtmečio 
bruožui, būtent, Būties neskyrimui nuo nebū- 
ties. 

Jie neskiria siaubo, kuris kyla dėl iliuzijos ir 
kuris gali kilti dėl stebuklo. Jie neskiria fan- 
tastinės tvarkos nuo dieviškosios tvarkos. 

Gyvenimas turi savų pirmykščių dėsnių, ku: 
rie žemės rojuje valdė nekaltą prigimtį. 

Gyvenimo dėsniai šiuo metu yra pakeisti 
mirties dėsniais. 

Dievo visagalybė gali pakeisti ir nugalėti da- 
bartines mirties teises gyvenimo naudai ir ne- 
tvarką suardyti aukštesnės tvarkos dėliai. "Tai 
yra prisikėlimas. 

Sutinku, kad jo akivaizdoje gali kilti baimė 
ir siaubas, atremti į meilę. 


II 


Bet sutikite (žmogaus vaizduotė tai visados 
teigė), kad pasitaiko būtybė, kuri ištrūksta iš 
kasdieninių mirties dėsnių, bet kuri nepatenka 
į gyvenimo tvarką ir kuri ardo netvarką ne dėl 
tvarkos, bet dėl kitos netvarkos. Tai bus 
vaiduoklis. Tai bus fantastinė asmenybė. Jos 
akivaizdoje kyla išgąstis ir siaubas jau be mei- 
dės. 

Vaiduoklis nėra išlaisvintas. Jis ištrūksta 
nelegaliai. 

Prisikėlusis pergali mirtį. 

Vaiduoklis taip pat pergali mirtį, bet tuo bū- 
du, kad jis ją valandėlę apgauna. Šiaip jis yra 
josios valdžioje. Jis tik peržengia jos įstatymus 
ir ištrūksta iš jos priežiūros. Bet jis jai priklau- 

so visiškai. Jis padaro momento žingsnį, kuris 
ji visą pavergia mirties galybei. 

Su prisikėlusiuoju gyvena Dievas. 

Vaiduoklis yra vienišas. 

Prisikėlusis yra realybė daug aukštesnė už 
paprastas realybes. Lozorius antrojo gyvenimo 
metu turėjo daugiau būties, negu pirmojo gy- 
venimo metu. 

Vaiduoklis yra iliuzija. Jo gyvenamoji sri- 
tis yra šešėliai. Jis atrodo pasirodąs tik nak- 
tį. Todėl nereikia maišyti aukštesnės tvarkos 
realybės su iliuzija. 

Nereikia maišyti kūno, atstatyto ir pagerb- 
to Dievo visagalybės aplankymu, su šešėlių. 

Jeigu prikėlimas kelia baimės, tai šitoji bai- 
mė ramina, nes ji eina iš gyvojo Dievo akivaiz- 
dos pajautimo, iš Dievo, kuris moka įkvėpti bai- 
mės ir sykiu siaubo. 

Vaiduoklis, kitaip sakant, iliuzija, kurią šis 
žodis reiškia, kelia šaltą išgąstį. Dievas, žmo- 
gus ir gamta — visi trys yra toli nuo jo. 

Prisikėlusis atneša pilnatvę ir atstovauja per- 
tekliui. 

Vaiduoklis būtų tuštumo forma, jei jis kas 
nors būtų. 

Prisikėlusis tam tikra prasme yra sūnus 
Dievo, kuris yra gyvenimas. 

Vaiduoklis yra nebūties padaras. 

Kaip tad šie žodžiai: Velnias ir stebuklas ga- 

lėjo būti žmogaus viename sakinyje sugalvoti ir 
parašyti? 

Kosmos reiškia sykiu pasaulį ir tvarką. Ligi 
kol tad šiame pasaulyje bus sąmyšis? 


III 


Išgąstis yra tasai biaurus jausmas, kuris 
Dievo vaiką paverčia drebančiu žmonių ir daik- 
tų vergų. Baimė verčia nusižeminti. Išgąstis, 
apie kurį čia kalbu, taip pat pažemina, bet šis 
pažeminimas leidžia vešėti puikybei, kuri yra vi- 
sų melų palydovė. Išgąstis kelia gėdą, ir žmo- 
gus, kuris gėdisi ir išsigąsta, susitraukia savy- 
je ir pasidaro išdidus. Tuo tarpu džiaugsmas 
verčia pulti ant kelių. 

Baimė ramina: ji įkvėpia žmogui ramybės, ji 
žadina jame pasitikėjimą nepriklausoma Dievo 
sritimi. Išgąstis pamiršta Dievą ir suskaldo vi- 
sus sukurtus daiktus. Išgąstis yra panteistinis: 
jis viską paverčia Dievu, išskyrus patį Dievą. 

Baimė ir išgąstis žaidžia šiame nematomame 
pasaulyje ant dviejų priešingų karalysčių sie- 
nos. | 

Buvo žmogus, kurį siaubas padarė nemirtin- 
gą: tai Pascalis. Pascalis turėjo išgąstį, bet jis 
neturėjo baimės. Jeigu jis būtų turėjęs baimės, 
jis būtų turėjęs ir džiaugsmo. Būdamas nuola- 
tos išsigandęs, jis buvo liūdnas, ir ši siela, ku- 

riai reikėjo tiek begalinės erdvės, kuriai reikėjo 
tiek begalinės šviesos, susitraukė ir sukempėjo 
savyje.  Pascalis, kuris nagrinėjo: tiktai vieną 
šventumą, nepasidarė šventas. Savo gyvenimą 
jis praleido savęs akivaizdoje, vietoje jį pralei- 
des Dievo akivaizdoje. Grauždamas savo paties 
substanciją, jis mito pats savimi, tuo tarpu 
žmogaus maistas yra Absoliutas. Jansenizmas 
sugadino, iškreipė, užnuodijo baimę: jis ją pa- 
vertė išgąsčiu?). Šv. Augustinas yra pasakęs: 


2) S. Fumet, nagrinėdamas Hello gyvenimą, yra 
pasakęs, kad „jeigu kuri nors erezija galėjo blogai nu- 
teikti Hello, tai tikriausia buvo jansenizmas“ (Ernest 
Hello ou le Drame de la Lumičre, 223 p. Paris 1928). 
Ir paaiškina kodėl. Jansenizmas, pasak Fumet, „pri- 
vertė religiją atsigrįžti į žmogų ir visą šviesą nukreipė 
į kloaką (228 p.). Jansenizmas sukūrė tai, kas vadi- 
nama psichologija; iš jo išėjo net psichofiziologija ir 
analizės aistra, kuri sugadina tiek kilnių polėkių... 
Analizės aistra yva kilusi iš žmogaus paslapties. Dievo 
paslaptis yra garbintina, tačiau žmogaus paslaptis yra 
niekintina: štai ko psichologo puikybė negali suprasti“ 
(224 p.). Tuo tarpu Hello kaip tik organiškai nekentė 
šios analitinės psichologijos, kuri, pasak Fumet, „dalina 
tam, kad praturtintų pati dalinimo vaizdą“ (225 p.). 
Pasak Fumet, Hello psichologiją vadinęs žvalgymusi 
atgal, kuris „yra liūdnas ir niurus, „bet kuris žmogų 
nuostabiai patraukia“ (ibd.). "Todėl suprantama, ko- 
dėl Hello nekentęs jansenistų knaisiojimosi po save ir 
iš to kylančio pesimizmo. Hello žiūrėjo į Dievą ir to- 
dėl jam žmogus atrodė kitokioje šviesoje, negu Pasca- 
liui. Dėl to ir kai keno noras sugretinti Hello su Pas- 
caliu yra nevykęs. Šias asmenybes jungia tik nuo- 

Vis fugere a Deo, fuge ad Deum: Jei nori išsi- 
laisvinti nuo Dievo, bėk prie Dievo3). 


Štai kas yra baimė: jeigu ji yra skirtinga 
nuo meilės, tai ji nėra nuo jos atskirta. 


Išgąstis tuo tarpu, norėdamas nuo Dievo iš- 
silaisvinti, pabėga nuo Dievo. "Todėl vietoje sa- 
ve išgelbėjes, jis žūsta. Vietoje žmogų išsklei- 
dęs, jis jį nususina. Pascalis, kuris tiek kalbėjo 
prieš tuštybę, buvo kvailos ir didelės tuštybės 
auka, nes stigo paprastumo ir meilės. Savo liūd- 
nume jis rado tik žmogų. Savo džiaugsme jis 
būtų radęs Dievą. 


Aukščiausioji Realybe, mūsų Prisikėlime ir 
mūsų Ramybe, duok man džiaugsmo, kad aš bi- 


širdumas, nes abu nemokėjo meluoti. Bet jų pažiū- 
ros yra priešingos. 

3) Posakis turi labai gilios prasmės. Jeigu kas 
Dievą pergyvena, kaip grasinančią būtybę ir nori nuo 
šios rūšies išgąsčio išsilaisvinti, tam nėra jokio kito 
kelio, kaip tik bėgti prie Dievo, kaip prie meilės. Dievo 
pergyvenimo antinomijoje yra du poliai: Dievas, kaip 
baisi didybė — tremenda majestas, ir Dievas, kaip pa- 
traukli būtybė: ens fascinosum.  Pilnutiniame ir tik- 
1ame Dievo pergyvenime, kuris išgano, turi būti abu 
šie momentai. Jansenizme, kaip tik vyrauja pirmasis, 
ir Pascalis nesurado patrauklaus Dievo. Šiuo atžvil- 
giu šv. Augustino posakis „si vis fugere a Deo, fuge 
ad Deum“ išreiškia jansenizmo tragiką ir sykiu tikro 
krikščionies Dievo pergyvenimą. 

jočiau Tavo vardo! Tik Tu vienas, Dieve, kuris 
tyrinėji širdis, tik Tu vienas suvoki gilumą žo- 
džių: Laetetur cor meum, ut timeat nomen 
tuum. "Tu žinai, kokiais paslaptingais, švelniais 
ir kilniais ryšiais yra sujungti džiaugsmas ir 
baimė; Tu žinai, kokiu būdu, paliekant mane 
džiaugsmui, tą patį akimirksnį mane palieka ir 
Tavo vardo baimė. Jehova, kurio šaukėsi Eli- 
jas Karmelio kalne, Jehova, kuris esi tas, kas 
buvai anuo metu, Jehova, kuris būsi, kas esi 
amžinai, Jehova, kuris tik vienas pažįsti savo 
būties pilnatvę ir mano menkystę, Jehova, iš- 
tikimasis Dieve, kuris pažadėjai duoti prašan- 
tiesiems, aš prašau džiaugsmo, aš prašau Tavo 
vardo baimės. Jehova, atitolink nuo manęs nu- 
liūdimą ir išgąstį! Aš esu toks vargšas, kad iš- 
sigąstu bet kokio žmogaus ir bet kokio daikto, 
o kai išsigąstu, aš nustoju bijojęs. Išsigandęs ko 
nors kito, aš nustoju Tavęs bijojęs. Liūdnumas 
ir išgąstis niekina Tavo vardą. Tasai, Kuris esi, 
duok man baimės ir džiaugsmo, kad visados sa- 
vyje jausčiau gyvą neišreiškiamą Tavo nepri- 
lygstamo vardo reikšmę. Atitolink nuo manęs 
visokį blogį, buvusį, esantį ir ateisiantį Būti 
išlaisvintam nuo buvusio blogio: koks keistas po- 
sakis! Bet aš jį suprantu geriau, negu moku 
paaiškinti. Atitolink nuo manęs atsiminimus, ku- 
rie mane gąsdina; atitolink nuo manęs priešo 
grąsinimus! Tegul mano atmintyje miršta pra- 
eities košmarus! A timore inimici eripe animam 

meam+4). Tegul Tavo vardas sunaikina tą, ku- 
ris nori sukelti išgąstį, o užgniaužti baimę! Te- 
gul Tavo vardas viešpatauja ir mus valdo mū- 
sų išlaisvintų sielų laisvėje! 

Ut sine timore de manu inimicorum nos- 
trorum liberati, serviamus Illi, in sanctitate et 
iustitia, coram ipso, omnibus diebus nostris5). 

Tegul Tavo vardas mus pridengia Tavo gar- 
bės spinduliais, kad be išgąsčio, pilni baimės gar- 
bintume Tave ramybėje ir šviesos tvirtovėje. 
Amen džiaugsmui ir baimei! Sakydamas Amen, 
* sakau Fiat, ir specialios Apvaizdos sutvarkymu 
aš ir čia randu Tavo vardą, Tavo, kuris esi be 
ribų ir kuris vadiniesi Amen6). 


*) Vertimas: „Išlaisvink mano sielą nuo priešo 
baimės“. 

5) Vertimas: „Kad be baimės, išsivadavę iš savo 
priešo rankų, Tau tarnautume šventume ir teisingume 
visomis savo gyvenimo dienomis“. 

6) Dievas šv. Jono Apreiškime daug kartų yra 
vadinamas Amen. "Tai yra pavadinimas (Apokalipsėje 
šiuo vardu Dievą vadina angelai ir įvairios kitos būty- 
bės, pav. soste sėdintieji vyresnieji), kuriuo yra iš- 
reiškiamas kūrinio pasitikėjimas ir sykiu troškimas, 
kad Dievas įvykdytų visišką būties atbaigimą. Dievo 
pavadinimas Amen yra transfigūracijos troškimo iš- 
reiškimas: Fiat — Tebūna, kaip turi būti! 

PASAULIS 


Kas yra pasaulis? Šis neapkenčiamas žodis, 
atrodo, nieko nereiškiąs, o vis dėlto jis yra ne- 
apkenčiamas. 

Iš sykio atrodo, kad etimologija čia mums 
maža tepadės. Mundus lotyniškai reiškia gry- 
nas; tuo tarpu pasaulis yra pati nešvarybė. Koc- 
„oc graikiškai reiškia sykiu tvarką ir pasaulį. 

Tačiau dabartinė prasmė posakio „pasaulio 
žmogus“, atrodo, neturinti ryšio nei su mundus 
nei SU xOcuog. 

Mes dar grįšime prie etimologijos, bet jau 
aplinkinių kelių. 

Ar pasaulis yra nuodėmė? Aišku ne! Tarp 
jų yra begalinis skirtumas. Be abejo, pasaulis 
yra nuodėmėje, bet jis visados turi savą specia- 
lią sritį. Jis turi savą sritį blogyje, ir kaip tik 
šią sritį reikėtų apibrėžti arba bent pažymėti. 

Žmogžudys yra nusidėjėlis; vagis yra nusi- 
dėjėlis. Šventoji Marija Eigiptietė prieš savo at- 
sivertimą taip pat buvo nusidėjėlė. 

Visi šie asmenys yra nusidėjėliai. Bet jie 
nėra pasaulio žmonės. 


II 


Evangelijose yra daug baisių žodžių. Bet 
baisiausias iš jų bus šis: Non pro mundo 70g0. 

Ne už pasaulį prašau! Tasai, kuris taip *al- 
bėjo, pažino daiktų gelmes ir mirė už nusidėjė- 
lius. Jis nesimeldė už pasaulį, kaip pasakoja šv. 
Jonas. Šios tad vakarienės metu Jonas prisi- 
glaudė prie Jėzaus Kristaus krūtinės, šį tad iš- 
kilmingą momentą, kai Dievo rankos turėjo bū- 
ti ištiestos ant kryžiaus, šį tad momentą Jonas 
išgirdo Tiesą sakančią: „Ne už pasaulį prašau“. 
Jums žinoma, kas yra parašyta drungniesiems!). 
Nesigilinant į šių dviejjų žodžių?) prasmę, pažvel- 
geęs į pasaulį, norėčiau bent žinoti, apie ką kalba- 
ma, kai kalbama apie jį. 

Nuodėmė yra netvarka, aiški, pripažinta, 
smarki ir naikinanti netvarka. Aistros visur pa- 
lieka griūvėsius ir jų neslepia. Kartais jos tuo 
net didžiuojasi. Bet kas gi yra pasaulis? 

Ar pasaulis yra nuodėmės sritis, atmiešta 
išmintingumų? 


1) Čia Hello turi galvoje Apokalipsės pasmer- 
kimą, skirtą drungniesiems: ,„Aš tave pradėsiu išvemti 
iš savo burnos“ (Apr. 3,16). 

2) Šie du žodžiai yra „pasaulis“ ir „melstis“. 

Ar pasaulis yra nuodėmės sritis, aprėžta 
temperatūros drungnumuų? : 

Pasaulis siekia tol, kol oras yra drungnas. 
Kur oras yra karštas ar šaltas, ten pasaulis pa- 
sipiktinęs eina šalin. 

Kadangi jis pats sau netvarkos gelmėse su- 
sikuria išviršinę tvarką, reikalingą jo drungnu- 
mui, ir nešvarumo gelmėse susikuria išviršinį 
grynumą, reikalingą jo drungnumui, tai gal jo 
akims ir tinka etimologinė žodžių mundus it 
xOouoc reikšmė, kaip išjuokimas to, kas vadi- 
"nasi pasauliu. 


III 


Drungnumas pasaulį skiria nuo nusidėjėlių, 
kurie jam nepriklauso. 

Temperatūrų kategorijoje drungnumas ati- 
tinka vidutiniškumą.  Vidutiniškumas yra pa- 
saulio erdvė. Nusidėjėlis turi blogų aistrų, pa- 
saulis turi blogio skonį; skonį, bet ne neapy- 
kantą. 

Pasaulis turi skonį ir nuomonę. Bet jis ne- 
turi nei meilės nei neapykantos. 

Jo skonis tinka vidutiniškiems dalykams. 
Jo nuomonė bijo būti absoliuti ir todėl panaši į 
įsitikrinimą. Ji tuo yra charakteringa, kad ji 
neišskiria priešingos nuomonės. Aš sakau nu0- 
monės, bet ne įsitikrinimo. Pasaulio nuomonės 
sudaro sutartis su kitomis nuomonėmis, kurios 

yra iš jo erdvės. Šios nuomonės gali priešintis 
vienos kitoms, gali nesipriešinti, bet kiekvienu 
atveju jos gerai sugyvena. Juk jas jungia ben- 
dras ryšys, būtent, gili ir drugna bendro priešo 
— Tiesos neapykanta. 

Pasaulio nuomonės, net jeigu dvi kovoja tarp 
savęs, sudaro koaliciją prieš Tiesą.. Šitoji koa- 
licija, be abejo, yra vienybės išjuokimas. 

Visi dievai buvo priimti į romėnų panteoną, 
išskyrus Jėzų Kristų. Visos nuomonės yra pri- 
imamos į pasaulio panteoną. Vienai tik tiesai 
parodomos durys. 


IV 


Pasaulis yra panašus į užeigos namus, ku- 
riuose praeiviai randa vietos. Kai klaida eina 
pro šalį ir nori užeiti vidun, bepuotaujantieji su- 
sispaudžia ir jai padaro vietos prie stalo. Bet 
jei tiesa beldžiasi į duris, jai pranešama, kad vi- 
sos vietos užimtos, ir rinktiniai keleiviai yra iš- 
vejami: Out non erat eis locus in diversorioš). 

Siauras ir aklas pasaulis vis dėlto turi nuos- 
tabų instinktą pažinti ir išvyti. Cia jis nieka- 
dos neapsirinka; jis sprendžia teisingai. Jis vyk- 


3) Čia Hello cituoja žodžius, kurie buvo pasakyti 
Marijai ir Juozapui, kai jie ieškojo prieglaudos Betle- 
juje: „Jiems nebuvo vietos užeigoje“ (Luk. 1,7). 

do teisingumą, jis ištremia pats save. Jis ištre- 
mia save, norėdamas ištremti, nes praeivis, ku- 
ris nueina šalin, nusineša gyvenamą vietą. 

Pasaulis ištremia save į tyrus. Nesvarbu, 
kad tyrai šiuo atveju vadinasi minia: ji nėra nė 
kiek mažiau dyka, vadinasi, tuštuma, vadinasi, 
mirtis. 

Tyrai, tuštuma ir mirtis buvo Roma, kai šv. 
Jonas buvo Pathmos saloje5). Pathma buvo gy- 
venimas, Pathma buvo gyvenamoji vieta. Štai 
dėl ko šv. Dionyzas stebėjosi teisingumu pasau- 
lio, kuris bėga nuo šv. Jono veido. 

Pasaulis yra tyrai, kur renkasi minia. Ji yra 
labai susispaudusi, tarsi atsitraukianti kariuo- 
menė. Šita kariuomenė bėga. Ji bėga nuo Path- 
mos laikų. Ji nenutraukia savo skubaus bėgi- 
mo, ji bėga nuo šv. Jono veido. Ji bėga netvar- 
kingai, susimaišiusi. Bėgliai atsigrįžta vienas 
priešais kitą ir savo pašėlime smaugia vienas 
kitą, nes jie kovoja naktį. Jų siaubas juos ap- 
akina. Jie bėga nuo šv. Jono veido. 


Šitoji atsitraukianti kariuomenė paklysta ke- 
lyje; ji klaidžioja tyruose; ji yra viliojama sap- 
nų ir miražų. Ji blaškosi į visas puses, ji eina 
ten, kur pučia vėjas, žerdamas jai smėliu į akis. 
Ir vis dėlto ji yra stumiama vienos ją persekio- 


4) Pathmos saloje šv. Jonas gavo apreiškimą, 
kuriame pasaulis yra ypatingų būdu pasmerkiamas. 
Apokalipsė yra ne kas kita, kaip pasaulio teismas. 

jančios idėjos: ji bėga nuo šv. Jono veido. Savo 
nerimą ji slepia neva po reikalais. Bet iš tikro 
svarbiausias josios reikalas yra pabėgti nuo šv. 
Jono veido. Visa kita yra tik smulkmenos. 

Pažiūrėkite į šiuos žmones: jie ateina ir nu- 
eina; jie perka, parduoda, kalbasi, jaudinasi, gin- 
čijasi, vienas kitą sveikina; jie yra mandagūs, 
kurtuaziški; jie meluoja, plepa, pataikauja, 
šmeižia, skaldo, smaugia, naikina, nuodija. Bet 
svarbiausias jų darbas yra pabėgti nuo šv. Jono 
veido) ' 

Pabėgti nuo šv. Jono veido — štai išvidinis 
jų darbas, išvidinis jų gyvenimas, jų kaulų sme- 
gens, jų esmė, iš kurios kyla juos išduodąs kva- 
pas. Visa kita yra tik smulkmena, tik papuoši- 
mas, tik pagražinimas, kintąs pagal dienos ma- 
dą ir pagal asmens aikštis. 


Vv 


Nuodėmė yra mažiau užtušuota, negu pa- 
saulis. Ji geriau parodo, kas ji yra ir ką ji vei- 
kia. Tuo tarpu pasaulis nuolatos meluoja. Jis 
niekados nedaro to, ką rodosi darąs. 


Pasaulis mėgsta pamėgdžioti. Jis yra išmin- 
ties bezdžionė. Savo reikalams jis pasigamino 
išmintį, ir ši išmintis yra panaši į tikrąją išmin- 
tį, kaip orangutanzas yra panašus į žmogų. 

"Bikroji išmintis nurimsta aukštumoje, nes ji 
apvaldo priešginybes. Pasaulio išmintis nurimsta 
duobėje, į kurią ji yra įkritusi, nes iš šitos duo- 
bės ji negali įžiūrėti, kuo juodas skiriasi nuo 
balto. k 

Tikroji išmintis stengiasi vienyti. Pasaulio 
išmintis bando nesijungiančius elementus sumai- 
šyti; pamačiusi, kad ji sudėjo juos vieną šalia 
kito, ji mano juos suliejusi. 

Pasaulio žmogus nebijo daryti bloga. Bet 
jis bijo užgauti (choguer). Harmonijos jis ne- 
suvokia, bet jis laikosi mandagumo. 

„  Mandagumas pasaulyje užima harmonijos 
vietą. 

Pasaulis mėgsta neapykantą. Bet jis žiūri, 
kad šitoji neapykanta, atvėsinta salionų tempe- 
ratūros, nepadarytų įsišokimų. Jis žiūri, kad 
sau pagalbon ji pasikviestų melą. Kai šis 
melas jai pagelbėti jau yra atėjęs, tada ji gali 
pasirodyti pasaulyje, savimi pasitikinti, kaip pa- 
sipuošęs frantas. 

Kai neapykanta jau yra apsirėdžiusi, tuomet 
pasauliui ji yra tvarkoje, tuomet ji yra priimti- 
na, tuomet ji gali įeiti. 

Pasaulio dėsnis yra nereikšmingumas. Jei 
gyvasis žmogus netyčia patenka į pasaulį, tuč 
tuojau jis turi pasidaryti nereikšmingas, net ne- 
reikšmingesnis, negu kiti, nes kitaip jis bus įta- 
riamas. Ištrynęs bet kokią tiesą ir užgesinęs bet 

kokią šviesą, jis gali būti valandėlę pakenčia- 
mas. Bet kadangi daiktų esmės ilgą laiką pa- 
neigti negalima, ateis momentas, kada pasaulis 
savo aiškiaregystėje nuo jo nusigrįš ir savo tei- 
singume nuo jo atsiskirs. 

Nereikšmingumas pasauliui yra toks bran- 
gus ir toks reikalingas, kad net pats blogis, ku- 
ris jam iš prigimties yra simpatingas, pasidaro 
antipatingas, jeigu jis, įsimaišęs į gėrio princi- 
pą, reikalauja šio mišinio dėliai susprogdinti ap- 
linkui pasaulį mirties apvestą ratą. Jei blogis, 
pakeistas kilnaus mosto, išsiveržia ir sprogsta, 
kartais jis pasilieka nuodėmės srityje, bet jis jau 
nebepasilieka pasaulio srityje. 

Pasaulis mėgsta blogį, bet jis jį mėgsta ap- 
valdytą, nudažytą, nuspalvuotą, apvilktą pagal 
madą. Pasaulis mėgsta nuodėmę, bet jis ją 
mėgsta švarią, mandagią, išpraustą. 


Nuodėmės srityje žmonės meluoja dėl rei- 
kalo, dėl aistros, dėl gėdos, dėl baimės. Pasau- 
lio srityje žmonės meluoja be reikalo, be aist- 
ros, be gėdos ir be baimės. Jie meluoja tik dėl 
to, kad jie yra iš pasaulio; jie meluoja dėl savi- 
meilės, dėl tuštybės; jie meluoja dėl drungnu- 
mo; jie meluoja dėl to, kad meluotų; jie meluo- 
ja taip, kaip ir kvėpuoja, nes melas šioje srityje 
yra tas pat, kas ir žodis. 

Ką pasaulis kalbėtų, jeigu jis nemeluotų? 

Nusidėjėlis pamelavęs gali sakyti tiesą. 

Bet pasaulis pamelavęs meluoja ir toliau. Ir 
sakydamas tiesą, jis meluoja. Tiesa tampa me- 
lu, tik palietusi jo lūpas. Sakydamas tiesą, pa- 
saulis mano reiškiąs tokią pat nuomonę, kaip 
ir kitos. Jis nori, kad ši tiesa būtų apsupta me- 
lo ir kad su juo gyventų geruoju. Jis nori, kad 
tiesa netektų garbės dėl begėdžių savo kaimy- 
nų. Ir kai pasaulis tiesą taip suteršia, kad jos 
nebepažįsta, tuomet jis ją pakenčia, nes ji jau 
yra virtusi melu. Šis melas pasauliui yra bran- 
gus, nes jis pridengia kitus, jis juos įteisina, jis 
paima juos savo globon, jis pašalina iš jų tai, 
kas buvo per daug smarku, per daug žalia, per 
daug padoru. Šitoji tiesa virsta melu dėl savo 
tono, dėl savo akcento, dėl savo aplinkos, dėl 
savo konteksto. Šitoji tiesa atbaigia sulieti blo- 
gį su gėriu, ir pasaulio žmonės yra ja paten- 
kinti. 

Kartais, kai pasaulio žmogus sako tiesą, jis 
ją sako taip, lyg būtų josios globėjas. Atrodo, 
kad jis sutinka niekados nemeluoti ir sutinka 
dėl nešališkumo. Atrodo, kad pasigailėdamas 
jis leidžia tiesai valandėlę pabūti ant jo lūpų. 
Jis jai suteikia šios garbės, bet tuojau reikalau- 
ja už tai užmokėti, sulygindamas ją su melu, 
kuris greitai atgauna savo teises ir savo nuo- 
savybę. 

Apgaulingas nešališkumas yra baisiausios 
pinklės, kurias drungnumas paspendžia savo 
kvailiukams, ir pasaulis labai mėgsta šias pink- 

les spesti. Vargšas, jis prisidengia teisingumo 
kauke! Niekas taip labai ir su tokia jėga bei 
abejotinu autoritetu neapgauna, kaip blogai pa- 
sakyta tiesa. Ją apsupančioms klaidoms ji duo- 
da tokios reikšmės, kurios jos neturėtų pačios 
iš savęs. Ji padaro jas imponuojančiomis. Tie- 
sos ir klaidos mišinys pasaulio burnoje gamina 
baisių vaisių. Tiesą jis pridengia klaidos išvaiz- 
da, ir klaidai suteikia tiesos pavidalą. Jis lei- 
džia klaidai dalyvauti toje pagarboje, kuri pri- 
valoma tik vienai tiesai. 

Kai tiesa pasirodo ant pasaulio žmogaus 
lūpų, ji esti susieta su klaida, ir abi jos esti taip 
suaustos, kad jų nebegalima atskirti. Jos ap- 
kabina viena antrą, ir žemažiūriai jas laiko se- 
serimis, 


VI 


Pasaulis — tai senatvė. Sunku net įsivaiz- 
duoti, kiek pasaulio žmonės yra pasenę. Ypač 
pasaulio jaunimas yra charakteringas blausu- 
mu, nes šis bruožas jaunuoliuose yra baisus ir 
todėl labai krintąs į akis. Visi šie dvidešimties 
metų seniai be entuziazmo, be troškimų, bėga 
nuo šv. Jono veido, bet bėga vos vilkdami ko- 
jas, bėga lėtai, liūdnai, apgailėtinai. Bėgdami 
jie patenka į tokį kelią, kur nėra oro kvėpuoti, 
kur nėra jokių reginių, jokių kalnų ir jokio ho- 

rizonto. Jie pasmerkia save ne tik skausmui, 
bet ir nevilčiai. Bėgdami nuo šv. Jono veido, 
jie nusigręžia nuo Dievo, atlikinėja savo reika- 
lus, Jo negarbindami, ir amžinai nuobodžiauja. 

Be abejo, atsijauninimas yra paslaptis, ir ši 
paslaptis priklauso Dievui, kuris džiugina jau- 
natvę. Dievas yra laiko valdovas, ir laikas su- 
stoja, Jam kalbant, kaip jaučiai sustingsta 
griaustiniui griaudžiant. Dievas, ugnies valdo- 
vas, yra jaunystės saugotojas. Šv. Mergelė, 
Dievo pamylėtoji, yra amžinai jauna. Ji yra 
išėjusi iš vaikystės amžiaus, bet ji nėra išėjusi 
iš jaunystės amžiaus. Jaunystė yra panaši į in- 
dėlį, kurį galima patikėti tik Dievui, nes jokia 
kita ranka neturi jėgos jo išlaikyti. Štai dėl ko 
Dievo priešai niekina jaunystę tarsi joje matytų 
atšvaitą To, kurio nekenčia. Jie niekina jau- 
nystę ir vietoje ją sulaikę Amžinojo pagalba, jie 
maldauja laiką paskubinti žingsnius ir kuo 
greičiausiai ją nusinešti. Pasaulis niekina jau- 
nystę, tikrąją jaunystę. Jis mėgsta pasirodyti 
ir tikrumoje būti senas. Pasaulis pasendina net 
vaikus. 


VII 
Nemanykite, kad pasaulio dvasia gyvena 
tiktai salionuose ir tose vietose, kuriose papras- 


tai tikima ją esant uždarytą.  Salionai, jeigu 

jie yra gyvi, gali būti laisvi nuo pasaulio ir pil- 
ni tiesos. "Tuo tarpu pasaulis gali įsibrauti ir 
dažnai įsibrauna su savo gausiu begėdiškumu i 
izoliuotus namus, į namus tuščius, nesvetingus, 
į šaltus šeimų židinius, kuriuose svetimas žmo- 
gus yra nemėgiamas, į baisias gyvenamas vie- 
tas, kurios neigia žmonijos bendravimą ir meilę. 

Ant Bretanijos jūros kranto, kur vasarą 
maudosi keletas žmonių ir kur žiemą nieko nė- 
ra (čia retai kur gyvena viena kita žvejų šei- 
ma, nes šiose dykynėse maisto reta ir sunkų 
gauti), ant šito tad kranto sykį kalbėjau su vie- 
na kaimiete, kuri man pasakė trokštanti pabėg- 
ti nuo pasaulio. Stebėjausi šių žodžių gilumuų 
it josios pasaulio pažinimu, nes ji tikrai supra- 
to šio žodžio prasmę. Pasaulis galėjo būti jos 
trobelėje, tuo baisesnis, kuo didinga jūra buvo 
artimesnė. Galimas daiktas, kad iškilmingas 
bangų ūžimas žmonių plepėjimą padarė dar ne- 
pakenčiamesnį. 


VIII 


Pasaulio dėsnis yra sulyginimas. Pasaulis 
nieko nemyli, bet jis myli lygį (niveau). Jis 
nori palenkti savo jungui visas galvas, ir jo sim- 
patijos įsigyja tas, kuris iš prigimties yra že- 
mas. Didybė, vistiek kokia ji būtų ir kur reikš- 
tųsi, yra jo neapykantos objektas. Jį traukia 

vidutiniškumas. Pasaulis savaimingai atveria 
vidutiniškumui duris, kurių jis turi raktą, ir vi- 
dutiniškumas išdidžiai įeina, kaip tas, kuris turi 
teisės. Pasaulyje jis jaučiasi esąs namie ir jis 
elgiasi su kitais hegėdiškai, kas yra jo žymė, ir 
aklai, kas yra pasaulio žymė. Vidutiniškumas 
yra begėdiškas, ir pasaulis yra aklas. Jei kas 
nors vyksta šalia jų, vidutiniškumas jaudinasi, 
o pasaulis nemato. 

Lygumo pamėgimas pasaulyje yra toks di- 
delis, kad, norint jam patikti, negalima toli 
eiti net ta linkme, kurią jis rodo. Negalima per 
daug daryti tai, ką jis daro. Negalima per daug 
jo pralenkti, negalima net jo paties naudai per- 
žengti jo įpročių. Drungnumas yra esminis jo 
pradas, ir kas peržengia šią sritį užsitraukia pa- 
saulio nemalonę. Jo naudai negalima rodyti 
daugiau uolumo, negu jo rodo jis pats. Jeigu 
esi į ką nors panašus, būk toks, lyg būtum į 
nieką nepanašus. Jeigu skiriesi nuo savo kai- 
myno, susilygink su juo kuolabiausiai. 

Daugingumas yra pasaulio žmonių sritis, nes 
jis atitinka jų charakterį. Jie dirba šimtus dar- 
bų: jie parduoda, perka, kalba, skaito, rašo ir 
tt. ir tt. Koks ryšys jungia pasaulio žmonių 
darbus? Atrodo, kad tokio ryšio visiškai nėra. 
Jų veiksmai eina vienas po kito, nesusiliesdami. 
Koks ryšys jungia pasaulio žmonės? Atrodo, 
kad tokio ryšio visiškai nėra. Jie stumdo vie- 
nas kitą alkūnėmis ir niekados nesusiliečia. Vis 

dėlto tikrumoje yra susitikimo taškas, yra su- 
sivienijimo žodis. Vienybės išjuokimas, sakėme 
anksčiau, yra koalicija. Pasaulio žmonės nesi- 
draugauja: jie sudaro koaliciją. Vienybė minta 
meile. Koalicija minta neapykanta. Koalicijon 
suėję Žmonės yra privatiniai priešai, susijungę 
prieš viešą priešą. Pasaulio žmonės turi bendrą 
neapykantą, kuri juos sujungia bendram dar- 
bui ir kuri jiems nurodo jų veikimo centrą. 

Pasaulis turėjo tūkstančius reikalų, kai ere- 
lis5) Pathmos saloje rašė savo Apokalipsę. Bet, 
nepaisant šių visų reikalų, pasaulis turi tik vie- 
ną rūpestį — išvengti ir užmiršti Pathmą. Pa- 
saulio žmonės turi tūkstančius reikalų. Bet jie 
turi tik vieną rūpestį, nes jie turi tik vieną ne- 
apykantą ir vieną siaubą: jie bėga nuo šv. Jono 
veido. 


5) Hello nevienoje vietoje mini, kad erelis yra 
šv. Jono simbolis. Šia prasme ir čia jis sako, kad ere- 
lis, vadinasi, šv. Jonas, rašė savo Apokalipsę arba Ap- 
reiškimą (Plg. dar Paroles de Dieu įvadą). 

SFINKSAS 


Viską kraipiusi antikinė senovė galėtų ypa- 
tingai pamokyti tą, kuris sugebėtų nesiduoti jo- 
sios suvedžiojamas. Nuostaba, kylanti josios 
akivaizdoje, mus dvigubai apgauna. Visų pir- 
ma šitoji nuostaba mus verčia gerbti tai, kas 
yra niekintina. Paskui ji mums kliudo melo 
gelmėje atskleisti tiesą, glūdinčią šitame mele. 
Norint pasinaudoti melu, reikia jį pažinti ligi 
gelmių; reikia jį kiaurai perprasti; reikia būti 
kvailumo priešginybe; reikia būti chemiku, ku- 
ris substanciją apvalo nuo nuodų, ją slepiančių 
ir graužiančių.  Aršenikas, rodos, turi savyje 
aukso. Bet norint surasti šį auksą, kaip giliai 
reikia įsibrauti į jo substanciją, kaip sunkiai 
reikia išplėšti iš jo šią paslaptį! 

Trejopai galima elgtis nuodų atžvilgiu. 

Visų pirma galima juos praryti, kas papras- 
tai ir daroma. "Tuomet žavimasi senove, pri- 
imama aršeniko ir mirštama. 

Toliau, galima juos atmesti, jų visiškai ne- 
ištyrus. Tuomet jie darosi nenaudingi. Taip el- 
giasi tie, kurie paskutiniu metu yra pasmerkę 
bendrai visą senovę. 

Galop galima juos analizuoti, galima susekti 
jų paslaptį, išplėšti jų širdį. 

Tuomet aukso randama aršenike, ir tiesa 
randama istorijoje. 


II 


„Kokios tiesos, pasakė J. de Maistras, nebūtų 
galima rasti pagonybėje“! 

Norėdamas įrodyti savo teigimą, jis cituoja 
daugybę pavyzdžių. Jis išskaičiuoja paslaptis, 
kurias senovė piktnaudžiavo. Senovė piktam 
panaudojo jai patikėtas paslaptis: ji jas pikt- 
naudžiavo dvejopu būdu. Ji jas išdavė ir jas 
iškraipė. 

Prie senovės piktnaudžiautų paslapčių de 
Maistras būtų galėjęs priskirti ir sfinksą. 

Sfinksas yra pabaisa, kuri užmena likimo 
mįslę: reikia mįslę atspėti arba būti pabaisos 
sudraskytam. Ar gali būti kas absurdiškesnio? 
Bet sykiu ar yra kas gilesnio, jei tik žmonės 
mokėtų skaityti! 

„Atspėkite!“ Šis žodis žmonių kalboje yra 
labai ypatingas, nes dalykas kurį jis išaiškina, 
atrodo, nepriklausąs nuo žmogaus. Ir vis dėlto 

žmogui jis turi tokios reikšmės, kad verčia jį 
drebėti. Nėra žinomų priemonių kaip reikia šį 
dalyką įvykdyti, ir sykiu niekas negali pasa- 
kyti, kokiam vargui pasmerkia save tas, kas jo 
neįvykdys. 

Tiesos ir klaidos istorija abi yra pilnos san- | 
tykių ir įvykių, kurie atrodo atsitiktiniai. 

Gyvenimas sujaukia krūvon asmenis ir 
daiktus: gėrį, blogį, vidutiniškumą, labai didelį 
gėrį, labai didelį blogį, kilnumą, biaurumą. Visa 
tai stumdosi gatvėje. Pilka žemė atrodo viską 
pridengianti pilku apsiaustu. Žmonės regimai 
yra panašūs vieni į kitus: drabužiai sukuria 
dirbtinį nepanašumą, papročiai sukuria kitą ne- 
panašumą, drovumas vėl kitą, apsimetimas dar 
kitą, ignoracija kitą — ir taip visi gyvena ilių- 
zijomis. 

Nesuskaitoma daugybė uždangų slepia rea- 
lybę. Žmonės neišduoda savo paslapčių; jie sau- 
£0 savo uniformą. 

Žmogus, žiūrėdamas pro langą į pilną žmo- 
nių gatvę, tiesiog išsigąstų, jeigu pagalvotų apie 
tas kilnias ar baisias realybes, kurios slenka 
prieš jo akis, apie realybes be vardo, paslėptas 
ar nudengtas, giliai apgaulingas, panašias vie- 
nos į kitas, žiūrint tik iš viršaus. 

Bet šio žmogaus siaubas dar padidėtų, jeigu 
jis, ligi šiol tylėdamas stebėjęs minią, pats sau 


pasakytų: 

„Galimas daiktas, kad mano gyvenimas pri- 
klauso nuo vieno iš šių žmonių, kurie čia slenka 
pro mano akis; galimas daiktas, kad štai prie 
mano durų yra žmogus, kurio aš laukiu, arba 
žmogus, kuris manęs laukia. Bet daug žmonių 
yra prie mano durų. Jeigu ten yra ir tas, apie 
kurį kalbu, kaip jį pažinti?“ 


Privatinis žmonių gyvenimas, viešas tautų 
gyvenimas, slaptas nujautimas, literatūra, ro- 
manas, istorija, praeities atsiminimai, dabar- 
ties reikalai, ateities laukimas — visa sako 
žmogui, kad jam gali prireikti spėti, o gerai 
spėti taisyklių nėra. 

Štai iš kur kyla sfinksas. 


III 


Reikalingų atspėti ir neatspėjamų dalykų 
reginys nuvedė senovę prie prarajos kranto, ir 
praraja įtraukė savo grobį. Šitoji praraja — 
tai likimas. Ant likimo kranto, pasilenkęs į 
prarają, styri sfinksas paslaptingoje ir baisioje 
padėtyje. 

Jei likimas būtų tikras, visi klausimai būtų 
neišsprendžiami ir vienintelis jiems visiems tin- 
kamas atsakymas būtų neviltis. 

Bet, apskritai, neviltį žadinantieji klausimai 
yra blogai pastatyti, ir iš nevilties kilę atsaky- 
mai dažnai yra paviršutiniški, nors pirmu pa- 
žvelgimu ir atrodo gilūs. 


IV 


Visą laiką pasaulyje yra nežinomasis, kurį 
reikia surasti, yra X, didysis X, kuris lenkty- 
niauja su algebros ištekliais. 

Senovės sfinksas norėjo, kad nebūtų atsa- 
kymo. 

Bet atsakymas yra, ir mes galime užmušti 
sfinksą. 

Bet kas daryti, norint atspėti? 

Prisiartina vargšas ir prašo jį priglausti. 

Gal tai Viešpaties angelas! 

Bet gal tai žmogžudys! 

Kas tad daryti, norint atspėti? Ar čia rei- 
kia minties pastangų, ar proto nuostabaus 
veiksmo? 

Ne! Štai kur paslaptis! 

Atspėti tai pamylėti. 

Paklauskite visus tuos, kurie atspėjo, kaip 
jie tai padarė. Jie mylėjo — štai ir viskas. 

Protas, paliktas pats sau, įplaukia į minčių 
okeaną. Gyvenimo problema atsistoja priešais 
jį, ir jei tik magneto adata prarado šiaurės 
kryptį, jei kompasas sugedo, protas labai leng- 

vai patenka praktikoje į abejojimą, o teorijoje 
— į fatalizmą. 

Senovės sfinksas — tai bejėgis protas, atsi- 
rėmęs į neviltį ir slenkąs į mirtį. 

Meilė geriau žino savo kelią. Praktiškai ji 
patenka į šviesą, o teoriškai — į teisingumą. 


V 


Štai nuostabi tiesa: atlygis, suteiktas įspė- 
jusiajam ir atsakytas neįspėjusiajam, atlygis, 
kuris piktino suklaidintą minėto stebėtojo prie 
lango protą, šitas atlygis, suteiktas arba atsa- 
kytas, slepia savyje aukščiausią teisingumą, 
aukštesnį už tą, kuris pasako savo taisykles. 

Tasai, kuris atspėja, yra atlyginamas, nes 
jis yra tasai, kuris myli. 

Tasai, kuris neatspėja, yra neatlyginamas, 
„nes jis yra tasai, kuris nemyli. 

Tasai, kuris myli didybę ir kuris myli ap- 
leistąjį, eidamas šalia apleistojo pažins didybę, 
jei didybės čia esama. 

Tasai, kuris eina šalia pagalbos reikalaujan- 
čio žmogaus, pažins jo reikalą, jeigu jis myli 
žmogų, šalia kurio eina. Tašai, kuris eina ša- 
lia žmogaus, kurio sam reikia, pažins tą, kurio 
ieško, jeizu tik jį: jį pakankamai myli. jeigu 
jam nepavydi jo užimamos vietos, vietos to, 
kuris duoda, ir to kuris atleidžia. 


196 


| 


KELIONĖ 


Gyvenimas dažnai yra palyginamas su ke- 
lione. Nors šitas palyginimas yra senas, bet jis 
nenustojo buvęs teisingas. 

Troškimų iliuzija kelionės metu yra jaučia- 
ma geriau, negu bet kada. Kelionės metu žmo- 
gus, kuris jaučia savyje kylančius troškimus ir 
kuris apie juos galvoja, norėdamas gali užklup- 
ti iliuziją, bedarančią patį nusikaltimą. 

Esant Paryžiuje negalima norėti, net jeigu 
tai ir būtų galima, panaikinti patį kelią ir iš 
sykio atvykti į kelionės tikslą. Žmogus, kaip 
tas La Fontaino karvelis, nori pamatyti. .. 

Ką pamatyti? 

Nežinau aš, nežinote nė jūs. 

Jei čia žemėje būtų toks daiktas, kuris būtų 
vertas ieškoti dėl jo paties, tai šitas daiktas at- 
leistų mus nuo pareigos ieškoti kitų daiktų ir 
padarytų galą žmogaus kelionei. Bet tokio 
daikto nežinau aš, nežinote nė jūs. 


197 


Taigi būdamas Paryžiuje, žmogus džiaugiasi 
pačia keliavimo mintimi ir nenorėtų jau būti 
atvykęs į tikslą. Kelyje jis tikisi pamatyti. 

Įlipęs į traukinį, žmogus paprastai gailisi se- 
nųjų diližanų, gailisi nematąs arklių, negirdįs 
vežėjo balso ir tt. ir tt. 

Bet jeigu traukinys jį palieka pusiaukelėje 
ir jeigu jam reikia pabaigti kelionę sename ve- 
žime, tuomet jis galvoja apie traukinio patogu. 
mus. Senas vežimas jam atrodo slenkąs labai lė- 
tai, ir jis trokšta kuo greičiausiai pasiekti arti- 
miausią arklių keitimo stotį. Aš pats šimtą kar- 
tų mačiau ir pats padariau šitą nekaltą kvaily- 


be trokšti artimiausio kaimo, tarsi tenai, arklių - 


keitimo stotyje, manęs lauktų laimė. 

Išvykus iš stoties, jautiesi tarsi laimė nebū- 
tų atėjusi į rendez-vous, ir kyla noras kuo grei- 
čiausiai pasiekti kelionės galą. O kai atvyksti 
į tikslą, kai jau visiškai išlipi iš vežimo, sieloje 
pradeda kilti liūdnas jausmas. 

Taip yra dėl to, kad laukimas, koks jis būtų, 
visados apvilia. 

Jis apvilia net ir tada, kai duoda daugiau, 
negu buvo laukta. Jeigu jis daugiau duoda vie- 
nu atžvilgiu, sakysim, išviršinio reginio didin- 
gumu, tai apvilia kitu atžvilgiu, nes jam visa- 
dos trūksta mūsų ieškotos pilnatvės. 

Reino krantai, Šveicarijos kalnai gali būti 
daug gražesni, negu jūs manėte. Bet jie negali 

patenkinti jumyse to, ko laukėte, jeigu jūs lau- 
kėte pilnatvės ir pasitenkinimo. 

Žmogaus gyvenimas praslenka bebandant | 
šiuos jausmus ir niekados jų nepažįstant. 

Jokia kelionė jam neatskleidžia daiktų tik- 
rovės. Ir vis dėlto, kai jis žiūri į gamtos vaiz- 
dus, jame kyla gailestis paliktų namų, namų, 
kuriuose jis dirba, namų, kuriuose jis nuovar- 
gio valandomis troško keliauti, namų, į kuriuos 
išvažiavęs jis trokšta sugrįžti. 

O kai sugrįš jis namo, jeigu kelionėje bus 
matęs tik regimų dalykų, negarantuoju, kad 
jam nebus liūdna. Tai nebus tas pat liūdnu- 
mas, kurį jis patiria, atkeliavęs į svetimą šalį, 
tai bus jau kitas. Tai nebebus kelionės liūdnu- 
mas, bet sugrįžimo. 


II 


Be abejo, žmogus apsivilia, nes jis visados | 
ieško ir niekados neranda. Bet šios klaidos, | 
kaip ir visų klaidų, gelmėse glūdi didelė tiesa. 
Šitoji tiesa — tai dvigubas troškimas, kyląs iš 
bendro dėsnio, troškimas patenkinti visuotines 
priešginybes, troškimas išsiblaškyti ir paskui 
susitelkti, troškimas potvynio ir atoslūgio.1) 


1) K. Joėlis šį priešginybių dėsnį, šį savotišką pot- 
vynio ir atoslūgio dėsnį pritaiko visam istoriniam pro- 
cesui, kalbėdamas apie sekuliarinį istorijos ritmą. Pa- 
sak Joelio, kiekvienas šimtmetis yra šio ritmo narys, o 

Negarantuoju, kad jis nenorės vėl išvažiuoti, 
c kai bus išvažiavęs, kad nenorės vėl sugrįžti. 

Tai yra žmogaus širdies ir kraujo troški- 
mas; tai dienos ir nakties troškimas; tai kiek- 
vienos harmonijos troškimas, kuri nori tylos 
kalbos viduryje; tai vandenyno troškimas, ku- 
ris savo judančio pykčio bangavimu palaiko pa- 
saulio gyvybę, gyvybę šios žemės, kurią jis 
plauna, kurią jis laisto, kurią jis glosto, laužo 
ir ardo. 

Potvynio ir atoslūgio meilė mus atveda prie 
jūros kranto. Potvynio ir atoslūgio troškimas 
mus išgena iš namų ir liepia mums eiti pasižiū- 
rėti jūros potvynio ir atoslūgio, kuris yra mū- 
sojo atvaizdas. 


III 


Kodėl tad žmogus, eidamas ir grįždamas, 
klausydamas tikro dvigubo savo troškimo, ko- 
dėl tad jis apsivilia? Kodėl jis neranda pasiten- 
kinimo?.. "Nodėl, kad, vietoje šio pasitenkinimo 
ieškojęs neregimame pasaulyje, jis jo ieško re- 
gimame, 
pats ritmas reiškiasi tuo būdu, kad vienas šimtmetis isto- 
rijoje yra koncentracijos, o kitas decentralizacijos am- 


žius. (Plg. Wandlungen der V Elansehauung 2 Bde, 
Tiibingen 1927). 

Todėl, kad, vietoje jo ieškojęs neregimame ir 
gyvajame įstatyme, kurio pasaulis yra tik sim- 
bolis, jis jo ieško kūriniuose, kurie įstatymą 
simbolizuoja, bet kurie jo nesudaro. 

Tasai, kurio žmogus ieško, yra Tasai, Ku- 
ris Yra. 

Jis vienas yra žmogui reikalingas, ir tasai 
neramus nepasitenkinimas, kuris mus varinėja 
iš vieno krašto į kitą, yra ne kas kita, kaip Tojo 
Vienintelio stokos pajautimas ir gėla. 

Bet Mont Blanc Jo neparodo savo naujame 
horizonte godžioms keleivio akims.  Skaistus 
sniegas, kuris dengia aukščiausias Himalajų 
viršūnes, sniegas neprieinamas, sniegas rankos 
nepalytėtas ir žvilgio neparegėtas, nematė Jo 
veido. 

Nes jeigu būtų jį matęs, jis būtų virtęs 
ugnies upeliu. 


IV 


Jeigu kelionė yra apgaulė ir net visų gyve- 
nimo apgaulių santalka, nes iš jos reikalauja- 
ma to, ko ji neturi, būtent, pabaigos ir laimės, 
tai vis dėlto ji gali patenkinti mūsų laukimą, 
jeigu iš jos reikalausime to, ką ji turi, būtent, 
simbolių ir priemonių, bet ne tikslo. 

Kelionė yra naudinga tuo, kad mūsų akims 
atskleidžia įvairių ir gausingų dalykų, gyveni- 

mą parodo naujoje šviesoje, prievarta sulaužo 
įsisenėjusius įpročius, tam tikru būdu atnaujina 
kraują ir padidina žmogaus atsargą. 

Juk mes esame toki vargšai, kad visur elge- 
taujame: elgetaujame duonos kūnui ir duonos 
protui. 

Kai kokia nors šalis kasdien tam tikrą lai- 
ką mums teikia savo gaminius, savo papročius, 
savo pokalbius, savo pagalbą, savo idėjas ir sa- 
vo kalbą, kai ji mums kasdien tam tikrą laiką 
teikia duoną ir orą, ji mums išsisemia, ir mu- 
myse kyla troškimas eit elgetauti kitur. Perėję 
naują apylinkę, mes vėl jaučiame ją savo ruožtu 
išsėmę. Mes esame didūs tuo atžvilgiu, kad 
niekas negali mūsų patenkinti, bet mes esame 
vargšai tuo atžvilgiu, kad esame verčiami kreip- 
: tis į nepatenkinančius dalykus ir papildyti at- 
sargas, kurios nyksta paties papildymo metu. 

Dažnai sakoma, kad kelionėje galima pasi- 
mokyti. Bet taip, kaip šis žodis čia yra supran- 
tamas, jis reiškia didelę kvailybę. Šiuo atveju 
paprastai mokymu vadinamas slegiąs, nevai- 
singas, sujauktas ir netvarkingas gausingų fak- 
tų pažinimas. 

Šitaip suprastas kelionės mokymas duoda 
tiktai progos kvailių plepalams, kurie visados 
minta faktų pasakojimu. Šitoks mokymas jo 
savininkui teikia liūdnos jėgos triuškinti savo 
klausytojus pasakotojo patirtų įvykių sunku- 
mu. Šitoks mokymas, paprastai per gausus, 

yra labai abejotinos vertės, ir aš patariu jums 
jo saugotis, jei tik pasitaikys proga. Šitoks mo- 
kymas yra tuščias, nes savimeilė čia visados 
randa vietos, net pasakojant apie paprastą ve- 
žimo sugedimą. Yra žmonių, kurie didžiuojasi 
juos ištikusiomis nelaimėmis. Yra taip pat žmo- 
nių, kurie didžiuojasi jų regėtais gražiais kraš- 
tovaizdžiais. Šitie žmonės pradeda manyti, kad 
Dievo kūryba yra jų pačių darbas ir kad jai 
teikiama garbė visai teisėtai turinti jiems grįžti. 

Šitoks mokymas yra ne tik tuščias: jis yra 
žiaurus. Jis trokšta turėti klausytojų, vadinasi, 
aukų. Jis stengiasi atgaivinti žmonių aukas. 
Ir dažnai iš tikro yra nelaimė sutikti daug ke- 
liavusį žmogų. 

Bet jei kelionė kvailiams padidina jų kvai- 
lumą, tai kitiems ji gali suteikti tokių pamo- 
kymų, kurie darytų kaip tik priešingos įtakos. 
Kiekvienas žmogus čiulpia iš įvykių ir daiktų 
tokius syvus, kokius pagamina ne įvykiai ir 
daiktai, bet jo paties prigimtis. Visos prigim- 
tys įvairiai yra paliestos išviršinių įtakų. Kas 
vieną subankrutija, kitą praturtina. Kas vieną 
žudo, kitą išgelbsti. Kas atsitinka kvailam, pa- 
didina jo kvailumą. Kas atsitinka tuščiam, pa- 
didina jo tuštybę. 

Daugingumuų ir lankstumu pradų, kurie ją 
sudaro, kelionė ypatingai tinka žmogaus įspū- 
džiams. Tegul ir šimtas tūkstančių žmonių ke- 
liautų tuo pačiu keliu, vistiek kiekvienas iš jų 

atliktų ne tą pačią kelionę; nė vienas iš jų ne- 
regėtų, neatliktų, nejaustų, nesuprastų, neieš- 
kotų, nerastų, nemylėtų, nekęstų, nesižavėtų 
tais pačiais dalykais. 

Sakysime, jie visi atvyko kartu ant jūros 
kranto. Daugybė iš jų tuojau nuleidžia galvas 
ir pradeda rinkti mažus sraigių kiautelius, tarsi 
jų žvilgiai bijotų okeano platybių. Mat, yra to- 
kių akių ir tokių dvasių, kurios instinktyviai nu- 
sigręžia, susidūrusios su didybe, ir kurios džiau- 
giasi, ieškodamos smulkių, paskirų menknie- 
kėlių. 

Yra žmonių, kurie kreipiasi į žolelę, kad juos 
apsaugotų nuo Libano kedrų, ir į jūros kranto 
akmenėlį, kad jis juos apgintų nuo juos trik- 
dančios jūros didybės. 

Pirmas tokių žmonių žvilgsnis visados yra 
nukreiptas į smulkmėną. Įsižiūrėkite gerai į šį 
žvilgį, kuris bėga nuo dangaus ir nuo jūros ir 
kuris griebiasi mikroskopo, kad ištirtų prie 
uolos augančią žolę. Šitas žvilgis, sugrįžęs į Pa- 
ryžių, vietoje žiūrėjęs genijui į veidą, žiūrės į jo 
kepurės formą, ir vietoje genijaus veikalų skai- 
čiuos kablelius, tikėdamas rasiąs vietą, kurioje 
vieno trūksta. 

Erdvės didybė yra kitos didybės figūra. 
Kalno viršūnė, kurią pastebime horizonte, mums 
byloja apie išlaisvinimą. Štai kodėl mes jaudi- 
namės. Bet šitas susijaudinimas būtų kvailas, 
jeigu jo pagrindas būtų tiktai pastebėta didesnė 

žemės masė. Bet jis nėra kvailas, nes besiple- 
čiąs horizontas verčia plėstis mūsų kalėjimo 
sienas, ir mūsų džiaugsmas erdvės akivaizdoje 
pasidaro nepaprastai gilus. Jis yra gilus dėl to, 
kad jis yra simboliškas. Mes esame sukurti be- 
galybei, ir mūsų siela platėja, kai dangus ir jū- 
ra atsiveria prieš jos akis. Dangaus ir jūros 
didybė nebūtų niekis ir pati viena. Bet ji mums 
kalba apie kitą didybę, ir čia glūdi erdvės vertė. 
Taip pat šimtmetiniai griūvėsiai mums kalba 
apie amžinybę, ir čia glūdi laiko vertė. 

Horizontas mums kalba apie tai, kas netūri 
ribų, ir čia glūdi horizonto vertė. 

Kelionė yra skriejimas per horizontus, ir 
čia glūdi kelionės vertė. 


V 


Horizontas žmogaus kvailumui taria pas- 
merkimo žodį, kurį norėčiau paaiškinti. 

Kvailiai visados bijo imtis rimtų dalykų, kad 
nepavargtų. Ir nepaprastai jie pavargsta, be- 
mąstydami apie niekus. Jie išeikvoja savo jė- 
gas nuolatos ir nevaisingai. Bet kadangi šios 
pastangos liečia nereikšmingus dalykus, jie dėl 
jų nė kiek neabejoja. Jei tas pačias pastangas 
reikėtų padėti, siekiant kurio nors didingo tiks- 
lo, šie žmonės nusikreiptų nuo jo sakydami: 
„Tai manęs neliečia“. Jie mielai pakelia ir di- 

deles kančias, kad tik šios būtų kvailos ir tuš- 
čios, kad tik jos liestų jų židinio kertę, jų už- 
kandžio valandas, barnius tarp virėjos ir kam- 
barinės, kad tik jos liestų plepalus ir ginčus, kad 
tik jos liestų niekniekius. Buržujus gali nepa- 
prastai nuvargti, kad tik jo namuose būtų teat- 
ras ir biauri kova; jis net mirtų, kad tik jo na- 
muose būtų jo agonijos vaidinimas. 

Bet jis atsisakytų padaryti dešimtį žingsnių, 
jei reikėtų kam nors kitam patarnauti. 

“ Paikšas, jis bijo nuvargti, jis, kuris dieną ir 
naktį be poilsio tempia baisiausią iš visų jungų 
— savo paties jungą. 

Tuo tarpu Rorizontas štai ką sako: 

Žmogaus akis yra sutverta erdvei. Padėkite 
daiktą prie pat akies, ji nematys ir jo nepažins. 
Jeigu prieš jūsų langus už kelių žingsnių yra 
balta siena, akis ją mato, bet greitai pavargsta; 
jos veikimas yra stabdomas: žvilgis pasidaro 
per trumpas, ir organas netenka jėgos mankš- 
tintis. 

Nuvykite į kaimą, ir jūsų akys pasilsės, nes 
ten horizontas pasidaro platus ir spalvos įvai- 
rios. Lipkite į kalną: jūsų akių poilsis auga sy- 
kiu su atsiveriančiais horizontais. Galop žiū- 
rėkite į jūrą: net be jūsų noro jūsų akis išsi- 
grynina ir nurimsta; ji žaidžia nutolusiomis ri- 
bomis. Dangus ir jūra jai teikia poilsio. 

Štai ką sako horizontas. 

vargina. "Tuo tarpu tolimas daiktas ją ramina, 
o begalybė ją pradžiugina. 

Tuo tarpu fizinis regėjimas yra kito regėji- 
mo paveikslas. 

Žvilgio platumas jį pagrąžina, jį nuramina, 


Daiktas regimas iš visai arti apakina akį, ją 
jį padaro nepriklausomą ir skaistų. 

ANTRA KNYGA 


MOKSLAS 


/ 


BABELIS 


Apsidairęs aplinkui save, metęs žvilgsnį į fi- 
losofijos mokslą arba į tai, kas vadinama šiuo 
vardu, pastebiu, kad dabartinį protų padėjimą 
galima išreikšti vienu žodžiu: sąmyšis. 

Tiesa yra problemų išsprendimas. 

Klaida problemų atžvilgiu gali laikytis įvai- 
riopai. Ji gali turėti įvairių nusistatymų, nes 
nebūties kelyje yra daugybė stočių. 

Tris iš jų išskiriu ypatingai: 

Pirmoje stotyje klaida sako: štai problemos 
išsprendimas, ir ji problemą išsprendžia klai- 
dingai. 

Antroje stotyje klaida net nesiryžta proble- 
mos spręsti, bet ji dar bando ją iškelti. Ji sako: 
štai problema, bet ji yra neišsprendžiama. 


Trečioje stotyje ji nebesugeba problemos nei 
išspręsti nei iškelti: ji tik taria žodžius be jo- 
kios reikšmės. 

Pirmoje stotyje mes sutinkame sistemą, ku- 
ri atrodo turinti šalininkų, kuri atrodo tvirtai 
stovinti, kad galėtų išjuokti tiesos nusistatymą. 

Antroje stotyje mes sutinkame prisipažintą 
negalią. 

Trečioje stotyje mes sutinkame kliedėjimą. 

Meskime žvilgsnį į pasaulio istoriją. Ji pa- 
rodys mums pasmerktų dalykų pažangą. 

Visų pirma reikalinga, kad žmogus garbin- 
tų; žmogus visados pradeda garbindamas. 

Bet šventasis palikimas nepaliestas buvo iš- 
saugotas tiktai išrinktojoje tautoje, ir ką žmo- 
nija padarė iš savo garbinimo? 

Jūs žinote: istorija kalba. Ji pirštu jums 
rodo jautį Apis.!) 

Žmonija savo garbinimą nukreipė į gamtą, 
ir taip kilo tikroji pagonybė. 

Gamtos akivaizdoje žmogus jautėsi silpnas 
ir nuolatos grąsomas2). Jis matė, kad pasau- 


1) Jautis Apis buvo garbinamas Eigipte. 

2) Kad gamtos garbinimas yra kilęs iš žmogaus 
silpnumo gamtos akivaizdoje ir iš gamtos einančių pavo- 
jų, tai yra tik neįrodyta —ir pasenusi hipotezė, kurią 
teigia Hello, kaip ir visi jo amžiaus žmonės. Tikrumoje 
žmogus, norėdamas gamtos jėgas apvaldyti, susikūrė 
įvairių magijos priemonių. Gamtos pergyvenami pavo- 
jai yra magijos, bet ne religijos šaltinis. Gamtos gar- 
binimas, kaip religinis dalykas, yra kilęs iš savotiškų 
santykių su gamta. Jeigu pripažinsime sykiu su O. 
Menghinu, kad žmogus viename savo istorijos tarpsnyje 
yra buvęs gamtos brolis (Naturverbrūdung), tai iš šito 

lyje esama veiksmų, kurie nėra jo daromi, ir 
jis pradėjo juos garbinti, norėdamas juos nura- 
minti. 

Kiekvienam išviršiniam ir regimam objektui 
priskirti savą valią, matyti jame galingą asme- 
nybę ir garbinti šitą padarą, tarsi jis savo būtį 
turėtų pats iš savęs, štai pagonybės esmė. 

Pagonybė garbina išviršinius daiktus, gar- 
bina gyvulius, augalus ir žmogaus ne - Aš3), 

Bet staiga žmogus, kuris Ienkėsi prieš svo- 
gūną, atsitiesia ir, pakeisdamas savo stabmel- 
dybę, paniekina regimus daiktus ir garbina patis 
save intelektualiniame savo gyvenime, savo min- 
tyje, tarsi jis šitą savo gyvenimą turėtų pats iš 
savęs. Štai racionalizmas. 

Racionalizmas, kurio Fichtė yra geriausias 
atstovas, yra Aš garbinimas, garbinimas proti- 
nio ir dorinio žmogaus gyvenimo. Tai yra aukš- 
čiausia stabmeldybės forma. 

Bet save garbindamas, žmogus nėra paten- 
kintas savo dievu. Jis nėra patenkintas nei grai- 
kišku dievu, kuris yra gamta, nei racionalistiš- 
ku dievu, kuris yra žmogus. Jis ieško kito die- 
vo, kuris būtų šių dviejų junginys. 


broliavimosi su gamta ir kilo josios garbinimas. Religija 
yra atremta į draugiškus, ne į priešiškus santykius (Plg. 
O. Menghin, Weltgeschichte der Steinzeit, 1930). 

3) Neasmeninius žmogaus dalykus: kūną, jo dalis, 
jo vardą ir tt. Pagonybė nesiekia žmogaus asmens ir 
negarbina žmogaus Aš. 

Racionalizmas sujungtas su pagonybe gami- 
na panteizmą. 

Panteizmas yra garbinimas sykiu gyvuliško 
gyvenimo ir dorinio žmogaus gyvenimo, garbi- 
nimas sykiu žmogaus ir gamtos, kaip dviejų tų 
pačių būtybių, tų pačių savo esme ir savo išsi- 
vystymu, kaip tos pačios vienintelės substanci- 
jos apraiškų, savo gyvenimą turinčių iš savęs. 

Panteizmas yra aukščiausia klaidos forma, 
absoliutinė forma; tai nebūties viršūnė. 

Pagonybė, racionalizmas ir panteizmas — 
štai klaidos, kurias protas gali suvokti, klaidos 
sistemingos, turinčios vardus (į tai norėčiau at- 
kreipti mąstančiųjų dėmesį). Pagonybė, racio- 
nalizmas ir panteizmas visi trys stengiasi pro- 
blemą išspręsti. 

Eikime dabar prie antrosios klaidų rūšies. 
Ir štai mes atsidūrėme jau antroje stotyje. 


II 


Pagonybė turi kaimyną, kuris jai grasina, 
racionalizmas turi kaimyną, kuris jam grasina, 
panteizmas turi kaimyną, kuris jam grasina. 
Šis bendras kaimynas, šis bendras visų priešas 
yra skepticizmas. 

Aukščiau apibūdintos doktrinos slepia savy- 
je grūdelį, iš kurio išdygsta skepticizmas. 

Graikų mitologija, Fichtė, Spinoza, Platonas 
ir Schellingas nešioja savyje Pyrrhoną+), kuris 
gema tą ar kitą dieną. 

Klaida, pasivadinusi skepticizmu, nesisten- 
gia būti giriama, kad ką nors išsprendė: ji nori 
problemą tik iškelti ir į kiekvieną žmogaus klau- 
simą ji atsako: ką aš žinau? 

Vis dėlto skepticizmas dar turi vardą: jis 
vadinasi skepticizmas. Jis dar suvokia pats sa- 
ve; jis turi savisąmonę, jis žino, kad nežino. 
Bet yra dar vienas dalykas žemiau už jį. Ė 

Bossuetas, norėdamas pamatyti irimo vyks- 
mą, žiūrėdavo į žmogaus kūną karste. "Tam tik- 
rą laiką dar buvo žinoma, kas tai yra: tai lavo- 
nas. Lavonas turi vardą. Bet po kiek laiko žo- 
dis užkliūva už kaž ko, kas jokioje kalboje ne- 
turi vardo. Jau nebėra nė lavono. Pasiliko tik 
niekis, tik kaž kas. 

Žiūrėkime, kaip neregimame pasaulyje eina 
irimo vyksmas. Mes matėme lavonus ir pava- 
dinome juos jų vardais. 

Bet dabar, kai Schellingas mirė, dabar, kai 
Vokietija miega suvyniota pakasynų drobėje, 
laukdama prisikėlimos5), ką veikia klaida? Kur 
ji yra? 


4) Pyrrhonas (ca 8365—275) yra buvęs vienas iš 
graikų skeptikų. 

5) Šitas prisikėlimas Vokietijai atėjo fenomenolo- 
ginėje mokykloje, kuri atsikreipė į objektą. Husserlis, 
Rickertas ir eilė kitų yra šio prisikėlimo pionieriai. 

Ji yra trečioje stotyje. 

Paimkite mikroskopą. Štai regite judant be 
galo mažus padarėlius. Tai maži žmogiūkščiai, 
kurie nemoka net skaityti. Fichte, Schellingai, 
Hegeli, jūs būtumėte galėję būti dideli, jeigu 
būtumėte puolę ant kelių, o dabar kaip smar- 
kiai jūs esate nubausti! Jūs kėlėte maištą aukš- 
tumose, o dabar esate baudžiami žemiausiuose 
visuomenės sluogsniuose. Kas tie žmogiūkščiai 
yra ir ką jie veikia? Jie kalba, bet jie nieko 
nepasako. Jų klaidos negalima nei pavadinti 
nei apibūdinti. Jie jau yra įžengę į kaž kokią 
nežinomą sritį. 

Vis dėlto trys genijai sužibo Vokietijoje. 
Kalbėjo Fichtė, Schellingas, Hegelis. 

Kodėl iš jų neišėjo nei tiesa, net nei klaidos 
mokykla, mokykla kuri būtų galėjusi vadintis 
šiuo vardu?6) 

Kodėl tie, kurie taria Hegelio, kaip jų tėvo, 
vardą yra tik juokingi mokiniai? 

Ir visų pirma kodėl tiesa neapvainikavo Vo- 
kietijos? 

Kas įvyko aukštumose? Aukštumose, kur 
būtų buvę taip gera melstis, Vokietija apšmeižė 


S) Hello čia suklydo, nes, ypač Hegelis, vėliau su- 
rado nemaža pasekėjų, neohegelizmo vardu. Italijoje 
Gentilės asmenyje hegelizmas ypač sustiprėjo. Ir apskri- 
tai neoidealizmas Vokietijoje vėliau apsireiškė, kaip ga- 
na stipri filosofinė srovė. Todėl tie Hello minimi trys 
genijai savą mokyklą turėjo neoidealizmo pavidalu. 

Bažnyčią, prieš kurią Libano viršūnėse net ir 
išdidžiausi kedrai turi nulenkti savo šakas. Ir 
Vokietija buvo nubausta: ji pasidarė nevaisin- 
ga. Maištas buvo padarytas neregimame pa- 
saulyje: bausmę jau regi mūsų akys. Ji yra vi- 
siškai prie pat mūsų, kaip pamoka. Fichtė, 
Schellingas, Hegelis neužbaigė. 

Dievas, kuris neskolina savo nepriklausomu- 
mo ir savo garbės, neatskleidė jiems savo pas- 
lapčių. 

Kam tad jis davė jiems genijalumą, kurį jie 
išeikvojo veltui? 

Galimas daiktas. dėl to, kad pasaulis pama- 
tytų, kur nueina žmogaus genijus, kai jis eina 
visiškai vienas. 

Antras dalykas. Jie nerado tiesos. Tiek to. 
Bet kaip jie nesukūrė didingos klaidų moky- 
klos? 


Dėl paprastos, bet gilios priežasties. Jie iš- 
sėmė klaidą. Hegelis klaidą sutirštino: jis ją 
susistemino, jis ją išreiškė, jei taip būtų galima 
pasakyti, visą ištisai, visą ištisai vienu žodžiu. 
Jo formulė yra užrašyta ant šėtono mokyklos 
durų staktos, ir nuo to laiko šėtonas šaiposi iš 
jo sekėjų, negalinčių padaryti geriau. Šėtonas 
pažino save hegeliškoje formulėje, jis ja stebė- 
josi, kaip savu daiktu, nes Puikybė, Šėtonas ir 
Hegelis šaukia tą patį: Būtis i7 nebūtis yra tas - 
pat. 

Vokiečiai mokytojai nebuvo toki maži, kad 
būtų suprasti prancūzų mokinių, kurių ūgis yra 
neaukštas ir ausis tingi. Todėl šie mokiniai pa- 
teko į didelius keblumus. Norint pakartoti pa- 
moką, reikia pirmiau ją išklausyti. Tuo tarpu 
jie vienas pagavo vieną žodį, kitas kitą, vienas 
daiktavardį, kitas būdvardį. Ir kas atsitiko? 
Jie susiuvo šias paklydusias siūles. Bet šie sa- 
kinio gabalai, iš vieno galo perkelti į kitą, netu- 
rėjo jokios prasmės, ir mokiniai to nepaste- 
bėjo. 

Mokinių mokiniai, kurie sudaro prancūzų 
publikos dalį, šaukė, kaip Gydytojuje iš prie- 
vartosT): tai taip gražu, kad aš čia nieko nesu- 
prantu! 

Iš tikro, vaidinant komediją nesuprantama 
žiūrovams kalba, artistai gali plepėti viską, kas 
tik ateina jiems ant liežuvio. 

Tai, Kas charakteringa beveik visiems, kurie 
Prancūzijoje tauškia apie filosofiją, yra nuosta- 
bi ignorancija. 

Nepadėjus pastatui pamatų, kiekvienas me- 
ta akmenis, kaip pakliuvo, norėdamas pamatyti, 
ar iš jų pasidarys trobėsys. 

Su šiais žmonėmis negalima nei susitarti nei 
nuo jų atsiginti: jie nemoka nei gyventi taikoje 
nei kariauti. 

Paklauskite jų, kas yra "Dievas. 


7) Moliero komedija (Medecin malgrė lui). 

Jie neturi jokio supratimo: nei tikro nei klai- | 
dingo. Jeigu brausitės ligi jų minties gelmių 
arba ligi to, kas vadinama jų mintimi, pama- 
tysite, kad Dievas jiems yra abstrakcija. Bet 
jie to nežino, nes jie apie nieką tiksliau nepa- 
galvoja. Paklauskite juos, ar jie pripažįsta ka- 
tekizmo Dievą, kuris sykiu yra ir mokslo Dievas? 
Jie atsakys: . 


— Nevisiškai. 

Paklauskite, ar jie neigia jį? 

— Nevisiškai. 

Ar ieško jie kitokio? 

— Nevisiškai. 

Gal jie jokio nenori? 

— Nevisiškai. 

Jų įsivaizduojamoji būtybė, jeigu ji galėtų 
būti į ką nors panaši, būtų panaši į kilnų ne- 
būties pavidalą. 

Teskime toliau katekizmą, kuriuo jie pakeitė 
tikrąjį katekizmą. 

— Ar Jėzus Kristus yra Dievas? 

— Nevisiškai. 

— Vadinasi, jis nėra Dievas. 

— To aš nesakau. Tamsta eini truputį to- 
liau. Jis yra kaž kas, kas truputį primena Die- 
vą. Bet, nežinodamas, kas yra Dievas, aš ne- 
galėčiau Tamstai pasakyti, ar jis yra visiškai 
Dievas, ar tik maždaug. Vis dėl to aš esu krikš- 
čionis. 

— Ar Jėzus Kristus yra Dievas ta prasme, 
kaip moko Bažnyčia? 

— Nevisiškai. Šį žodį aš suprantu kitaip, 
negu Tamsta. 

— Kokį žodį? 

— Žodį Jėzus Kristus. 

— Kaip tamsta jį supranti? 

— Modernine prasme, platesne prasme, filo- 
sofine prasme. 

— Kokia tad yra toji moderninė, platesnė, 
filosofinė prasmė? 

— Tamsta per daug mane spaudi. Aš esu 
krikščionis, bet ne katalikas. 

— Vadinasi, Tamsta esi protestantas? 

— Nevisiškai. 

— Tai kas gi galop Tamsta esi? Kiekvie- 
nas žmogus, kuris sakosi esąs krikščionis, bet 
ne katalikas, yra įsitikinęs protestantas. 

— Aš esu ateities religijos šalininkas. 

— Ar Tamsta manai, kad Dievas pasikeis, 
ar gal jis bus pakeistas kuo nors kitu? 


— Nevisiškai. "Tamsta eini truputį toliau. 

Šitame dialoge jūs rasite visko, ko norėsite, 
išskyrus naivumą.  Geraširdiškumas, priskiria- 
mas jūsų priešininkui, bus pakeistas iškilmingų 
pedantiškumu. Bet pagrindas bus tas pat. 


Jūsų priešininkas sau priešinsis tiek pat, kiek 
ir jums. Jūs ieškosite jo doktrinos, bet nerasite. 
Ji pabėgs tą momentą, kai manysite ją sugavę. 

Ji pakeis savo formą, jeigu apskritai galima pa- 
keisti tai, ko nėra. 

Gal jūs norite sužinoti paslaptį šio dalyko, ku- 
ris neturi turėti vardo, nes jis neturi būties, o 
vardą gali turėti tik būtis; šio dalyko, kuris at- 
stoja filosofiją, maždaug tokią, kokia yra įprasta 
Revues des deux mondes žurnalui? Gal jūs no- 
rite sužinoti,kas yra ši doktrina? 

Tai yra hegeliškosios formulės moneta, skir- 
ta tiems, kurie negali pakelti iš šios formulės 
plaukiančių išvadų visumos. 

Tai yra hegeliškosios teorijos praktika, skir- 
ta tiems, kurie neturi jėgos pažiūrėti teorijai 
tiesiai į veidą. 

Būtis ir nebūtis yra tas pat, yra pasakęs 
mokytojas. 

Sakykime, kas pakliuvo, mokiniai pakartos. 

Nemanykite, kad jie supranta ryšius, kurie 
juos jungia su Hegeliu. 

Jie absoliučiai nieko nesupranta. 

Jie klauso juos žemyn stumiančio dėsnio, ne- 
suprasdami nei šio dėsnio, nei kurio nors kito 
dalyko. 

O prancūzų publika žiūri ir žavisi: tikriau 
sakant, žavėjosi, nes ji nebesižavi. Ji nebesiža- 
vi nei būtimi nei nebūtimi. Ji miega. Bet šios 
pažangos dar nepakanka. 

Jau laikas, kad ji suprastų, jog iš jos tyčio- 
jamasi. Jau laikas pasakyti lavonams, užver- 
tusiems praėjimą: Kelią gyvybei ir šviesai! Žmo- 

nija nenori pūti jūsų akligatvyje! Pajėgi galva 
surado klaidos formulę ir sintezę8). Nuo to lai- 
ko kiekviena klaida yra tiktai kartojimas. 

Eikite šalin, eikite šalin, netikę mokiniai, ku- 
rie nesugebate pakartoti blogai išmoktos pamo- 
kos, jūsų girdėtos nesuprantama jums kalba. 
Eikite šalin ir pasistenkite, kad žmonės jus pa- 
mirštų! Juk jeigu netyčia koks nors eruditas 
po dešimties metų jus atsimins, niekas negali 
pramatyti, koks pašėlęs juokas jį paims, tariant 
jūsų vardą. Jūs dangstėtės naktimi. Bet diena 
jau artinasi. Eikite šalin! Jūs numirėliai! Tarp 
jūsų klausytojų yra dar keletas buržųjų, kurie 
jūsų klauso išsižioję, kurie dar negirdėjo švil- 
puko keltis?). Jūs esate numirėliai, visiški nu- 
mirėliai! Ir dėkui Dievui, jūs nesikelsite tre- 
čiąją dieną. Aš čiupinėju Europos pulsą ir jau- 
čiu, kad ji nori gyventi. Vadinasi, jūs esate mi- 
rę. Jūsų kapo akmuo nebus atristas. Žmogaus 
mintis arba užges arba tuštumą ji užpildys pil- 
numa, o Hegelį pakeis tiesa. 

Žemėje yra tik vienas jaunas dalykas, būtent 
Krikščionybė. 


S) Klaidos formule ir sinteze, vadinasi, klaidos 
aukščiausia objektyvacija Hello kaip tik ir laiko minė- 
tą Hegelio aforizmą, kad būtis ir nebūtis yra tas pat. 

9) Hello čia vartoja kariuomenės terminą: batire 
au camp la diane, kuris reiškia duoti ženklą kareiviams 
keltis iš nakties miego. Mūsų laikais šis ženklas duoda- 
mas švilpuku. 

Dabartiniai josios priešai vidutiniškumo dėka 
mums leidžia pamatyti klaidos tuštumą. Jie ro- 
do ją tokią, kokia ji yra, būtent: komplikuota 
nebūtis. 

Pasinaudokime jų paslaugomis. Jeigu neno- 
rėjome išgirsti tiesos liudijimo,  išklausykime 
bent klaidos, išklausykime puvėsių balso: jis by- 
loja iškalbingai. 

Nenorėdamas būti panašus į kapo duobės kir- 
mėlę (taip ją vadina duobkasiai dėl to, kad ji 
miršta pašalinus iš duobės lavoną), mokslas turi 
dėti pastangų atsigrįžti, kaip kad daro gėlė, at- 
sigrįžti į saulę. Jam reikia eiti į Galilėją. Tai 
ten jo laukia amžina jaunatvė. Tai ten jo lau- 
kia angelas, kuris jį nuves prie to, kurio jis ieš- 
ko, prie Nemirtingojo Prisikėlusiojo. 

KLAUSIMO PADĖJIMAS 


Jeigu manęs paklaustumėte, koks čia klausi- 
mas turima galvoje, atsakyčiau, kad yra tik 
vienas klausimas. 

Šitas klausimas, nuo kurio priklauso žmonės, 
bet kuris iš dalies priklauso savo ruožtu nuo 
žmonių, kyla tada, kai sėkla beriama į žemę: 
kuo ši sėkla taps? Tai garstyčios grūdo klau- 
simas. 

Kiekvienas prasidėdąs dalykas, jeigu jis turi 
pasidaryti didis, prasideda iš mažo arba, jeigu 
norite, atrodo mažas. 

Tiesa nemėgsta triukšmo. Jeigu ji virsta 
žmogumi, atsiminkite jo pirmatakus, o jei jų ge- 
rai neprisimenate, žiūrėkite, stebėkite, kas daro- 
si, kai vargšas mažas grūdelis patenka į žemę. 

Toks silpnas savo išvaizda, toks iš visų pusių 
apsuptas pavojų, įpareigotas prasiskverbti pro 
žemę ir virsti dideliu medžiu, įpareigotas vra- 
džioje pabėgti nuo visų, slėptis, mirti, būti pa- 

liktas, kaip sakoma, Dievo ir žmonių į ką jis, 
vargšelis, yra panašus? 

Į nieką kitą, kaip tik į Dangaus Karalystę. 
Mes matėme Dangaus Karalystę gemant ir pra- 
žydint. Josios priešai kėlė triukšmą, o ji jiems 
grojo. Budeliai šaukė, kankiniai giedojo. Kan- 
kiniai triumfavo, budeliai atsivertė. Katalikų 
Bažnyčia gieda savo Credo. 

Bet žiūrėkite: mažas grūdelis visados pergali 
sutinkamas nuostabias kliūtis, pergali šis švel- 
nus, mylimas ir brangus padarėlis, toks nusiže- 
minęs ir sykiu toks galingas, kad peršoka kliū- 
tis ir tampa dideliu medžiu, bet jį vaiko Ras 
gali nulaužti. 

Jūs, kurie tai skaitote, kurie esate Žmonės, 
silpnos ir didžios asmenybės, galite numarinti 
dieviškąją sėklą, ne žmonijoje, nes čia jai Die- 
vas yra pažadėjęs nemirtingumą, bet savyje. Jūs 
galite ją savyje numarinti ir galite jai lęisti gy- 
venti. 

Kaip elgiasi pasaulis garstyčios grūdelio at- 
žvilgiu? Kaip jis jį priėmė? Kaip jis jį pri- 
ima? Štai mūsų tobulumo ir mūsų laimės klau- 
simas. 

Brangioji tiesa, negalėdama didėti pati savy- 
je, nes esi begalinė, didėk mumyse dėl pačios sa- 
vęs meilės, pasidaryk begalinė ir maloni mūsų 
vargingoje žemėje, leisk mums mąstyti apie kil- 
nius tavo žygius, kurie yra toki didūs, kad apima 
viską, ir toki harmoningi, kad net nejaučiami. 

Žmogus prisiimtą žodį gali saugoti ir prak- 
tiškai jį teigti, jis gali jį sulaužyti ir praktiškai 
jį neigti, 

Bet kiek laiko jį neigęs, jis turi pakelti šio 
neigimo bausmę; jį baudžia dėsnis, kurio jis ne- 
norėjo prisiimti, kaip savo išganymo, baudžia 
tuo būdu, kad, iš šalies žiūrinčiam gyvam ir sų- 
prantančiam stebėtojui, šitas neigimas virsta tei-- 
gimu, kartais net ryškesnių, negu pirmasis. Kai-- 
nas paneigė meilės dėsnį, nes nužudė savo brolį. 
Bet, klajodamas iš miesto į miestą, nešiodamas. 
savo kaktoje Dievo rūstybės ženklą, jis baises- 
niu ir atgrasesniu balsu, negu Abelis, šaukė: 
Non occides — Nežudyk! į 

Tasai, Kuris viską žino, mums pasako, kas 
reikia daryti. Tėvas duoda vaikui valgyti. Kas 
priima šį patiektą maistą, šventą maistą, apsi- 
saugo nuo kankynių, kurias kvailiems savo šali- 
ninkams rengia melagis Adomo suvedžiotojas. 
Štai duona ir štai nuodai. Bet velnias kvailius 
įtikina, kad esą daug gražiau, daug didžiau, daug: 
kilniau, daug laisviau nusinuodyti, negu valgyti 
duonos. Jis kvatoja, jis tyčiojasi iš jų, 0 šie 
raitosi iš skausmo savo agomioje. Jo pajuoka 
i“ jo piktybė eina taip toli, kad jis net įkvepia 
jiems panieką tų, kurie, pasilikę ištikimi Išmin- 
čiai ir Meilei, paklausė, įtikėjo, suprato ir valgė 
duonos. Šiai baisiai pajuokai kaž ko trūktų, 

jeigu aukos ją suprastų. Bet velnio aukos visa- 
dos didžiuojasi savo vaidmenimi. Jos pačios už- 
sideda gėlių vainikus, kad išvengtų kančios. 


III 


Šešioliktame šimtmetyje Europa išdidžiai ir 
atvirai atstūmė duoną ir išgėrė nuodų, norėdama 
pamatyti, kas jai paskui bus. 

Jai pasidarė bloga, bet kaltė buvo mesta ne 
nuodams, kurių ji gėrė, bet duonai, kurios ji ne- 
valgė. 

Šešioliktasis šimtmetis atidarė skaldymuisi 
duris. Aštuonioliktasis šimtmetis suleido per jas 
visas skaldymosi rūšis: jis pats virto pačiu skal- 
dymusi. Kai žmonės yra vieningi tarp savęs, 
jie suvienija ir idėjas. Bet kai jie pamiršta jung- 
tį, kuri žmones paverčia viena ir ta pačia žmo- 
nija, savaime jie pamiršta ir jungtį, kuri tiesas 
paverčia viena ir ta pačia tiesa, nes tasai, kuris 
nemyli, pačiu nemylėjimo faktu paskęsta tam- 
sybėse. "Tuo tarpu tai šviesa sujungia daiktus. 
Ir šis dėsnis, kaip ir visi fiziniai dėsniai, yra at- 
švaita metafizinio dėsnio, iš kurio jis išplaukia. 

Aštuonioliktasis šimtmetis pametė iš akių 
daiktų prigimtį, kuri yra šviesa ir vienybė. Žmo- 
nės nesivienijo tarp savęs, ir idėjos nesivienijo 
tarp savęs. Mokslas nesusisiekė su menu, menas 
pabėgo pats nuo savęs. Net buvo pamirštas šis 

vardas. Buvo kalbama ne apie Meną, bet apie 
menus. Ne tiktai skirtingos meno apraiškos, 
kurios jau nieko nebereiškė, nes nebuvo jose idė- 
jos, ne tik skirtingos meno apraiškos, kaip mu- 
zika ir poezija, pasidarė svetimos vienos kitoms, 
bet net bet kokios apraiškos pasidarė svetimos 
vienos kitoms. Lyrinis poetas ir satyrinis poetas 
kiekvienas dirbo savo darbą, neturėdami jokių 
santykių vienas su antru. Vietoje gyvenimo 
spinduliavimo buvo pastatytas kvailas, šaltas, rę- 
toriškas mandagumas. Šitoji retorika įsiskver- 
bė į gyvenimą ir įsimaišė reikalų potvynyje net 
į filosofiją, kuri buvo tiek pat absurdiška, kiek 
ir žiauri. Trumpai, bombastiškos ir tuščios fra- 
zės lydėjo šį amžių ir į kabaretą ir prie giliotinos. 
Babelis, kuris reiškia absoliutinį susiskaldymą, 
atsigavo juokingu savo baisumu. Žmogus, savo 
paties jėgomis norėdamas užkopti į dangų, pa- 
prastai nukrenta į pūrvą. Aštuonioliktasis šimt- 
metis pamiršo tiesą ir sugadino formą; jis pa- 
vertė stabais meilę ir mirtį baisiausia šių žodžių 
prasme; jis kėlė orgijas ir smaugė žmones, jis 
buvo sykiu kabaretas ir ešafotas. Tai buvo kaž 
kas panašu į girtų kareivių muštynes tamsoje, 
kai sykiu teka vynas ir kraujas. 

Šie žmonės žengė atgal šalia nebūties tiek 
toli, kiek tik buvo galima. "Tuo tarpu velnias, 
nuolatos besikvatojąs, nes nuolatos nuobodžiau- 
jas, pavadino šį šimtmetį pažangos amžiumi ir 
apšvietos amžiumi. Be abejo, jis nepavadino jo 

Šviesos amžiumi. Ir nenuostabu, jis taip neken- 
čia vienybės!!) 

Visa šiame pasaulyje įsiasmenina. Kiekvie- 
na mintis, kiekviena epocha, kiekviena forma 
turi savo, atstovų. Aštuonioliktasis šimtmetis 
taip pat turėjo savų reiškėjų. Šitoji ilga ir biau- 
ri grimasa, suteršta krauju ir purvu, turėjo pasi- 
likti vienoje gyvoje grimasoje, ir gimė Voltairis. 
Jei šis piktas žmogus būtų patyręs tokį likimą, 
kokio buvo vertas, aš net neminėčiau šio gėdin- 
go vardo. Voltairis būtų tas, kas turėjo būti: 
užmirštas gatvės vaikėzas. 

Bet ne: ši bezdžionė turėjo savo gerbėjų ir 
turi jų net dabar. Štai kodėl aš esu priverstas 
kalbėti, nors jo asmuo neturėtų būti daugiau mi- 
nimas. O, nesistebėkite, jei man ranka pradeda 
drebėti! Kaž kur aš esu jį taip apibrėžęs: ne- 
švarus avigalvis2?). Aš palaikau ir dabar šią 
apibrėžtį, kurios teisingumas man buvo įrody- 
tas, jeigu ji įrodymų yra reikalinga, josios puoli- 
mais. Jeigu ji būtų buvusi klaidinga, ji būtų 
patarnavusi Voltairui ir būtų patenkinusi volte- 


1) Apšvieta pranc. vadinasi „les lumiėres“. Hello 
todėl ir sako, kad velnias ši šimtmetį pavadino Les lu- 
miėres, bet ne la Lumiėre, nes jis nemėgsta vienybės. 

2) Tekste imbėcile, kas reiškia kvailas, silpnapro- 
tis, silpnagalvis. Geras lietuviškas atitikmuo yra awi- 
galvis. Jį vertėjas ir pasirinko šioje vietoje, kaip cha- 
rakteringesnį ir labiau atitinkantį tą niekinančią pras- 
mę, kuri ryšku visur, kur tik Hello kalba apie Voltairį. 

rininkus, nes kiekvienas melas virsta neigiamos 
tiesos išaukštinimu. Bet mano apibrėžtis volte- 
rininkų nepatenkino. Pažiūrėkime, ar iosios pa- 
aiškinimas juos daugiau patenkins. 

Nešvarumas, man rodosi, yra visiškai aiškus 
ir apie jį nekalbėsiu. Nedrįstu net pacituoti iš 
jo veikalų dėl pagarbos idėjoms ir žodžiams, 
daiktams ir asmenims, jums ir man. 


Eikime tad prie avigalviškumo. „Aš ryžtuosi 
ji įrodyti. Ryžkitės tik jūs sutikti su tuo, kas 
bus mano įrodyta, ryžkitės neneigti to, kas yra, 
vietoje kartoję išmoktas pamokas. Be abejo, 
jūs nesate įpratę girdėti Voltairį vadinant avi- 
galviu. Tuo labiau tai reikia jums pasakyti, nes 
ši tiesa nėra jums artima. Aš taip pat nekenčiu 
paradoksų ir prietarų. Drįskime tad viską dėl 
tiesos, nedrįskime nieko prieš ją. 

Kas prancūziškai yra vadinama žodžiu avi- 
galvis — imbėcile? 

Avigalvis yra žmogus, kuris nesupranta, ku- 
ris nėra inteligentingas. 

Ką reiškia suprasti? Suprasti reiškia ap- 
'mti, reiškia turėti vienybės nuovoką: cumpren- 
dereš). 


3) Hello čia prancūzišką žodį comprendre palygina 
su sena forma, kuri turi tiesioginio ryšio su lotynišku 
žodžiu comprehendere suprasti — su-imti. 

Ką reiškia būti inteligentingu?. Būti inteli- 
gentingu reiškia mokėti paskaityti idėją ir faktą: 
intuslegere4). 

Tuo tarpu šios dvi dovanos, būtent: vienybės 
nuovoka ir galia paskaityti idėją ir faktą, vadi- 
nasi, įsibrauti į daiktų prasmę, šios dvi dovanos 
kaip tik yra Voltairio priešginybės. Jam jų trū- 
ko ne šiek tiek, jis absoliučiai jų neturėjo. 

Voltairis netikėjo, kad menas ir filosofija tu- 
rėtų ką nors bendra. Jis net manė, kad šios dvi 
idėjos išskiria viena antrą. Visų pirma jis neži- 
nojo, kad tai yra dvi idėjos. Paskui jis nežinojo, 
kad šios idėjos susiduria. O tikrų tikriausiai 
jis nežinojo, kur jos susiduria. 

Fakte Voltairis niekados nematė nieko kito, 
kaip tik faktą; jis net jo nematė, nes jis visados 
regėjo tik mažąją pusę, vadinasi, tik apgaulin- 
gą pusę. Jis buvo prigimtas šviesos priešas. 
„Jam buvo malonu apakinti, sumažinti, aptem- 
dinti. Jo gyvenimo uždavinys buvo pašalinti 
šviesą, pašalinti didybę, pašalinti vienybę, pa- 
šalinti džiaugsmą ir nuostabą. 

Kartais yra kalbama apie sveiką Voltairio 
nuovoką. Štai kas buvo ši sveika jo nuovoka: 
tai buvo gabumas nepastebėti aukštesnių dalykų. 


*) Inteligentingas Hello prasme reiškia pilnas in- 
teligencijos. Žodis inteligentingas (intėligent) kyla iš 
žodžio intelligere arba intuslegere, kas reiškia skaityti 
„daikto, žmogaus arba idėjos viduje. 

Nėra reikalo, norint Voltairį suniekinti, žiū- 
rėti į jį iš Krikščionybės aukštumos. Šis perso- 
nažas, vadinęsis filosofu, yra aklas ir žmogaus 
ir Dievažmogio akivaizdoje. 


Bezdžionė yra toks gyvulys, kuris iš viršaus 
yra labiausiai panašus į žmogų. Bet tikrumoje 
jis yra labiausiai nepanašus. Voltairis nepažino 
žmogiškumo žmoguje ir nepažino dieviškumo Jė- 
zuje Kristuje. "Tai bezdžionė, kuri myli, kuri 
ieško, kuri mano visur matanti. Tuo tarpu pri- 
gimtoji tvarka jį taip pat apakina, kaip ir ant- 
gamtinė tvarka. Jis niekina bet kokį didingą 
troškimą, jis tyčiojasi iš visko, kas lakioja, jis 
sveikina viską, kas šliaužioja. Jeigu jis būtų 
buvęs geras, jis būtų užėmęs paskutinę vietą. 
gėrių eilėje, nes aš nežinau menkesnės galvos, 
kaip jo. Pasilikęs blogu, jis turi gąsdinti net 
blogus žmones, kurie dar yra išsaugoję kokį nors 
tiesos, gėrio ir grožio atsiminimą. Norint pa- 
kelti jo žvilgsnį, reikia būti sutraukiusiam ryšį 
su mintimi, reikia būti pasakiusiam purvo upe- 
liui: Tu būsi mano tėvynė! Aukštesnieji daly- 
kai reikalauja aukos tuo didesnės, kuo jie patys 
yra aukštesni. Jie yra svoris, kuris nešamas ir 
kuris jaučiamas. O štai avigalvis, pamatęs jus 
sulinkusias ir neregėdamas (nes jam reiktų pa- 
kelti galvą), kokios rūšies yra jūsų našta, šis- 
avigalvis krizena: tai Voltairis. 

Nesugebėdamas jūsų pažinti, jūsų suprasti 
ir jūsų pasiekti, turėdamas tik vieną priemonęs) 
pasirodyti, jis bando jus apspiaudyti — ir štai jo 
didybė! Iš absoliutinės savo niekybės jis semia 
tos naudos, kad jis ir pats neturi jokios krypties. 
Nepastebėdamas niekados jokios idėjos, jis nė- 
ra jokios idėjos sulaikomas. Štai paviršutiniško 
jo elgesio paslaptis. Giliau jis nesiekia. Sąmo- 
jus jam yra išvada. Jis neigia neregimas prie- 
žastis, tolimus santykius, slaptus dėsnius. Jis 
net nežino, ar yra kur nors problema. Fakto 
priežasties jis ieško kitame gretimame fakte, ku- 
ris pirmajam buvo tiktai proga. Tai yra kvailas 
ir piktas darbas. Būdamas žemažiūris, jis nei- 
gia visus horizontus, norėdamas juos ir mums 
uždaryti. Sakoma, kad jis prajuokina. Neži- 
nau, bet aš tvirtinu, kad niekam jis nėra suteikęs 
džiaugsmo, net nė pralinksminęs. Liudytojais. 
man yra visi, kurie turi sielą, ir jokio žmogaus 
sąžinė man nepameluos. Vodevilio kupletu jis 
ardo santykius tarp aprėžtų dalykų ir begalybės, 
tarp maldos ir atpirkimo. Jis mus atleidžia 
nuo refleksijos. Jis mus atpalaiduoja nuo di- 
dybės. Jis mus atitraukia nuo begalybės. Už. 
tai mes esame jam dėkingi6). Jis pažemina visa, 


5)  Šitoji Voltairio priemonė kaip tik ir buvo nuo- 
latinis tyčiojimasis iš visko. 

69) Dėkingi ta prasme, kad jo veikalai neverčia 
mus giliau pamąstyti, kad jo veikaluose mes nerandame 
nei didybės nei begalybės, todėl mes prie jų ilgai ne- 

Ką tik paliečia. Jis paniekina žmogų, kad šis ne- 
tikėtų esąs nemirtingas, kad netikėtų esąs tie- 
sioginis Dievo planų objektas. Jis nemoka ža- 
vėtis. 

Žavėtis reiškia regėti daiktus truputį iš aukš- 
čiau, reiškia atsiduoti, reiškia išeiti iš savęs. Ža- 
vėjimasis, kuris yra ne kas kita, kaip viena mei- 
lės pusė, nori iš dviejų gyvenimų padaryti vieną. 

Voltairis: yra toks nepergalimai žemas, kad 
jis niekados nepakyla aukščiau — net savo vaiz- 
duotėje, kas retai žmogui pasitaiko. Niekados 
jis nepakelia akių, net sapnuodamas. Nėra tokių 
pasaulyje gėlių, kurios nebūtų buvusios jo ap- 
spiaudytos. Jis yra aistringas šventvagis. De 
Maistras yra pasakęs, kad jis yra paskutinis iš 
žmonių, kurie jį myli. 

De Maistras klysta: Voltairio niekas nemyli. 
Ir pamatysite, jo niekas nė nemylės. Paskui ne- 
galėjimą mylėti, kas yra velniška, eina negalė- 
jimas būti mylimam, kas yra volteriška. Gėda 
skaityti jo knygas, tarsi būtum patekęs į kokią 
nepadorią vietą. Jo žodžiai yra, kaip gyvačių 
šnypštimas, aštrūs ir nuodingi. Jie turi galios 
užkrėsti ir užnuodyti viską, į ką tik patenka. 
Jo kaukė pagaminta iš žmonijos meilės. Bet jo 
veidas reiškia Dievo ir žmogaus neapykantą. 


-gaištame, nes nieko juose nerandame, ir už šitą aiškumą 


mes esame jam dėkingi. Ž 

Negalima susilaikyti čia nepacitavus kilnių 
Šekspyro žodžių. Makbeto raganos, pagaminu- 
sios baisų viralą, panašų į aštuonioliktojo šimt- 
mečio darbą, įdeda į jį prieskonių, kurie atbaigia 
mišinį ir yra panašūs į Voltairį. Raganos sako: 

„Atšaldykite viską bezdžionės krauju“. 

Žmogus, apie kurį kalbu, yra visas šiuose žo- 
džiuose. 

Šekspyro eilės, kaip ir visa, kas pažymėta 
genijaus ženklu, nėra aprėžtos ta specialia pras- 
me, kurią joms teikia autorius. Jos yra visuo- 
tinės. Jos sudaro dalį žmonijos turtų. Jos pri- 
klauso mums. Todėl mes galime jomis naudotis, 
kaip savu daiktu. 

Ar galima kalbėti apie Voltairio nuopelnus? 
Be abejo, ta prasme, kad jis pagreitino dalykų 
vyksmą, nes amžinuose planuose kiekviena kliū- 
tis virsta priemone, nes pagreitinti griauti reiš- 
kia pagreitinti atstatyti; ta prasme, kuria Judas 
prisidėjo prie pasaulio atpirkimo, kai pabučiavo 
Jėzų Kristų, norėdamas jį išduoti romėnų ka- 
reiviams. 

Puota, kurion Voltairis sukvietė ištisas kar- 
tas gerti iš šventų indų, aplinkui skambant paty- 
čių balsams, buvo sudrumsta Aukštybių apsi- 
lankymo: Aperuerunt digita7). Paslaptinga ran- 


"7, „Pasirodė pirštai“. Čia Hello turi galvoje Se- 
najame Įstatyme pasakojamą karaliaus Baltazaro 
puotą, kurios metu buvo geriama iš žydų šventyklos pa- 

ka sienoje išrašė tris žodžius8): išaušo 1793 me- 
tai?) Mes visi, vistiek, kas būtume, visi, 
kurie dar nepametėme sielos, atkreipkime prieš 
ji garsų jo paties šūksnį: ,„Mano draugai, sutriuš- 
kinkime niekšą!“10), 

Prancūzija sušaukė išminčius išaiškinti jai 
josios skausmą. Išminčiai nieko nemokėjo pa- 
sakyti. Šiandien, kaip ir Baltazaro laikais, žodis 
tenka Danieliuili), 

Žemė išsiilgusi prašo išaiškinti. 


IV 


Paibaisėję patys savimi, tuo, kas esame, ką 
darome, ko trokštame, ko negalime padaryti, 
mes ieškome, labiau, negu kitados, mįslės rakto. 
Žinodami, kad jis yra reikalingas, mes pradeda- 
me pastebėti, kad jis seniai jau yra žinomas. 


grobtų šventų indų ir kada pasirodė sienoje ranka, pa- 
rašiusi įspėjamuosius pranašingus žodžius. 

8) Šie žodžiai buvo: mane, tekel, fares, kas reiš- 
kia suskaitytos ir pasvertos tavo dienos. 

9) Tai prancūzų revoliucijos metai. 

10) Šitas šūksnis, originale skambąs „Mes amis, ėc- 
rasons Vinfame“, Voltairio buvo taikomas Bažnyčiai. 

li) Parašytus sienoje paslaptingus žodžius minėtos. 
puotos metu išaiškino pranašas Danielius. Hello, tai 
primindamas, nori pasakyti, kad ir šiandien reikalinga 
pranašiškos dvasios, kuri galėtų pasakyti žmonijai jo- 
sios slaptinga ateiti, kurią ji yra pati sau parengusi-+ 

Gėdos ir baisybių metu, aštuonioliktojo šimt- 
mečio metu, jis buvo ten, tasai nenugalimas 
garstyčios grūdelis. Bažnyčia kalbėjo tą patį, 
ką ji kalbėjo per aštuoniolika šimtų metų, būda- 
ma tokia pat paprasta soste, kaip ir katakombo- 
se, ir tokia pat triumfuojanti katakombose, kaip 
ir soste. 

Ji laukė išmušant jos valandos. 

Blogio gelmėse dygsta vaistai: tai dėsnis. 

Krikščionybė atrodė žuvusi. Tuo tarpu, jei- 
gu taip galima pasakyti, ji išsigelbėjo labiau, ne- 
gu kitados. 

Šešioliktasis šimtmetis norėjo suardyti sielų 
bendravimą, sunaikinti bendrą tikėjimą. 

Vėliau buvo bandoma išgriauti bet kokią 
antgamtinę tiesą. Bet čia buvo noromis neno- 

"romis sustota. Gelmės dugnas yra naudingas 
tuo, kad priverčia vėl kilti aukštyn. 

Dėka gražaus įpročio, Aukštybių įdiegto žmo- 
nėms ir daiktams, kai mes paliečiame gelmės 
dugną, mes lipame jau ne į lygumą, bet ieškome 
kalno, aukščiausio kalno, norėdami atsilyginti 
dėl savo nuosmūkio. Išbandę nakties siaubą, 
mes nenorime sambrėškio: mums reikia saulės. 

Bet tarp aštuonioliktojo šimtmečio ir dvide- 
šimtojo, kuris turi netrukus prasidėti, žemės 
laikrodis rodo perėjimo valandą, lėtą ir baisią: 
tai devynioliktasis šimtmetis. Pusiau praverto- 
mis akimis, dar nevisai išsiblaivęs iš savo koš- 
maro, jis dar nesusivokia, jis dar nevaldo pats 

savęs, jis nesilaiko ant kojų. - Bet jis trokšta, 
jis trokšta, jis trokšta, mano Dieve! '"Trokšta 
taip, kaip niekas pasaulyje nėra troškęs. Savo 
skausmą jis pavertė mokslu. Jis išbandė žmo- 
gaus nebūtį. Pirmykščią nuodėmę jis pergyve- 
no giliau, negu jo pirmatakai. Jis kentėjo savo 
kaulų smagenyse ir prisipažino per silpnas išsi- 
gydyti. 

Savo sielos viduje jis pergyveno didžiausią ir- 
paskutinį gundymą, kurį šėtonas buvo pasilai- 
kęs Jobui. Šis amžius buvo paliestas baisios 
rankos, perskverbiančios sielos vidų, ir pamatė, 
kad be Dievo jis nieko negali (sine me nihil p0- 
testis). 

Kas jam belieka daryti? 

Jam belieka antras bandymas, tiek malonus, 
kiek pirmasis buvo žiaurus. Jam belieka prak- 
tiškai suvirškinti galybės žodžius: Aš visa galia: 
Tame, kuris mane stiprina. 

Jis nieko negali be Dievo. Jis tai jau žino. 
Bet jis viską gali su Dievu. Ir tai jis sužinos. 
Dievas jį buvo palikęs, kad parodytų, kur jis: 
nueis be Dievo. 

Bet Dievas jį atsimins, kad parodytų, kur- 
galima nueiti su Juo. 

Pasaulis žaidė baisų žaidimą: jis griovė. Jis 
viską naikino, kiek tik siekė jo galia. Jis visas 
savo jėgas išvystė nebūtyje. 

Baisumas neatėjo vienas. Su savimi jis atsi- 
vedė juokingumą. Sudievintas žmogaus protas 

mums parodo, kokia forma jis apsireiškė. Nuos-- 
tabi, neišreiškiama ironija! Nežinau, ar būtų 
galėjusi tiesa apčiuopiamiau pasirodyti. "Toji 
1793 metų prostitutė, kuri buvo pavadinta Protu 
ir pasodinta ant altoriaus, kuri Dievo soste už- 
ėmė Dievo vietą, yra giliausias istorijos šposas, 
ir aš stebiuos, kad šydas, viską nuo mūsų sle- 
piąs, nenukrinta šio vaizdo akyse. Žmogus, neig- 
damas Dievą, yra priverstas neigti save patį, 
kaip Dievo paveikslą, ir neigti kiekvieną dalyką, 
kad niekas jam daugiau nebekalbėtų apie Dievą. 
Be abejo, protas, suprastas tikra šio žodžio pras- 
me, turi savo teisių ir savo galios. Bet kai vieto- 
je tikėjimui tarnavęs, jis atsigrįžta prieš jį, tuo- 
met aistros tyčiojasi iš jo. 

Be abejo, protas gali kalbėti net krikščioniš- 
kojo tikėjimo tyloje. Bet ar jūs negirdite gelmės 
balso, kuris šaukia šį žmogų. Jis protui tuo- 
met liepia nutilti ir klauso gelmės balso. Nepasi- 
tenkindamas loginėmis klaidomis, kilusiomis iš 
pirmos klaidos, jis pasikviečia pagalbon maiš- 
tingą širdį, kad paneigtų tai, ko viena dvasia 
nebūtų galėjusi paneigti. Jis atlieka tikėjimo 
veiksmą, tikėjimo į nebūtį, ir, netekęs galvos, . 
skuba ten, kur jį stumia apsvaigimas. 

Tai nėra pasaka. Tai yra tikra istorija.. 
Žmogaus protą sudievinęs amžius turėjo parei- 
gą mums parodyti, kaip jis supranta šią apote- 
ozę. Ir vis dėlto garstyčios grūdas gyveno. Iš 
tikro, istorija dvejopai įrodo Krikščionybę. 

Visų pirma ji įrodo Bažnyčios istorija, kuri 
"visados buvo pavojuose, visados iš viršaus silp- 
na, kaip kūdikis, bet nenugalima, kaip Dievas. 
Tai tiesioginis įrodymas. "Toliau, ji įrodo erezi- 
jos istorija, istorija klaidos, blogio, nuodėmės. 
Tai kitas netiesioginis įrodymas, įrodymas per 
absurdum. 

Šie abu įrodymai yra duoti. 

Jėzus Kristus nugalėjo pasaulį. 

Pasaulis bandė nugalėti Jėzų Kristų. 

Dievas, kuris apsireiškia net savo nebuvimu, 
mums parodė, kad Jis yra, parodydamas, kur Jis 
yra, ir parodydamas, kur Jo nėra. 

Devynioliktojo šimtmečio vaikai, Jis leido 
mums pasirinkti pratęsti vieną arba antrą iš šių 
įrodymų. 

Mes žinome, kur mus kviečia Tikėjimas, Pro- . 
tas, Tiesa, Grožis ir Gėris. Mes taip pat žino- 
me, kur nori mus nuvesti melo baisybės. 

Naudingumas mus kviečia pirmyn, suskili- 
mas mus norėtų stumti atgal. 

Aštuonioliktasis ir dvidešimtasis šimtmetis 
grumiasi mūsų sielose, kaip tie Šventraščio dvy- 
niai motinos įščiuje. 

Mes įrodysime Krikščionybę, ją mylėdami 
arba jos nekęsdami, savo meile arba savo ne- 
apykanta, katedromis arba griūvėsiais. 

Kiekvienu atveju: savo išganymu arba savo 
pražūtimi mes ją pagerbsime, kaip neišvengia- 
mai viskas ją pagerbia. 

Ar mes būsime ištikimi ar neištikimi, mes 
vistiek savo balsą prijungsime prie visų kartų 
balso, kuris skelbia Tą, Kuris Yra. Mes iš- 
nyksime bet kryžius stovės — mūsų garbei arba 
mūsų gėdai. 

Šviesa visados yra. Bet mes galime atverti 
arba užmerkti akis. Pasirinkime: arba biau- 
rias bei juokingas besibaigiančios nakties tam- 
sybes arba dieviškąjį auštančios dienos spindė- 
jimą. Negalimas daiktas, kad savo gyvenime 
bent vieną valandą jūs nebūtumėte mylėję 
tiesos. Pasirinkite tad šios valandos vardan! 
Garstyčios grūdas nori augti. 


Mokslas ir menas, šie du sūnūs palaidūnai, 
badavo savo laisvame ištrėmime. Jie grįžta iš- 
alkę į jų laukiančią tėvynę. Šeimos tėvas pa- 
piaus riebų veršį. 


Dalyvaukime dangaus džiaugsme. Kovoje 
tarp tikėjimo ir neigimo, tarp nebūties ir bū- 
ties kiekvienas turi sau paskirtą vietą, mūsų 
akims mažą ar didelę, bet visados begalinę an- 
gelų akims. Dangus laukia iš mūsų sprendžia- 
mo žodžio: tūip arbane. Šio laukimo akivaiz- 
doje abejingumas yra labiausiai nuostabi kvai- 
lybė. 


Jus, visa tai skaitančius, garstyčios grūdas 
prašo jus pačius ir dabar jį palaistyti ir augin- 
ti. Visomis tad jūsų rankoms patikėtomis prie- 

monėmis dirbkite Bažnyčios pergalei sielose. 
Jeigu jūs neturite plunksnos arba kalto, padė- 
kite kovojantiems, sprogdindami akmenis; per- 
verkite žemės tamsą, kaip žaibas perveria de- 
besį. 

„VANDENS LAŠAS 


Atrodo, kad devynioliktojo šimtmečio dva- 
sia yra draskoma dviejų priešingų tendencijų. 

Iš vienos pusės ji garbina medžiagą, iš ant- 
ros — ji nuo josios bėga. 

Pažvelgę į meną, pamatysime, kad jis sten- 
giasi tai skrajoti debesyse, tai skendėti purve. 

Pažvelgę į gyvenimą, pastebėsime, kad jis 
tai bėga, ištroškęs ir godus, prie medžiagos, no- 
rėdamas ją praryti ir ja pasisotinti, tai vėl ban- 
do ja biaurėtis, o paskui vėl prie jos grįžta, ją 
dievindamas ir save bausdamas, kam buvo ją 
paniekinęs. 

Devynioliktojo šimtmečio menas prikaišio- 
ja praėjusių amžių menui, esą šis atitrūkęs nuo 
medžiagos, esą jis niekinęs gamtą, niekinęs re- 
gimus, išviršinius, paprastus ir pojustinius daik- 
tus, esą jis šokinėjęs tarp dangaus ir žemės 
ant nerealios žalvarinės vielos. Be abejo, šie 
priekaištai buvo visiškai teisingi. Bet jis 

visiškai suklydo, bandydamas savo ruožtu su- 
kurti naują meno tipą. 

Jis elgėsi visai teisingai, atsisakydamas pa- 
mėgdžioti. Bet jis elgėsi visai klaidingai, norė- 
damas pasidaryti modeliu ir būti pamėgdžio- 
jamas. 

Vietoje medžiagą naudojęs, jis jai pataika- 
vo; vietoje ją apvaldęs, jis leidosi josios apvaldo- 
mas. Žmogus galėjo būti gyvulių tramdytoju; 
tuo tarpu gyvulys tapo žmonių tramdytoju. Ta- 
pyba nuėjo poezijos rodomu medžiagos keliu 
ir prigamino pabaisų, kuriomis ji didžiuojasi, 
nes visados esti didžiuojamasi, kai sukuriama 
pabaisa. Bet literatūra iš vienos pusės, kaip iš- 
alkusi vilkė, puolė žmogaus kūną, o iš kitos, 
protestuodama pati prieš save, ji pasidarė ais- 
tringa svajotoja. Šitas svajingumas buvo, arba 
bent rodėsi esąs, pastangos teisingai suvokti sa- 
vo esmę. Poezija pasidarė svajinga, kaip tas, 
kuris keršija pats sau. 

Du vardai dabarties mintyje ir kritikoje yra 
dažnai sustatomi greta vienas antro: Viktoras 
Hugo ir Lamartinas. Vietoje juodu minėję vie- 
ną po antro, žmonės pradėjo manyti, esą juodu 
panašūs. "Tuo tarpu šie du žmonės kaip tik 
atstovauja priešingoms linkmėms. Viktoras 
Hugo teisino medžiagą, gynė biaurumo teises, 
suplakdamas jį su realumu. Tuo tarpų Lamar- 
tinas priebėgos ieškojo jausmingume, ypatingai 
nutolusiame nuo žemiškos tikrovės. Lamartinas 

atitraukė poeziją nuo miesto, nuo salionų, nuo 
gatvių, nuo rūmų, nuo užkampių labiau, negu 
kada nors ji buvo atitraukta. 


Tuo pačiu metu ir Vokietija matė poeziją ir 
filosofiją pasineriančias tose pačiose svajonėse. 
Be abejo, net ir labiausiai svajingi jų filosofai ir 
poetai neatsisakydavo išmesti porą butelių 
alaus. Alus ir fantazija, Schubertas ir kaba- 
retas atstovauja Vokietijoje minėtoms dviem 
kryptims. Fantastiniai pasakojimai Vokietijo- 
je dažnai lanko kabaretus. Visa tai nušviečia 
devynioliktojo šimtmečio prigimtį. 


Seniau herojus, nors ir buvo paprastas mir- 
tingasis, sudėtas iš kaulų ir mėsos, negalėjęs 
valgyti. Tragiškas personažas, kuris būtų bu- 
vęs pasodintas prie stalo, būtų papiktinęs visus 
universitetus, visas akademijas ir būtų pasida- 
ręs nevertas koturnų ir togos. Reikėjo būti kil- 
niam ligi paskutinio momento. Net atsiskyri- 
mas, nes jis nebuvo mirtis, neturėjo sugadinti 
ryškios tarsenos. Buvo leista gauti durklo smūgį 
arba jį kitam duoti, bet buvo uždrausta gerti ir 
valgyti. Buvo leista nemiegoti, bet buvo už- 
drausta miegoti. Buvo leista pasakyti: 


„Les ombres par trois fois ont obscurci les 
[cieux 

Depuis gue Ie sommeil n'est entrė dans vos 

" [yeux1)“, 

bet buvo uždrausta pasakyti priešingai ir pa- 

sveikinti heroję gerai išmiegotos nakties proga. 

Tai būtų buvęs nepagarbos pareiškimas jos už- 

imamai pozicijai. "Tai išdavimas, tai meilė, tai 

vėl šimtai visokių kliūčių, vienas už kitą kilnes- 
nių, atimdavo herojui miegą ir apetitą. 

Tuo tarpu kas gi yra šis herojus palyginus 
jį su fantazija? Moderniosios fantazijos, atro- 
do, turinčios daug daugiau teisės sulaužyti pri- 
gimtus dėsnius, negu senieji herojai. Tuo tar- 
pu jos jų nelaužo: jos geria, valgo, rūko, paklau- 
sia, ar geras alus, plepa su smuklininke, kaip 
draugas, ir galop pasirodo esančios fantazijos. 
Senosios koturnų aukos turėjo tiktai vieną he- 
rojaus laipsnį. 

Šitomis apraiškomis Vokietija mums atsklei- 
džia dvejopą išvidinį savo linkimą. Jos pasa- 
kojimuose ir jos meliodijose susitinka grubi me- 
džiaga su nesama medžiaga, ir jos nesistebi su- 
sitikusios. 

Prancūzijoje elegija, gavusi iš Lamartino ap- 
mąštymų2) vardą, labai toli pabėgo nuo žmo- 
gaus reikalų. Ji nuvyko į ežerų krantus ir ėmė 


1) Vertimas: „Nuo to laiko, kai miegas pabėgo iš 
jūsų akių, šešėliai jau tris kartus aptemdė dangų“ (va- 
dinasi, tris naktis buvo nemiegota. A. M.). 

2) Plg. Lamartino veikalą „Meditations poėti- 
gues“. 

dainuoti. Vėliau apmąstymai, pavirtę harmoni- 
jomis3), dar sykį iš naujo bandė nutolti nuo 
žemės. "Tuo tarpu romanas ir drama įsikibo į 
medžiagingiausią tikrovę, tarsi skirtingos meno 
formos būtų norėjusios atkeršyti vienos kitoms. 


Kartais toje pačioje dramoje susitinka abi 
linkmės. "Tas pats personažas gali pažadinti jas 
abi. Kartas nuo karto stebimasi kurtizanės 
skaistybe; keliamas klausimas dėl jos nekalty- 
bės. Septynioliktajame šimtmetyje būtų buvę 
kalbama apie josios liepsnas, nenurodant, kas 
tai yra. Net laiko skaičiavimas parodo, kad mo- 
derninis4) personažas yra pasukęs realybės lin- 
kui: jis skaičiuoja metus. Senovinis herojus ne- 
žinojo kalendoriaus. Jeigu jis ko nors ieškojo, 
tai visados sakydavo ieškąs „jau daugiau, kaip 
šeši mėnesiai“. 

Be to, jis ieškojo ne ko nors, bet patikėtinio. 
O šis patikėtinis buvo savos rūšies naminis fan- 
tomas, kuriame herojus stebėjo maloniai suma- 
žintą savo paveikslą. 

Patikėtinis neturėjo ne tik materialinės, bet 
nė moralinės prigimties. Jis neturėjo savo cha- 
rakterio. Jis buvo tik įrankis replikuoti ir duo- 


3) Plg. Lamartino veikalą ,Harmonies poėtigues 
et religieuses“. 5 

*) Kur Hello sako „moderninis“, „aktualus“, ,,da- 
bartinis“, reikia visados neužmiršti, kad jis kalba apie 
savo gyvenamą devynioliktąjį šimtmetį. 

ti herojui nesuskaitomų progų pasakoti ir dek- 
lamuoti. 

Jeigu šis vokiečių fantomas turi savo kelio- 
nės draugą, šis draugas valgo už keturis, ir 
mes sužinome jo valgių sąrašą. 

Atrodo, kad moderninis menas fantomą su- 
sikūrė idealui, o kabaretą — pagundai. Sena- 
sis menas, atrodo, neturėjo nei idealo nei pa- 
gundos. 

"Herojus, atrodo, gimė, gyveno ir mirė rūmų 
prieangyje, kaip augmuo gimtoje savo žemėje. 
Ir šitas prieangis, tinkamas lygiai tiek sąmoks- 
lininkams, kiek ir tironui, kuriamė pakaitomis 
deklamuodavo tai pirmieji, tai šis pastarasis, šis 
nepartiškas prieangis nebuvo kur nors. Jis bu- 
vo ten, kur buvo deklamuojama, kur buvo lau- 
kiama durklo smūgio. Jis nebuvo kokia nors 
aprėžta vieta. 

Voltairio tragedijos visoje pilnumoje atvaiz- 
duoja teatro herojų.  Crėbillonas5) ir Campis- 
tronasė) bandė pralenkti šį mokytoją. 

Aštuonioliktame šimtmetyje galima geriau- 
siai suvokti senąjį meną, nes per šimtą metų bet 
koks daiktas aiškiai parodo liūdnas savo pasė- 
kas. Jis suįra ir parodo visą save. Dar dau- 
giau, žmonių menkystė parodo mašiną tokią, 
kokia ji yra. Talento, reikalingo užsimaskuoti, 


5) P. Crėbillon (1707—1777) prancūzų tragikas. 
S) J. G. Campistron (1656—1723) prancūzų dra- 
maturgas, Racino pamėgdžiotojas. 

jau nebebuvo, ir šiuo atžvilgiu aštuonioliktojo 
šimtmečio žmones galima laikyti atvirumo pa- 
vyzdžiais. Jie yra atviri, nes jie išrengia jų 
turimas rankose idėjas. Jie yra atviri, nes jie 
turi jėgos uždėti kaukę saviems personažams. 
Voltairis ir Florianas yra atviri, nes jiems 
trūksta genialumo paslėpti savo literatūrinę 
sistemą. 

Gonzalve de Cordoue ir Zaire7) yra veikalai, 
pilni nuoširdumo, nes jie, atrodo, užginą skaity- 
tojams iliuziją. Atrodo, lyg jie sakytų: mes 
duodame tai, kas mes patys esame. Jei galite, 
manykite, kad tai gražu. 

Jie yra atviri, kaip Rousseau savo Išpažini- 
muose. 

Aštuonioliktasis šimtmetis atvėrė savo ne- 
švarybes. Bet šios nešvarybės neatpalaidavo 
jo nuo tuščios garbės. Jų vardu jis reikalavo 
žavėtis. Vis dėlto jo yra nuopelnas, kad šį ža- 
vėjimąsi jis padarė negalimą, ir jo gėda, kad 
žavėjimosi jis elgetavo. 

Dvi devynioliktojo šimtmečio linkmės: troš- 
kimas idealo ir grubios realybės — yra pastebi- 
mos ne tik mene, bet jos randamos ir gyvenime. 
Dabartinis žmogus skęsta smaguriuose, bet tuo 
pačiu metu jis kalba apie didybę, apie pasiau- 
kojimą, apie sintezę, apie vienybę, apie trans- 
cendentiškumą, apie šviesą, apie meilę ir t. t. 


7)  Voltairio veikalai. 

Šie žodžiai nėra tiktai žodžiai. Be abejo, 
paprastai jie esti iliuzijos. Bet šios iliuzijos at- 
skleidžia polinkius, sujauktus troškimus, sielos 
reikalavimus, kurie klysta, bet kurių vis dėl to 
esama. 

Jaunuolis, einąs klaidingu devynioliktojo 
šimtmečio keliu, vis dėlto, nors ir neaiškiai, nori 
garbinti kokį nors daiktą arba asmenį. Aštuo- 
nioliktojo šimtmečio žmogus norėjo tiktai links- 
mintis. Jis nuoširdžiai buvo žemas. Jis net ne- 
siteisino, kodėl nenorįs žavėtis. Jo nuosmūkis 
nebuvo sulaužytas polėkis, bet paprastas, gry- 
nas nuosmūkis. Medžiagoje aštuonioliktasis 
šimtmetis ieškojo tiktai smagumo. 

Devynioliktasis šimtmetis, bėgdamas prie 
medžiagos, apreiškia tam tikrą begalybės troš- 
kimą, kurį jis bando apgauti. Tai yra nešvarus 
šėlsmas. Bet jis padeda pastebėti po juo kitą 
dalyką. Labai dažnai tie veiksmai, kurie atro- 
do kylą iš žemiausių polinkių, tikrumoje devy- 
nioliktajame šimtmetyje atskleidžia dvi link- 
mes. 

Jeigu aštuonioliktasis šimtmetis buvo biau- 
riai atviras, apie ką neseniai kalbėjau, tai devy- 
nioliktasis šimtmetis yra apgaudinėtojas. Kar- 
tais jis save giria, kartais vėl niekina. Savo ne- 
rime jis klaidžioja tarp išdidumo ir nevilties. 
Jis teigia tiesą tik tada, kai jums prisipažįsta 
esąs neapsakomai silpnas, 

Jeigu menas ir gyvenimas laipioja ir klydi- 
nėja nuo aukštumų be realybės prie realybės be 
aukštumų, tai ar devynioliktojo šimtmečio moks- 
las nėra įpareigotas simbolizuoti tiesą, kurios 
nevykusiai ieško gyvenimas ir menas? 

Traukti medžiagos masę, pasinaudojant tuo, 
kas neturi svorio. 

Garas, traukdamas vagonus per sudrasky- 
tus kalnus, išsprendžia vietos pakeitimo prob- 
lemą. 

Medžiaga yra išjudinta, šita grubioji  me- 
džiaga. Ji yra nešama vandens lašo, kuris ga- 
ruoja ir kuris triumfuoja. 

Garas traukia paskui save savo triumfo ve- 
žimą, traukia visa, kas tik gali būti sunkiausia: 
visus svorius, visas naštas, visus metalus, visus 
produktus, galop žmogų, kuriame susitelkia pa- 
saulis ir kuris keliauja, traukiamas ištikimo, 
klusnaus, nuolankaus, pavergto ir apgalinčio 
garo. 

Medžiagos pergalė yra nusilenkimas dvasiai. 
Arklio garbė yra paklusnumas raiteliui. Me- 
džiagos garbė yra josios apvaldymas. Garo gar- 
bė yra klusnumas. Klusnumas yra jo judesys, 
pasakytume, jo instinktas. Klausydamas jis 
skrieja, klausydamas jis traukia, klausydamas 
jis triumfuoja. 

Judėjimas yra jo jėga, jo gyvybė, jo įstaty- 
mas, jo galybė, jo garbė. Jis yra jo gauto pa- 

skyrimo ženklas. Garas yra puikus realizuo- 
tos negalimybės paveikslas. 

Įsivaizduokite, kaip būtų juokęsis aštuonio- 
liktasis šimtmetis, jeigu būtų girdėjęs kalbant 
apie traukinį. Įsivaizduokite anų protingų žmo- 
nių susitarimą prieš jus, jų šypsenas, jų pasi- 
tenkinimą, kad jie gauna progos tyčiotis. Įsi- 
vaizduokite jų pajuokos rimtį, jų visišką pasiti- 
kėjimą, su kuriuo jie būtų kvailiais pavadinę 
visus, kurie būtų sakę: tai įvyks! 

O kalnai? — būtų paklausęs aštuonioliktojo 
šimtmečio filosofas su tokiu priekaištingumu, 
kurį tarti yra didelis malonumas. 

Juos perkas — būtų atsakęs pamišėlis. Ir 
čia aš girdžiu pašėlišką filosofo juoką. 

Gal pasakysite, kad tai ne vandens lašas per- 
žengia per kalnus; tiesa, jis peržengia per jų 
sudraskytas įščias. Bet tikrumoje žmonės, ap- 
sirūpinę instrumentais, savo kaktos prakaite 
jam nubrėžė kelią. Vandens lašas, jums at- 
sakys, kad visa tai jo triumfą tik padidina, vie- 
toje jį sumažinę. Jo kelias buvo paruoštas iš 
anksto. Jis ateis, ir dėl to net kalnai pranyko. 
Žmogus sako žemei: štai garas, pasitrauk, nes 
jis skuba. 

Žmogus yra šauklys, kuris skelbia žemės ru- * 
tuliui, kad pasirodys valdovas. 

Žmogus, kuris neigia, yra visados savimi pa- 
tenkintas. Abejonė yra puikybės rojus. Ta- 
sai, kuris daro priekaištą, žavisi pats savimi. 

Priekaištas yra žmogaus kaulo smagens. Ta- 
sai, kuris teigia, kuris skelbia, kuris apreiškia, 
tasai, kuris būtų pasakęs: garas trauks ugnį ir 
žmogų per pervertą žemę, tasai išeina pats iš 
savęs, toksai žmogus skrieja tolyn. Priešingai 
protingas žmogus grįžta į save. Jis šaukiasi 
savo paties gelmių, jis šaukiasi to, ką jau žino, 
jis savimi aprėžia ateitį, jis yra „padėties vieš- 
pats“ ligi tos dienos, kada garas, veždamas žmo- 
gų ir praskverbdamas žemės rutulį, parodo, iš 
ko jis tyčiojosi — ir pašaipininkas pasidaro 
pats neapsakomai juokingas! O begalinės me- 
džiagos masės, sunkios, suskaldytos,  išjudin- 
tos, nugalėtos sako lengvai, aktingai, judriai, 
degančiai jėgai: 

— Pasitraukdamos mes parodome savo silp- 
numą. 

Elektros telegrafas yra Galybės simbolis, 
nes jis nešioja žaibus. Ir kaip jis juos nešioja 
lengvai, kaip mažai jis sveria, koks jis yra pa- 
klusnus. Elektra yra panaši į medžiagos pas- 
tangas tapti dvasia. Atrodo, kad ji yra me- 
džiagos polėkis, stengiąsis pralaužti medžiagos 
sienas ir išeiti iš savęs. Atrodo, kad elektro- 
je medžiaga pasiekia savo ekstazę. Ir šis tele- 
grafo siunčiamas daiktas valdo žemės gabalus 
ir mases. Šis daiktas keičia materialinį žemės 
rutulio veidą. Savo vielomis telegrafas nešioja 
sunkiausių daiktų likimą. Jie yra jam palenkti 
ir laukia jo įsakymo žygiuoti. 

Elektrinis telegrafas, kaip ir garas, yra 
mokslo žodis, kuris devynioliktajam šimtmečiui 
nurodo, koks turįs būti jo darbas. Elektrinis 
telegrafas, kaip ir garas, jam parodo jo linki- 
mą sujungti jėgą su lengvumu, iškelti neregi- 
mų dalykų galybę ir priversti klausyti regimus 
daiktus. 

Abiejų šių išradimų bendra žymė yra grei- 
čio laimėjimas. Greitis vis dar tebėra vienas iš 
mūsų amžiaus troškimų. Kitados buvo keliau- 
jama lėtai, ir šis lėtumas niekam nebuvo gra- 
sus. Bet jau nuo penkiasdešimties metų žmo- 
nija spartina savo žingsnius. Ji spartina savo 
žingsnius, kaip keleivis, kuris mato, kad šešėliai 
jau eina ilgyn, o namai dar toli. Ji spartina sa- 
vo žingsnius, kaip keleivis, užkluptas staigios 
nakties ir ieškąs. priebėgos, nes jo tėvynė toli. 


II 


Ar jums niekados nėra tekę kelionės metu 
giliai susimąstyti, kai žmogus atsiduri vienas, 
toli nuo šeimos židinio nežinomame krašte, kai- 
me, saulei leidžiantis? Tada keleivis spartina 
savo žingsnius.  Sutiktas kelyje kaimietis, be 
abejo, pamano, kad šis žmogus yra susijaudi- - 
nęs arba paklydęs. Jis sako: „Šis nėra iš mū- 
sų krašto!“ (Galimas daiktas, kad keleivis yra 
paklydęs, galimas daiktas, kad jis yra susijau- 
dinęs. Bet jo susijaudinimo gelmėse yra vienas 

dalykas, kurio kaimietis nepastebi, būtent, su- 
sitelkimas. Keleivis mąsto apie savo tėvynę, 
o saulė leidžiasi. Medžių šešėliai vis labiau pri- 
dengia kelią. Žmonės grįžta į namus. Visur 
darosi ramu, nes artinasi miegas. Galvijai jau 
senokai trinasi aplinkui tvartus, laukdami va- 
landos, kada jiems atsidarys durys. Keleivis, 
net ir nekreipdamas ypatingo dėmesio į šį kai- 
mo vaizdą, savaime mintimi nukrypsta į namus, 
kuriuose jis miegojo, būdamas vaikas. Paukš- 
čiai gieda vakaro maldą, ir jame kyla savotiš- 
kų atsiminimų. "Tolumoje skamba varpai: tai 
gal būt skambina „Viešpaties Angelas“. Bet 
kiekvienu atveju tai yra kvietimas. Ką veikia 
dabar tie, kurie kitados buvo pažįstami? Kur 
jie dabar yra? Ką ruošia savo tyloje rytojaus 
diena? Ką išvys šios rimtos žvaigždės, kurios 
užsidega viena po kitos, tarsi dangus pravertų 
savo akis, norėdamas pažiūrėti į žemę? 

Skubąs, paklydęs keleivis, jaučiąs besiarti- 
nantį vakarą — štai devynioliktojo šimtmečio 
žmonija. i 

Garas ir elektrinis telegrafas yra greičio 
instinktai, atbundą josios gelmėse. Jeigu ir visi 
žmogaus troškimai būtų įvykdyti, bet jeigu jie 
būtų įvykdyti lėtai, jie nebūtų džiaugsmingi. 
Jeigu koks nors daiktas galėtų suteikti džiaugs- 
mo, tai tiktai greitumas. 

Žmogaus gyvenimas yra nuolatinis svaigu- 
lys. Bet keleivis, jaučiąs, kad kelias dar toli- 

maš, o vakaras čia pat, yra privėrstas prasiblai- 
vyti. Jis susitelkia, o susitelkimas pažadina 
jame atsiminimų. 

Atsiminimas! Kas gali būti bendresnio ir 
sykiu kas yra retesnio?  Atsiminimas paprasta, 
paviršutiniška, pripuolama savo forma yra kas- 
dieninis gyvenimo ženklas. Bet gilus, vaisin- 
gas atsiminimas, kuris praeitį iškelia iš nebū- 
ties, kuris apreiškia žmogui įvykius, kad šis juos 
įvertintų ir pasisakytų, ką yra padaręs, toks 
atsiminimas yra retas, nes jam reikalinga su- 
sitelkimo ir vienatvės, apie kurią paprastai ne- 
galvojama, — išvidinės vienatvės. 

Keleivis, paklydęs pušyne ir pro medžių ka- 
mienus matydamas paskutinius besileidžiančios 
saulės spindulius, nuauksinančius paskutinius 
debesis, atsimena labai giliai. Jis atsimena ra- 
mius savo namų vakarus. Jis atsimena židinyje 
spragsinčią ugnį. Jis atsimena staiga kaž kur, 
gal būt kambaryje, pasigirdusį juoką. Jis atsi- 
niena, jis ypač atsimena ašaras. 

Žmonija, mano vaizduojama keleivio pavi- 
dalu, taip pat išrado vakaro, vadinasi devynio- 
liktojo šimtmečio, klydinėjimuose atsiminimo 
simbolį. Ji išrado tai, kas atrodo, esą negali- 
ma. Ji išrado save atsimenantį veidrodį. Ji iš- 
rado fotografiją. . 

Fotografija apreiškia žmogiškojo veiksmo 
nuolatinumą, kuris atrodo esąs praeinantis, o 
tikrumoje yra amžinas, jeigu tik kokia nors 

aukštesnė jėga jo neišnaikina. Nors būčiau jus 
matęs tik vieną kartą, bet jūsų pojustinė for- 
ma, jūsų grožis arba jūsų biaurumas, tasai ap- 
reiškiąs jūsų prigimtį paveikslas, gyvena ma- 
nyje, toks, koks jis pasirodo tam tikru metu ir 
tam tikroje vietoje. Atmintis ištraukia šį pa- 
veikslą iš laiko ir mirties valdžios, suteikdama 
jam gyvybės ir pastovumo. "Taip elgiasi ir foto- 
grafija. Ji yra negailestinga, kaip ir atmintis. 
Labiausiai prabėgantį bruožą, labiausiai nepa- 
stebimą regimą daiktą ji ištraukia iš išsiblašky- 
mo minios, išgelbsti jį nuo palaidojimo užmarš- 
tyje ir sako, prabėgus metams: Štai koki jūs 
esate buvę prieš metus tokią ir tokią dieną. 

Apskritai atmintis yra teisinga. Dabartis ke- 
lia žmoguje aistras, kurios iškreipia daiktus ir 
aptemdo sprendimus. Atmintis visa tai atitai- 
so. Dabartis didina arba mažina: nerimą ji 
kelia beveik visados. Atmintis grąžina  daik- 
tams prarastas proporcijas. Ji yra ištikima jai 
patikėtų paslapčių saugotoja. Ji išlaisvina jas 
nuo išviršinių smulkmenų, kurios jas pakeičia 
prisiliesdamos. Ji objektą izoliuoja ir jį paro- 
do tokį, koks jis yra pats savyje, vietoje jį ro- 
“ džiusi aplinkybių sąmyšyje, kurį dabartis su- 
darė aplinkui jį. 

Fotografija taip pat yra teisinga, kaip ir 
atmintis. Ji yra nešališka, pilnutinė, kaip švie- 
sa. Paveikslas gali pataikauti: čia veikia žmo- 
gus, mąstąs apie kitą žmogų, o kai žmogus mąs- 

to apie kitą žmogų, niekas negali žinoti, ką jis 
padarys. "Tuo tarpu fotografija nepataikauja. 
Ji sako tik tai, kas yra, švelniai ir žiauriai, be 
pykčio ir be meilinimosi. 

Švelnumas ir žiaurumas — argi tai nėra va- 
karo bruožai? Keleivis, paskui kurį ėjau, jam 
skubant susitelkus, atsimena, nes diena jau 
baigiasi: jo atsiminimas yra švelnus, nes toli- 
mas; jo atsiminimas yra žiaurus, nes nėra pa- 
grindo pataikauti. Vakaras, metąs aplinkui jį 
ilgus melancholiškus šešėlius, yra švelnus ir 
žiaurus, kaip atsiminimas. Atrodo, kad gražų 
vasaros vakarą diena suves savo sąskaitas, bet 
kad teisėjas bus švelnus. 


Todėl man nenuostabu, kad žmonija vaka- 
rop yra išradusi fotografiją. 


Fotografijos pagaminimas reikalauja tokių 
veiksmų, kurie yra panašūs į sąmonės veiksmus. 
Plokštelių plovimas, turįs būti labai stropus, kad 
fotografija būtų gerai padaryta, yra panašus 
į išvidinį pasiruošimą, be kurio atsiminimas ir 
sąmonė nebūtų švari ir gili. Menkiausias daik- 
telis, įsiterpęs tarp stiklo ir šviesos, sukliudo 
vaizdą ir neleidžia jam susiformuoti. 


Kai plokštelė yra gerai paruošta, joje atsi- 
spaudžia vaizdas, kai ji yra pastatoma priešais 
reikalingą atvaizduoti objektą ir atidaroma die- 
nos šviesai. 

Bet štai kas yra nuostabu. Vaizdo negali- 
ma pastebėti. Jis yra, bet jis pasilieka nere- 
gimas. 

Norint padaryti jį regimą, reikia, kad foto- 
grafas pasikviestų pagalbon tamsą. Šviesos pa- 
galba gavęs objekto įspaudą, jis tuojau nusine- 
ša savo plokštelę ir tamsą, į juodąjį kabinetą. 
Tamsoje jis įpila rūkščių. Tuomet lėtai, žva- 
kės šviesoje jis regi apsireiškiantį paveikslą. 

Argi šis portretas, atvaizduotas plokštelėje, 
bet dar neregimas, nėra panašus į tuos slaptus 
mūsų sielos įspūdžius, kurie nepasirodo nei ki- 
tiems nei mums patiems? Šviesa, kuriai siela. 
buvo atidaryta, buvo dabarties įspūdis. 

Bet siela nusigabena įspūdžio paveikslą į 
tamsą. "Ten atmintis, panaši į rūkštį, veikda- 
ma po susitelkimo skara, veikdama nakties ir 
susitelkimo metu, išryškina kitados įspaustą 
paveikslą. 


III 


Štai trumpa santrauka to, kas buvo pasa- 
kyta. 

Devynioliktasis šimtmetis eina dviem link- 
mėmis: viena į neapčiuopiamus, nepasveriamus 
dalykus ligi pat kraštutiniausių apraiškų, ant- 
ra į pojustinius, apčiuopiamus, paliečiamus da- 
lykus ligi pat grubiausių apraiškų. Iš nepasve- 

riamo dalyko jis reikalauja įsakyti, iš grubaus 
dalyko jis reikalauja klausyti. 

Mene ir gyvenime jis ėjo šiomis abejomis 
linkmėmis. Jis jas iškreipė, jis jas sugadino, 
jų neišnaikindamas, jis jas pakeitė, jų nepašalin- 
damas, tuo būdu, kad net tarp nuodėmės griū- 
vėsių dar galima pastebėti tipo spindėjimą. 

Mokslo atžvilgiu devynioliktasis šimtmetis 
buvo daug ištikimesnis ir savo instinktus jis ap- 
reiškė, juos nuslėgdamas. (Garas jam pasakė 
tai, ko jis norėjo, ir savo troškimui jis buvo 
lojalesnis tada, kai turėjo reikalų su vandens 
lašų, su geležimi, su žeme, negu tada, kai turė- 
jo reikalų su plunksna, su teptuku arba su kaltų. 

Mokslas turi savotišką ypatybę, kurios ne- 
turi nei menas nei gyvenimas. Mokslas, fizikos 
mokslas, kuris išranda ir kuris įvykdo, gali klys- 
ti ir dažnai klysta spėjimuose, savo prielaidose, 
savo įrodymuose, savo išvadose, gautose iš 
priimtų principų, savo protavimuose ir savo ieš- 
kojimuose, bet fizikos mokslas savo materiali- 
niuose, artimuose, regimuose rezultatuose turi 
vieną dalyką, kurio trūksta menui, būtent, 
falctą.. 

Jeigu mokslininkai klystų, konstruodami 10- 
komotyvą, telegrafą, fotografijos aparatą, kaip 
klysta artistai mene, vaizduodami gyvenimą ir 
žmones, lokomotyvas, telegrafas ir fotografi- 
jos aparatas neveiktų ir tuo būdu atkreiptų 
mokslininkų dėmesį į jų klaidą. 

Menas, dažnai ir gyvenimas, yra tuo bai- 
sus, kad jis nepaklūsta laiku. Jis paklūsta ne- 
teisingai; jis paklūsta tiems, kurie jį padaro ne- 
garbingą. Gyvenimo ir meno paklusimas yra 
baisus, nes jis menininką ir žmogų stumia pra- 
rajon, į kurią šis eina užrištomis akimis. Nei 
plunksna nei teptukas neatsisako tarnauti žmo- 
gui, kuris juos vartoja melui. Jie paklūsta su 
žiauriu kantrumu. Jų paklusimas tuo yra 
kenksmingas, kad jis apakina žmogų, kuris, 
matydamas juos klausant, mano galįs įsakyti. 

Tuo tarpu mokslas visados yra malonus įs- 
pėti. Jei statant mašiną nesilaikoma nustatytų 
dėsnių, mašina atsisako veikti. 

Mašinos yra gerai padarytos tik tada, kada 
jos veikia. Deja, jų veikimas sukuria tiktai vie- 
nybės iliuziją, tiktai materialinę, išviršinę vie- 
nybę, kuri neliečia daiktų gelmės. 

Garas suartina tautas. Bet šių  suartintų 
tautų viduje atskiri individai yra labiau susi- 
skaldę, negu visos tautos. Tai yra išvidinis su- 
siskaldymas. 

Žmonės gyvena toje pačioje žemėje, ir žemė 
virsta ta pačia palapine; žmonės nešioja tuos pa- 
čius kostiumus, kalba ta pačia kalba, lanko tas 
pačias vietas. "Tuo tarpu išvidinis susiskaldy- 
mas yra tuo didesnis, kuo labiau jis yra priden- 
giamas išviršinių daiktų suartinimu. Juo žmo- 
nės yra artimesni kaimynai, tuo darosi gilesnė 
juos skirianti praraja. Juo labiau erdvė susi- 

traukia garo ir teleskopo įtakoje, tuo daugiau 
siela suranda būdų pabėgti į nežinomus tolius. 

Sielos trokšta pasimokyti iš garo, šviesos ir 
elektros. 

Tiktai klausydama, elektra turėjo garbės 
nešti žodį per visus tolius. Tiktai klausydama, 
šviesa turėjo garbės atvaizduoti žmogaus veidą, 
vaizdui suteikti patvarumo ir gaminti portretus 
teisingus, portretus be melo. 

Tiktai klausydamas, lašas vandens gabena 
medžiagą ir džiugina ją greičiu, kurio ligi tol 
nežinojo. Tiktai klausydamas, garas trumpina 
nuotolius, taupo valandas, laiką ir erdvę išdi- 
džiai pajungia judėsiui. 

MOKSLAS 


Bloga yra dėl to, kad mokslas nustojo gar- 
binti. 

Norint susekti patį mokslo katastrofos 
principą, reikia pažvelgti į rojų. Mokslas rado 
vietos tame sakinyje, kuris žalčio buvo ištartas 
pirmajam žmogui: Eritis sicut dii, scientes!). 
Mokslo vardas2) buvo proga sukilti, ir šis atsi- 
minimas neapsakomu sunkumu prislėgė mokslo 
pečius. 

Tuo tarpu šiais laukimo amžiais vyko ne- 
paprastas dalykas: mokslas buvo įtariamas, 
mokslas kėlė žmoguje baimę, tarsi koks nepil- 


1) Vertimas: „Būsite, kaip dievai, pažindami. ..“ 

2) Lotyniškas žodis „seientes“ ir prancūziškas Žo- 
dis „science“ yra bendrašakniai, todėl žaltys, sakyda- 
mas „scientes“, sykiu ištarė ir mokslo vardą, kuris da- 
vė žmogui progos sukilti prieš Dievą. 

nas, bet pratisas aidas būtų atnešęs į jo ausis 
keletą žalčio posakio skiemenų. 

Prometejus tikrumoje yra senovės moksli- 
ninkas22). 


II 


Senovėje mokslas, atrodo, neaiškiai, bet nuo- 
latos troško pagrobti ugnį iš dangaus. Žaibo ap- 
galėjimas žmonijos istorijoje užima ypatingą 
vietą, o šio apgalėjimo būdas turi ypatingos 
reikšmės. 

Senovėje mokslas reiškėsi kaip prigimtas ir 

2a) Štai, kaip Aischilas vaizduoja Prometejaus 


darbus. Prometejus sako: „„Paklausykite tiktai, kokios 
nelaimės slėgė mirtinguosius: jie buvo kvaili, ir aš juos 


padariau supratingus ir savo proto valdovais... Prieš 
mane jie matė, bet blogai. Girdėjo, bet nesuprato. Pa- 
našūs į sapnų šmėklas jie viską supainiodavo... Aš iš- 


galvojau'jiems gražiausią iš visų, skaičių mokslą ir su- 
dariau raidžių kombinacijas, nustačiau atmintį, visus 
menus kūriančių mūzų motiną. Aš pirmas pajungiau 
laukinį jautį, kad jis, palikęs vergu, savo kūno jėga 
pavaduotų žmones jų sunkiausiuose darbuose. Prijau- 
kintus prie žąslų žirgus aš pakinkiau į ištaigingiausiai 
išpuoštus vežimus. Niekas kitas, kaip tik aš, išgalvojau 
vežėčias lino sparnais, kurios raižo jūras.  Nelaimin- 
gas! Suradęs tiek pagalbos priemonių mirtingiesiems, 
sau pačiam negaliu rasti jokio būdo išsivaduoti iš šitų 
kančių, kurias kenčiu“ (Prikaltas Prometejus, 37 p. 
Kaunas 1937). 

būtinas religijos priešas3). Religija sakė: klau- 
sykite dievų ir jums bus atlyginta. Mokslas at- 
sakė: aš noriu juos nugalėti, bet ne jų klausyti. 
Aš noriu iš jų atimti žaibus, o ne maldauti iš jų 
malonės. 

Iš čia kyla tasai kurtus, nesąmoningas nesu- 
tikimas tarp religijos, kuri aukoja išviršines, 
medžiaginės aukas, ir mokslo, kuris, atrodo, nei- 
giąs išvidinę protinę auką, kuris, atrodo, tikįs, 
kad dievai užgynė žmonėms pažinti“) kūriniją. 
Šis nesutikimas neturėjo išsprukti ir neišsprudo 
iš Juozapo de Maistro akių. 

„Žiūrėkite, sako jis, į puikų Apvaizdos dės- 
nį: nuo pat pirmykščių laikų, apie kuriuos čia 
nekalbu, eksperimentinė fizika buvo sukurta tik- 


3) Ši mintis šiandien nėra ginama, nes religijų is- 
torija parodė, kad ir senovėje mokslas išaugo iš reli- 
gijos, kad mokslo šaknys yra sakralinės (plg. O. Will- 
mann, Aus der Werkstatt der Philosophia perennis, 
1—12 p. Freibrg i. Brsg. 1912). Religijai yra priešin- 
gas tiktai prometejiškas mokslininko, ne mokslo, nusi- 
teikimas. Atrodo, kad gal ir Hello čia turėjo galvoje 
šį subjektyvų nusiteikimą, sakydamas, kad mokslas ne- 
nori paklusti. Bet jo mintis šia prasme yra neaiški. 

*) Šventraštis pasakoja, kad Dievas užgynęs pir- 
miesiems žmonėms valgyti nuo pažinimo medžio. Taip 
pat Prometejaus legendoje glūdi mintis, kad Dzeusas 
neleidęs nunešti žmonėms ugnies, kad šie neišmoktų 
mokslų ir menų. Kokia idėja glūdi įvystyta šiuose iš 
mitinio mąstymo kilusiuose vaizduose, šiandien mums iš- 
šifruoti nepaprastai sunku. 

tai krikščioniškais amžiais. .. Senieji tikrai mus 
viršijo dvasios jėga“. 

Tai klaida. Bet palikime ją nesiginčydami, 
nes tai mus nuvestų per toli, ir, be to, ji nenei- 
gia to, kas eina toliau. 

„Ištikrųjų, sako toliau de Maistras, senųjų 
žmonių fizika yra beveik niekis. Juk fizikinių 
bandymų jie ne tik nevertino, bet juos net nie- 
kino. Su jais buvo susieta savotiška silpna be- 
dievybės idėja5). Ir šis neaiškus jausmas atė- 
jo iš viršaus“. 

Pastarieji žodžiai yra nepaprastai gilūs. Aš 
mėgstu J. de Maistro žvilgį, jei tik niekas nesu- 
tepa jo grynumo. „Šis neaiškus jausmas atėjo 
iš viršaus“. Gal tiksliau būtų pasakius: šis 
neaiškus jausmas atėjo iš apačios. Jis kilo iš 
visiško pirmykštės daiktų prigimties nepažini- 
mo, kuris leido senovei žmogų ir Dievą laikyti 
dviem priešais. Atrodė, kad žmogus dar tebe- 


5) Kad fizikiniais eksperimentais žmonės nepasi- 
tikėjo ir kad juos laikė savotiškomis priemonėmis susi- 
siekti su piktosiomis dvasiomis, tai matyti dar net vidu- 
riniais amžiais. Taip buvo dėl to, kad seneji eksperi- 
mentai buvo susieti su magija. Magija ir mokslas turi 
bendras šaknis (plg. Th. S. Gregory, Das unvollendete 
Universum, 11—101 p. Einseideln 1988). Tuo tarpu 
magija ir religija yra du prieštaraujantieji dalykai. 
Čia kaip tik ir glūdi giliausia priežastis, kodėl fiziki- 
niai bandymai buvo laikomi savotišku bedievybės pareiš- 
kimu ir kodėl jie net buvo persekiojami iš oficialiųjų 
religijos atstovų pusės. 

tiki žalčio žodžiams ir mokslą laiko tinkama 
priemone išsivaduoti nuo paklusimo dievams. 
Štai nesusipratimo begalybė. 


Norėdamas būti gerai suprastas, norėdamas 
neiškreipti J. de Maistro minties ir daiktų tik- 
rovės, turiu štai ką pabrėžti: Jeigu senovės 
žmonės beveik neturėjo mokslo tikra prasme, 
tai ne dėl to, kad mokslas nebūtų galimas šalia 
antgamtinės tvarkos. Prigimto pažinimo kelias 
yra realus, neginčijamas ir teisėtas. Šalia ap- 
reikštų dogmų yra mokslinis ir protinis tikru- 
mas. Bet pati prigimtoji tvarka buvo giliai su- 
krėsta senovės žmonių protuose. Proto šviesa 
buvo nepaprastai aptemdinta. "Todėl iš jų 
mokslo negalima spręsti apie žmogaus mokslą 
apskritai. 


III 


De Maistras priduria: 

„Kai Europa pasidarė krikščioniška... tuo 
būdu žmonija buvo paruošta, ir gamtos mokslai 
jai buvo duoti“. 


„Tantae mollis erat romanam condere gen- 
temė)“, 


6) Vertimas „Tiek daug reikėjo padėti vargo, kol 
buvo įkurta romėnų tauta“ (Virgilijus). 

Šios tiesos nežinojimas suklaidino net stip- 
riausias galvas, neišskiriant nė Bacono, net juo 
pradedant. 

Ši pastaba meta istorijon nemaža šviesos. 
Juk istorija negali atsiskirti nuo mokslo. Ko- 
kia pamoka išsiblaškiusiai ir neatidžiai  dva- 
siai! Senovė dirbo labai daug. Ji kovojo prieš 
medžiagą, bet josios nepažino. Kartais senovė 
medžiagą apvaldydavo, bet ji nepažino dėsnių, 
pagal kuriuos ji pataikydavo medžiagą apvaldyti. 

Be abejo, J. de Maistro teigimą reikia su- 
prasti taip, kaip jis pats jį suprato. Jis nenori 
pasakyti, kad senieji nieko nežinojo. Fizikos 
dėsnių jie buvo suradę nemaža. Bet visos šios 
pažintys buvo pakrikos, nesudarančios vieningo 
mokslinio kūno. 

Šitas skirtumas nėra žaidimas žodžiais. Jis 
yra atremtas į pirmykštės tvarkos realybe. 
Žmogus gali daug žinoti iš fizikos, chemijos, 
astronomijos, mechanikos, geologijos ir vis dėl- 
to gali neturėti mokslo ir neigti kūrybinius dės- 
nius. Taip pat žmogus gali žinoti daugybę fak- 
tų, kovų pavadinimų ir datų, karalių vardų ir 
t. t. ir visiškai nežinoti istorijos, nes istorija nė- 
ra faktų rinkinys: ji yra dvasia, trykštanti iš 
faktų, kaip iš medžiagos, ir iš jų supratimo, kaip 
iš formos. 

Todėl ir mokslas nėra daugingų pažinčių 
telkinys. Jis yra dvasia, trykštanti iš studijuo- 
jamų būtybių, kaip iš medžiagos, ir iš jų supra- 

timo, kaip iš formos. Kompasas tikriausiai bu- 
vo žinomas 2602 metais prieš Kristų. Tyrie- 
čiai gaminosi stiklą 1640 metais prieš krikščio- 
niškąją erą, o stiklo gamyba reikalauja didelio 
kontakto tarp žmogaus, ugnies ir oro. Ji reika- 
lauja, kad žmogus apgalėtų ugnį ir orą. O no- 
rint juos apgalėti, reikia juos gerai pažinti. 520 
metais Anaximenas iš Mileto išrado saulės laik- 
rodį. Kilimų gamyba Pergame buvo puikiai iš- 
sivysčiusi. Eigipte 250 metais buvo žinomi van- 
dens laikrodžiai. 220 metais Archimedas išra- 
do uždegantį veidrodį. 

Visi šie dalykai rodo, kad jau ir anuo metu 
iš tikro būta gausių ir gražių pažinčių. Ir vis 
dėlto J. de Maistro pastaba pasilieka tikra, nors 
ir nepilna. Ji yra nepaneigiama. Senovės fi- 
zika buvo beveik niekis, nes visos šios pažintys 
buvo labiau panašios į išdraikytus sąnarius, 0 
ne į kūną. Jose nebuvo tvarkos, kuri jas su- 
jungtų, arba šitoji tvarka buvo tokia netobula 
ir nepilna, kad nepajėgė jų suvesti į vieną cent- 
rą, kuris jas suvienytų vienas su kitomis, kuria- 
me jos įgytų Mokslo vardą, surasdamos bendrą 
savo kilmę, 

Mokslas, norėdamas būti tikras, turi gyven- 
ti taikoje pats su savimi, nes jis tyrinėja daik- 
tus vienybėje. "Tuo tarpu senovės žmonių fizi- 
kinės pažintys nepriartino jų prie šviesos, nes 
jos buvo greičiau proto prietapai, negu spindu- 
liai krypstą į vieną centrą. Jos nejautė reikalo 


269 


susijungti ir skelbti Dievo vienybės garbę. Jos 
padalino dangų ir žemę. Padalinimas joms ne- 
kliudė. "Tuo tarpu vienybė yra mokslo žymė. 
Tikroji vienybė žymi tikrą mokslą, klaidinga 
vienybė žymi klaidingą mokslą, vienybės troš- 
kimas žymi mokslo troškimą. 

Bet vienybės stoka žymi mokslo stoką. Deus 
scientiarum Dominus, giedojo Samuelio motina 
Ona. Tarp vieno Dievo idėjos ir mokslo idėjos 
yra didesnis artimumas, negu atrodo iš viršaus. 
Atsiminkite, kad čia mes nekalbame apie ant- 
gamtinę tvarką. Jeigu senovės žmonės savo 
nuopuolyje buvo beveik netekę mokslo idėjos, 
tai jie taip pat buvo beveik netekę ir vieno Die- 
vo idėjos. Čia aš kalbu ne apie mokslo santy- 
kius su antgamtiniu Dievo pažinimu, bet apie 
mokslo santykius su prigimtuoju Dievo paži- 
nimu. 

Senovės žmonės buvo netekę ne tik antgam- 
tinio pažinimo. Jie buvo praradę, bent iš dalies 
ir prigimtąjį Dievo pažinimą. O tie, kurie jį 
išsaugojo, taip pat išsaugojo ir mokslo idėją. 
Platonas ją turėjo. Skaitykite jo Respublikoje 
žinomą olos alegoriją7): ten rasite mokslo idė- 
ją, nes čion įsiterpia vienybė. 


7) Štai tosios alegorijos santrauka: Platonas lie- 
pia įsivaizduoti ilgą olą, kurioje nuo pat mažumės būtų 
už kaklų ir rankų pririšti žmonės taip, kad negalėtų pa- 
sijudinti. Tolumoj esanti ugnis šiek tiek nušviestų olą. 
Pro šią olą eitų žmonės, nešdamiesi įvairių daiktų. Olo- 

Dionyzas, prieš tapdamas šventuoju Diony- 
zu, dar tada, kai jis buvo tiktai Areopagitas), 
tikriausiai turėjo mokslo sąvoką, nes Dievo vie- 
nybė paruošė jame Kristaus atėjimą, nes pri- 
gimtoji sąvoka paruošė antgamtinę sąvoką, nes 
vieno Dievo troškulys išrausė prarają, kurią 
pripildė vienas triasmeninis Dievas. Vaikščioda- 
mas Heliopolyje su Apollophanu Jėzaus nukry- 
žiavimo dieną, Dionyzas nežinojo šio įvykio. 
Bet jis pastebėjo kai kurias apraiškas. Jis pa- 
jautė savyje drebančią mokslo dvasią. Jis pa- 


je esantieji matytų tik jų šešėlius. Bet jeigu kuris iš 
oloje esančių išsilaisvintų ir išeitų į pasaulį, jis nepa- 
žintų nė vieno daikto, o saulės šviesa jį apakintų. Jam 
reiktų prie visko priprasti. Jeigu paskui jis vėl su- 
grįžtų į senąją vietą, dėl tamsos jis nieko nematytų, ir 
kiti jį išjuoktų, kad jis grįžo su blogomis akimis ir jo 
raginimo išeiti į pasaulį niekas neklausytų. Platonas 
šią alegoriją taiko aukštesniam filosofiniam pažinimui. 

8) Šv. Dionyzas Areopagita yra buvęs apaštalų 
mokinys. Ilgus amžius jam buvo priskiriama keletas 
mistinio pobūdžio veikalų (De divinis nominibus, De 
mystica theologia, De coelesti hierarchia De eccelesiastica 
hierarchia), kurie turėjo labai didelės įtakos visais vi- 
duriniais amžiais ir apie kuriuos kalba Hello čia ir vė- 
liau, specialiai nagrinėdamas šv. Dionyzą Areopagitą. 
Bet pastaruoju laiku buvo įrodyta, kad šių veikalų au- 
torius nėra šv. Dionyzas Areopagita. Šių veikalų au- 
torius todėl dabartinėje patrologijoje yra vadinas Pseu- 
do-Dionyzas Areopagita. Hello todėl iš minėtų veika- 
lų charakterizuodamas tikrąjį šv. Dionyzą, buvo suklai- 
dintas netikros tradicijos. 

jautė savo širdyje virpančią vienybę ir sušuko: 
Arba Dievas kenčia arba jis pergyvena kito 
skausmą. Tai dėl to, kad Dionyzas buvo moks- 
lininkas. Jis buvo ne tik mokytas ir turtingas 
pažintimis, bet jis buvo ir mokslininkas. Dar 
prieš išgirsdamas šv. Povilą areopage skelbiant 
Nežinomą Dievą, jis jau buvo pastatęs savo 
širdyje altorių, ant kurio degė visas pasaulis 
ir kuris laukė Nežinomo Dievo. Dionyzas Areo- 
pagita geriau, negu Platonas, nes jo siela buvo 
grynesnė, prieš tapdamas šventuoju  Dionyzu, 
buvo atvaizdas, kuo senovės mokslas būtų galė- 
jęs tapti, jeigu senovė būtų buvusi ištikima pri- 
gimtajai Dievo sąvokai. 


IV 


Senovės žmogus žiūrėjo į gamtą su kaž ko- 
kiu slaptingumu ir nežinomu siaubu, žiūrėjo, 
kaip į priešininkę, kurią reikėjo paaukoti dan- 
gaus pykčiui, nes kitaip, atrodė, reikės paauko- 
ti patį save. Ją reikėjo aukoti josios nepažįs- 
tant, nes baimė neleido atidengti josios paslap- 
čių. Senovėje gyvuliai buvo tiktai arba įran- 
kiai kovai arba medžiaga aukai. 

Virgilijus pradėjo į juos žiūrėti kitaip: be 
baimės, draugiškai. Bet užtat Virgilijus laukė 

„didžiojo Tarpininko. Jis pasilenkė prie gam- 
tos, norėdamas ją pamatyti iš arti. Bet užtat 
jis skelbė naujų amžių atėjimą?). Reikia pa- 
stebėti, kad šį naują amžių jis skelbia ek- 
logoje, lyg norėdamas šį įvykį apdainuoti sykiu 
su mylimais savo padarais, lyg norėdamas di- 
džiąją ramybę paskelbti kaimo tyloje, lyg norė- 
damas liepti paklausyti Rytų tradicijų balso ša- 
lia jaučių maurojimo ir tvartelyje švęsti atėji- 
„mą To, Kuris turėjo gimti tarp jaučio ir asilo. 

Reikia Virgilijui dovanoti už Eneidą dėl ket- 
virtosios eklogos ir dėl kai kurių kaimą vaiz- 
"duojančių žodžių. Žiūrėdamas į kūriniją drau- 
giška, pasakyčiau beveik išminčiaus, akimi, jis 
neatmetė, nepaisydamas Augusto dvaro ir Me- 
ceno kaimynystės, jis neatmetė iš Rytų einan- 
čios vilties, kuri praeidama savo sparnu palietė 


9) Virgilijus savo ketvirtojoje eklogoje, kuri daž- 
-nai vadinama pranašiška, rašo: 


„Magnus ob integro saeculorum nascitur ordo. .. 

Iam nova progenies coelo-demittur alto... 

Ille deum vitam accipiet divisgue videbit 

Permixtos heroas, et ipse videbitur illis, 

Pacatumgue reget patriis virtutibus orbem“. 

Vertimas: „Kyla visiškai didingi amžiai... Iš aukš- 
+o dangaus žengia nauja giminė... Jis (čia Virgilijus 
kalba apie gimsiantį kūdikį) priims dievų gyvenimą ir 
xegės tarp dievų įsimaišiusius didvyrius ir pats bus tarp 
jų. Tėviška galia jis valdys nuramintą pasaulį“. 

ir Vilkės Romą/0), lyg norėdama pažymėti vie- 
tą, kurioje turės išaugti Kryžiaus Roma. 

Jėzus Kristus gimė. Žmogus daugiau nebe- 
bijo gamtos. Jis pradeda žiūrėti į ją, kaip į lau- 
ką, kurį turi išdirbti. 

Virgilijus dar neseniai sakė: 

„Felix gui potuit rerum cognoscere causas,. 
tąue metus omnes, et inexorabile fatum 
Subiecit pedibus strepitumgue Acherontis: 
[avari11)!“* 

Tai aišku. Jis prašo dviejų dalykų, kurie- 
jo mintyje ir jo žodžiuose tikrumoje yra viena: 
stabmeldybės galo ir priežasčių pažinimo, ki-- 
taip sakant, stabmeldybės galo ir mokslo. 

Todėl aš nesistebiu, kad jis parašė ketvirtą- 
ją eklogą. 

Žmogus, prašąs pažinti daiktų priežastis, 
savo maldas kreipia į šviesą. Senovėje mokslą. 
kaip tik pradėjo tie, kurie iš Pirmosios Priežas-- 
ties priėjo šį prigimtąjį pažinimą. Bet senovė 
viešomis ir oficialiomis savo apraiškomis ypa-- 
tingu dirbtiniu būdu išstūmė priežasčių sąvoką. 
Aš josios neteisiu. Ji bijojo, ir aš tai suprantų.. 


10) Vilkės Roma yra stabmeldiškoji Roma, nes, 
pasak padavimo, Romulą ir Remą, kurie įkūrė Romą, 
maitino vilkė savo pienu. 

1!) Vertimas: „Laimingas tasai, kuris galėjo pa- 
žinti daiktų priežastis, nes jis pamynė po savo kojomis. 
bet kokią baimę, nepermaldaujamą likimą ir šykštuolio: 
Acheronto šėlsmą“. 

Neaiškus atsiminimas jai kalbėjo, kad mokslo 
vardas buvo ištartas tik vieną momentą prieš 
prakeikimą, o ji nežinojo, koks santykis buvo 
tarp mokslo ir prakeikimo. Tradicijų aidas jai 
atnešė tik sakinių nuotrupas, tik išplėštus Žo- 
džius, kurių ji nemokėjo sujungti, o mokslo var- 
das aidėjo šiuose žodžiuose, atlaužomis pasieku- 
siuose siaubo apimtas tautas. 


V 


Kai kryžius iškilo ant Kalvarijos kalno, ne- 
suprantama ramybė nusileido ne tik ant žmonių, 
bet ir ant visos kūrinijos. Šitoji ramybė per- 
sunkė kryžiaus išvalytą orą, pralieto kraujo ga- 
lia įsisiurbė giliau, negu šviesa, ir įsirėžė giliau, 
negu kardas. 

Šv. Povilas aeropage prabilo: In ipso enim 
vivimus et mMovemur et sumus. — Jame gyve- 
name, judame ir esame. 

Dionyzas tapo šventuoju Dionyzu, ir simbo- 
lizmas pridengė kūriniją, įgijusią didingos šven- 
tyklos išvaizdą. Ceremonijų aprašymas, kaip 
jį mums patiekia šv. Dionyzas, atskleidžia gilų 
gamtos pažinimą ir gilų regimų apraiškų su- 
pratimą jų priežastyse. Prigimtosios ir ant- 
gamtinės tvarkos santykiai, visuotinės analogi- 

jos žymu kiekvienoje vietoje. Šv. Dionyzo vei- 
kalai12) yra mokslo rūmai. 

Atėjus taikai, mokslas pradrįso, pakėlė galvą 
ir pradėjo tyrinėti kūriniją. Mokslas yra pa- 
žinčių taika tarp savęs. Jis yra sutaikintų pa- 
žinčių taika. Todėl giedras ramumas yra moks- 
lininko žymė, jo antspaudas, jo ženklas. Jeigu 
drįsčiau stiliaus žodžiui duoti jo tikrą reikšmę, 
pasakyčiau, kad giedras ramumas yra mokslo 
stilius. 

Mokslas valdo visa, ką jis apima. Jis kvė- 
puoja giedra. 

Suprastas, kaip kūrinys, kuriam skirta nuo 
kalnų viršūnės stebėti keturis horizontus, moks- 
las kalba aiškiai, ir mes patiriame jo paslaptis. 
Jis ieško kryžių šešėlio, o žmonija yra įpratusi 
kryžius statyti aukštose vietose. Nuostabi 
daiktų prigimtis verčia mane pakartoti. Mokslo 
atžvilgiu pasakysiu tą patį, ką esu pasakęs is- 
torijos atžvilgiu: šios dvi gėlės išsiskleidžia tik 
tos pačios saulės spinduliuose, o ši saulė yra 
kryžius. Ieškokite per visus aštuoniolika šimtų 
metų istorijos šalia Kristaus: jos nerasite, nes 
jos nėra. Japonijoje istoriška yra tik jos misio- 
nierių mirtis. Ieškokite per visus aštuoniolika 
'šimtų metų mokslo šalia Kristaus: jo nerasite, 
nes jo nėra. Jo yra net mažiau, negu senovėje, 
nes prigimtoji tvarka labiau yra nuniokota ten, 


12) Pseudo-Dionyzo Areopagitos. 

kur antgamtinė tvarka buvo atmesta, negu ten, 
kur ji nebuvo pasirodžiusi. Yra tautų, kurios 
garbina gamtos jėgas, gyvulius, sukurtus daik-. 
tus. Ir nuostabus dalykas! Jos neturi mokslo. 
Norint kūrinį pažinti, reikia jo negarbinti. Rei- 
kia jį regėti tokį, koks jis yra. Akis, kuri daik- 
tą perskverbia, kaip kokį šydą, gali eiti daug 
toliau, negu pats daiktas. Tai, ką Platonas pa- 
darė, ką Virgilijus norėjo padaryti, visa tai ši- 
toji akis gali pažinti. Ji įsiskverbia į daiktą, jį 
atidaro, ji atskleidžia jį valdančių dėsnių paslap- 
tį, paregėdama tvarkančių dėsnių  paslaptį13). 
Bet žvilgis, kuris sustoja prie daikto, kaip prie 
objekto savam kultui, toks žvilgis daikto nema- 
to.  Stabmeldybė paneigia mokslą. ; 

Tuos, kurie nepasitiki idėjomis ir reikšmin- 
gais laiko tik faktus, maloniai prašau patikrin- 
ti istoriškai tai, ką esu pasakęs. "Tegul jie su- 
randa stabmeldę ir mokytą tautą. 

Sakysite senovės Eigiptas? Bet jis kaip tik 
patvirtina susektą dėsnį, nes jo mokslas buvo 
aidas tradicijų, neigiančių stabmeldybę, o kai 


uš) Tvarkos idėja, Hello supratimu, yra pagrin- 
dinė pasaulio sarangoje. Ji valdo daiktus, ji juos len- 
kia, ji sudaro kosmo harmoniją ir grožį. Todėl ir šioje 
vietoje Hello sako, kad pasaulio daiktus valdą dėsniai 
yra ne kas kita, kaip tvarkos dėsniai. Akis, paregėda- 
ma tvarkos dėsnius, tuo pačiu paregi ir daiktą valdan- 
čius dėsnius. Gamtos dėsniai yra gamtinės tvažkos iš- 
raiška, objektyvacija, įsikūnijimas. 

įsigalėjo stabmeldystė, žlugo mokslas. Eigiptas 
rodo, kad stabmeldybė ir mokslas niekur negali 
būti sykiu. Jie žudo vienas antrą. 

Mintis ieškoti atitikimo, jungiančio fizinį pa- 
saulį su moraliniu, ir santykių, vienijančių šiuos 
du pasaulius, yra visai moderni. Senovėje sim- 
bolizmo arba visai nebuvo arba jis buvo tiktai 
lyg koks atsiminimas. Jis buvo tiktai lyg šešė- 
lis. Jis buvo praeinantis, kaip sapnas, ir bailus, 
kaip aidas. Tautos kartais pastebėdavo savo 
atminties gelmėse nusitrynusį jo pėdsaką, bet 
skubindavosi jį pamiršti arba visiškai išnai- 
kinti. 

Simbolizmas reikalauja didelio jį reginčios 

„akies skaistumo. Jis yra pilnas Dievo sąvokų. 
Jis dega dieviška ugnimi. Jis rūksta, kaip 
smilkalas. Jis ištrūksta iš nešvarių rankų. 

Žvilgio skaistumas yra jėga, nudengianti šy- 
dą ir leidžianti pro regimą pasaulį pamatyti ne- 
regimą pasaulį. Kūrinija turi savo skonį, ji 
neatveria savo paslapčių pirmam pasitaikiusia- 
jam. 


VI 
Didžiulis moderninio mokslo rūmas buvo pra- 
dėtas daug anksčiau, negu paprastai šiuo metu 


yra manoma. 

Nesakau, kad viduriniai amžiai viską padarė. 
Bet amžiams reikia būti teisingam, kaip ir žmo- 
nėms. Viduriniai amžiai dirbo labai daug. Jie 
labai giliai įsiskverbė į daiktų prigimtį. Galop 
— už tai jiems garbė — jie niekados nežiūrėjo 
į kūriniją skyrium nuo Kūrėjo. 

Šitas tad mokslų sujungimas su Mokslu 
kaip tik užtraukė trijų pastarųjų šimtmečių pa- 
nieką. Jie tyčiojosi iš vidurinių amžių, kam šie 
kalbėdami apie viską, kalbėjo apie Dievą, o kal- 
bėdami apie Dievą, kalbėjo apie viską. Jie ty- 
čiojosi iš vidurinių amžių, nes jie norėjo žiūrėti 
į gamtą, pamiršę josios Autorių, žiūrėti į ją 
atskirtą, izoliuotą, tyrinėti ją su savo medžiagi- 
niais instrumentais, tyrinėti kaip objektą, be 
pagarbos, be josios pradžios prisiminimo. Jie 
manė, kad mokslas bus tikslesnis, aiškesnis, 
svarbesnis, galingesnis, jeigu jo žvilgis, atplėš- 
tas nuo dangaus, rausis žemėje, toli nuo Dievo. 
„Jie tikėjo, kad mokslas bus realus, netekęs ide- 
alo. Jie tikėjo, kad jis bus gilesnis tiek, kiek 
nusileis iš aukštumų. 

Jau trys šimtai metų, kai mokslas nužengė 
nuo kalnų, kuriuose jis tarpo, kuriuose žydėjo, 
globiamas kryžiaus spindulių. Jau šimtas me- 
tų, kai jis atvyko į šią landą, kurioje, negalėda- 
mas išsitiesti ir pakelti akių, dangų pradėjo lai- 
kyti pasaka. Jis nupuolė taip žemai, kad net 
pradėjo niekinti. Guum in profundum venerit, 
contemnit. 

Norint suvokti šios antrosios svetimoterys- 
tės baisumą, reikia pažvelgti į nuostabią vieny- 
be tarp mokslų ir Mokslo, kuri buvo prasidėjusi 
ir kuri skleidėsi šviesoje, kai pasirodė Descartas 
ir Baconas. 

Viduramžiai stengėsi visur jausti gyvenimą, 
nieko neizoliuoti, dalyvauti išvidiniame kūrybos 
darbe. 


Senovė buvo ypatingai netekusi išvidinės 
gyvenimo prasmės. Elementas arba elemėntai, 
iš kurių buvo sudarytas pasaulis, jai atrodė, lyg 
laikrodžio rodyklė, veikianti mechaniškai. 'Tha- 
les tokiu elementu laikė vandenį, Xenophanas 
— žemę, Phericidas — orą, Heraclitas — ugnį. 
Empedocles sujungė visus keturis. Bet šios hi- 
potezės vaikštinėjo aplinkui kūriniją, kaip ne- 
pašvęstieji aplinkui šventyklą, neįeidami į šven- 
tų šventąją vietą. Jos laikėsi iš tolo nuo gyve- 
nimo, tarsi būtų bijojusios prie jo prisiartinti, 
o gal iš tikro jos ir bijojo. 

Vidurinių amžių mokslas atėjo ir pasakė: 

Būtybės apskritai turi du metafizinius pra- 
dus: potenciją ir aktą!*). 


14)  Tikrumoje potencijos ir akto sąvokos į Tilo- 
sofiją yra įvestos ne vidurinių amžių, bet Aristotelio. 
Viduriniai amžiai jas tik pasiėmė, atgijus aristoteliz- 
mui. 

Sudėtingos būtybės ir kūnai apskritai turi 
du fizinius elementus: materiją ir formą!5). 

Materija ir forma fiziniuose daiktuose yra 
tas pat, kas potencija ir aktas metafiziniuose. 

Štai kavos grūdelis. Jūs galite jį sutrinti, 
bet sutrynę pabandykite iš naujo sudėti arba. 
pagaminti kitą. Suraskite visas medžiagas ku- 
rios jį sudaro, galop įsigykite šių medžiagų ir 
pabandykite pagaminti kavos grūdelį. Dėl ko šis. 
darbas yra negalimas? Dėl to, kad kavos grū- 
delis be jį sudarančių medžiagų dar turėjo kaž 
ką, ką jūs galėjote jam atimti, bet ko jūs nega- 
lite jam grąžinti. Šis kaž kas yra absoliučiai 
skirtingas nuo suskaldytų elementų, kuriuos 
jums vieną po kito atskleidžia skaldomas kūnas. 
Šis kaž kas kaip tik ir yra forma!6). 


15) Materijos ir formos sąvokos taip pat yra Aris- 
totelio padaras. Ši teorija, aiškinanti kūnų sudėtį, yra. 
vadinama hylemorfizmu (hylė graikiškai medžiaga, mor- 
f*ė — forma). 

16) Medžiagos ir formos teorija gerai tinka aiš- 
kinti gyvosioms būtybėms, bet netinka negyviems kū- 
nams. Hylemorfizmas yra atremtas į substancialinius 
pasikeitimus daiktuose. "Tuo tarpu, pasiremiant gam- 
tos mokslais, negalima įrodyti, kad negyvuose kūnuose 
būtų substancialinių pasikeitimų. Tokių pasikeitimų 
mes pastebime tik gyvuose padaruose. Todėl negalima 
atstatyti suskaldyto kavos grūdelio, bet galima atsta- 
tyti suskaldytą vandenį, akmenį, kreidą ir t. t., dėl to, 
kad negyvų kūnų suskaldymas jiems yra tik akcidenta- 
lus pasikeitimas. Dėl to hylemorfizmas šiuo metu vis 
labiau pradeda trauktis iš negyvosios medžiagos (plg- 

Forma padaro, kad kavos grūdelis yra ka- 
vos, o nę kakao. Forma jį priskyrė prie šios 
substancijos rūšies ir suteikė jam kavos būtį. 

Nuostabus dalykas! Norint pažinti medžia- 
gą, reikia pirma pažinti formą, tąją neregimą 
jėgą, kuri medžiagą substancializuoja, specifi- 
kuoja ir individualizuoja17). Kitaip sakant, ma- 
terializmas yra absoliutinis kūnų mokslo panei- 
gimas. 

Žmogaus valgoma duona virsta jo kūnu ir 
krauju. Vadinasi, keisdama savo formą, duona 
pakeičia ir savo substanciją. (Suprantamą, žo- 
di forma čia vartoju filosofine prasme). 

Todėl prigimtoji transsubstancija yra gyvy- 
bės dėsnis. 


A. Mitterer, Das Ringen der alten Stoff-Form Metaphy- 
sik mit heutigen Stoff-Physik, Wien 1985; Scholastik, 
3 H. 420 p. 1989). 

17) Čia Hello nutolsta nuo šv. Tomo ir visai pa- 
grįstai. Šv. Tomas individualizacijos principu laiko 
ne formą, bet medžiagą: materia signata guantitate. Jis 
teigia, kad visų tos pačios rūšies daiktų forma yra ta 
pati ir vienoda, individualiniai skirtumai kyla iš me- 
džiagos. Šį dėsnį šv. Tomas taiko net žmogui, sakyda- 
mas, kad Dievas visas sielas kuria vienodas, o jos indi- 
vidualiomis pasidarančios ir visas individulias skirty- 
bes įgyjančios iš kūno. Tai yra absoliutinis kelio užsi- 
vertimas asmenybei pažinti. Hello intuityviai suvokė, 
kad forma yra individuali, kad ji slepia savyje indivi- 
dualinius ir asmeninius skirtumus, kad nėra jokio iš- 
vidinio prieštaravimo Dievui sukurti daugybę egzemplio- 
rių tos pačios rūšies grynųjų formų — dvasių arba žmo- 
nių sielų. 

Pūvant medžiaga iš aukštesnės formos per- 
eina į žemesniąją; maitinantis medžiaga iš Že- 
mesnės formos pereina į aukštesniąją!8). 

Dygstanti substancija pradžioje netenka 
substancialinės savo formos!19) ir pradeda irti 
aplinkui želmenį, tąjį nemirtingą tašką, kuris 
minta įrančia grūdo substancija ir kuris yra 
prisikėlimo simbolis. 

* Dievo Sūnus, sakydamas: ,Nisi granum 
frumenti, cadens in terram, mortuum. fuerit, 


ipsum solum manet; si autem mortuum fuerit 
multum fructum affert20)“, išreiškė kūrybos 
dėsnį, kuriuo perteikiamas gyvenimas ir mirtis. 


18) Tai tinka tik augmeniniam maistui. Valgyda- 
mi augmenis, mes iš tikro jų formas perkeliame į aukš- 
tesnę būtį, nes vegetatyvinis principas persikėičia į sen- 
sityvinį. Bet, valgydami gyvulius, mes jų formas 
tik ardome, neduodami jų vietoje nieko aukštesnio, nes 
sensityvinis principas yra toks pat mumyse ir gyvu- 
liuose. Mitimas gyvuliais yra mūsiškės tvarkos iškrypi- 
mo ženklas. Šiuo atžvilgiu vegetarizmas turi gilesnės 
prasmės, negu iš sykio atrodo. Taip pat rojinėje būk- 
lėje nebuvo mitimo gyvuliais. 

19) Čia Hello klysta. Grūdo substancialinė forma 
kaip tik yra toji gyvybė, kuri glūdi želmenyje ir kuri 
skleidžiasi augdama. Grūdo įra ne substancialinė for- 
ma, bet tik išviršinis pavidalas.  Substancialinė grūdo 
forma suira tik tada, kai grūdas supūsta, bet tuomet jis 
nedygsta. 

20) Vertimas: „Jei kviečio grūdas nekris į žemę 
ir neapmirs, jis pasilieka vienas; jeigu gi jis bus apmi- 
ręs, neša daug vaisiaus“ (Jon. 12,24—25). . 

Jeigu mes pasigelbstime šiuo dėsniu, kad 
pakiltume prie to dėsnio, kurio jis yra atšvaita, 
tai kviečio grūdas nukreipia mūsų žvilgį į Tą, 
kurį jis simbolizuoja. Mes pamatysime gyveni- 
mą ir mirtį susitinkant ant Kalvarijos kalno, -0 
mokslas atsisės į savo vietą kryžiaus papėdėje 
ant savo sosto. 

Iš tikro, koks yra jo darbas? 

Visur ieškodamas atvaizdo arba pasėkų To, 
Kuris yra21), mokslas ieško ir suranda, kaip Jis 
davė kūriniams būtį, nesant jiems, kaip Jam, 
patiems iš savęs, kaip kūriniai perteikia formas 
vieni kitiems, nebūdami kūrybiški, kaip Jis2?). 
Plena est omnis terra gloria eius. Tai nėra 
skambi frazė. "Tai realybė. 


2i) | Religingi mokslininki net ir moderniais lai- 
kais šį Hello posakį savo darbuose yra realizavę ir pa- 
tys prisipažinę, kad ieškojo Dievo pėdsakų. Charakte- 
zingi šiuo atžvilgiu yra garsiojo gamtininko sistemiko 
Linnė žodžiai: „„Regėjau iš miego pabusdamas tik ką 
praėjusį amžiną, begalinį, visažinantį Dievą. Aš paži- 
nau keletą jo pėdų kūrybos veikaluose, kurie visi ligi ma- 
žiausio ir neįžiūrimo turi savyje neišsemiamą jėgos, iš- 
minties ir tobulybės gausybę“. 

22) Kūriniai nėra ta prasme kūrybiški, kaip Die- 
vas, kad jie galėtų kurti ex nikilo sui et subiecti, bet jie 
yra kūrybiški, galėdami kurti ex nikilo sui. Taip yra 
kūrybiški visi kūriniai, pradedant augmenimis ir bai- 
giant žmogumi. Daugelis Dievo atvaizdo žmoguje ieš- 
ko jo kūrybiškume (A. Jakštas, H. Wronskis, N. Ber- 
diajevas). - 

Mokslas yra įpareigotas parodyti, kiek pa- 
saulis yra persisunkęs amžinuoju gailestingumu. 


VII 


Mes metėme keletą žvilgsnių į mokslą seno- 
vėje ir viduriniais amžiais. Tikrumoje devy- 
nioliktasis šimtmetis visas upes suvarė į jūrą. 
Norint jį suprasti, reikia žemėlapyje susekti ke- 
lią, kurį nubrėžė upės, tekėdamos per kaimo 
laukus. 

Nuo Descarto atėjo mokslui į galvą mintis 
atsiskirti nuo Dievo, keista mintis, ir tik pripra- 
timas mums neleidžia ja stebėtis tiek, kiek ji yra 
nuostabos verta.  Stebėtis reiškia svaidyti Žžai- 
bus, ir tai yra vienintelis natūralus veiksmas, 
kurio gali žmogus imtis, matydamas, kad žmo- 
nija ryžosi sukurti mokslą be Dievo. 

Šešioliktasis šimtmetis, pradėjęs mokslo su- 
kilimą, pažadino savo dvasioje rojaus katastro- 
fos atsiminimą. Reikia pažymėti, kad jis ne- 
manė Dievo neigti. Jis manė tik be jo moksle 
išsiversti. Jis pripažino, kad Dievas yra, bet 
jis norėjo nuo jo nutolti. Jis uždarė jį šventoje 
arkoje, kad galėtų jį pamiršti. 

Tiesa, Dievas yra, sako šešioliktasis šimt- 
metis, bet žmogus, norėdamas būti mokslinin- 
ku, turi elgtis taip, tarsi Dievo nebūtų. Kadan- 
gi Dievas yra, aišku jis yra tiesa. Todėl bandy- 

kime, sako šešioliktasis šimtmetis, palikti ša- 
lia tiesą ir atsidėkime mokslui. Sukurkime 
mokslą šalia Dievo, kuris yra tiesa, atskirkime 
mokslą nuo tiesos. 

Šitaip laisvai jis nekalbėjo, bet šitaip bruta- 
liai jis padarė. 

Nepriklausomumo mintis dar tebestovi žmo- 
gaus dvasios akivaizdoje, o ši dvasia dar tebėra 
pilna haliucinacijų. Žmogus manė, kad jam 
yra gėda mokslo srityje būti palenktam tiesos 
teigimams, kad garbingiau esą pasitikėti tik sa- 
vo paties studijomis. 

Ir mokslas prisiėmė jam skiriamą vaidmenį. 
Pamiršdamas, kad jo gyvenimas yra tiesos pa- 
žinimas, jis sutiko nukirsti sau galvą, nusižudy- 
ti, atsiskirdamas nuo savo pradžios ir nuo savo 
tikslo, kuriam jis egzistuoja. Jis sutiko būti 
klaidos pažinimu, nes šalia tiesos yra tiktai 
klaida. 

Sutikęs būti klaidos pažinimu, jis ėmė žavė- 
tis pats savimi, savo galia ir savo nepriklauso- 
mumu, nes savimeilė visados auga sykiu su 
gėda. 

Tą dieną, kai šis nusikaltimas buvo įvykdy- 
tas, mokslas krito, parblokštas žaibo, nes jis ne 
tik užsipūtė tą antgamtinę ugnį, kurią prieš jį 
degino šešiolika šimtmečių, bet, įsileidęs savin 
maišto dvasią, jis atsiskyrė ir nuo prigimtosios 
tvarkos. Būtina mokslo ir tiesos vienybė pra- 
sideda gamtinėje tvarkoje ir esti atbaigiama 

antgamtinėje tvarkoje. Maišto dvasia, įšliau- 
žusi į mokslą, nutraukė santykius ir su pirmą- 
ją, prisidengdama noru ją ištirti, ir su antrąja, 
prisidengusi noru ją pagerbti. 

Štai bendra taisyklė: 

Maišto dvasia yra kiekvieno mokslo priešas, 
nes mokslas visados atsiremia į proto atitikimą 
daiktų prigimtį. Be to, įėjusi maišto dvasia 
nesustoja ties logiškais neigimais, kuriuos paža- 
dina pirmasis josios neigimas. Ji eina vis prie- 
kin savo neigime, nes jai patinka neigti. Ji pa- 
sineria tamsybėse, nes ji jas mėgsta. Hegelis 
yra Descarto sūnus ne savo proto, bet savo šir- 
dies logika. Descarto protavimas nebūtinai ve- 
da į Hegelį. Bet dvasia, pagimdžiusi Descartą, 
pažadino dvasią, kuri pagimdė ir Hegelį. 

Prigimtoji tvarka apsigaubė šydu, nes akis, 
norėjusi ją tyrinėti, nebuvo gryna. Žmogus sa- 
vo darbą pradėjo Dievo neigimu, nes į kūriniją 
jis žiūrėjo maištininko akimi. 

Tuomet tautos pamatė nepaprastą, bet ne 
negirdėtą reginį: mokslai atitrūko nuo Dievo, 
o toliau, neišvengdami teisingumo rankos, ati- 
trūko vieni nuo kitų. Tarpusavis jų sąryšis su- 
iro, nes jie nustojo būti vienybėje su Dievu. 
Nebūdami susiję su Juo, jie pradėjo nebesisieti 
ir tarp savęs. 

Mokslai atsidėjo nesuskaitomiems tyrinėji- 
mams. Jie įsigijo galybę pažinčių. Skrupulin- 
gu atidumu ir nenuilstamu stropumu jie studi- 


287 


javo daiktų buvimo būdus, bet jie prarado vie- 
„nybę, kuri sudaro Mokslą ir kuri vadinasi jo 
garbė. 

Jie net manė (reikia apie juos čia kalbėti 
daugiskaitoje), kad filosofijos mokslas galįs 
kliudyti pažinti smulkmenas, kurios dabar pa- 
sidarė jų pasididžiavimo objektas, kad Būtis 
esanti tik svajonė, kurios tyrinėjimas galįs kliu- 
dyti tiems, kurie mikroskopu rankoje tyrinėja 
atskiras būtybes. Jie nenušoko vienų šuoliu ligi 
šio laipsnio. Šiam puolimui reikėjo dviejų šimt- 
mečių nuo šešioliktojo ligi aštuonioliktojo, nuo 
Descarto ligi Enciklopedijos. Enciklopedija 
- vaizduoja padėjimą mokslų, atitrūkusių nuo 
Dievo, pasilenkusių ant mikroskopinių gyvūnė- 
lių, neigiančių visa, ko jie nemato, nesuprantan- 
čių nieko šiuose menkuose regimuose daikčių- 
kuose, nes mokslai pametė būtybių raktą, ir 
dabar tebeieško kūrinijos smulkmenų23). Lai- 
mingi ir išdidūs savo apakime jie tikėjo blogai 
regimame fakte radę progos išjuokti neregimą 
„tiesą. 

Mokslas turi skelbti harmoniją tarp faktų, 
kuriuos jis tyrinėja, ir tiesų, kurios šiuos faktus 
„laiko, apglėbia ir valdo. 


283) Smulkmenų ieškojimas ypatingai pasirodė aš- 
"tuonioliktajame šimtmetyje. Todėl šis amžius dažnai 
yra vadinamas menkniekių amžiumi — sičcle des peti- 
tesses. K. Joelis ji vadina moteriškuoju amžiumi. Jo me- 

"tu išsivystė rokoko. 

Tuo tarpu aštuonioliktojo šimtmečio moks- 
lai pamiršo kūrybos tiesas, iškraipė kūrybos 
AŽaktus ir buvo laimingi, galėdami skelbti šių 
iškraipytų faktų ir šių pamirštų tiesų nesutiki- 
mą. Šių dviejų dalykų (faktų ir tiesų, A. M.) 
nežinojimas, piktos valios padedamas, padarė, 
kad aštuonioliktasis šimtmetis žiūrėjo į gamtą 
nešvaria ir neblaivia akimi. "Tuomet pasirodė 
Enciklopedija. 

Aštuonioliktojo šimtmečio dvasia buvo ne 
kas kita, kaip nuodingas dvelkimas, kuris, rodė- 
si, turįs galios pro odos skylutes įsiskverbti į 
kraują ir supūdinti visa, ką tik pasiekia. Ir šis 
dvelkimas palietė mokslą. Mokslas dingo, už- 
leisdamas vietą mokslams. Šitas dvelkimas pa- 
lietė meną. Menas dingo užleisdamas vietą me- 
mams. Dvasinis pradas, palaikąs vienybę, pa- 
sitraukė, ir būtybių substancija, netekusi dva- 
sios, virto dulkėmis. Florianas atstovavo lite- 
xatūrai, Boucher ir Fragonardas tapybai, Vol- 
tairis filosofijai, enciklopedistai mokslui. Tai 
buvo dulkių karalija. 

Šitaip tad pasirodė apskritimo spindulių 
dėsnis. 

Juo labiau jie tolsta nuo centro, tuo labiau 
jie tolsta vienas nuo kito. 

„Juo labiau jie tolsta, sako šv. Dionyzas, tuo 
labiau jie išsiskiria. Žodžiu, juo jie yra arčiau 
prie centro ar toliau nuo jo, tuo auga jų arti- 
numas arba tolumas ir tarp savęs“. 

Taip pat juo mokslo ar meno šakos, kurios 
yra vieno apskritimo spinduliai, tolsta nuo tie- 
sos, tuo labiau jos tolsta ir vienos nuo kitų. Ir 
kai jos jau nebemato tiesos, jos nebemato ir vie- 
nos kitų. 

Aštuonioliktasis šimtmetis taip buvo ištry- 
nes savyje šviesos žymes, kad mes beveik pa- 
miršome, kaip jis atrodo. Net buvo manoma, 
kad šis amžius yra likimo pasmerktas, kad jis 
neturi vietos saulėje. Bet tai buvo klaida. Visi 
amžiai yra padarę savo darbą, ir net ant jų už- 
kritusios nakties tamsumoje akis gali atskirti, 
kokios spalvos buvo jų šviesa.  Aštuoniolikta- 
sis šimtmetis, be abejo, buvo pašauktas apšvies- 
ti kūriniją ir mylėti gamtą. Kadangi nuosmūkis: 
visados išlaiko iškreiptą ir išjuoktą savo atvaiz- 
dą, todėl Rousseau, Bernardinas de Saint - Pier- 
re ir Florianas sakėsi mylį gamtą. Prigimtoji 
tvarka Liuterio ir Jansenijaus buvo apšmeižta 
ir nepažinta?*). Aštuonioliktasis šimtmetis 
stengėsi apsiginti ir skelbti savo tiesą. Iš savo 
tamsos gelmių jis tarė žodžius, kurių pats nesu- 
prato, kuriuos iškraipė, padarė klaidingus, pa- 
keitė, bet kurie, gal būt, buvo blogai suprastas. 


24) Liuteris ir Jansenijus pabrėžė, kad pirmykštė 
nuodėmė žmogaus prigimtį ir apskritai šį pasauli ne 
tik apgadinusi, bet visiškai sugadinusi. Visa šioje pri- 
gimtojoje tvarkoje esą paliesta blogio, visa yra pikta ir 
nedora. Vienas tik tikėjimas galis žmogų išgelbėti iš 
jo puolimo. Pats žmogus negalįs nieko padaryti. 

ir tuo pačių metu užmirštas aidas žodžių, ku- 
riuos jis būtų ištaręs šviesoje. Aš tikiu, kad ši- 
tas amžius buvo pašauktas apginti kūriniją nuo 
Liuterio ir Jansenijaus. Jis buvo pašauktas ne 
giedoti — šiam darbui jis neturėjo pakankamai 
kvapo, — bet pasakoti grožį, esantį prigimtojoje 
tvarkoje, protestuoti prieš Liuterio „pavergtąją 
valią“25), prieš Pascalio neviltį ir kvėpuoti ro- 
žių dvelkimu, kurio, atrodo, taip bijojo Port - 
Royal; jis buvo pašauktas daugiau studijuoti, 
negu kontempliuoti, bet studijuoti prigimtąją 
tvarką ir gamtos mokslų svoriu sutriuškinti 
biaurią jansenizmo galvą. 

Jis turėjo pagerbti žmogaus protą, nes jis 
yra garbingas. "Tuo tarpu jis protą išgėdino, 
nes norėjo jį garbinti, ir jūs žinote kokių bū- 
du26), 

Viena klaida gimdo daugybę klaidų ir gimdo 
labai skirtingais būdais. Kai kurias jų ji paga- 
mino tiesiog iš savęs. Kai kurios atsirado reak- 
cijos keliu. Šiuo antruoju būdu jansenizmas, 
niekinęs kūriniją, pašaukė aštuonioliktąjį šimt- 
metį, kuris turėjo kūriniją pagerbti, ją ištirti, 

25) Liuteris, priešindamasis laisvos valios dėsniui, 
pagal kurį žmogus galįs gera daryti, yra parašęs vei- 
kalą, pavadintą ,„De servo arbitrio“ — „„Apie pavergtąją 
valią“, kaip priešginybę ano meto traktatams „de libero 
arbitrio“ — „apie laisvą valią“. 

26) Hello čia turi galvoje žmogaus proto pavaiz- 
davimą prostitutės pavidalu ir jos pasodinimą ant alto- 
riaus prancūzų revoliucijos metu. 

iššifruoti, ją perskaityti, ja stebėtis, bet kuris 
kūriniją padarė negarbingą, nes pradėjo ją gar- 
binti ir tuo būdu sugadino savo darbą. 
Aštuonioliktasis šimtmetis paliko Europą vi- 
siškai įsitikinusią, kad mokslas ir religija esą 
prieštaraujantieji dalykai, kad reikią žmogui 
pasirinkti: aukštos dvasios žmonės turi rinktis 
"mokslą, o kiti dėl savo žemumo arba dėl baimės 
tesirenka religiją27). 


VIII 


Devynioliktasis šimtmetis, alkstąs ir trokš- 
tąs pilnatvės, negalės josios pasiekti kitaip, kaip 
tik giliai sujungdamas mokslą su religiją. 

Mokslai turi sukurti Mokslą. Mokslas turi 
žinoti, suprasti, jausti ir skelbti, kad tiesa yra 
viena ir kad tikroji religija negali tiesai nei 
prieštarauti nei kenkti. Reikia atstatyti vieny- 
be su Dievu. Dievas niekados nepažemina savo 
vardo. Kadangi jis yra vienas, jis niekados jo- 
kiu būdu negali sau kliudyti, savęs suklaidint ir 
sau pameluoti. 

Juozapas de Maistras, pirmasis iš dabarties 
žmonių, turėjo garbės skelbti šią aiškią tiesą. 
Tai nuostabus faktas ir gilus dėsnis! Garbė yra 
sakyti ne sudėtingus, keistus, ginčijamus, bet 

27) Čia galima priminti ir žinomą Goethės posa- 
kį: „Kas turi meną, tas turi ir religiją; kas meno ne- 


turi, teturi religiją“. 

aiškius dalykus. De Maistras turėjo garbės pa- 
rašyti tokį paprastą sakinį: 

„Prisiekiu amžinąja tiesa! Mokslas ir tikė- 
jimas niekados nesusijungs be vienybės“. 

Tai tas pat, ką pasakyti, kad Dievas yra Die- 
vas. O tuo tarpu šis teigimas atrodė paradok- 
siškas. 

„Mokslai, sako jis kitur, dygsta, kaip visi, 
kas dygsta; jie auga kaip visi, kas auga; jie sie- 
jasi su doriniu žmogaus gyvenimu“. 

Ir toliau: 

„Perbėkite mokslų sritį ir pamatysite, kad 
visi jie prasideda paslaptimi. Matematikas gra- 
balioja įsivaizduotų kiekybių skaičiavimo pa- 
grindus, nors jo veiksmai yra visiškai teisingi. 
Jis dar nevisai supranta begalybių skaičiuotės 
principą, šį galingiausią įrankį, kurį Dievas pa- 
tikėjo žmogui“. 

Šios nuostabios eilutės atrodo esančios pra- 
kalba knygai Mokslo, kuris prasideda paslapti- 
mi. Aštuonioliktasis šimtmetis nekentė paslap- 
ties, nes jis nekentė šviesos, ir šios dvi neapy- 
kantos sudaro vieną. Jis manė, kad mokslas, 
norėdamas pataikauti žmogui, turįs neigti pa- 
slaptis. Ir kaip tik dėl šito neigimo, dėl šio dva- 
sinio nusiteikimo, iš kurio neigimas gimė, jis 
prarado mokslų raktą. 

Net ir prigimtoje tvarkoje žmogus gauna 
šviesos tik tada, kai jis pripažįsta prigimtąją 
paslaptį, sudarančią daiktų pagrindus. Jis su- 

pranta tik tiek, kiek nusilenkia. Proto nusiže- 
minimas yra jo didybės matas. 

„Nėra nė vieno, sako de Maistras, pojusti- 
nio dėsnio, kuris už savęs (atleiskite man šį juo- 
kingą posakį) neturėtų dvasinio dėsnio; pirma- 
sis yra tiktai regima šio pastarojo išraiška“. 

Galop viename garsiame puslapyje jis sako: 

„Laukite, kad prigimtas religijos ir mokslo 
artimumas sujungtų dvi sritis viename genija- 
laus žmogaus prote: tokio žmogaus pasirody- 
mas negalės būti tolimas; galimas daiktas, kad 
jis jau yra“. 

Ir netrukus mokslas pradėjo skristi, tarsi jis 
būtų laukęs tiktai šio leidimo. 

Dabartinio mokslo: atradimai yra panašūs į 
"amžių, kuris juos pagimdė. Jie yra labai savo- 
tiški, jie turi visuotinumo ir simbolizmo žymių. 

Štai geležinkelis, fotografija, telegrafas. 

Elektra ir šviesa atskleidė savo paslaptis. Vi- 
sa žemė tą patį akimirksnį išgirsta tartą tą patį 
Žodį. 

Šviesos paslaptis yra kūnų spinduliavimo vi- 
suotinumas. Pasaulis yra begalinė fotografijos 
ploktelė, ir viskas visiems daro paslaptingos įta- 
kos. Mes nepastebime savo veido spinduliavi- 
mo, o fotografijos plokštelė jį regimai parodo. 
Bet jeigu šis spinduliavimas pasirodo ant foto- 
grafijos plokštelės, tai jis pasirodo ir visur, te- 
gul ir silpniau, bet visiškai realiai. 

Kiekvienas žmogus savo atvaizdą pasiunčia, 
visam pasauliui. Jeigu šio atvaizdo negalima 
visur pastebėti, tai tik dėl to, kad mokslas ne- 
visur yra pastatęs fotografijos aparatų. Atvaiz- 
das yra visur, trūksta tik fotografijos plokš- 
telės. 

Fotografijos garbę sudaro simbolinė josios 
reikšmė. Jeigu jau fizinis spinduliavimas yra 
visuotinis dėsnis, tai koks realumas, kokia jėga 
yra moralinio spinduliavimo? Fizinėje ir mo- 
ralinėje tvarkoje mes tikime į spinduliavimą tik 
tada, kai pastebime jo veikimą. Ką mes per- 
gyventume, staiga pastebėję šį visuotinį spindu- 
liavimą? Kas mums atsitiktų, jeigu savomis 
akimis pamatytume, kokios nuolatinės įtakos 
mūsų sielos spinduliavimas daro kiniečiams, 
spinduliavimas aktyvus, bet neregimas, realus, 
nors ir užmirštas? 

Solidarumas yra visų moderninių atradimų 
dėsnis. Jie visi įvairiais kūrybos keliais jį skel- 
bia. Elektros pasėkos, prikrovimai, iškrovimai, 
sprogimai, vos įspėjamos išdaigos, taip pat tele- 
grafas — visi šie dalykai, kartais žmogaus ap- 
valdomi, kartais prieš jį sukylą, mus nepapras- 
tai nustebintų, mūsų mintis net negalėtų jų su- 
vokti, jeigu jie mums papasakotų tuos morali- 
nius stebuklus, kuriuos jie simbolizuoja. Ats- 
kleisdami paslapčių vidų, jie mums parodytų, 
kiek troškimas yra veiklus ir kiek malda yra 
aktyvi. Mes nustebtume, pamatę, kaip šviesa 

nuolatos yra priimama, atstumiama, siunčiama, 
atsiunčiama, ieškoma, vengiama, kaip ji veikia 
neregimame pasaulyje, vaikščiodama, kur jai 
patinka. Cheminis degtukas yra labai kuklus 
ir sykiu labai nuostabus, nes jis parodo visuotinį 
ugnies buvimą. Fotografija parodo visuotinio 
spinduliavimo buvimą. 'Telegrafas, kuris neša. 
žodį, ir garas, kuris neša žmogų, tam tikru bū- 
du patenkina troškimą būti visur, kurį turi žmo- 
gus ir jo žodis. 

Bet štai kas yra nuostabu: Norint apvaldy- 
ti elektrą reikia ne sukilti prieš ją, bet paklusti 
jos dėsniams. Ji ardo visa, kas jai priešinasi, 
ir nusilenkia tam, kas jos klauso. 

Savo įkarštyje ir savo galybėje suartintas, 
dabartinis mokslas neaprėžia savo žvilgio tik 
mūsų gyvenama planeta. "Teleskopą jis pavertė 
tokiu stebuklu, kuriuo negalima atsistebėti. Ne- 
paprastas žiūronų ištobulinimas kaip tik atitin- 
ka šį paruošimo amžių, kuris išrado fotografi- 
ją, telegrafą, degtuką ir garą. Troškimas ma- 
tyti iš arti, troškimas palytėti sudaro devynio- 
liktojo šimtmečio genijaus esmę, ir šis genijus 
pakelia balsą, pažadina snaudžiančią šviesą, 
snaudžiančią elektrą, snaudžiančią liepsną, snau- 
džiančius pasaulius. Jis juos kviečia, juos su- 
šaukia, juos suvadina į didžią šventę, į pažini- 
mo ir meilės šventę. 

Tų, kurie peržengė daiktų paviršių, nenu- 
stebinčiau per daug pasakęs, kad tą momentą, 

kai mokslas savo atradimuose įgijo visuotinu- 
mo, savo teorijoje jis įgijo katalikiškumo. Be 
abejo, šis sąjūdis dar nėra išplitęs visuose moks- 
lo aukštuose. Bet viršūnėje jis yra toks aiškus, 
kad J. de Maistro pranašavimas jau yra išsi- 
pildęs. 

Iš tikro, žmonės, kaip Humboldtas, nepapras- 
tai daug dirbo. Jie sugabeno ir net sujungė ne- 
paprastai daug medžiagos. Jie ruošė, bėginėjo, 
žiūrinėjo, tikrino. Humboldtas žinojo daug da-. 
lykų. Bet jis nebuvo mokslininkas net grynai 
prigimtoje tvarkoje, nes jis nieko nesusintetino. 

Nepaprastas nusivylimas prislėgė tuos, ku- 
rie žiūrėjo, tik tam, kad žiūrėtų. Jų darbas jau 
baigtas. Jie, kaip darbininkai, atgabeno prigim- 
tį prie žmogaus akių. 


IX 


Dabar reikia suprasti. Dabartinis mokslas 
yra įpareigotas Evangelijos šviesoje iššifruoti 
tuos gausius ir sujauktus bruožus, kurie be 

„tvarkos buvo suversti mūsų akivaizdoje nakties 
metu. Šis begalinis darbas jau yra pradėtas. 
Kelias jau yra nurodytas, išvestas, nuvalytas. 
Geologija jau atsigrįžo į Moze, ir žemės centras 
paaiškėjo. Fizika, chemija, visuotinė istorija 
žingsnis po žingsnio liudija ir skelbia, kad jų 

pilnatvė yra moksliškai paliudyti Biblijos moks- 
linį tikrumą?28). 

Norint trumpai atvaizduoti šį milžinišką są- 
jūdį, kuris yra ne kas kita, kaip mokslinis apra- 
šymas žemės rutulio, apšviesto gamtine ir ant- 
gamtine šviesa, reiktų pažymėti ir apibūdinti di- 
džiuosius darbus, atliktus ir atstovaujamus 
atsivertusio mokslo. 

Neišskirdamas nė vieno kelio, kuriuo žmogus 
gali pasiekti priežasčių pažinimą, neišskirdamas 
nė vieno įrodymo, kurį duoda patyrimas arba 
protas prigimtojoje tvarkoje, mokslas pasiekia 
viršūnę, kurią Krikščionybė padaro prieinamą. 
Nieko neišskirdamas, pasinaudodamas, kiekvie- 
nu aiškumu, darydamas skirtumą tarp visų 
daiktų, bet jų neatskirdamas, visa vienydamas, 
bet nieko nesuplakdamas, mokslas gali pažvelgti 
į pasaulį didžiu nugalėtojo žvilgsniu, aiškiu ir 
grynu žvilgsniu, ir šis žvilgsnis paregės visoje 


28) Be abejo, apšvietos ir racionalizmo mokslas per 
daug nepasitikėjo biblijiniais aprašymais, visus juos be- 
veik laikydamas liaudies pasakomis, neturinčiomis jokio 
mokslinio tikrumo. Daugybė šių pasakojimų moderni- 
nio mokslo šviesoje pasirodė visiškai tikri. Vis dėlto 
būtų klaida manyti, kad mokslas gali patvirtinti visa, 
kas Biblijoj yra iš profaninės srities. Joje esama dalykų, 
kurie mokslo niekados negalės būti patvirtinti, nes jie 
yra aiškios klaidos, pavyzdžiui, žemės sukimasis aplink 
saulę, atrajojantis kiškis ir tt.. "Todėl Hello posakis, 
kad moderninis mokslas turis paliudyti Biblijos moks- 
linį tikrumą, yra pasakytas truputi „dans son ardeur“. 

kūrinijoje Švenčiausios Trejybės paveikslą ir 
pėdsaką. 

Tikrasis mokslas pralenkia ir sugriauna vi- 
sas sistemas. Jis pažįsta daiktus tokius, koki 
jie yra, o ne tokius, kokius juos mėgsta suvokti 
žmogaus dvasia. Jis juos pažįsta tokius, kokius 
juos padarė Dievas, o ne tokius, kokius juos 
svajojo Žmogus. 

Sistema gamtoje randa savo pačios paveiks- 
14 arba pėdsaką. Mokslas gamtoje randa Die- 
vo paveikslą arba pėdsaką. 

Pažvelkite į žmogų! Jeigu jis nori, jis gali 
iš visų mokslų pažinčių sukurti Mokslą. „Ak- 
mens patys lipa vienas ant kito, nes jiems vieta 
jau yra nurodyta iš anksto. Pastatas auga pats 
savaime, nes šviesa yra čia pat. Šviesos cha- 
rakteris atsispindi ir jame. 

Sis žmogus klausinėja mineralus, augmenis, 
gyvulius, ir visi jam duoda tą patį atsakymą. 
Jis skirsto būtybes, jis klasifikuoja mokslus 
pagal šias būtybes, ir iš visų pusių šviečia skai- 
čius trys, visados tas pat ir visados skirtingas. 

Kūrinija yra palinkusi plokštuma. "Tai ky- 
lantieji laiptai. Žmogus, jo dvasia ir jo kūnas, 
sujungia regimus dalykus su neregimais. Kiek- 
vienas daiktas liudija Dievo buvimą. Net men- 
kiausias yra į Jį panašus ir net didžiausias yra 
į Jį nepanašus. Dangus skelbia jo garbę et 
sanctum Nomen eius. 

Kūrinija yra viena ištisa giesmė. Mokslas 
ją „slebizavoja“, menas ją giedą, gyvenimas ją 
pratęsia. 

Šv. Povilas pasakė areopage tą dieną, kurią 
šv. Dionyzas nuėjo paskui jį: 

„In ipso enim vivimus, et movemunr, et su= 
mus“. 

Negalima skaityti šių trijų žodžių, nemąs- 
tant apie tris dieviškosios Trejybės asmenis. 

Žmogus, sako šv. Augustinas, yra, regi ir 
myli: est, videt, amat. 

In aeternitate Dei viget, in veritate Dei lu- 
cet, in bonitate Dei gaudet2?). 

Būtis, šviesa, meilė ir džiaugsmas! 

O Tėve, o Sūnau, o Šventoji Dvasia! Žemė 
yra pilna jūsų garbės! 

Kūriniai susijungia su Dievu ir susijungia 
tarp savęs. 

Kardinolas Wisemanas savo prakalboje apie 
mokslo ir apreikštosios religijos santykius at- 
skleidžia, kokį puikų liudijimą Žodžiui duotų 
žmogus, kuris parodytų, kad religinis veiksmas 
įsiskverbia į slapčiausią gamtos sąrangą. | 

Ant tikro mokslininko pečių gula šis didžiu- 
lis uždavinys. Visas mokslo sritis apšviesda- 
mas apreikštosios šviesos spinduliais, Mozės pa- 
sakojimą jis sugretintų su visomis geologinėmis 


20) Vertimas: „Žmogus gyvuoja Dievo amžiny- 
bėje, šviečia Dievo tiesoje, džiaugiasi Dievo gerumu“. 

teorijomis, su tautų padavimais ir' visur paregė- 
tų, kaip gamtos mokslai ir istorija noromis ne- 
noromis atiduoda pagarbą Dievo žodžiui. Jis 
pasikviestų garsą, šviesą, šilimą ir elektrą: gar- 
sas, šviesa, šilima ir elektra atskleistų savo pa- 
slaptis žmogui ir pagarbintų Dievą. 

Juo labiau fizinis pasaulis yra pažįstamas, 
tuo labiau jame apsireiškia Dievo žodžių tikru- 
mas. Kiekvienas atradimas yra garbės him- 
nas. Medžiaga yra surinkta. Štai iš kokios 
nors žvaigždės ateina spindulys. Žmogus jį su- 
skaido ir sužino, ar spindulį  pasiuntusioje 
žvaigždėje yra geležies. Štai šviesos spindulys 
atsimuša nuo žmogaus veido. Žmogus jį sugau- 
na fotografijos plokštelėje ir šviesai suteikia pa- 
stovumo.  Atvaizdui jis įsako atsiminti, ir at- 
vaizdas atsimena. Sugautas elektros spindulys 
neša mūsų žodį. O Viešpatie, kad mūsų žodis 
būtų to vertas! Žmogus jam įsako eiti, jis eina; 
įsako grįžti, jis grįžta. Garas, tasai silpniausias 
iš visų daiktų, traukia mūsų prikrautas didžiu- 
les medžiagos krūvas. Priešais jį mūsų įsaky- 
mu pabėga kalnai, padarydami praėjimą. Mes 
perskverbiame žemę, vedami ir stumiami van- 
dens lašo. Ugnis, atrasta kūnų viduje, mums 
atskleidė savo buvimo paslaptį. Visi mūsų at- 
radimai kalba apie visuotinį solidarumą. Jie 
kalba ne žodžiais, bet veiksmais. Jau net kūno 
akims jie parodo šviesos darbus, garo darbus, 
elektros darbus. Jie realizuoja daugybę tiesų, 


301 


kurias aštuonioliktasis šimtmetis vadino svajo- 
nėmis. 

Štai dėl ko dvasios išmintis yra griežta pa- 
reiga, ypatingai griežta mums. Juo kuris žmo- 
gus yra drąsesnis, tuo jis turi būti išmintinges- 
nis. Juo mokslas yra drąsesnis, tuo jis turi bū- 
ti išmintingesnis. Juo tikrovė yra aukštesnė, 
tuo labiau reikia vengti visko, kas panašu į sva- 
jones. Jau seniai žmogus pradėjo neigti prigim- 
tąsias ir antgamtinės tiesas. Jis buvo privers- 
tas jas pakeisti iliuzijomis. Jis paneigė kūną; 
jis buvo gundomas šmėklos. Mes neužmirški- 
me, kad tvarka yra prigimtojo ir antgamtinio 
pasaulio dėsnis. Šventieji net didžiausiame sa- 
vo įkarštyje buvo išmintingiausi žmonės. Klai- 
da, norėdama pasiekti aukštumas, nutolsta nuo 
mokslo. 

Aukštumos reikalauja doktrinos tobulai gry- 
nos ir be priekaištų. Atsiminkime, kad muzi- 
kos pagrindas yra aritmetika30), ir skaičius yra 
harmonijos dėsnis. Griežčiausias tikslumas yra 
absoliutinė giedojimo sąlyga. Be kliūčių ko- 

3 


30) Čia Hello beveik žodiškai pakartoja vidur- 
amžių pedagogo Aegidijaus Romano mintį, kad aritme- 
tika yra muzikos pagrindas. Be abejo, tai yra tik ne- 
tikslus posakis. Muzikos pagrindas yra ritmas. Bet. 
kadangi ritmas, kaip taisyklingai vykstąs laike, gali 
būti skaičiuojamas, todėl tam tikra prasme ir gali būti 
sakoma, kad aritmetika yra muzikos pagrindas, nors. 
šis posakis yra tik tolimas muzikos esmės išreiškimas. 

piantieji antgamtinėje tvarkoje parodo, kad jie, 
turi pilną pažinimą, tikrą ir ramų. Ypač aukš- 
tumose reikia, kad koja stovėtų tvirtai. Iš vi- 
sų žmonių, kurie tvirtai stovėjo, tvirčiausi buvo 
šventieji. Tuo tarpu klaidos srityje ramybė pa- 
+ bėga nuo žmogaus, kuris, norėdamas eiti prie 
Dievo, eina paskui savo vaizduotę, ir haliucina- 
cijos jam pradeda rodytis vidurkelyje. 

Klaida visados mano, kad tvarka ir meilė 
prieštarauja viena antrai. Bažnyčia turi ant- 
žmogiškos išminties. Šv. Pranciškus Asyžie- 
tis — neužmiršime jo niekados — buvo sveikos 
nuovokos žmogus. "Tuo tarpu tie, kurie šalia 
Bažnyčios norėjo kopti į meilės aukštumas, įkri- 
to į aikščių ir netvarkos duobes31). Juo daly- 
kai yra aukštesni, tuo labiau jie reikalauja iš- 
minties. Antgamtinėje meilėje tvarka yra dar 
būtinesnė, negu kur kitur. Štai kelias, kuris 
veda prie tikslo. Bet iš kairės ir dešinės juo- 
duoja baisios prarajos, į kurias įkrito daugelis. 
norinčiųjų kopti į kalną. Tiesos pakanka vis- 
kam ir visiems. Iliuzija tuo tarpu niekam ne- 
naudinga. Saugokimės svajonių, ir išmintis vi- 
sados tebūna mums mokslo dėsniu, gyvenimo 
dėsniu ir troškimo dėsniu. 


31) Tiesa, kad Dievo ir artimo meilės srityje Baž- 
nyčia gali padėti žmogui išvengti klaidų. Vis dėlto 
būtų negalima teigti, kad šalia Bažnyčios negali būti 
tikros nei Dievo nei artimo meilės. 

Juo plaukiojimas jūra yra drąsesnis ir toli- 
mesnis, tuo šiaurės žvaigždė yra reikalingesnė. 
Mokslas taip pat turi tokią šiaurės žvaigždę, ir 
šv. Povilas ją yra pavadinęs josios vardu. "Te- 
gul mokslas niekados nepraranda savo pradžios, 
savo tikslo ir savo kelio. Tautų apaštalas savo 
žodžiais yra nurodęs jam tikslą ir nubrėžęs ke- 
lią. Jis norėjo pažinti tiktai Jėzų Kristų 
ir tąjį Nukryžiuotąjį. Kryžius yra pirmutinis 
ir paskutinis mokslo žodis. Kryžius yra bega- 
linis žodis kurį švebeldžiuoja ištisos kartos. Kry- 
žius palaiko meilę ir tvarką pusiausvyroje, jas 
išplečia  nesuklaidindamas. Šv. Povilas, kuris 
paskelbė, kad be meilės jis būtų niekis, yra to- 
bulas tvarkos ir išminties pavyzdys. Jis yra 
praktiškas žmogus par exellence. Aš nesiste- 
biu, kad tiktai vienas Kalvarijos kalnas jam at- 
skleidė ieškomus horizontus, Mokslo horizon- 
tus. 

